Kheuol Karipuna: Bible for 2 Thessalonians, Acts, Ephesians, Jude, Matthew, Philemon, Philippians, Revelation, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Liv dji jehasiõ dji Jezi Khi, pitxit dji Davi, pitxit, dji Abhaão. ²Abhaão fe Isaque; i Isaque fe Jacó; i Jacó fe Judá i so fue-ela. ³I Judá fe dji Tamar a Perez i a Será; Pérez fe Esron; i Esron fe Ahão.⁴I Ahão Aminadabe; i Aminadabe fe Naassom; i Naassom fe Salmom. ⁵I Salmom fe dji Haabe a Boaz; i Boaz fe dji Hute, Obede, i Obede fe Jessé. ⁶I Jessé fe vue Davi; i Davi fe Salomão ke sa ki ate fãm dji Uhias.⁷I Salomão fe Hoboão; i Hoboão fe Abias; i Abias fe Asa. ⁸I Asa fe Josafá; i Josafá fe Johão; i Johão fe Uzias.⁹I Uzias fe Jotão; i Jotão fe Acaz; i Acaz fe Ezequias. ¹⁰I Ezequias fe Manassés; i Manassés fe Amom; i Amom fe Josias. ¹¹I Josias fe Geconias, i so fue-iela la tã ki pov dji Izhael ale kumã phuiziõne pu Babilonia.¹²Aphue ki pov-la ale pu Babilonia Jeconias fe Salatiel; i Salatiel fe Zohobabel. ¹³I Zohobabel fe Abiúde; i Abiúde fé Eliaquim; i Eliaquim fe Azor. ¹⁴I Azor fe Zadoque; i Zadoque fe Aquim; i Aquim fe Eliúde.¹⁵Eliúde fe Eleazar; i Eleazar fe Matã; i Matã fe Jacó. ¹⁶I Jacó fe José, om dji Mahi dji sa ki fe Jezi sa ki aple Jezi Khi. ¹⁷Kõsa gãiẽ Katoz gehasiõ dji Abhaão juk Davi, i Katoz dji Davi juk ju ki pov dji Ishael ale kumã phuiziõne pu Babilonia. Djila juk ju ki Messias fet, osi gãiẽ Katoz gehasiõ.¹⁸I kã Jezi Khi fet ale kõsa, avã Mahi te maie ke José, avã ki ie te hete ãsam , li hete ãsen dji Sethesphui. ¹⁹Ẽbe José, so om, te jis, li pa te le fe Mahi pase hõte djivã mum, li majinẽ pu li lese'l ãseghe.²⁰I li te pi mio sa, un zãj dji Sẽie pahet la so hev, li dji: José, pitxit dji Davi pa pe husuve Mahi, u fam, pase sa ki li ke fe a dji Sethesphui. ²¹I li ke bai klehite un pitxit,i u aple so nõ Jezi, Pase li ke sove so pov dji ie pexe.²²I tut sa fet pu kõphui sa ki Sẽie dji pu phofeta-iela: ²³I ki un viej ke hete ãsen, i ke bai klehite un pitxit, so nõ Emanuel, ki signifike Bõdje ke no.²⁴I José leve dji so hev, li fe kumã zãj dji Sẽie te dji pu li, i husuve u fam. ²⁵I li pa te Konet Mahi, juk mumã ki li bai klehite un pitxit, i li mete so nõ Jezi.

Chapter 2

¹I Aphue ki Jezi fet la Belém dji Judéia, lãdã se ju dji vue Hehodes, un dê magos vini dji Oriente la Jehusalém. ²Ie dji kote Vue dji judeu-iela ki sotxi fet? Pase no ue so zetuel la Ohiente, i no vini pu adohel. ³I vue Hehodes, kã li tãde sa, li hete thakase, i ke li tut Jehusalém.⁴Kã ie hasãble tut lidehãs dji judeu-iela i lidehãs dji laluá dji pov-la. Li dumãde ki kote Jezi Khi sotxi fet. ⁵Ie dji kõsa: la Belém dji Judéia, pase akõsa phofeta ekhi: ⁶I u Belém, late dji Judá dji pies mãiẽ u pa pitxi ãt lidehãs dji Judá, pase dji u ke sotxi un guviãnaj pu kõdji mo pov Ishael.⁷Ẽbe Herodes , voie aple ie ãseghe magos-iela, dumãde dji ie ki tã sa zetuel pahet. ⁸Li voie ie la Belém: zot ale sase ke pokosiõ suje sa tximum-la:Kã zot thuvel zot viatxi mo vini adohe'l.⁹I aphue ki ie kute vué-la, ie ale. I sa zetuel ki ie ue la Ohiente li te ka ale djivã dji ie, juk tã li hive, i li hete ãle kote tximun-la fika. ¹⁰Ie ue zetuel-la ie hete boku kõtã!¹¹Ie ãthe lãdã kaz-la, kõthe tximun-la ke so mãmã Mahi, i ie ãjunü i ie adohel. I ie luvui ie kof, ie ofui kado: lo, isẽs, i mirra. ¹²Mẽ kã ie tonẽ pu ie late, ie pa pase pa Jehusalém pu hakõte pu Hehodes, pase Bõdje viatxi lãdã un hev pu ie tonê pu un not ximẽ.¹³I kã ie ale, un zãj dji Sẽie pahet pu José lãdã so hev, li dji: leve phã sa tximun-la ke so mãmã, mahõ pu Egito, i hete laba juk tã mo dji, pase Hehodes Ka sase tximun-la pu txue. ¹⁴Ẽbe li leve, li phã tximun-la i so mãmã nãnuit, ie ale pu Egito; ¹⁵Ie hete laba juk tã Hehodes muhi, pu li puve kõphui sa ki Phofeta-iela dji: dji Egito mo aple mo pitxit.¹⁶Ẽbe Herodes, tã li ue ki magos-iela kuiẽnẽ'l, li hete boku kole, li voie txue tut tximun-iela la Belém i tut pahãtxie hegiõ, dji laj dji dê anẽ pu ãba, kumã ie te dumãde dji magos-iela.¹⁷Ẽbe li kõphui sa ki Phofeta Jehemias dji: ¹⁸un vue ki tãde la Hamá, khie, i ghã lapen; Haquel khie pu so pitxit-iela, i li pa te le kõsole, pase ie pa la ãko.¹⁹Mẽ aphue ki Hehodes muhi, un zãj dji Sẽie pahet la Egito pu José lãdã un hev. ²⁰Li dji: leve phã tximun- la i so mãmã, i ale pu late dji Ishael, pase ie deha muhi sa ki te le txue tximun-la ke so mãmã, ie tonẽ pu late dji Ishael. ²¹Ẽbe li leve, li phã tximun-la ke so mamã, ie tonê pu late dji Ishael.²²Kã li tãde ki vue Ahquelau Ka kumãde la Judéia la plas dji so papa Hehodes, li hete pé dji ale laba, mẽ Bõdje viatxi li lãdã un hev, pu li pa ale pu Judéia, li ale pu hegiõ dji Galiléia. ²³I vini hete la kote ki Ka numê Nazahé pu li ve kõphui sa ki Phofeta-iela dji: Ie ke aple li dji Nazaheno.

Chapter 3

¹Lãdã sa ju-iela Jã Batxis vini li te ka pase pahol dji Bõdje la un kote ki pa gãiẽ ãiẽ (deserto), la Judéia. ²Li te ka dji: zot hepãtxi, zot pexe pase lasosiete dji lahosiel deha phox. ³Pase a li mem Phofet Isaías deha deklahe li dji: vue ki Ka klãme la kote ki pa gãiẽ ãiẽ (deserto): "zot phuepahe pu Sẽie i dhese so ximẽ pu li pase.⁴Jã so lẽj a te dji lapo dji xãmu, i so sẽtxie a te dji lapo i so mãje a te sothel i miel sovaj. ⁵Ẽbe te ka vini kotel mun, dji Jehusalém, dji tut Judéia i dji tut hegiõ ki phox dji Johdão. ⁶Jã te ka batxize ie la lahivie Johdão, ie te Ka kõfese ie pexe⁷Mẽ kã li ue boku fahiseu i saduseu te ka vini pu batem-la. Li dji pu ie ,has dji siapã ki move ,ki mun ke mõthe zot, ki zot ke mahõ dji pinitãski ka vini. ⁸zot fe bagaj ki bõ pu mõthe ki zot hepãtxi dji zot pexe. ⁹Pa majinẽ pu dji pu zot ko mem " no gãiẽ Abhaão kom no papa " pase no ka dji zot ki juk dji sa hox-iela Bõdje fe pitxit pu Abhaão.¹⁰I ato hax-la lasu hasin dji piebuá-iela, mẽ tut piebuá ki pa ka bai bõ fui, ie ka kupe, ie ka jite li la djife. ¹¹Mo ka batxize zot ke djilo pu mõthe ki zot hepãtxi, me sa ki ke vini aphue dji mo li pi gãiẽ povua pase mo ,no pa mehite xaie so savat, Li ke batxize zot ke Sêthesphui i ke djife. ¹²Li ke so pel la lãmẽ , li ke sepahe fahin fãs-la dji so pai, Li ke hamase fahin fãs-la li ke mete la so kaz. Mẽ li ke bule pai-la ke djife ki pa ka jẽ finï .¹³Ẽbe Jezi vini dji Galiléia pu Johdão kote Jã, pu Jã batxize Li . ¹⁴Mẽ Jã te le apexel, li dji : a mo ki buẽzẽ u batxize mo, i a u ka vini kote mo ? ¹⁵Jezi hepon: lese kõsa pu le mumã, pase akõsa no ka fe volõte dji Bõdje, ẽbe Jã dako.¹⁶Aphue ki Jezi batxize, li sotxi dji djilo-la, i siel-la luvui i li ue Lesphui dji Bõdje ka desan ã fom dji un hãmie. Li pose lasu Li. ¹⁷I un vue vini dji lahosiel , dji: sa a mo pitxit ki mo kõtã. Li ka bai mo boku kõtãtmã.

Chapter 4

¹Aphue, Lesphui-la ale ke Jezi pu un kote ki pa gãiẽ ãiẽ (deserto)pu djiab-la tãte Jezi. ²Aphue ki Jezi pase kahãt ju i kahãt Nuit sã mãje li hete fẽ. ³Djiab-la vini kote Jezi li dji: "si u sa pitxit dji Bõdje, bai zod pu sa hox vihe djipẽ! " ⁴Mẽ Jezi hepon: pahol Sẽ-la dji kõsa. un mun pa ka viv selmã dji djipẽ , mẽ dji tut pahol ki Ka sotxi dji Bõdje so bux.⁵Aphue djiab-la pote Jezi la Jehusalém, pei ki Sẽ, li mete Jezi la un plas ki pi hot dji kaz dji Adohasiõ. ⁶Djiab-la dji. si u sa pitxit dji Bõdje, jite u ko dji esi, pase pahol ki Sẽ-la ka dji: Bõdje ke voie so zãj-iela pu ẽtxupe dji u, ie ke txẽbe la u lãmẽ, pu u pie pa blese lasu hox.⁷Jezi hepon: Mẽ pahol Sẽ-la osi ka dji: "pa mete lãdã situasiõ difisil , Sẽie u Bõdje". ⁸Aphue Djiab la pote Jezi la un mõtãi boku hot, li mõthe tut lasosiete dji tã-la i so hixez. ⁹Li dji mo ka bai tut sa pu u si u ãjunu i adohe mo.¹⁰Jezi dji: ale u ximẽ satã! pahol Sẽ-la ka dji: " adohe u Sẽie , Bõdje i suiv selmã li. ¹¹Aphue Djiab- la ale, i vini zãj ie ẽtxupe dji Jezi.¹²Kã Jezi save ki Jã ale phui,li ale pu hegiõ dji Galileia, ¹³Li pa hete la Nazahe, mẽ li ale hete la pei dji Kafahnaum, obo lag dji Galileia la hegiõ dji Zebulom i Naftali.¹⁴Sa fet pu kõphui sa ki Phofeta Isaías te dji: ¹⁵"late dji Zebulom i late dji Naftali, la djihesiõ dji ghã lãme , la uot bo dji lahivie Johdão, Galileia, kote ka hete vakabõ-iela! ¹⁶mun ki Ka viv lãdã suku ke ue un fo klehite! i sa klehite-la ke klehe lasu sa ki Ka viv la hegiõ dji lamo !¹⁷Dji la pu djivã, li kumase ãnüsie so pahol. Li te ka dji: hepãtxi dji zot pexe-iela, pase lasosiete dji lahosiel phox.¹⁸Jezi te ka maxe ovo Lag dji Galileia kã li ue dê fue ki a te pexo: Simõ, osi ie te ka aple dji Pie, i Andhe , ie te lãdã Lag te ka pexe ke ie thamaj ¹⁹Jezi dji pu ie: vini ke mo, no ke mõthe zot pexe mun. ²⁰Ẽbe ie lese ie thamaj ie ale ke Jezi.²¹Un tximoso pi djivã Jezi ue uot dê fue, Txiago i Jã , Zebedeu so pitxit-iela, ie te lãdã bato ãsan ke ie papa, te ka hãje ie thamaj . Jezi aple ie dê. ²²I la mem lokasiõ, ie lese ie papa i bato ie ale ke Jezi.²³Jezi maxe pu tut Galileia te ka mõthe la kaz dji Adohasiõ i ãnüsie Bõ nuvel, i te ka djiehi maladji ghav dji mum-iela. ²⁴Nuvel a hespek dji Jezi Kate pu tut hegiõ dji Síria. Pu sa pov-la te ka pote pu Jezi mum ki te ka sufui dji boku maladji, i tut kalite djimal, kumã mun ki pa te ka maxe i mun ki te ke Lesphui dji demuẽ, li te ka djiehi tut. ²⁵Ghã mutxidõ te ka suiv li , a te mun dji Galileia, i dji djix pei, dji Jehusalém, dji Judeia, dji hegiõ ki Ka hete bo Levã dji lahivie Johdão.

Chapter 5

¹Kã Jezi ue sa ghã mutxidõ, li mõte la un mõtãi li asi. So djisip-iela hive obo li, ²I Li kumase mõthe ie. Jezi dji: ³Biẽ kõtã sa mun ki pov dji lesphui, pase Lasosiete dji Lahosiel a ie pa. ⁴Biẽ kõtã sa mun ki ka khie, pase Bõdje ke kõsole ie.⁵Biẽ kõtã sa mun ki pa gãiẽ ãiẽ, pase ie ke husuve late-la. ⁶Biẽ kõtã sa ki gãiẽ fẽ i suef dji fe volõte dji Bõdje,li ke ie kõpletmã kõtã. ⁷Biẽ kõtã sa mun ki gãiẽ lapen dji uot mun-iela, Bõdje ke gãiẽ lapen dji ie. ⁸Biẽ kõtã sa mun ki gãiẽ un bõ txo, ie ke ue Bõdje.⁹Biẽ kõtã sa mun ki ka thavai pu kõtãtmã, Bõdje ke ẽtxupe kumã so pitxit-iela. ¹⁰Biẽ kõtã sa mun ki ka sufui pehseguisiõ, pu fe Bõdje so volõte, Lasosiete dji Lahosiel a ie pa.¹¹Biẽ kõtã a zot, ka ie ka juhe zot, plede, i Kã ie ka dji tut kalite mãto kõt zot, pase zot sa mo siavitó-iela. ¹²Zot hete kõtã, pase un ghã hekõpãs sehe lahosiel pu zot. Pase akõsa men ie fe ke Phofeta ki vini ãvã zot.¹³Zot sa djisel dji late- la, mẽ se djisel piad so gu, pukisa li ke siavi? li posib pu li hete salê ãko? Ie ke jite'l deho mun ke djibut lasu'l, pase li pa ka siavi pu ãiẽ. ¹⁴Zot sa klehite pu tã-la, ïposib sehe un pei ki ie edjifike ãle un mõtãi.¹⁵Pies mun pa puve limẽ un lalãp i mete'l ãba un pãiẽ, okothe, ie ke mete'l un kote phop pu klehê tut sa ki lãdã kaz-la. ¹⁶Akõsa osi zot klehite djivet klehe pu uot mun-iela ue bagaj ki bõ ki zot ka fe, i pu ie osi lue i adohe zot Papa ki ka hete Lahosiel .¹⁷Zot pa majinẽ ki mo vini pu fini ke lalua dji Moisés o ke pahol dji uot Phofeta-iela. Nõ, mo pa vini pu fini ke ie, mo vini pu kõphui ie. ¹⁸Mo ka asihe zot ki sa a lavehite: Ẽkãt siel i late duhe, ãiẽ pa ke sotxi dji laluá-la nẽ pipitxi let-la i akõsa ke hete juk finisiõ de tut bagaj-iela.¹⁹Mun ki pa obei un dji sa lalua-la, i mõthe uot mun fe mem bagaj, ie ke kõsidehe li kumã pipitxi dji Lasosiete dji Lahosiel. I mun ki obei lalua-la i mõthe uot mun fe mem bagaj, ie ke kõsidehe li kumã ki pi gho la Lasosiete dji Lahosiel. ²⁰Mo ka asihe zot, ki u ke sel ãthe la Lasosiete dji Lahosiel si u hete fiam pu fe volõte dji Bodje,plis ki met dji lalua i fahiseu-iela²¹Zot tãde akisa ie dji pu zot ãtepase-iela :" pa txue, mun ki txue ke kõdãnẽ" ²²Mẽ mo ka dji mun ki hete kole ke so fue ke kõdãnẽ. Mun ki dji pu so fue u pa vu ãiẽ ke kõdãnẽ pu thibunal, mun ki aple so fue dji kuiõ, ke kõdãnẽ pu djife dji lãfe.²³Kã u ka ofui pu Bõdje u sakhifis la djivã leglis, i laba u xõje ki u fue gãiẽ un kek bagaj kõt u , ²⁴lese u sakhifis djivã leglis i ale phõmiẽ dumãde padõ dji u fue, i aphue vini phuesãte u sakhifis pu Bõdje.²⁵Ãthe vit lãdã hekosiliasiõ ke u fue i u elmi, ẽkãt u ke li lãdã ximẽ dji thibunal, pu li pa pote u pu xef-la, i xef-la pu soda-la, ie ke jite u lãdã phuisiõ. ²⁶Mo ka asihe u ki sa a lavehite, u pa ke sotxi dji laba ẽkãt u pa peie tut u kõt.²⁷Zot tãde sa ki ie dji: pa hete ke uot fam i uot om. ²⁸Mẽ mo ka dji pu zot: mun ki gade pu un fam ke mal ïtẽsiõ , i lide pu hete ke li, deha fe pexe lãdã u txo.²⁹Si u uei adhet ka fe u fe pexe, haxe'l i jite'l deho, pase pi bõ u piad un pedas dji u ko dji ki tut u ko ale pu lãfe. ³⁰Si u lãmẽ adhet ka fe u fe pexe, kupe'l i jite'l deho, pase pi bõ u piad un pedas dji u ko , dji ki tut u ko ãtxe ale pu lãfe.³¹Ie dji osi: "mun ki voie so fam ale li djivet bai pu li un papie dji sepahasiõ." ³²Mẽ mo ka dji pu zot: tut om ki voie so fam ale, sã li pa hete ke uot om, om-la ke hete ke fot dji fe fam-la fe pexe, i si fam-la maie ãko. I om ki maie li osi ka fe pexe.³³Zot tãde akisa ie dji pu zot ãtepase-iela: pa kase u phomes, mẽ kõphui, sa ki u phomet pu Bõdje ki u ke fe. ³⁴Mẽ mo ka dji pu zot, pa phomet dji pies mãiẽ . Pa phomet pu siel, pase a kote Bõdje ka hete, ³⁵pa phomet pu late, pase a kote Bõdje ka pose so pie, pa phomet pu Jehusalém, pase a pei dji no ghã Vue .³⁶I osi pa phomet pu u tet, pase zot pa puve fe ki un dji zot fil xive hete blã o nue . ³⁷A pu zot dji: "ui" "ui", o "nõ" "nõ "; sa ki pase dji sa ka vini dji elmi.³⁸Zot tãde akisa ie dji pu zot : "uei pu uei i dã pu dã". ³⁹Mẽ mo ka dji pu zot: pa hãde lasu sa ki Ka fe djimal pu zot. Si un kek mun fut la u vijaz vihe uot bo-la pu li fut osi.⁴⁰Si un kek mun plede ke u pu phã u *lẽj , lese li ale ke u *kap osi. ⁴¹Si un soda ẽthãje fose u xaie un xaj un kilomet, xaie'l dê kilomet . ⁴²Si un kek mun dumãde un kek bagaj, bai; i, si un kek mun dumãde pu phuete, phuete'l.⁴³Zot tãde akisa ie dji: "kõtã zot kamahad-iela i pa kõtã zot elmi-iela." ⁴⁴Mẽ mo ka dji pu zot: kõtã zot elmi-iela i phuie pu sa ki Ka kose mal dji zot. ⁴⁵Pu zot puve tonẽ pitxit dji zot Papa ki ka hete Lahosiel . Pase li ka fe solei klehe lasu mun ki bõ i lasu sa ki mixã-iela i li ka bai lapli pu sa ki Ka fe ddjibiẽ kumã osi pu sa ki ka fe djimal.⁴⁶Si zot kõtã selmã sa ki kõtã zot, pukisa zot ka ãtan ki Bõdje bai zot un kek hekõpãs? publikan-iela osi pa ka fe mem la? ⁴⁷Si zot pale selmã ke zot kamahad-iela,akisa zot ka fe dji ïpohtã ? publikan-iela osi pa ka fe mem la? ⁴⁸Zot hete jis kumã no Papa, ki Ka hete Lahosiel jis.

Chapter 6

¹Zot hete ka veie pu zot pa fe zot bõ volõte dji thavai djivã mun-iela ãfẽ dji ue zot pahet djivã mun-iela; dji uot mãiẽ ki pa ke gãiẽ hekõpãs dji zot Papa dji Lahosiel .²kã zot bai un kek bagaj pu un mun ki nesesite, pa hakõte kisa u fe, kuma vakabõ-iela ka fe la "Kaz dji Adohasiõ" i la lahi, pu ie pahet djivã mum-iela; Ã lavehite mo ka dji pu zot ki ie deha husuve ie hekõpãs.³Me kã zot fe xahite, zot lãmẽ agox pa save akisa zot lãmẽ adhet ka fe.⁴Pu fe xahite ãseghe, i zot papa, ki ue ãseghe, ke hekõpãse zot.⁵I Kã zot ke phuie, pa fe kumã vakabõ-iela; pase ie kõtã phuie dji djibut la "kaz dji Adohasiõ", i la lahi pu ie pahet djivã mun-iela. A lavehite mo ka dji pu zot ki ie deha husuve ie hekõpãs .⁶Ẽbe u, kã u ke phuie, ãthe la u xã, fõmẽ lapot, i phuie pu u Papa, ki la ãseghe, li ke hekõpãse-u .⁷I Kã u ke phuie, pa numê mem pahol boku fue, kumã sa uot mun-iela ki pa batxize, ie ka majinẽ pi ie phuie lõg Bõdje ke kute ie.⁸Pa fe sãble ie, pase ãvã zot dumãde zot Papa deha save akisa zot buẽzẽ.⁹Ẽbe zot phuie kõsa: no papa ki lahosiel, u nõ a hespek tupatu.¹⁰Vini u Lasosiete . Pu fe u volõte, kõsa lasu late, i kõsa lahosiel.¹¹Bai no jodla no djipẽ dji xak ju .¹²I padõnẽ dji no pexe, kumã no osi padõnẽ sa ki te fe pexe kõt no.¹³I pa lese no tobe lãdã tẽtasiõ, me delivue no dji tut djimal.¹⁴Pase si zot padõnẽ mun-iela dji ie pexe, zot Papa ki Lahosiel osi ke padõnẽ zot.¹⁵Mẽ si zot pa padõnẽ mun-iela, osi zot Papa ki Lahosiel pa ke padõnẽ dji zot pexe.¹⁶I kã zot ka fe jẽnẽ, zot pa mõthe ki zot this, sãble vakabõ-iela; pase ie ka mõthe ie vijaz, pu ie pahet djivã uot mun-iela ki ie ka fe jẽnẽ . Ã lavehite mo ka dji pu zot ki ie deha husuve ie hekõpãs.¹⁷Me u, kã u ka fe Jẽnẽ, thãpe u tet i lave u vijaz ,¹⁸pu pa pahet djivã mun-iela ki u ka fe jẽnẽ, me ui pu u Papa, ki la ãseghe; i u Papa ki ue ãseghe ke hekõpãs u.¹⁹Pa hamase pu zot hixez lasu late, kote mit i lahuj ke huie li, i kote vole ka xakaia i ka volo.²⁰Mẽ hamase pu zot hixez dji lahosiel, kote mit i lahuj pa ka huie i kote volé pa ka xakaia i volo .²¹Pase kote gãiẽ u hixez, laba osi ka hete u txo.²²Klehite dji u ko a uei; Ẽbe, si u uei "phop", tut u ko ke hete plẽ ke lime.²³Me si u uei mal, tut u ko ke hete la suku. kõsa si Klehite ki lasu u vihe suku. A txi gho vilẽ suku.²⁴Pies mun pa puve siavi dê pathõ; li ke lese un, i li ke kõtã un; pu un li ke fe biẽ pu uot la li pa ke fe biẽ . u pa puve siavi Bõdje i hixez.²⁵Apusa mo ka dji pu zot: pa thakase ke u lavi, suje akisa u gãiẽ pu mãje, akisa u gãiẽ pu bue, nẽ pu u phop kó, a ki lẽj u gãiẽ pu ise.A pa lavi ki plis Bõ pase mãje, i u ko pase lẽj ?²⁶Gade txizozo-iela ki Ka vole lahosiel, ie pa ka sõmẽ ,ie pa ka hamase, nẽ hamase pu sehe, i ke tut sa zot Papa ki Lahosiel ka suen dji ie ke mãje. A pa zot ki pi boku ïpohtã pase ie ?²⁷Ki mun dji zot puve, fe so lavi pi lõg, ki Ka pi thakase ke sa ?²⁸I pukisa u ka maxe thakase ke lẽj? Gade butxie dji savã kumã ie ka puse, ie pa nẽ ka thavai nẽ nate.²⁹I mo ka dji pu zot ki nẽ Salomão, ke tut so fos. Li ise lẽj kumã un dji ie.³⁰Si Bõdje ka mete lẽj dji sa mãiẽ la sa plã dji savã, ki jodla li ka ise, i djimẽ li ka jite li la djife. Ẽbe, osi Bõdje ke mete lẽj lasu zot osi ki gãiẽ tximoso espua.³¹Pa maxe, ka majinẽ , ki u ka dji: akisa no ke mãje? " akisa no ke bue?" "ki lẽj no ke ise?³²Pukisa mun ki pa batxize ka sase tut sa bagaj-iela, i zot Papa ki Lahosiel save ki zot nesesite dji tut sa bagaj-iela.³³Me sase phõmiẽ Lasosiete i so hespek i tut sa bagaj-iela li ke bai pu zot .³⁴Pa maxe ka majinẽ , pu ju dji djimẽ, ju dji djimẽ ke ẽtxupe dji li phop. Li bõ xak ju ke so djimal.

Chapter 7

¹Pa kõdãnẽ, pu u pa se kõdãnẽ,²Pase ke mem fom ki u ka kõdãnẽ, i ke mem mizu ki u ka mizuhe uot ie ke mizuhe u osi.³Pukisa u ue fuifui ki la uei dji u fue i u pa ue sa ki la u phop uei?⁴kumã u ke dji pu u fué "lese mo txihe fuifui ki la u uei" si li gãiẽ fuifui lãdã u phop uei!⁵Hipokhita? txihe phõmiẽ fuifui dji u uei! Ẽbe u ke ue kle pu txihe fuifui dji u fue so uei.⁶Pa bai sa ki sẽ pu xẽ-iela, pa jite bagaj dji valé pu koxõ-iela, pase koxõ- iela ke djibut ãle bagaj dji valé, i xẽ-iela ke vini kõt u ie ke atake u.⁷Dumãde zot ke husuve; sa ki ka sase ke thuve; bat i lapot-la ke luvui.⁸Pase sa ki ka dumãde ke husuve, mun ki ka sase ke thuve, sa ki bat lapot li ke luvui.⁹Ki mun ki ãt zot, ki se so pitxit dumãde djipẽ , li ke bai un hox?¹⁰Si dumãde puasõ, li ke bai un siapã?¹¹Si zot tuju mixã, sase bai bõ kado pu zot pitxit, Kã zot pPapa ki Lahosiel , bai bõ bagaj pu sa ki ka dumãde!¹²Pase tut sa ki u le ki uot fe, zot fe osi kõsa: pase sa a alpha dji Phofeta-iela.¹³Ãthe pu lapot ki exthuet, pase laj a lapot, ki ghã pase a ximẽ ki ka pote pu Kõdẽnasiõ, i boku mun ka ãthe.¹⁴Pase exthuet a lapot-la, i sehe a ximẽ ki ka pu lavi , i a kote tximoso ke ãthe.¹⁵Ãtãsiõ, ke phofeta ki ke vini ke lẽj dji mutõ, mẽ ãdjidã a xẽ ki mixã.¹⁶Zot konet pu so fui-iela: li posib hamase uva dji plã ki gãiẽ pikã o u ke hamase figo dji pie zutxi.¹⁷kõsa tut bõ pie-bua ka bai bõ fui, mẽ pie-bua ki pa bõ pa ka bai bõ fui.¹⁸Pie-bua ki bõ pa puve bai fui ki pa bõ, i osi pie-bua ki pa bõ pa puve bai bõ fui.¹⁹Tut pie-bua ki pa ka bai bõ fui ie ke kupe'l i jite lãdã djife.²⁰Zot ke konet, pu so fui-iela.²¹A pa nẽpot mun ke dji pu mo: "Sẽie, Sẽie" ke ãthe la lasosiete dji lahosiel, mẽ ui sa mun ki ka fe volõte dji no Papa ki Lahosiel.²²Kã sa ju-la ke hive, boku mun ke dji pu mo: "Sẽie, Sẽie " pu povua dji u nõ no pase mẽsaje dji Bõdje, no txihe demuẽ i no fe boku mihak!²³Mo ke hepon:" Mo pa konet zot! hete luẽ dji mo, zot ki ka fe djimal."²⁴Tut sa ki ka kute mo pahol, i viv kumã li ka dji mo ka kõpahe kumã un om ki ïtelijã ki leve so kaz lasu un hox.²⁵ke tõbe lapli, djilo-la ke vini gho, i vã-la ke sufle ke fos kõt kaz-la. Mẽ li pa tõbe, pase li te edjifike lasu hox-la.²⁶Mẽ tut ki ka kute mo pahol i pa ka viv kumã li ka dji mo ka kõpahe kumã un om ki fu ki fe so kaz lasu ban-sab.²⁷ke tõbe lapli djilo-la ke vini gho, i vã-la ke sufle ke fos kõt kaz-la. Kaz-la tõbe i hete dethi totalmã.²⁸Kã Jezi fini dji kose, mun-iela hete susphan ke so mãiẽ dji mõthe.²⁹Jezi te ka mõthe kumã un mun ki gãiẽ otohite, i nõ kumã met dji lalua-iela.

Chapter 8

¹Kã Jezi desan dji mõtãi, boku mun suiv li.²Un on te gãiẽ bobo (lepra),vini ãjunü djivã Jezi, li dji: suple Sẽie, djiehi mo si u puve.³Jezi lõje so lãmẽ, li tuxe li dji: ui mo le djiehi'u. Lãdã men lokasiõ li hete phop dji so bobo.⁴Ẽbe Jezi dji: kute! pa hakõte sa pu pies mun, mẽ ale dumãde dji sasedotxi pu ẽsãmine zot. Aphue, ãfẽ pu tonẽ laphuev pu tut mun ki zot djiehi, zot ale ofui sakhifis ki Moisés dji.⁵Kã Jezi ãthe la pei dji Kafahnaum vini kote li un xef dji sã soda,⁶Li dji: Sẽie mo siavito la kaz malad i pahalize, li ka sufui boku ke dulo.⁷I Jezi dji: Mo ka ale djiehi'l.⁸I xef-la dji: Sẽie mo pa mehite pu u ãthe la mo kaz, mẽ sel dji un pahol mo siavito ke hete djiehi.⁹Mo osi ãba zod dji otohite dji soda-iela ki pi hot-iela i mo gãiẽ soda ki ka obei mo zod-iela. Kã mo ka dji pu un: ale li k'ale. Kã mo ka dji pu uot la vini li ka vini. I osi mo ka dji pu mo siavito: fe sa, li ka fe.¹⁰Kã tãde sa li hete kõtã boku li dji pu sa ki te ka suiv li: Ã lavehite mo ka dji esi la, la Ishael mo pa thuve un mun ke boku espua.¹¹Mẽ mo ka dji pu zot ki boku ke vini dji Levã i dji Kuxã ie ke asi obo tab ke Abhaão, Isaque i Jaco la lasosiete dji lahosiel.¹²Mẽ mun ki te djivet la lasosiete dji lahosiel ie ke jite ie deho lãdã, ghã suku. Laba ie ke khie i mode ie dã dji duló.¹³Ẽbe Jezi dji pu xef dji sã soda-iela: ale pu u kaz, akõsa men kumã u ka khe mo ke fe i lãdã mem lokasiõ siavito-la hete djiehi.¹⁴I Kã Jezi ale la kaz dji Pie, li ue so belmẽ kuxe lãdã so bukã ke lafiev.¹⁵Jezi tuxe la so lãmẽ i lafiev sotxi dji li.Ẽbe li leve djibut i kumase siavi Jezi.¹⁶Kã hive nãnuit, pov-la pote kote Jezi boku mun ki te gãiẽ move lesphui. I Jezi sel ke un pahol li tihe tut move lesphui i djiehi tut mun ki te malad-iela.¹⁷Jezi fe sa pu kõphui sa ki Phofet Isaías te dji: "li ale ke tut no maladji-iela i xaie tut no ïfehmite-iela.¹⁸Jezi ue ban mun-iela kõhõne'l li voie so djisip-iela ale uot bo dji lag-la.¹⁹Un met dji lalua hive phox dji li: Met, no ke suiv u kote u k'ale!²⁰Jezi hepon: hapoz-iela gãiẽ ie thu, i txisoso-iela gãiẽ ie nik. Mẽ, Pitxit dji Om pa gãiẽ kote pu li pose so tet.²¹I uot ki ate djisip dji Jezi dji: _Sẽie, phõmiẽ lese mo tone ale ãtehe mo papa.²²Jezi hepon: vini ke mo lese mun muhi ãtehe ie mun muhi-iela.²³Jezi ãthe lãdã bato-la i so djisip-iela ale ke li.²⁴Leve un vilẽ lapli ke gho vã, ki lag fe gho lãme dji un mãiẽ ki gho lame te ka khuvui bato-la. Jezi te ka dhõmi.²⁵Djisip-iela ale leve Jezi ie dji: Sẽie sove no! no ke muhi.²⁶Jezi hepon: pukisa zot pe, om dji pitxi espua? Ẽbe li leve le babie vã-la i lãme-la i tut hete this.²⁷Ẽbe ie tut hete susphan i ie dji: a ki om sa ki ka kumãde juk vã i lãme?²⁸Kã Jezi hive la hegiõ dji Gadaha, la bo Levã dji lag dji Galileia, ale kõthe ke li dẽ om ki te ke Lesphui dji demuẽ. Ie te ka vini dji semitxe, kote ie te ka hete. Ie te boku move ki pies mun pa te ka pase laba lãdã sa hegiõ-la.²⁹Ie kumase hele: Pitxit dji Bõdje akisa u le ke no? U vini esi pu bai pinitãs ãvã tã-la?³⁰Phox dji laba te gãiẽ boku koxõ te ka mãje.³¹I demuẽ-iela dji pu Jezi si u tihe no voie no ãthe lãdã sa ban koxõ-iela.³²Jezi dji: zot ale. Demuẽ-iela ale ie ãthe lãdã koxõ-iela ie kuhi djihet pu lag-la i ie neie.³³I om-iela ki te ka ẽtxupe dji koxõ-iela mahõ pu pei-la. Laba ie hakõte tut sa i osi sa ki fet ke dê om-iela ki te ke lesphui demuẽ.³⁴Ẽbe tut mun-iela dji pei-la sotxi pu kõthe ke Jezi, i, kã ie kõthe ke li ,ie dji pu li ale dji ie late .

Chapter 9

¹Jezi ãthe ãdjidã bato-la, li pase pu bo kuxã dji lag-la i li vini pu phop kote.²Ẽbe un dê om pote pu Jezi un mun pahalize kuxe ãle un lit. Kã Jezi ue ie espua, li dji pu pahalize-la: kohaj mo pitxit! u pexe-iela padõnẽ.³Ẽbe un dê met dji lalua kumase dji ãt ie men: sa on ka fe mal pale kõt Bõdje.⁴Mẽ Jezi te save ie lide: li dji pukisa zot ka majinẽ mal la zot txo?⁵Akisa ki pi fasil? pu dji: "u pexe-iela padõnẽ, o pu dji leve djibut i maxe"?⁶Mẽ pu zot save ki Pitxit dji On gãiẽ povua pu padõnẽ pexe, (li, ẽbe, dji pu pahalize-la): djibut, phã u lit i a li pu u kaz.⁷9 7 I sa pahalize-la djibut i li ale pu so kaz.⁸Kã mun-iela ue sa, ie pe i ie glohifike pu Bõdje, ki bai sa tel povua pu on-iela.⁹I Jezi sotxi dji laba, lamitã ximẽ li ue un on ki ka phã zahite dji mun-iela, asi kote ie ka peie xahite , so nõ ate Matxie; i Jezi dji pu li suiv mo. Ẽbe sa on-la leve i li suiv Jezi.¹⁰Sa fet ki, ẽkãt Jezi te ka mãje la kaz dji Matxie boku publikan i uot mun ki mixã hive ie asi obo tab ke Jezi i so djisip-iela.¹¹Kã fahiseu-iela ue sa, ie dumãde dji djisip-iela: pukisa zot Met ka mãje ãsan ke publikan-iela i ke mun ki ka fe pexe?¹²Kã Jezi tãde akisa ie dji: li hepon:" mun ki gãiẽ lasãte pa buẽsẽ dji un metsẽ, selmã mun ki malad-iela.¹³I li dji: "ato zot ale ãphan sa signifikasiõ: Mo le ki zot mõthe kõtãtmã i nõ ki zot ofui sakhifis", pase mo pa vini aple mun ki jis, mẽ ui mun ki gãiẽ pexe!¹⁴Ẽbe djisip-iela dji Jã Batxist ale kote Jezi ie dji: "pukisa u djisip-iela pa gãiẽ labitxuid dji fe jẽnẽ, kumã no i fahiseu-iela?¹⁵Jezi hepon: puve mun-iela ki lãdã lafet dji un lamaiaz hete this ẽkãt on ki maie-la ke ie? Mẽ ke vini ju-iela ki on ki maie-la ke sotxi dji lamitã, ẽbe mun-iela ke fe jẽnẽ.¹⁶Pies mun pa ka mete un pedas dji lẽj nov lãdã un lẽj vi e, pase lẽj-la ke fã de, i li ke hete un gho fã de.¹⁷Pies mun pa ka mete djivẽ nov, lãdã butei dji lapo ki vie, si u fe sa, lapo-la ke fãde, djivẽ ke gate, i butei-la ke xakaia. Djivẽ nov ka sehe lãdã butei dji lapo ki nov kõsa u pa ka piad butei-la i djivẽ-la.¹⁸Ẽkãt Jezi te ka dji sa bagaj-iela, um ofisial vini i ãjünü djivã Jezi, li dji:" Mo pitxit fam muhi ato mem, mẽ vini i mete u lãmẽ lasu li, i li ke viv ãko".¹⁹Ẽbe Jezi ale ke ofisial, i so djisip-iela osi ale.²⁰Lãdã sa mem lokasiõ-la , un fam ki te ka sufui, duz ãnẽ dji (hemohagia), vini deie dji Jezi li tuxe Jezi lãdã bo dji so lẽj;²¹fam-la majinẽ. "si mo selmã tuxe so lẽj, mo ke djiehi",²²Jezi tonẽ, Kã li ue fam-la li dji:"Pitxit hete kõtã! u espua djiehi u".djisa mumã-la fam-la hete djiehi.²³Kã Jezi ãthe lãdã kaz dji ofisial-la li ue ki mun-iela te ka fe gho thẽ,²⁴Li dji zot sotxi dji la, pase txifam-la pa muhi, mẽ li ka dhõmi, mẽ mun-iela ahi dji Jezi.²⁵Kã mun-iela sotxi dji laba, li ãthe lãdã xam-la, li phã txifam-la la so lãmẽ i li leve.²⁶Nuvel dji sa mihak kate pu tut hegiõ-la.²⁷Aphue Jezi sotxi dji laba, dê mun ki pa ka ue ale deie li, ie te Ka hele:"Pitxit dji Davi, gãiẽ lapen dji no!²⁸Kã Jezi ãthe lãdã kaz, mun ki pa ka ue-iela phoxe'l, i Jezi dji pu ie:"zot ka khe ki no puve fe zot ue?"ie hepon:"ui Sẽie".²⁹Ẽbe Jezi tuxe lãdã ie uei li dji: Mo ka fe kõfom zot espua.³⁰Ie uei-iela hete luvui ie hete ue, Jezi bai un zod pu ie siaie;" zot pa hakõte pu pies mun".³¹Mẽ ie dê ale ie hakõte, sa nuvel kate pu tut sa hegiõ-la.³²Ẽkãt sa dê on-iela te ka ale un on mud ki te ke demuẽ ie pote pu Jezi.³³Kã demuẽ ale, om mud-la kumase kose. Mun-iela hete susphan, " pase jãmẽ ie pa te ãko ue un bagaj kõsa la Ishael",³⁴mẽ fahiseu-iela dji: a pu xef dji demuẽ-iela ki li ka txihe demuẽ-iela.³⁵Jezi te ka maxe pu tut pei-iela i tut pov dji hegiõ li te ka mõthe lãdã Katz dji Adohasiõ i ãnusie bõ nuvel dji Bõdje i li te ka djiehi tut kalite maladji.³⁶Kã li ue mu-iela li hete ke lapen dji ie, pase ie ãbãdonẽ, kumã bam mutõ ki pa gãiẽ Pasteh.³⁷Li dji pu so djisip-iela: thavai-la boku, mẽ thavaio-iela pa boku .³⁸Dumãde pu Met dji thavai-la, pu li voie pi boku thavaio pu thavai-la.

Chapter 10

¹Jezi aple so duz djisip-iela, li bai povua pu ie txihe lesphui demuẽ, i pu djiehi tut kalite maladji.²I nõ dji so duz djisip-iela: phõmiẽ, Simõ, ki ie aple Pie, i so fue Ãdhe; Txiago, Pitxit dji Zebedeu, i so fue Jã;³Filip i Bartolomeu; Tomé, i Matxie publikan-la; Txiago, pitxit dji Alfeu; i Tadeu;⁴Simõ kananeu-la, i Judas Iskahiote, ki kuiẽnẽ Jezi.⁵Jezi voie sa diz on-iela, li bai un zod pu ie: zot pa ale kote nõ-judeu-iela ka viv, pa ãthe lãdã pie dji "samahitan-iela".⁶Zot ale kote mutõ ki pedji-iela dji kaz dji Ishael.⁷Zot ale ãnüsie sa :" ki lasosiete dji lahosiel phox".⁸Zot djiehi mun ki malad, hesusite mun ki muhi djiehi mun ki gãiẽ bobo, i txihe demuẽ dji mun: pase zot husuve ghatxuit i so bai osi ghatxuit .⁹Zot pa ale ke lo, nï "prata " i "Cobre" sehe lãdã zot sẽtxie.¹⁰Lãdã sa voiaj pa ale ke sakol, nẽ ke uot pe lẽj, nẽ savat, nẽ batõ pu sutuni u ko; pase thavaio-la gãiẽ dhue dji husuve sa ki li buesẽ pu li viv.¹¹Lãdã nẽpot pei i vilaj ki zot ãthe zot gade un mun ki lê husuve zot, i zot hete la so kaz juk mumã ki zot ale dji sa pei-la.¹²Kã zot ãthe lãdã un kaz, zot dji "ki kõtãtmã hete lãdã sa kaz-la "!¹³Si sa mun-iela dji kaz-la husuve zot biẽ, ki saudasiõ dji kõtãtmã hete ke ie. Mẽ si ie pa husuve zot biẽ, zot tihe saudasiõ-la dji ie.¹⁴I si Lãdã un kek kaz o pei mun-iela pa le husuve, nẽ kute zot pahol, kã zot sotxi dji sa kaz o pei-la sukuie lapusie dji zot savat.¹⁵Ã lavehite mo dji pu zot: lãdã ju dji kõdẽnasiõ, Bõdje ke gãiẽ plis lapen dji Sodoma i Gomohha; pase dji sa pei-la.¹⁶Mo ka voie zot kumã mutõ-iela lamitã dji ban xẽ mixã; zot hete ãtãsiõ kumã siapã-iela i sẽp kumã hãmiẽ-iela.¹⁷Ãtãsiõ, pase zot ke ale phui, ie ke ale ke zot pu thibunal, ie ke fut zot lãdã ie sinagog-iela.¹⁸Pase zot sa mo siavito-iela, ie ke pote zot ou guvelmã-iela i vue-iela pu kõdãnẽ zot, i zot ke pale pu ie i pu nõ-judeu-iela dji no pahol.¹⁹Kã ie ke ale ke zot pu kõdãnẽ, pa hete thakase ke kisa pu zot kose o kumã pu zot kose, kã ke hive mumã, Bõdje ke bai pu zot sa ki zot ke kose.²⁰Pase pahol ki zot ke kose, a pa dji zot mem, mẽ ke vini dji Lesphui dji zot Papa, ki ka kose pu zot.²¹Fue ke pote so phop fue pu lamo, kõsa papa osi ke so phop pitxit; i pitxit-iela ke leve kõt papa-iela, i ie ke txue ie.²²Tut ke kõt zot pase zot ka suiv mo; mẽ mun ki hete fiam juk lãdã finisiõ ke sove.²³Kã ie ke maxe pu txue zot, lãdã un pei, mahõ pu uot. Mo ka asihe zot ki sa a lavehite: zot pa ke fini kuhi tut pei-iela dji Ishael, ãvã vini Pitxit dji Om.²⁴Djisip pa pi hot pase so Met, nẽ esklav-la pa hot pase so pathõ.²⁵Djisip-la djivet hete kõtã kumã li sãble so met, i esklav-la sãble so pathõ. Si ie aple un xef dji lafãmi dji gho xef demuẽ, kumã ie ke dji pu so lafãmi?²⁶Pa hete pe dji pies mun. Tut ki khuvui ke dekhuvui, i pa gãiẽ ki ke biẽ sehe sã pa dekhuvui.²⁷Sa ki no ka dji pu zot lãdã suku, zot ãnusie lãdã klehite dji jonẽ. I sa ki zot tãde ãseghe ãnüsie pu tut.²⁸Pa hete pe, dji mun ki ka txue ko, mẽ ie pa puve txue nam. Mẽ hete pe dji Bõdje, ki puve dethi la lãfe u nam i u ko. ²⁹Pa ka vãde dê txisoso pu un txi ãghẽnẽ? nẽ un dji ie dê ke tõbe ate sã konetmã dji so Papa. ³⁰Juk xive dji zot tet ie tut kõte. ³¹Zot pa hete pe, zot gãiẽ vale, pase un ban txisoso.³²mun ki hukonet mo lamitã boku mun esi lasu late, mo ke hukonet li djivã mo Papa ki lahosiel.³³Mẽ mun ki pa hukonet mo djivã mun-iela esi lasu late, mo osi pa ke hukonet li djivã mo Papa ki lahosiel.³⁴Pa majinẽ ki mo vini pote kõtãtmã esi lasu late! Mo pa vini pote kõtãtmã, mẽ ui espad.³⁵Mo vini pu mete pitxit on kõt so papa, Pitxit fam kõt so mãmã, i belfi kõt so belmẽ.³⁶I elmï dji on-la ke la so phop kaz.³⁷Mun ki kõtã so papa i so mãmã plis ki mo, pa mehite suiv mo. Mun ki kõtã so pitxit-iela plis ki mo, pa mehite suiv mo.³⁸Mun ki pa phã so lakhue, i vini deie mo li pa kõtã mo.³⁹Mun ki thuve ie lavi ie ke piad li, i mun ki piad ie lavi pu mo ie ke thuve li.⁴⁰Mun ki husuve zot, ka husuve mo, i mun ki husuve mo osi ka husuve sa ki voie mo.⁴¹Mun ki husuve un phofet, pase li hukonet li kumã li ke husuve un hekõpãs dji phofet; i mun ki husuve un mun ki jis pase li hukonet li kumã un mun jis, li ke husuve un hekõpãs dji un mun jis.⁴²Si un kek mun bai un goble djilo fue pu un dji no siavito-iela, ã lavehite mo ka dji: dji pies mãiẽ li ke piad so hekõpãs.

Chapter 11

¹Kã Jezi fini dji bai sa zod-iela pu so djisip-iela, Li sotxi pu mõthe i ãnüsie so pahol lãdã pei-la.²I Jã Batxist, ki te la phuisiõ, li save dji tut sa bagaj, ki Jezi te ka fe. Pu sa li voie so djisip-iela pu dumãde dji Jezi:³U sa ki djivet vini, o no ke ãtan uot?⁴Jezi hepon:"zot tonẽ kote Jã i pale pu li sa ki zot tãde i zot ue.⁵Mun ki pa ka ue, ka ue, Mun ki ẽvalid ka maxe, Mun ki gãiẽ bobo ie hete phop, mun ki pa ka tãde ie ka tãde, i mun ki muhi ka hesusite ãko, i bõ nuvel ka ãnüsie pu mun-iela ki pov.⁶Biẽ kõtã sa mun ki pa lese dji khe lasu mo.⁷Ẽkãt djisip-iela dji Jã ale, Jezi kumase pale a hespek dji pu mun-iela:"ki kalite om zot ale gade la kote pa gãiẽ ãiẽ(deserto)? un txipiebua ki vã ka sukuie?⁸Akisa zot te ãtan ue? un om ki ka ise lẽj xe? nõ, mun ki ka sie lẽj xe ka hete lãdã kaz dji vue-iela.⁹Zot te ka sase un Phofet? ui, li sa plis ki un Phofet.¹⁰Jã a on ki pahol sẽ-la te dji: Mo voie un om pu pase mo mẽsaj, djivã dji u i li phuepahe u ximẽ¹¹Ã lavehite mo ka dji: dji tut om, ki fet dji fam, pa gãiẽ ki ïpohtã pase Jã. Pipitxi dji lasosiete dji lahosiel pi ïpohtã pase li.¹²I dji pi ju dji Jã Batxist, lasosiete dji lahosiel ie ka phã li pa fos, i sa ki ka ise dji fos ka phã li.¹³Pase, ãvã Jã vini, tut phofet-iela i lalua dji Moisés te ka pale a hespek dji Jã.¹⁴I, si zot le khe lãdã ie pahol, ki Jã a Elias, ki te ke vini.¹⁵Si zot gãiẽ zohe pu kute, ẽbe kute.¹⁶Mẽ ke kisa mo puve kõpahe sa jehasiõ? li sãble tximun-iela ki ka jue la plas, un ka hele pu uot:¹⁷"no jue lamisik dji lamaiaz, mẽ zot pa dãse! no xãte lamisik dji lamo, mẽ zot pa khie".¹⁸Kã, Jã pahet li pa te abitue mãje i bue lamitã mun, i zot dji: li ke demuẽ.¹⁹I Pitxit dji Om, ki ka mãje i bue ,zot dji: Li ghumã i li ka bue boku, li sa kamahad dji publikan-iela i mun ki gãiẽ pexe. Mẽ konetmã-la a laphuev dji thavai ki u ka fe.²⁰Ẽbe Jezi kumase denüsie pei-iela kote li fe boku mihak, pase mun-iela pa hepãtxi dji ie pexe. Jezi dji:²¹Dulo i aflisiõ, pu zot, pei dji Kohazim, i Betsaida! Pase sa mihak-iela ki mo fe pu zot, si mo te fe lãdã pei dji Tiho i dji Sidõ, ie mun-iela te deha hepãtxi dji ie pexe-iela kõtã. I pu mõthe ki ie te hepãtxi ie te ke fuhe lẽj dji sak i jite san lasu ie tet.²²Mo ka dji pu zot, ki lãdã ju dji kõdẽnasiõ, Bõdje ke gãiẽ boku lapen dji Tiho i Sidõ, pase dji zot, Kohazim i Betsaida.²³I u, pei dji Kafahnaum, u ka majinẽ ki u ke mõte pu lahosiel? Ie ke jite u lãdã pei dji mun ki muhi-iela. Pase si te fe mihak-iela lãdã Sodoma, kumã ie fe lãdã u, li te djibut juk jodla.²⁴Mo ka dji ki lãdã ju dji kõdẽnasiõ, Bõdje ke gãiẽ lapen dji Sodoma, pase dji u, Kafahnaum.²⁵Lãdã sa lokasiõ, Jezi phuie dji sa mãiẽ:"Papa, Sẽie dji siel i late, mo ka humiasi u, pase u sehe sa bagaj-iela dji mun ki ïtelijã i u mõthe pu sa mun ki pa gãiẽ boku ïtelijã.²⁶Ui, Papa a te u plesi fe sa.²⁷Mo Papa bai mo tut bagaj, pies mun pa save akimun pitxit-la, si nõ papa-la; pies mun pase akimun papa-la, si nõ pitxit-la i osi mun ki Pitxit-la le mõthe, akimun Papa sa.²⁸Vini kote mo, zot tut ki fatxige dji xaie zot xaj ki pesã, mo ke fe zot pose.²⁹Zot suiv mo i ãphan ke mo, pase mo bõ, i mo gãiẽ un txo ke ghã kõtãtmã, i zot ke thuve salvasiõ pu zot nam.³⁰Thavai ki mo ka dumãde dji zot fasil, i xaj ki mo ka mete lasu zot leje.

Chapter 12

¹Lãdã sa ju-la Jezi pase pu un plãtasiõ ju dji samdji, so djisip-iela te fẽ ie kumase hamase fui pu ie mãje.²Kã fahiseu-iela, ue sa ie dji: u djisip-iela ka fe ki ïteãdji pu fe samdji.³Jezi dji: zot pa ãko li sa ki Davi fe kã li te fẽ ke so kamahad-iela.⁴Davi ãthe lãdã Kaz dji Bõdje,i li ke so kamahad-iela mãje djipẽ ki ofui pu Bõdje. Selmã sasedotxi-iela te gãiẽ dhue dji mãje djipẽ-iela.⁵Zot pa ka li lalua, ki samdji sasesotxi-iela la kaz dji Bõdje ie ka viole samdji mẽ ie ka hete sã fot.⁶Mo ka afihmẽ pu zot sa ki esi li pi ïpohtã pase Kaz-la⁷Si zot te save akisa signifike sa pahol-iela: Mo le kõtãtmã i nõ sakhifis, pa kõdãnẽ mun inosã.⁸Pase Pitxit dji Om-la a Sẽie dji samdji.⁹Li sotxi dji laba, Jezi ale pu sinagog.¹⁰Laba te gãiẽ un om ïvalid dji so lãmẽ. Ẽbe un dê mun te le voie to lasu Jezi ie dji: li bõ djiehi mun malad samdji?¹¹Li hepon: akimun dji zot, si gãiẽ un mutõ i li tõbe ofõ un thu samdji, u pa ke fe tut pu txihe li dji laba?¹²pi gãiẽ vale un om pase un mutõ! Apusa li bõ djiehi samdji.¹³Ẽbe li dji pu om-la: lõje u lãmẽ i li lõje so lãmẽ i li hete biẽ.¹⁴Ẽbe fahiseu-iela sotxi ie kumase kose kumã pu ie txue Jezi.¹⁵Kã Jezi save dji sa, li ale dji laba, i boku mun suiv li. I djiehi tut mun ki te malad.¹⁶Li dji pu ie pa hakõte akimun li sa.¹⁷Sa fet pu kõphui sa ki phofet Isaías te dji:¹⁸Bõdje dji: sa a mo Pitxit ki mo xuesi, ki mo kõtã ki ka bai mo boku kõtãtmã lãdã no txo. I Mo ke mete mo Lesphui lasu'l pu pase mo pahol pu nasiõ-iela.¹⁹Li pa ke bhuiga, i osi li pa ke hele. pies mun pa ke tãde so vue la lahi.²⁰Pa kase bhãx bua ki sek, i pa txue djife ki feb, li ke hete kõsa juk kã pahol-la kõphui.²¹Lasu u nõ nasiõ-iela ke ãtan.²²Ie pote pu Jezi un mun ki te gãiẽ mal lesphui li pa te ka ue i li te mud, mẽ Jezi dhiehi'l i mud-la kose i li ue.²³I tut mun-iela hete susphan ie dji: A pa sa ki a pitxit dji Davi?²⁴Mẽ, kã fahiseu-iela tãde, ie dji: li ka txihe demuẽ lasu nõ dji xef dji demuẽ-iela.²⁵Jezi konet ie majinasiõ li dji: Pei ki pataje ã ghup i ka bhuiga ãt ie mem, osi ke dethi. I lafãmi ki pataje ã ghup ki ka bhuiga ãt ie mem, osi ke dethi.²⁶Si satã thihe satã ie lãdã divisiõ, kumã i ke puve hete lãdã mem kote?²⁷Si mo txihe demuẽ pu xef dji demuẽ-iela i pu ki mun zot pitxit-iela ke txihe? A pu sa ie mem ke tone zot lidehãs.²⁸Lãdã lavehite a pu povua dji Bõdje ki mo ka txihe demuẽ, i sa a laphuev ki lasosiete dji Bõdje hive kote zot.²⁹Pies mun pa puve ãthe lãdã kaz dji un om ki fo i volo so bagaj-iela, sã phõmiẽ li mahe'l. Selmã kõsa sa mun-la ke puve ale ke bagaj ki gãiẽ lãdã kaz-la.³⁰Mun ki pa ke mo ie kõt mo, i mun ki pa ka thavai ke mo lãdã lavehite ie ka thavai kõt mo.³¹A pu sa no ka dji: tut pexe i kose mal, mo ka padõnẽ, mẽ kose mal kõt Lesphui-la pa gãiẽ padõ.³²Tut sa ki kose kõt Pitxit dji Om-la, gãiẽ padõ, mẽ sa ki kose kõt Lesphui Sẽ, pa gãiẽ padõ pu ie.³³Li dji ki tut bõ piebua, so fui-iela bõ, li dji osi tut piebua ki pa bõ so fui-iela pa bõ osi, pase pu kalite dji fui-iela u ka konet piebua-la.³⁴has dji siapã! kumã zot puve kose bagaj ki bõ si zot mixã? zot bux ka kose ke ki zot txo lẽ.³⁵Mun ki bõ ka txihe ki bõ i mun ki move ka txihe bagaj ki pa bõ.³⁶Mo ka dji pu zot, ki sa ju-la xak mum laba ke djivã Jezi pu ie kose.³⁷Pase u pahol-iela ke siavi pu kõdãnẽ u o pu libiate u.³⁸Un dê met dji lalua i un dê fahiseu dji pu Jezi: Met, no le ue u ka fe un mihak.³⁹Jezi hepon: kumã sa mun dji atxielmã ie mixã i ie pa gãiẽ espua! zot ka dumãde pu mo fe un mihak, mẽ mihak dji phofet Jonas a diãiẽ sin ki mo ke bai.⁴⁰Pase akõsa kumã Jonas hete thoa ju i thoa nuit ofõ van dji gho puasõ akõsa osi Pitxit dji Om-la ke hete thoa ju i thoa nuit ofõ late.⁴¹Lãdã sa Ju dji Kõdẽnasiõ pov dji Nínive ke leve kõt zot, mẽ ie ke hepãtxi dji ie pexe kã ie tãde Jonas ka pase pahol-la. I Mo ka dji sa ki esi plis ïpohtã pase Jonas.⁴²Lãdã sa Ju dji Kõdẽnasiõ ke leve un lahen dji (Saba) li ke kõt zot, pase li vini dji luẽ pu kute kumã Salomõ ka mõthe. I Mo ka dji sa ki esi plis ïpohtã pase Salomõ.⁴³Jezi kõtxinẽ: Kã un lesphui djimal sotxi dji ãle un mun, li ke maxe kote ki pa gãiẽ djilo, li ke sase kote pu li hete, mẽ li pa ke thuve.⁴⁴Ẽbe li ke dji: mo ke hutonẽ pu sa kaz dji kote mo vini, kã li ke hive, li ke ue kaz vid, phop i hãje.⁴⁵Aphue li ke sotxi, ale sase uot set lesphui-iela ki plis mixã i ie tut ke hete laba. kõsa situasiõ dji sa mun-la ke hete plis vilẽ pase ãvã. akõsa ke fet ke sa mun ki move dji atxelmã-iela.⁴⁶Kã Jezi te ka kose ke mun-iela so mãmã ke so fue-iela hive, ie hete deho ie dumãde pu ie kose ke li.⁴⁷Ẽbe li gãiẽ un mun ki dji pu Jezi: u mãmã i u fue-iela deho ie le kose ke u.⁴⁸Jezi dumãde: akimun ki sa mo mãmã i mo fue-iela?⁴⁹Ẽbe li mõthe pu so djisip-iela li dji: Gade esi mo mãmã i mo fue-iela.⁵⁰Pase mun ki ka fe volõte dji mo Papa, ki laba lahosiel, a mo fue, mo so, i mo mãmã.

Chapter 13

¹Lãdã sa mem ju-la Jezi, sotxi dji so kaz li ale obo lag dji Galileia, li asi, laba li kumase mõthe.²mun-iela ki te asi obo li, te boku ki li ãthe lãdã un bato li asi; i mun-iela hete djibut.³Jezi hakõte boku Kopahasiõ, li mõthe boku bagaj. Li dji zot kute! un om sotxi sõmẽ.⁴Kã li te ka sõmẽ ghen-fui, un dê tõbe obo ximẽ, i txisoso mãje tut,⁵uot ghen-fui tõbe kote gãiẽ hox, i pitxi late, ghen-fui-iela puse vit, pase late-la pa te fõ.⁶Mẽ, kã solei-la pahet, li bule i txue plã-iela, ie hete sek, pase ie pa te gãiẽ hasin,⁷uot ghen-fui tõbe lamitã pikã, ie puse mẽ ie tufe.⁸Mẽ ghen-fui ki tõbe lãdã bõ late, li puse li bai fui, un ghen-fui bai uot sã,uot soasãt djix, i uot thãt.⁹Mun ki gãiẽ zohe, kute.¹⁰Ẽbe so djisip-iela hive obo li ie dji: pukisa u ka ise Kopahasiõ pu kose ke mun-iela?¹¹Jezi hepon: pu zot Bõdje ka mõthe seghe dji lasosiete dji lahosiel, mẽ pu ie, nõ.¹²Mun ki gãiẽ husuve plis, pu li gãiẽ boku. Mẽ mun ki pa gãiẽ, juk txisoso ki ie gãiẽ ie ke piad.¹³A pu sa mo ka ise Kopahasiõ pu kose ke sa mun-iela, pase ki ie ka gade mẽ ie pa ka ue; ie ka tãde mẽ ie pa ka kute i kõphan.¹⁴Akõsa ka hive ke sa mun-iela sa ki "phofet Isaías dji: zot ke tãde, mẽ zot pa ke kõphan, zot ke gade, mẽ zot pa ke ue ãiẽ.¹⁵Pase mẽmua dji sa mun-iela fõmẽ: ie buxe ie zohe i fõmẽ ie uei, si ie pa te fe sa, ie te puve ue, i ie te puve tãde ke zohe ie te ke kõphan ke ie mẽmua, ie te hutonẽ pu mo, mo te ke djiehi ie! Bõdje dji.¹⁶Jezi kõtxinẽ kose: Mẽ zot, kumã zot kõtã! Pase zot uei ka ue, i zot zohe ka tãde.¹⁷Ã lavehite mo ka dji pu zot: boku phofet i boku uot mun-iela dji pov dji Bõdje te ãvi ue sa ki zot ue, mẽ ie pa puve; ie te ãvi tãde sa ki zot tãde, mẽ ie pa tãde.¹⁸Ẽbe zot kute i ãphan sa Kopahasiõ dji "om ki sotxi pu sõmẽ " akisa li le dji .¹⁹Tut ki ka kute pahol dji Bõdje, i pa ka kõphan, ie kumã ghen-fui ki tõbe obo ximẽ, elmi-la ka vini li ka txihe tut sa ki sõmẽ lãdã so txo.²⁰Sa ghen-fui ki tõbe kote ki pa gãiẽ hox, a mun ki ka tãde pahol dji Bõdje ie ka asekte vit ke kõtãtmã,²¹mẽ li pa ka duhe boku, pase li pa gãiẽ hasin. I, kã palakos dji pahol dji Bõdje ka hive sufãs, thibulasiõ, ie ka ãbãdõnẽ ie espua.²²Uot mun-iela sãble sa ghen-fui ki tõbe lamitã pikã, ie ka kute pahol dji Bõdje, mẽ pheokupasiõ dji tã-la i ilusiõ dji hixez-iela ka tufe pahol-la, i sa mun-iela pa ka bai fui.²³I ghen-fui ki sõmẽ lãdã bõ late, a sa mun-iela ki ka kute i kõphan pahol dji Bõdje i ie ka bai fui, un ka bai sã, uot ka bai soasãt djix i uot thãt.²⁴Jezi hakõte uot Kopahasiõ, li dji pu mun-iela: lasosiete dji lahosiel akumã un om ki sõmẽ bõ ghen-fui lãdã so late.²⁵Mẽ, ẽkãt om-la te ka dhomi, vini un elmi, i sõmẽ lamitã dji fahin fãs u plã ki pa bõ(joio), i dji-la li ale.²⁶Kã plã-iela puse,i ie bai fui i plã ki pa bõ(joio)-la pahet osi.²⁷Kã thavaio-iela dji pathõ la hive ie dji: "Pathõ, u sõmẽ ghen-fui ki bõ lãdã u late. dji kote sa plã ki pa bõ-la (joio) vini"?²⁸li hepon."a un kek elmi ki fe sa". Ie dumãde dji pathõ-la: Pathõ u le ki no haxe plã ki pa bõ-la(joio)"?²⁹Li hepon: nõ, pase Kã zot ke haxe plã ki pa bõ-la (joio), veie zot haxe osi fahin fãs-la.³⁰Zot lese fahin fãs-la i plã ki pa bõ-la(joio), puse ãsam, lãdã sesõ pu haxe plã-iela. Ẽbe mo ke dji pu thavaio ki ke haxe plã-iela:"haxe phomet plã ki pa bõ-la(joio), i mahe ie ã patxe pu bule ie. Aphue pu haxe fahin-fãs la, pu mete la so depos".³¹Jezi hakõte uot Kopahasiõ. Li dji pu mun-iela: lasosiete dji lahosiel, akumã un ghen dji Mostarda, ki un om, sõmẽ lãdã so late.³²Li pipitxi dji tut ghen-fui-iela; Mẽ, kã li puse, li ka hete pi gho pase uot plã-iela. Li ka tonẽ un piebua, dji mãiẽ ki txisoso-iela ka vini, ie ka fe ie nik lasu so bhãx-iela.³³Jezi hakõte uot Kopahasiõ pu mun-iela: lasosiete dji lahosiel akumã un(fehmẽto), ki un fam phã pu fe djipẽ, li mete um tximoso(fehmeto), lãdã thoa kilo dji fahin-fãs, tut fahin-la hete ke (fehmẽto).³⁴Jezi te ka ise Kopahasiõ pu pale pu mun-iela. Li pa te pale ãiẽ pu ie sã a pa te ã Kopahasiõ.³⁵Sa hive pu kõphui ki phofet te dji: "mo ke ise Kopahasiõ kã mo ke pale ke sa mun-iela i mo ke esplike bagaj ki pa konet, dji kumasmã dji tã-la".³⁶Ẽbe Jezi lese mun-iela i li ale pu so kaz. Djisip-iela hive obo li ie dji: hakõte pu no akisa ki a Kopahasiõ dji plã ki pa bõ-la(joio).³⁷Jezi hepon: mun ki sõmẽ bõ ghen-fui a Pitxit dji Om.³⁸Savan-la a tã-la, ghen-fui ki bõ, a mun-iela dji lasosiete dji lahosiel; i plã ki pa bõ-la(joio), a mun-iela dji elmi-la.³⁹elmi ki ka sõmẽ plã ki pa bõ(joio), a phop djiab-la. I haxe, Hamase a finisiõ dji tã-la, sa ki ka haxe i hamase a zãj-iela.⁴⁰Kõsa kumã "plã ki pa bõ" ie ke hamase i jite lãdã djife, kõsa osi lãdã finisiõ dji tã-la. ⁴¹Pitxit dji Om ke voie so zãj-la, ie ke hasãble, i tihe dji lasosiete dji lahosiel tut sa ki ka fe uot-iela fe pexe, i osi tut ki kõtã fe djimal. ⁴²I aphue zãj-iela ke jite sa mun-iela lãdã ghã djife, kote ie ke khie i mode ie dã dji Dulo . ⁴³Ẽbe, pov dji Bõdje ke klehe kumã solei-la lãdã lasosiete dji so Papa, si zot gãiẽ zohe pu kute, ẽbe kute.⁴⁴lasosiete dji lahosiel akumã un hixez dji ghã vale ki sehe lãdã un ghã Savan, ki un om thuve i li sehe ãko. Li hete boku kõtã, li vãde tut kisa li te gãiẽ i axte savan-la. ⁴⁵lasosiete dji lahosiel osi kumã un om ki ka maxe deie hox dji ghã vale, ⁴⁶kã li thuve hox dji ghã vale, li ale vãde tut ki sa li gãiẽ i li axte hox dji vale-la.⁴⁷lasosiete dji lahosiel, akumã un thamaj ki ie jite lãdã un lag. Li txẽbe tut kalite puasõ. ⁴⁸I, kã li hete plẽ, pexo-iela, hale'l obo lag-la i asi pu ie sepahe puasõ-iela. Sa puasõ ki bõ ie mete lãdã ie pãiẽ, i sa puasõ ki pa bõ ie jite deho.⁴⁹ke kõsa osi lãdã finisiõ dji tã-la. Zãj-iela ke sotxi, ie ke sepahe mun ki mixã dji mun ki bõ, ⁵⁰ie ke jite mun ki mixã lãdã ghã djife. I laba ie ke khie i mode ie dã dji dulo.⁵¹Ẽbe Jezi dumãde dji so djisip-iela: zot kõphan sa bagaj-iela? Ie hepon ui. ⁵²Jezi tut met dji lalua ke tone djisip lãdã lasosiete dji lahosiel, sãble un met dji un kaz, ki tihe dji so depos bagaj ki nov i bagaj ki veie. ⁵³Kã Jezi fini dji hakõte sa Kopahasiõ-iela, li sotxi dji laba.⁵⁴Li hutonẽ pu pei dji Nazahe, kote li te ka hete. Li te ka mõthe lãdã sinagog-iela, i sa ki te ka kute ie hete susphan i ie dumãde. dji kote vini so konetmã i povua ki li gãiẽ pu fe mihak? ⁵⁵a pa pitxit dji José, sa ki ka thavai kaz? so mãmã a pa Mahi? li a pa fue dji Txiago, José, Simõ i Judas? ⁵⁶Tut so so-iela pa ka hete esi? dji kote li hesi gãiẽ tut sa?⁵⁷Ie hete boku kole, ke li: Mẽ Jezi dji: un Phofet ie ka hespete tut kote li ale, selmã la so late i so kaz ki ie pa ka hespete li. ⁵⁸Jezi pa fe boku mihak laba, pase ie pa te gãiẽ espua.

Chapter 14

¹Lãdã sa tã-la Herodes guvelmã-la tãde nuvel a hespek dji Jezi.²Ẽbe li dji pu so siavito-iela: sa om-la a Jã Batxist, ki hesusite dji lamo, Apusa li gãiẽ povua pu fe mihak.³Pase Herodes te phui Jã, li ãxẽnẽ'l, pu li voie'l la phuiziõ, li te fe palakos dji Herodias fam dji so fue Felip.⁴Pase Jã Batxist te dji boku fue pu Herodes" la no lua u pa te puve maie ke Herodias!⁵Herodes te le txue'l, mẽ li te hete pe dji pov-la, pase ie te ka kõsidehe'l kumã un Phofet.⁶Mẽ ju dji anivehse dji Herodes, pitxit dji Herodias dãse djivã mun-iela i Herodes hete kõtã boku.⁷Apusa li phomet bai tut sa ki txifam-la dumãde dji li.⁸Li suiv kõsei dji so mãmã, li dumãde: Mo le tet dji Jã Batxist ato mem lãdã un asiet.⁹Vue Hehodes hete boku this, mẽ palakos phomes ki li fe djivã mun-iela ki te la so phuezãs, ẽbe li bai zod pu ie fe sa ki txifam-la dumãde.¹⁰Ẽbe li voie hõie tet dji Jã Batxist la phuiziõ.¹¹Ẽbe ie pote so tet lãdã un asiet, ie bai pu txifam-la, i li ale pote'l pu so mãmã.¹²Ẽbe so djisip-iela vini sase so ko pu ie ãtehe'l. Aphue ie ale viatxi Jezi.¹³Aphue ki Jezi hete save dji ki te hive, li sotxi lãdã un bato, li ale un kote luẽ, ãfe dji hete li tu sel. Mẽ kã mun-iela hete save kote li te fika, ie sotxi dji ie pei-iela pu ie suiv li ka maxe.¹⁴Mẽ Kã sotxi dji bato-la, li ue mun-iela, li hete ke lapen dji ie, li djiehi boku ki te malad ki te laba osi.¹⁵Te asue deha djisip-iela hive phox dji Jezi ie dji:" li deha asue, sa kote la pa gãiẽ ãiẽ, voie sa mun-iela ale pu ie vil-iela, pu ie axte mãje pu ie mãje".¹⁶Mẽ Jezi hepon: ie pa buẽzẽ ale. A zot mem pu bai mãje pu ie.¹⁷Mẽ ie dji: nõ pa gãiẽ ãiẽ esi selmã sẽk djipẽ i dê puasõ.¹⁸Jezi dji: zot pote ie esi pu mo.¹⁹Ẽbe li voie mun-iela asi ale txihadje-iela. Ẽbe li phã sẽk djipẽ-iela i dê puasõ-iela, li gade pu lahosiel li humiasi Bõdje. Phue li pataje sẽk-iela ke dê puasõ-iela i li bai pu so djisip-iela, pataje pu mun-iela.²⁰I tut mun-iela mãje ke plezi i so djisip-iela hamase duz pãiẽ plẽ dji sa ki te hete.²¹I sa ki mãje-iela ale phox sẽk mil om, sã kõte fam i tximum-iela.²²Aphue dji sa, Jezi voie so djisip-iela ãthe lãdã bato-la, pu ie ale djivã, Pu uot bo lahivie-la, ẽkãt li ka voie mun-iela ale.²³Aphue ki li voie mun-iela ale, li mõte ãle un mõtãi pu li phuie. Kã hive nuit-la li te laba tuju selmã li tu sel.²⁴Ẽkãt sa, djisip-iela te luẽ dji late,ie te ka bhuiga kõt gho lãme, pase un gho vã te leve.²⁵Mẽ deha ãvã ju, ãt thoa ze i i six ze, Jezi ale laba kote ie, ka maxe lasu djilo.²⁶Kã djisip-iela ue Jezi ka maxe lasu djilo-la, ie hete boku pe, ie dji: a un bet! ie hele dji pe.²⁷Mẽ lãdã sa lokasiõ Jezi kose li dji pu ie: kohaj! a mo! zot pa buẽzẽ hete pe!²⁸Ẽbe Pie dji: "Sẽie, si a u mem, fe mo ale ka maxe lasu djilo juk kote u fika".²⁹Jezi hepon: "vini".Ẽbe Pie sotxi dji bato-la li kumase maxe lasu djilo-la li ale la djihesiõ dji Jezi.³⁰Mẽ, kã li ue fos dji vã-la, li hete pe, li kumase ale pu ofõ, li hele: Sẽie, sove mo!³¹la mem lokasiõ Jezi lõje so lãmẽ li txẽbe'l li dji: om u espua pitxi, pukisa u khe un moso?³²Kã ie dê ãthe ãdjidã bato-la vã-la kalmẽ.³³Ẽbe so djisip-iela ki te lãdã bato-la, ie hive phox dji li pu ie adohe'l, ie dji vuemã u sa Pitxit dji Bõdje.³⁴Kã ie pase pu uot bo lahivie-la, ie hive la hegiõ dji Genesahe .³⁵Kã mun-iela dji sa kote-la hukonet li ie kate so nuvel pu tut hegiõ-la ãtxe. Ẽbe ie pote tut sa mum ki te malad-iela pu li djiehi.³⁶Ie te ka dumãde pu li lese tut ki te malad-iela tuxe selmã obo so lẽj. I tut ki te ka tuxe ie te ka djiehi.

Chapter 15

¹Ẽbe un dê fahiseu i met-iela dji lalua phoxe Jezi pu ie dumãde:²pukisa u djisip-iela pa ka obei mias dji ghã-mun lõtã-iela? Ie pa ka lave ie lãmẽ ãvã ie mãje.³Jezi hepon: i zot pukisa ka desobei zod dji Bõdje ke zot thadjisiõ?⁴Pase Bõdje dji: kõtã u papa ke u mãmã; mun ki madjixonẽ ie papa o ie mãmã ie mehite muhi!⁵Mẽ zot dji: "mo ke ofui pu Bõdje, sa ki mo te puve bai pu zot, sa pa buẽzẽ kõtã so papa i so mãmã.⁶Kõsa zot ka anule pahol dji Bõdje palakos dji zot thadjisiõ.⁷Hipokhita! phofet Isaías biẽ phofetxize suje zot, kã li dji:⁸Sa pov-la ka adohe mo selmã dji lapo bux; mẽ so txo luẽ dji mo.⁹Bõtxo zot ka adohe mo, zot ka mõthe konetmã dji zot phop lide, kumã si a zod dji Bõdje.¹⁰Jezi aple ban mun-iela obo'l li dji: zot kute i zot kõphan.¹¹A pa sa ki ka ãthe pu bux ki ka kõtãmine om-la; mẽ ui sa ki ka sotxi dji no bux, sa la ka kõtãmine om-la.¹²Ẽbe djisip-iela hive obo Jezi ie dji: u save ki pa bai ke fahiseu-iela ie gu kã ie tãdẽ sa pahol-iela?¹³Mẽ li hepon: tut plã ki mo Papa ki lahosiel pa plãte Li ke haxe'l pa so hasin.¹⁴Lese ie, a mun ki pa ka ue ka kõdji uot ki pa ka ue. Si sa ki pa ka ue-la ka kõdji un uot ki pa ka ue, ie dê ke tõbe lãdã mem thu.¹⁵Pie dji pu li: esplike no sa Kopahasiõ-la!¹⁶Jezi hepon: juk zot mem, pa ãko kõphan?¹⁷Zot pa save sa ki ka ãthe pa bux ka pase pu lestomak i aphue li ka sotxi dji no ko.¹⁸Mẽ bagaj ki ka sotxi dji bux li ka vini dji no txo. A sa-iela ka kõtãmine mun.¹⁹Pase a dji li ka vini mal majinasiõ, lamo, (adulterio), fohnikasiõ, volo, mãto, fo akuzasiõ.²⁰Sa bagaj-iela ka kõtãmine mun; mẽ mãje sã lave lãmẽ pa ka kõtãmine mun.²¹Jezi sotxi dji laba, li ale pu hegiõ ki ka hete phox dji pei dji Tiho i Sidõ.²²Un fam kananeia, ki vini dji sa hegiõ-iela, li te ka klãmẽ; Sẽie Pitxit dji Davi, gãiẽ lapen dji mo pitxit, un demuẽ ka thumãte'l boku.²³Mẽ Jezi pa hepon ãiẽ. Ẽbe djisip-iela phoxe Jezi ie dji: voie sa fam-la ale, pase li ka vini deie no ka fe boku thẽ.²⁴Jezi hepon: Mo vini selmã pu sa mutõ ki pedji dji kaz dji Ishael.²⁵Ẽbe li vini ãjunü djivã Jezi, li dji: Sẽie, ide mo!²⁶Mẽ Jezi hepon pa jis phã djipẽ dji pitxit-iela i voie pu txixẽ-iela.²⁷Fam-la dji: ui, Sẽie, mẽ juk txixẽ-iela ka mãje dji lahextã ki ka tõbẽ dji tab dji so met.²⁸Ẽbe Jezi hepon: fam, u espua thop gho. Li ke fet kumã u le. I lãdã sa mumã so pitxit-fam hete djiehi.²⁹Jezi sotxi dji laba li ale pu lag dji Galileia. I aphue li mõte un mõtãi i li asi laba.³⁰Ale kote Jezi boku mun.te ãsam mun ki pa ka maxe, mun ki alejad, mun ki pa ka ue, mun ki mud i boku uot osi, ie hãde ie lavi la pie dji Jezi. I Li djiehi ie tut.³¹Dji sa mãiẽ-la, mun-iela hete kõtã, kã ie ue mun ki mud ka kose, mun ki alejad djiehi, sa ki pa te puve maxe ka maxe, i sa ki pa te ka ue, vini ue.³²Jezi aple so djisip-iela li dji: Mo gãiẽ lapen dji mun-iela, pase deha ka fe thoa ju ki ie ke mo, i pa gãiẽ akisa pu mãje. Mo pa le ie ale sã mãje pu ie pa hete feb lamitã ximẽ.³³Djisip-iela hepon: kote no ke thuve boku djipẽ esi kote ki pa gãiẽ ãiẽ pu bai mãje pu sa mun-iela.³⁴Jezi dumãde: kõbie djipẽ zot gãiẽ? Ie hepon set, i un dê txipuasõ.³⁵Ẽbe Jezi voie mun-iela asi até.³⁶Li phã set djipẽ-iela i puasõ-iela, Li ghemesi Bõdje i li pataje ie. Aphue, li bai ie pu djisip-iela, i djisip-iela pu mun-iela.³⁷I tut mun mãje e van plẽ. Ie hamase dji sa pedas ki te hete set pãiẽ plẽ.³⁸Ie kõte sa mun ki mãje, kat mil om, sã kõte fam-iela i tximun-iela.³⁹Aphue li libehe mun-iela, Jezi ãthe lãdã bato i li ale pu hegiõ dji Magadã.

Chapter 16

¹Un dê fahiseu i saduseu ale kose ke Jezi. Ie te le un kek laphuev kõt Jezi a pu sa ie dumãde pu li fe un mihak pu mõthe ki so povua ka vini mem dji Bõdje.²Mẽ Jezi hepon: Kã ke hive asue, zot ka dji:" Nõ ke gãiẽ bõ tã, pase ki siel-la huj.³I bõmãte, zot ka dji: "ke tõbe lapli pase ki siel-la huj-suku".zot biẽ konet fe djifehãs dji siel-la, mẽ sin dji tã-la zot pa konet.⁴Kumã pov dji jodla mixã i sã espua! zot ka dumãde dji mo un mihak, mẽ mihak ki mo ke mõthe a mihak dji Jonas . Ẽbe li sotxi i ale.⁵Kã djisip-iela pase pu bo Levã dji lag-la, ie blie pote djipẽ.⁶Jezi dji: zot hete veie i ãtãsiõ ke fehmẽto dji fahiseu-iela i dji saduseu-iela.⁷Djisip-iela kumase kose un pu uot: Li ka kose sa pase no pa pote djipẽ.⁸Jezi tãde sa ki ie te Ka kose li dumãde: Pukisa, zot ka kose kumã li pa gãiẽ djipẽ? kumã li pitxi espua ki zot gãiẽ!⁹Zot pãko kõphan? zot pa ka xõje dji sẽk djipẽ ki mo pataje pu sẽk mil om? Kõbie pãiẽ zot plẽ?¹⁰I sa set djipẽ-iela pu Kat mil om-iela? kõbie pãiẽ zot plẽ?¹¹Zot pa ka kõphan ki mo pa ka kose a hespek dji djipẽ. Ãtãsio ke fehmẽto dji fahiseu i saduseu-iela!¹²Ẽbe djisip-iela kõphan ki Li pa te ka kose pu ie te ãtãsiõ ke fehmẽto ki te ka ise lãdã djipẽ, mẽ ui ke sa ki ie te ka mõthe.¹³Jezi ale pu hegiõ ki ka hete phox dji Cesareia dji Felip. Laba li dumãde dji so djisip-iela: Akimun pov-la ka dji ki Pitxit dji Om sa?¹⁴Ie hepon: un dê ka dji Ki a Jã Batxist, uot ka dji ki a Elias, uot ka dji ki a Jehemias o un kek phofet.¹⁵Jezi dumade: I zot? akimun zot ka dji ki mo sa?¹⁶Simõ Pie hepon: Sẽie u sa Khi, Pitxit dji Bõdje vivã.¹⁷Jezi dji:Simõ, pitxit dji Jã,u kõtã pase ki sa lavehite-la a pa pies mun dji late ki mõthe pu u, mẽ vini djihekmã dji mo Papa ki lahosiel.¹⁸Ẽbe, no ka dji: u sa Pie, i lasu sa hox-la Mo ka edjifike mo leglis i nẽ lamo-la pa puve gãiẽ¹⁹Mo ke bai pu u lakle-iela dji lasosiete dji lahosiel; kisa u ïtẽãdji lasu late mo ke ïtẽãdji lahosiel, akisa u asekte lasu late mo ke asekte lahosiel.²⁰Ẽbe Jezi bai zod pu so djisip-iela pa hakõte pu pies mun ki li te sa Messias.²¹djila pu djivã, Jezi kumase dji pu so djisip-iela : Mo buẽzẽ ale pu Jehusalém, i laba lidehãs dji judeu-iela, xef dji sasedotxi-iela i met-iela dji lalua ke fue mo sufui boku. Mo ke muhi, i lãdã thoasen ju, mo ke hesusite.²²Ẽbe Pie ale ke Li un khã i li kumase babie'L, li dji: -Li Bõdje pa ke fe sa hive! sa pa jẽ ke hive ke u Sẽie!²³Jezi vihe li dji pu Pie: sotxi dji obo mo, Satã! u sãble un hox lãdã mo ximẽ pu fe mo tõb, u ka majinẽ kumã un om ka majinẽ i nõ kumã Bõdje ka majinẽ.²⁴I Jezi dji pu so djisip-iela: "si un kek dji zot, le tone mo siavito kuiẽnẽ u phop ko, phã u lakhue i suiv mo.²⁵Si nẽpot ki le sove so lavi li ke piad li, mẽ nẽpot ki pu mo piad so lavi, sa ke thuve so lavi.²⁶ki vale si un kek mun gãiẽ tã-la ãtxe, mẽ li piad vuemã lavi-la? Pa gãiẽ ãiẽ ki puve peie pu li gãiẽ lavi-la ãko.²⁷Pitxit dji Om ke vini lãdã (gloria) dji so Papa ke so zãj-iela i ẽbe li ke bai hekõpãs pu thavai ki xak un fe.²⁸Ã lavehite mo ka dji pu zot: Esi la gãiẽ un dê mun ki pa ke muhi ãvã dji ie ue Pitxit dji Om kumã un Vue.

Chapter 17

¹Sis ju aphue Jezi ale pu un mõtãi hot, ale ke li selmã Pie, Txiago i so fue Jã.²Ẽbe laba li mudjifike djivã ie, so vijaz klehe kumã solei-la, so lẽj hete blã kumã un klehite.³Lãdã sa mem mumã-la pahet djivã ie Moises ke Elias ka kose ke Jezi.⁴Ẽbe Pie dji pu Jezi: Sẽie kumã li bõ ki no esi la. Si u le mo ka fe thoa bahak lãdã sa kote-la: un pu U, un pu Moises, I un pu Elias.⁵Ẽkãt Pie te ka kose tuju, un nuaj dji klehite khuvui ie sotxi un vue dji nuaj-la: Sa la a mo Pitxit ki ka pote pu mo boku kõtãtmã. Zot kute akisa li ka dji.⁶Kã so djisip-iela tãde, ie hete ãjunü ke ie vijaz lasu late-la, ie hete boku pe.⁷Jezi phoxe ie, li tuxe ie li dji: zot leve pa buẽzẽ hete pe!⁸Kã ie leve, ie gade, ie pa ue pies mum, a te selmã Jezi.⁹Ẽkãt ie te ka desan dji mõtãi-la Jezi dji sa zod-la pu ie: zot pa hakõte pu pies mum sa ki zot ue, juk tã "Pitxit dji Om-la ke hesusite dji lamo.¹⁰So djisip-iela dumade'l: Pukisa,ẽbe met dji lalua-iela ka dji Elias gãiẽ pu vini phõmiẽ?¹¹Jezi hepon ie: A lavehite Elias ke vini pu phuepahe tut bagaj.¹²Mo ka dji pu zot ki Elias deha vini, mẽ ie pa hukonet li. Mẽ ie malthete'l kumã ie te le. Kõsa osi ie ke malthete Pitxit dji Om-la.¹³Ẽbe so djisip-iela kõphan ki Jezi te ka pale a hespek dji Jã Batxist.¹⁴Kã ie hive phox dji ban mun-iela, un om phoxe jezi li ãjunü djivã'l I li dji:¹⁵Sẽie gãiẽ lapen dji mo pitxit, khis ka phã li boku fo, ki boku fue li ka tõbe lãdã djife, i lãdã djilo.¹⁶Mo pote'l pu u djisip-iela mẽ ie pa hesi djiehi'l.¹⁷Jezi hepon: gehasiõ ki mixã i sã espua juk ki tã mo ke hete ke zot? juk ki tã mo ke sipote zot? zot pote tximun-la esi la pu mo.¹⁸Ẽbe jezi bai zod pu demuẽ-la sotxi li sotxi, i lãdã mem lokasiõ tximun-la hete djiehi.¹⁹Aphue so djisip-la phoxe selmã Jezi i ie dumãde'l: Pukisa no pa hesi txihe demuẽ-la?²⁰Jezi hepon ie: pase zot espua pitxi, ã lavehite mo ka dji zot, si zot espua te gãiẽ ghoso dji un ghen dji mustahd, zot te puve dji pu sa mõtãi-la,"sotxi dji esi la, ale pu laba li te k'ale. I ãiẽ pa te ïposib.²¹(mẽ sa kalite demuẽ-la u ka sel txihe ke boku phuie I jẽnẽ).²²Ẽkãt ie te ka hasãble la Galileia, Jezi dji pu ie: ie ke hãde Pitxit dji Om-la la lãmẽ dji om-iela.²³I ie ke txue'l, mẽ lãdã thoazen ju-la li ke hesusite. I djisip-iela hete boku this.²⁴Kã Jezi ke so djisip-iela hive la pei dji Kafahnaum, mun ki ka hamase xahite-iela, ale kote Pie ie dumãde: zot Sẽie pa ka peie kõt dji kaz dji adohasiõ?²⁵Pie hepon: Li ka peie ui. Aphue Pie ãthe ãdjidã kaz-la, mẽ ãvã Pie kose un kek bagaj, Jezi dji: akisa u ka thuve Simõ ? akimum ka peie xahite i kõt pu vue-iela dji tã-la? a phop mun dji pei-la o ẽthãje-iela.²⁶Pie hepon: A ẽthãje-iela! Jezi dji pu li: Ẽbe ie phop mun-iela pa buẽzẽ peie.²⁷Mẽ no pa le demãtxi ie. Pusa ale obo lahivie voie u zẽ phõmiẽ puasõ ki u ke txẽbe, luvui so bux u ke thuve un ãghẽnẽ. Ẽbe ale i peie ke li mo kõt i u pa.

Chapter 18

¹Lãdã sa mem lokasiõ-la djisip-iela phoxe Jezi ie dumãde: Ẽbe, akimun ki pi ïpohtã la lasosiete dji lahosiel?²Ẽbe Jezi aple un tximun, li mete'l lamitã dji ie,³Li dji: Ã lavehite mo ka dji,pu zot, si zot pa hepãtxi dji zot pexe-iela, i pu zot fe sãble un tximun zot pa ke puve ãthe lãdã lasosiete dji lahosiel.⁴Akõsa, xak un ki sẽp kumã sa tximun-la, li plis ïpohtã la lasosiete dji lahosiel.⁵I xak un ki husuve un tximun kumã sa lasu mo nõ, li ka husuve mo.⁶Mẽ si nẽpot un dji zot ki fe un dji sa pitxi-iela ki ka khe lasu mo thõpe, li pi bõ li mahe un hox la so goj i li jite so ko lãdã un lahivie.⁷Ki ghã sufãs pu tã-la palakos dji bagaj-iela ki ka fe mun-iela ãbãdõnẽ mo! Sa bagaj-iela gãiẽ dji hive, mẽ ki ghã sufãs pu sa mun ki ka fe sa djimal.⁸pase si un dji u lãmẽ o u pie fe u fe pexe kupe'l i jite'l deho! pi bõ u ãthe ke sel un bo la lasosiete dji Bõdje, dji ki u ke dê lãmẽ i dê pie u ale pu lãfe.⁹Si un dji u uei fe u fe pexe tihel i jite'l deho. Li pi bõ u ãthe ke sel un bo la lasosiete dji Bõdje, dji ki u ke dê uei i u ale pu lãfe.¹⁰Ãtãsiõ, zot pa nephuize pa un dji sa pitxi -iela! Mo ka afihmẽ pu zot ki ie zãj-iela tut tã la phuezãs dji mo Papa, ki laba lahosiel.¹¹(pase ki Pitxit dji Om-la vini sove sa ki pedji).¹²Akisa zot ka thuve? si un om gãiẽ sã mutõ, i un dji ie pedji, akisa li ke fe? li pa ka lese uot kathe vẽt djis nef pu li ale sase sa ki pedji-la.¹³I kã li thuvel, ã lavehite mo ka dji li ka hete plis kõtã pase dji sa uot kathe vẽt djis nef, ki pa pedji-iela.¹⁴Akõsa osi, zot Papa ki lahosiel, pa le piad pies un dji so pitxi-iela.¹⁵Si u fue fe pexe kõt u, ale mõthe'l kote li mãke. Mẽ fe sa selmã ãt zot dê. Si li kute u kõsei, ẽbe u gãiẽ u fue ãko.¹⁶Mẽ, si li pa kute u, ale ke un dê fue kote li, pu fe sa ji Pahol Sẽ ka dji : "nẽpot akusasiõ buẽzẽ kõfihmẽ pu pahol dji mem dê tẽmuẽ.¹⁷Mẽ, si li pa le kute, aple leglis-la, i si li pa le kute leglis-la, kosidehel Kumã un ẽthãje o un publikan.¹⁸Ã lavehite mo ka dji pu zot: sa ki zot ïteãdji lasu late li ïteãdji osi lahosiel, i sa ki zot peãmite lasu late li peãmite osi lahosiel.¹⁹I mo ka dji pu zot osi ã lavehite: tut fue ki dê dji zot ki lasu late dumãde mem bagaj lãdã phuie, mo Papa ki lahosiel ke fe pu zot.²⁰pase ki, kote dê o thoa hasãble asan lasu mo nõ, mo laba asan ke ie.²¹Ẽbe Pie vini kote Jezi li dumãde: Sẽie kõbie fue mo puve padõnẽ mo fue ki fe pexe kõt mo? set fue?²²Jezi hepon: u pa djivet padõnẽ set fue, mẽ soasãt djis set fue.²³Pase ki, Lasosiete dji Lahosiel a kumã un vue ki deside mete lãdã ju kõt ke so siavito-iela ki te ka siavi'l.²⁴Lãdã kumasmã ie pote un ki te ka deve vue-la miliõ dji ãghẽnẽ dji phata.²⁵Mẽ siavito-la pa te gãiẽ lajã pu peie. Ẽbe pu peie so kõt , so Pathõ, vue-la, bai zod ki li, i so fam, i so pitxit-iela I tut so djibiẽ-iela pu ie vãde pu peie so Pathõ.²⁶Mẽ siavito-la ãjunü djivã so Pathõ li dumãde: "gãiẽ pasiãs ke mo, mo ke peie tut pu u Pathõ".²⁷Pathõ-la hete ke lapen dji li, i pathõ-la padõnẽ so kõt.²⁸Mẽ, kã siavito-la sotxi dji phuezãs dji pathõ-la li ue un kamahad ki te mãke peie'l sã ãghẽnẽ dji phata. li txẽbe kamahad-la,la so goj li kumase sukuie'l li dji: peie sa ki u ka mäke peie mo!²⁹Ẽbe so kamahad ãjunü djivã li dumãde: "gãiẽ pasiãs ke mo, i mo ke peie tut sa ki mo ka mãke peie.³⁰Mẽ li pa kute'l. li voie phui hamahad-la juk kã li peie tut so kõt.³¹Kã, uot siavito-iela ue sa ki te hive ie hete kole I ale hakõte tut pu pathõ-la.³²Djila pathõ-la aple siavito-la li dji:"siavito maleve! u dumãde mo i mo padõnẽ u kõt ki u te ka mãke peie mo.³³Akõsa, u te djivet gãiẽ lapen dji u kamahad, kumã mo te gãiẽ lapen dji u".³⁴Pathõ-la hete boku kole li voie siavito-la pu phuisiõ, ãfẽ dji li sufui juk kã li peie tut kõt-la.³⁵Jezi dji: Akõsa mo Papa ki lahosiel ke fe ke zot, si xak un dji zot pa padõnẽ zot fue dji lavehite.

Chapter 19

¹Aphue ki Jezi fini kose sa pahol-iela, li sotxi dji Galileia, li ale pu hegiõ dji Judeia ki ka hete bo Levã dji lahivie Johdão.²I ban mun-iela suiv Li, i laba li djiehi tut ki te malad-iela.³Ẽbe un dê fahiseu phoxel ie te le hesi un kek laphuev kõt Li, ie dumãde'l:li bõ djivohsie dji u fam palakos nẽpot bagaj?⁴Jezi hepon: zot pãko li sa ki Pahol Sẽ dji: "lãdã kumasmã Bõdje fe ie om i fam?"⁵I Bõdje dji: "pu sa om-la ke lese papa i mãmã pu hasãble ke so fam, i ie dê ke fõmẽ selmã un ko."⁶Kõsa ie pa ke sa dê ãko, mẽ un sel laxe; pase sa ki Bõdje hasãble, om-la pa ka sepahe.⁷Fahiseu-iela dumãde: Ẽbe pukisa Moises dji lãdã lalua-la ki om-la puve bai un papie dji djivohsie pu so fam i pu li voie'l ale.⁸Jezi hepon: Moises bai sa piami-la palakos dji zot txo du; mẽ lãdã kumasmã a pa te Kõsa.⁹Mẽ mo ka dji: si kek mun djivohsie dji so fam, si a pa palakos dji pexe dji hete ke uot om, i om-la maie ke uot fam li ka fe pexe osi.¹⁰Djisip-iela dji: Si akõsa situasiõ ãt om-la i so fam, ẽbe mio ie pa maie.¹¹Jezi hepon: Sa pahol-la a pa pu tut, mẽ selmã pu sa ki Bõdje ke bai.¹²pase li gãiẽ hezõ djifehã ki ka tonẽ un dê om ïkapab pu maie: un, pase ie fet kõsa; uot pase ie xathe; i uot osi pãko maie palakos dji Lasosiete dji Lahosiel. Mun ki puve, asekte sa pahol-la.¹³Aphue dji sa, un dê mun pote ie tximun-iela pu Jezi mete so lãmẽ lasu ie i phuie, mẽ djisip-iela babie sa mun-iela ki fe sa.¹⁴Jezi dji: lese ki tximun-iela vini kote mo i pa ïteãdji ki ie fe sa, pase Lasosiete dji Lahosiel a dji sa mun-iela ki sãble sa tximun-iela.¹⁵Ẽbe Jezi mete so lãmẽ lasu ie i aphue li ale.¹⁶Un om hive phox dji Jezi li dumãde: Bõ Met, akisa mo puve fe pu gãiẽ lavi ẽtehnel?¹⁷Jezi hepon: Pukisa u ka dumãde mo a hespek dji sa ki bõ? Bõ gãiẽ sel un; Bõdje. Si u le ãthe lãdã lavi ẽtehnel, sehe sa zod-iela.¹⁸li dumãde : ki zod? Jezi hepon: "pa txue, pa deie uot fam, pa volo, pa fe mãto kõt pies mun, ¹⁹hespete u papa i u mãmã kõtã uot-iela kumã u kõtã u phop ko".²⁰jon om-la hepon: mo ka obei tut sa zod-iela! akisa ka mãke mo fe?²¹Jezi hepon: u le hete jis, ale vãde tut sa ki u gãiẽ, bai lajã pu mum ki pov-iela, i kõsa u ke gãiẽ hixez laba lahosiel. Djila vini I suiv mo.²²Kã Jon om-la tãde sa, li ale this, pase li te boku hix.²³Ẽbe Jezi dji pu so djisip-iela: Ã lavehite mo ka dji pu zot. boku difisil un hix ãthe la Lasosiete dji Lahosiel.²⁴I mo ka dji ãko ki plis difisil un hix ãthe la Lasosiete dji Bõdje dji ki un xãmu pase lãdã thu dji un zedjui.²⁵Kã ie tãde sa, djisip-iela hete susphan ie dumãde: Ẽbe, kimun ki puve sove?²⁶Jezi gade kote ie li hepon: pu mun-iela sa pa posib; mẽ, pu Bõdje tut sa posib.²⁷Djila Pie dji: gade! No lese tut i no suiv u. Akisa no ke gãiẽ?²⁸Jezi hepon: Ã lavehite mo ka dji pu zot: Kã ke hive mumã ki Bõdje ke fe tut nov i Pitxit dji Om-la ke asi la so xez "glorioso", zot , mo djisip-iela ke asi osi lãdã duz xez pu kõdãnẽ duz "pei(tribo) dji Ishael".²⁹I tut mun ki lese palakos dji mo: kaz, fue-iela, so-iela, papa, mãmã, pitxit o late, ke husuve sã fue pi boku i osi lavi ẽtehnel.³⁰Boku ato ki sa phõmiẽ ie ke sa djiãiẽ, i boku ki sa djiãiẽ ie ke sa phõmiẽ.

Chapter 20

¹Lasosiete dji Lahosiel, a kumã un om met dji un ghã plãtasiõ dji (uva) ki sotxi bõmãtẽ bono pu sase thavaio pu thavai la so plãtasiõ.²Li kõbinẽ ke thavaio-iela un ãghẽnẽ dji (prata) pa jone, i li voie ie pu so plãtasiõ.³Kã li sotxi, phox neve dji bõmãtẽ, li ue un dê om ki pa te ka fe ãiẽ lãdã plas dji magazẽ.⁴Li dji pu ie "zot ale thavai lãdã mo plãtasiõ mo ke bai pu zot sa ki zot mehite ie ale"⁵Li sotxi ãko phox midji i thoaze, li fe mem bagaj ke uot thavaio-iela.⁶Kã li hu sotxi phox sẽke, li thuve uot om laba, li dumãde dji ie: Pukisa zot la sã fe ãiẽ?⁷ie hepon: pase pies mun pa bai no thavai. Ẽbe li dji: "zot ale osi thavai la mo plãtasiõ".⁸Lãdã finisiõ dji jonẽ-la met dji plãtasiõ-la li aple so adjiministhate li dji: aple thavaio-iela pu peie ie kumase dji djiãiẽ-iela pu phõmiẽ-iela.⁹om-iela ki kumase thavai sẽke dji asue ie husuve un ãghẽnẽ dji (prata) xak un.¹⁰Kã sa phõmiẽ-iela hive ie majinẽ ki ie te husuve plis. Mẽ ie osi husuve un ãghẽnẽ dji (prata) xak un.¹¹Kã ie husuve ie kumase heklãmẽ kõt Pathõ-la,¹²ie dji: Sa thavaio-iela ie thavai selmã un le dji tã, mẽ no sipote jonẽ-la ãtxe ãba sa solei ki xo-la. Mẽ, ie husuve mem-la ke no!¹³Mẽ xef-la dji pu un dji ie: kamahad mo pa ka fe ãiẽ ki pa his ke u. U pa te dako pu thavai jonẽ-la ãtxe pu un ãghẽnẽ selmã?¹⁴Phã sa ki a u pa i ale. Mo ke bai pu sa ki thavai djiãiẽ-la mem kãtxite ki mo bai pu u.¹⁵U khe mo pa gãiẽ dhue fe ke mo lajã sa ki mo le. O u thuve mal selmã kumã mo fe bõ ke li?¹⁶Jezi fini dji: Akõsa sa ki a phõmiẽ-iela ie ke sa djiãiẽ, i sa ki a djiãiẽ-iela ie ke sa phõmiẽ.¹⁷Kã Jezi te ka mõte pu Jehusalem, li aple so djisip-iela pu un bo, lamitã ximẽ li dji pu ie:¹⁸Zot kute! No k'ale pu Jehusalem, kote Pitxit dji Om-la, ie ke hãde'l pu "xef dji sasedotxi-iela" i pu "met dji lalua-iela", ie ke kõdãnẽ'l pu lamo.¹⁹Ie ke hãde'l la lãmẽ dji nõ-judeu-iela. Ie ke solãte'l, ie ke fut li, i ie ke klue'l; mẽ lãdã thoazem ju li ke hu leve dji lamo.²⁰Ẽbe phoxe dji Jezi zebedeu so pitxit-iela ke ie mãmã. Mãmã-la adohel pu li dumãde dji li un suple.²¹Jezi dumãde: akisa u le?. Li hepon: phomet ki, kã u te tonẽ Vue, sa no dê pitxit-iela ie ke asi un la u adhet i un la u agox.²²Jezi dji pu dê pitxit dji mãmã-la. Zot pa save akisa zot ka dumãde. Zot puve bue mem djivẽ ki mo ke bue? Ie hepon: ui no puve.²³Ẽbe Jezi dji: vuemã, zot ke bue mem djivẽ ke mo. Mẽ mo pa gãiẽ dhue xuezi akimun ke asi la mo adhet i la mo agox. Pase a mo Papa ki phuepahe sa plas-iela i li ke bai pu mun ki li le.²⁴Kã uot djis djisip-iela tãde sa, ie hete kole ke dê fue-iela.²⁵Jezi aple ie tut li dji: zot save ki guvelmã-iela dji sa tã-la gãiẽ otohite lasu pov-la, i ofisial-iela gãiẽ otohite lasu mun-iela.²⁶Mẽ zot pa puve fe Kõsa ãt zot. Mun ki le hete ïpohtã, pu li siavi uot-iela,²⁷i mun ki le sa phõmiẽ, ki ie tonẽ zot esklav.²⁸Pase ki, juk Pitxit dji Om-la pa vini pu ie siavi'l, mẽ pu li siavi i bai so lavi pu sove boku mun.²⁹Kã Jezi i so djisip-iela sotxi dji Jehiko, un ghã kãtxite mun te ka siuv Jezi.³⁰Dê mun ki pa te ka ue, ie te asi obo ximẽ, ie tãde ki Jezi te ka pase ie kumase hele: Sẽie, Pitxit dji Davi, gãiẽ lapen dji no!³¹Mẽ ban mun-iela te ka babie pu ie pa te hele, mẽ ie kõtxinẽ hele plis fo: _Sẽie, Pitxit dji Davi, gãiẽ lapen dji no!³²Ẽbe Jezi hete li aple ie, i li dumãde: akisa zot le ki mo fe ?³³Ie hepon: Sẽie ki no uei-iela hete luvui.³⁴Jezi hete ke lapen dji dê mun ki pa ka ue-iela, Jezi tuxe lãdã ie ue-iela. Lãdã mem lokasiõ ie hete ue i ẽbe ie suiv Jezi.

Chapter 21

¹Kã ie phoxe Jehusalem, Jezi i so sjisip-iela hive la (Betfage), la mõtãi dji (Oliveira). Jezi voie djivã dê djisip.²Jezi dji pu ie:"zot ale lãdã vilaj ki djivã dji zot i zot ke thuve un fimel xuval mahe i un txixuval ke li; demahe ie i pote animal-iela pu mo".³Si un kek mun dumãde dji zot akisa zot ka fe; hepon kõsa no met buẽzẽ dji ie, kõsa ie ke lese zot pote animal-iela.⁴Sa hive pu kõphui sa ki phofet-la te dji:⁵"Pale pu pov dji Jehusalem: zot, gade ato zot Vue ka vini. Li onet i sẽp, li ka vini ãle un xuval i un txixuval, pitxit dji fimel xuval".⁶Dê djisip-iela fe kumã Jezi dji pu ie.⁷Ie pote fimel xuval-la i txixuval-la, ie mete ie kap-iela lasu do xuval-iela i Jezi mõte ãle xuval-la.⁸I ban mun-iela luvui ie lej-iela lãdã ximẽ-la djivã Jezi, i uot mun kupe fei dji bhãx-bua ie jite lãdã ximẽ-la.⁹I sa mun-iela ki te k'ale djivã i ki te ka vini deie Jezi, ie te ka hele: "hosana, pu Pitxit dji Davi! ki Bõdje bẽni sa ki ka vini la nõ dji Sẽie! Hosana pu Bõdje lãdã plis hot dji siel-la".¹⁰Kã Jezi ãthe la Jehusalem, i tut mun-iela dji pei-la hete thakase i susphan, mun-iela dji: "akimun li sa?"¹¹ban mun-iela hepon: "A Jezi, Phofet dji Nazahe, dji Galileia".¹²Ẽbe Jezi ãthe lãdã Kaz dji Adohasiõ, li kumase babie tut ki te laba ka axte i vãde animal-iela pu sakhifis. Li xavihe tut tab-iela dji mun ki te ka xãje lajã, i xavihe bã-iela dji mun ki te ka vãde hãmiẽ.¹³Jezi dji pu ie: Lãdã "Pahol Sẽ" la ekhi ki Bõdje dji kõsa: " Mo kaz ie ke aple Kaz dji Phuie, mẽ zot thãsfõmẽ li lãdã kaz dji vole".¹⁴I mun ki pa ka ue, i mun ïvalid vini kote Jezi lãdã Kaz dji Adohasiõ-la, i li djiehi ie.¹⁵Kã sasedotxi, i met dji lalua-iela ue sa mihak-iela i ie tãde tximun-iela ka hele"Hosana,Pitxit dji Davi, ie hete ãhaj. ¹⁶Ie dji pu Jezi: U ka tãde sa ki tximun-iela ka dji?Jezi hepon: zot pa jẽ li Pahol Sẽ-la? li dji: mõthe tximun-iela ofui bõ adohasiõ? ¹⁷Ẽbe Jezi lese ie, i sotxi dji pei-la li ale pu pov dji Betãnia. Li pase nuit laba.¹⁸Bõmãtẽ, ẽkãt li te ka hutonẽ pu Jehusalem, Jezi hete fẽ.¹⁹Li ue un pie-figo obo ximẽ-la, li ale gade si li te gãiẽ fui, mẽ li thuve selmã fei. Ẽbe, Jezi dji pu pie-figo:"u pa jẽ ke bai fui", i lãdã mem lokasiõ pie-figo-la hete sek.²⁰Kã djisip-iela ue sa, ie hete susphan ie dumãde:"kumã pie-figo-la hete sek thop vit?²¹Jezi hepon: Ã lavehite mo ka dji pu zot: si zot gãiẽ espua, i pa lese dji khe, zot puve fe mem bagaj kumã mo fe ke txipie-figo-la. I pa selmã sa, mẽ zot puve dji pu sa motai: "leve i ale pu ghã- lãme", i sa ka hive.²²"Si zot khe, zot ke husuve nẽpot bagaj ki zot dumãde lãdã phuie".²³Kã Jezi hutonẽ pu Kaz dji Adohasiõ li kumase mõthe i esplike, un dê sasedotxi i lidehãs dji judeu-iela ie phoxe Jezi i dumãde: ke ki povua u ka fe sa bagaj-iela? ki mun ki bai u sa povua-la?²⁴Jezi hepon: mo osi ke dumãde dji zot. si zot bai mo lahepõs la jis, mo ke dji pu zot ke ki povua mo ka fe sa bagaj-iela.²⁵Zot hepon mo: akimun ki bai povua pu Jã batxize? a Bõdje o mun-iela? Ie kumase kose un ke uot: si no dji ki a Bõdje, li ke dji. " Ẽbe, pukisa zot pa khe lasu Jã"?²⁶Mẽ, si nõ dji ki a mun-iela, no pe dji pov-la, pase ki tut pov-la ka kõsidehe Jã kumã un Phofet.²⁷Pu sa ie hepon: no pa save. Jezi dji: Mo osi pa ka pale ke ki povua mo ka fe sa bagaj-iela.²⁸Jezi kõtxinẽ dji: akisa zot ka thuve dji sa? un om te gãiẽ dê pitxit on. Li ale kose ke pitxit ki plis vie-la li dji:" pitxit jodla u k'ale thavai la no plãtasiõ dji (uva)."²⁹Pitxit-la hepon: Mo pa k'ale. mẽ aphue li xãje dji lide li ale.³⁰papa-la ale kote uot pitxit-la li bai mem zod. I pitxit-la hepon "ui". Mẽ aphue pitxit-la pa ale.³¹Jezi dumãde: dji ie dê, a ki pitxit ki fe volõte dji papa-la? Ie hepon: A pitxit ki plis vie-la. Ẽbe, Jezi dji pu ie: Mo ka dji pu zot ki sa a lavehite: publikan-iela i fam-iela dji lahi, ka ãthe la lasosiete dji lahosiel ãvã zot.³²Jã Batxist vini pu mõthe zot ximẽ ki jis, i zot pa khe lasu'l; mẽ publikan-iela i fam-iela dji lahi khe. I mem Aphue dji ue tut sa, zot pa hepãtxi i zot pa khe lasu'l.³³Jezi dji kute uot Kopahasiõ: un om fe un plãtasiõ dji (uva) i edjifike un bahaj pu kõhõnẽ plãtasiõ-la, un tãk pu phuese uva-iela, li edjifike un kaz hot pu so soda suveie; i aphue li lese so plãtasiõ la lãmẽ dji un dê aghikuto, i li voiaje.³⁴Kã hive sesõ pu hamase fui-iela, met-la voie un dê thavaio, pu husuve so pa kãtxite dji fui-iela.³⁵Aghikuto-iela txẽbe thavaio-iela, ie fut un, ie txue uot-la i ie jite hox lasu thoazem-la.³⁶Ẽbe met-la voie un patxizã ki plis boku dji thavaio, pu husuve so pa kãtxite dji fui-iela, mẽ aghikuto-iela fe ke patxizã-la mem bagaj.³⁷Aphue dji tut sa, met-la voie so pitxit, li majinẽ: djivet ie ke hespete mo pitxit.³⁸Mẽ, Kã aghikuto-iela ue pitxit-la, ie kose un ke uot: "Sa a pitxit dji met-la; li ke phã tut so plãtasiõ, ãnu txue'l, pu no hete ke plãtasiõ-la.³⁹Ẽbe, ie txẽbe pitxit-la, ie jite'l deho dji plãtasiõ- la i ie txue'l.⁴⁰Jezi dumãde: I ato, Kã met dji plãtasiõ-la hutonẽ, akisa li ke fe ke aghikuto-iela? ⁴¹Ie hepon: asihe li ke txue sa aghikuto mixã-iela, li ke bai plãtasiõ-la pu uot mun. Ie ke bai met-la so pa kãtxite dji fui, lãdã lokasiõ jis.⁴²Jezi ẽbe dumãde, zot pa jẽ li Pahol Sẽ-iela: " hox, ki mun ki edjifike, jite vini tonẽ plis ïpohtã dji tut hox-iela. Bõdje fe sa a un bagaj thop joli".⁴³Mo ka dji pu zot, ki Lasosiete dji Bõdje, ke sotxi dji zot, i mo ke bai pu sa mun-iela ki ka bai fui ki bõ. ⁴⁴Mun ki tõbe ale sa hox-la, ka hete ã pedas, i si hox-la tõbe ãle kek mun, sa mun-la ka vihe san.⁴⁵Xef dji sasedotxi-iela i fahiseu-iela ie tãde sa Kopahasiõ ki Jezi hakõte i ie te save ki li te ka pale a hespek dji ie. ⁴⁶Apusa ie te le phui Jezi, mẽ ie te pe dji mun-iela, pase ki pov-la te ka khe ki Jezi ate Phofet.

Chapter 22

¹Ẽbe Jezi hutonẽ ise Kopahasiõ pu pale ke mun-iela, Li dji:²Lasosiete dji Lahosiel a kumã un vue ki phuepahe un lafet dji lamaiaz pu so pitxit.³Aphue li voie so siavito-iela aple mun ki li te ẽvite, mẽ ie pa te le vini.⁴Ẽbe li voie uot siavito, pu ie dji kõsa:"dji pu mun-iela ki mo ẽvite ki tut deha phuepahe pu lafet-la. Mo deha txue bef ki plis gha-iela, i tut phuepahe, ki ie vini lãdã lafet-la!"⁵Mẽ mun-iela ki li ẽvite pa bai atẽsiõ, ie ale pu ie fazen, uot ale pu ie magazẽ.⁶Uot-iela txẽbe siavito-iela ie fut ie i ie txue ie.⁷Vue-la hete ãhaj boku, ki li voie txue sa mun-la i bule ie pei kote ie ka hete.⁸Aphue li aple so siavito-iela li dji: "mo lafet dji lamaiaz, phuepahe, mẽ mun ki mo ẽvite pa mehite vini,⁹ato zot ale lãdã lahi-iela i ẽvite tut mun ki zot ue".¹⁰Ẽbe, siavito-iela sotxi lãdã lahi-iela ie hasãble tut sa ki ie thuve, kumã mun ki bõ, kõsa ki mixã. I lasal dji lafet-la hete plẽ ke mun.¹¹Kã vue-la ãthe pu gade mun ki so siavito-iela ẽvite, li ue un om ki pa te ka ise lẽj espesial pu lafet-la.¹²Vue la dji: kamahad, kumã u ãthe esi sã lẽj espesial dji lafet-la? mẽ om-la pa hepon ãiẽ.¹³Ẽbe, vue-la dji pu so siavito-iela: mahe pie i lãmẽ dji sa om-la i jite'l deho, lãdã suku. Laba li ke khie i mode so dã dji dulo.¹⁴I Jezi dji: boku mun ie ke ẽvite, mẽ tximoso ie ke xuesi.¹⁵Fahiseu-iela hasãble pu fe thap, pu Jezi puve pale un kek bagaj kõt ie, pu ie puve phui'l.¹⁶Ẽbe ie voie un dê dji so djisip-iela, i un dê mun dji Herodes, pu dji pu Jezi: _met, no save ki u onet, u ka mõthe lavehite, pu viv dji mãiẽ ki Bõdje le, u pa ka bai ïpohtã pu opiniõ dji uot-iela, u pa ka kõdãnẽ pu vijaz.¹⁷Ato dji pu no akisa u ka majinẽ dji sa: li jis peie xahite pu cezar: ui o nõ.¹⁸Mẽ Jezi te save dji ie ïtẽsiõ, li hepon: Hipokhita! pukisa zot ka sase un laphuev kõt mo?¹⁹Zot pote ãghẽnẽ ki zot ka peie xahite ie pote ãghẽnẽ-la.²⁰I li dumãde: A dji ki mun nõ i vijaz ki lãdã sa ãghẽnẽ-la?²¹Ie hepon: A dji Cezar: Ẽbe Jezi dji, zot bai pu Cezar sa ki a dji Cezar, i bai pu Bõdje sa ki a dji Bõdje.²²Ie hete susphan kã ie tãdẽ sa. Ẽbe ie lese Jezi i ie ale .²³Lãdã sa mem ju-la hive obo Jezi un dê "saduseus", ie afihmẽ ki pies mun pa ka hesusite.²⁴Ie dji pu Jezi: Met, Moisés mõthe kõsa, si un om muhi, i li lese so fam sã pitxit, so fue djivet maie ke fam-la, pu ie gãiẽ pitxit, ki ke kõsidehe pitxit-iela dji om ki muhi la.²⁵Te gãiẽ ãt no set fue, plis vie-la maie i aphue li muhi sã gãiẽ pitxit. Kõsa, li lese fam-la pu dezem fue-la.²⁶Mem bagaj hive ke dezem-la i osi ke thoazem-la, i finalmã ke tut set fue-iela.²⁷Aphue dji ie fam-la osi muhi.²⁸Lãdã ju dji hesuheisiõ, dji ki fue li ke tonẽ fam? Pase ie tut te maie ke li!²⁹Jezi hepon: kumã zot sot, zot pa konet Pahol Sẽ-la, nẽ povua dji Bõdje!³⁰Pase, kã mun muhi-iela ke hesusite, ie ke sãble zãj-iela dji Lahosiel, pies mun pa ke maie.³¹I suje hesuheisiõ dji mun ki muhi-iela, zot pa li sa ki Bõdje dji pu zot, Li dji:³²" Mo sa Bõdje dji Abhaão, Bõdje dji Isaque, i Bõdje dji Jacó". I Bõdje pa sa Bõdje dji mun muhi, mẽ ui dji mun vivã.³³Kã mun-iela tãde sa, ie hete susphan ke so mãiẽ dji mõthe.³⁴Fahiseu-iela hasãble, kã ie tãdẽ ki Jezi fe saduseu-iela fõmẽ ie bux.³⁵Un dji ie, ki ate met dji lalua, te le thuve un kek laphuev kõt Jezi, li dji:³⁶Met, akiles ki plis ïpohtã dji tut zod dji lalua-iela.³⁷Jezi hepon:"kõtã Sẽie, u Bõdje, ke tut u txo, ke tut u nam i ke tut u mẽmua".³⁸Sa a ki plis gho zod-la i ki plis ïpohtã.³⁹I desem ki plis ïpohtã sãble phõmiẽ-la:"kõtã uot-iela kumã u kõtã u phop ko. ⁴⁰Tut sa lalua dji Moises, i tut sa ki phofet mõthe, ie ka fini lãdã sa dê zod-iela.⁴¹Kã fahiseu-iela te hasãble, Jezi dumãde dji ie: ⁴²Akisa zot ka majinẽ dji Messias? dji ki mun li sa pitxit? Ie hepon: dji Davi.⁴³Jezi dumãde ie ãko: Ẽbe pukisa, Davi pu lesphui Sẽ, li aple Messias dji Sẽie: ⁴⁴"Sẽie Bõdje dji pu mo Sẽie: asi la mo bo adhet, juk kã mo mete u elmi-iela ãba u pie-iela".⁴⁵Si Davi ka aple "Messias" dji Sẽie, ẽbe kumã li puve sa so pitxit. ⁴⁶Pies mun pa te puve hepon ãiẽ, i dji sa ju-la pu djivã ie pa te gãiẽ kohaje pu dumãde ãiẽ dji Jezi.

Chapter 23

¹Ẽbe Jezi dji pu ban-mun-iela i pu so djisip-iela,²Met dji lalua-iela ke fahiseu-iela, ka asi lãdã xez dji Moises.³Mẽ, zot fe i zot sehe, tut sa ki ie pale pu zot. Mẽ zot pa fe mem thavai ke ie, pase ie ka koze i ie pa ka kõphui.⁴Ie ka phã xaj pesã, ie ka mete la zepol dji uot-iela; mẽ ie mem ie pa le ide, nẽ ie duet ie pa le humẽ.⁵Tut thavai ki ie ka fe a pu mun-iela ue. Gade kumã gho sa lin dji Pahol Sẽ-la ki ie ka ekhi, ie ka mahe la ie tet i la ie bha!⁶Ie kõtã asi lãdã plas ki bõ dji, ghã lafet, ie kõtã asi lãdã phõmiẽ plas dji Sinagog-iela,⁷Ie kõtã husuve kõphimẽtasiõ dji mun-iela lãdã lahi kote ie k'ale, i osi ie kõtã mun-iela aple ie dji "met".⁸Zot pa lese ki pies mun aple zot dji "met", pase zot gãiẽ selmã un "Met", i zot tut sa fue.⁹I esi lãdã late pa aple pies mun dji papa, pase ki zot gãiẽ selmã un Papa, ki laba lahosiel.¹⁰Pa lese pies mun aple zot dji "met", pase ki, zot gãiẽ selmã un "Met", o Messias.¹¹Li plis ïpohtã ãt zot djivet sa un siavito dji uot-iela.¹²Mun ki le fe ki ie plis ïpohtã, ie ke hete lãdã umiliasiõ, mẽ mun ki tuju umilie ie ko ke hete plis ïpohtã.¹³Ki ghã aflisiõ ka ãtan zot, met dji lalua-iela i fahiseu-iela! hipokhit! zot ka fõmẽ lapot dji Lasosiete dji Lahosiel lãdã vijaz dji mun-iela, mẽ zot mem pa ka ãthe, nẽ zot pa ka lese ãthe mun ki le ãthe.¹⁴Ki ghã aflisiõ ka ãtan zot, met dji lalua-iela i fahiseu-iela! hipokhit! zot ka phã hixez dji fam ki ie om muhi, dji un mãiẽ ki pa onet, i aphue dji sa zot ka mõthe ki zot gãiẽ lapen dji ie, zot ka phuie lõg pu mun-iela ue. Palakos dji sa ghã aflisiõ ke vini lasu zot.¹⁵Ki ghã aflisiõ ka ãtan zot, met dji lalua-iela i fahiseu-iela! hipokhit! zot ka jãbe late i ghã lãme, ka gade mun pu asekte zot heligiõ, zot ka fe sa mun la tonẽ dê fue plis pitxit dji lãfe dji ki zot.¹⁶Ki ghã aflisiõ ka ãtan zot, mun-iela ki ka suiv ki pa ka ue! zot ka dji pa gãiẽ ïpohtã si un kek mun phomet pu kaz dji Adohasiõ dji Bõdje, mẽ si li phomet pu lo dji kaz dji Adohasiõ, li oblije kõphui sa ki li phomet.¹⁷Mun ki fu i ki pa ka ue! akiles ki plis ïpohtã : lo-la o Kaz dji Adohasiõ-la, ki ka sãtxifike lo-la?¹⁸Zot ka dji osi; pa ïpohtã si un kek mun phomet pu "altar", mẽ si li phomet pu ofãd ki lasu "altar-la ",oblije kõphui sa ki li phomet.¹⁹Mun ki pa ka ue-iela! akiles ki plis ïpohtã: ofãd ki lasu "altar-la" o "altar- la", ki ka sãtxifike ofãd-la?²⁰Kã u phomet pu "altar", u phomet pu li i pu tut sa ki lasu'l.²¹Kã u phomet pu "Kaz dji Adohasiõ" ; u phomet pu kaz-la i pu Bõdje, ki ka habite lãdã kaz-la.²²Kã u phomet pu "Sie-la", u phomet pu obiho dji Bõdje i pu Bõdje ki asi lãdã obiho-la.²³Ki ghã aflisiõ ka ãtan zot met dji lalua-iela i fahiseu-iela! hipokhit! zot ka ofui pu Bõdje zot djix zem pedas dji, hortelã, plã-dus i dji kominho,mẽ zot pa ka obei zod ki plis ïpohtã dji lalua-iela, ki a hete jis ke uot-la, i hete bõ i hete onet. Mẽ jistemã sa bagaj-iela pu zot fe, mẽ sã lese uot-iela.²⁴Mun-iela ki ka suiv ki pa ka ue! zot ka pase djilo-la pu zot pa vale mustik, mẽ zot ka vale un xãmu!²⁵Ki ghã aflisiõ ka ãtan zot, met dji lalua-iela i fahiseu-iela! hipokhit! Pase zot ka phopte goble i asiet palasu, mẽ ãdjidã plẽ ke bagaj ki zot hesi pu violãs i pu volo.²⁶Fahiseu ki pa ka ue! phopte phõmiẽ goble-la ãdjidã i aphue palasu osi ke hete phop.²⁷Ki ghã aflisiõ ka ãtan zot, met dji lalua-iela i fahiseu-iela! hipokhit! zot sãble un tom pẽtxihe dji blã: joli palasu, mẽ plẽ ke zo i tut kalite koxõdhi ãdjidã.²⁸Palasu zot ka pahet bõ mun, mẽ ãdjidã zot plẽ ke mãto i pexe.²⁹Ki ghã aflisiõ ka ãtan zot, met dji lalua-la i fahiseu-iela! hipokhit! zot ka fe tom pu phofet-iela, i zot fe hete joli monumã-iela dji mun-iela ki viv dji mãiẽ jis.³⁰Zot dji: si no te viv lãdã tã dji no ãtepase-iela, no papa te ke fe sa ki ie fe, no pa te ke txue phofet-iela.³¹kõsa zot ka kõfihmẽ ki zot sa pitxit dji sa ki txue phofet-iela.³²Zot ale i fini sa ki zot ãtepase-iela kumase.³³Siapã ki gãiẽ velẽ, nik dji siapã-iela! kumã zot ke fe xape dji Kõdẽnasiõ dji lãfe?³⁴Mo ke voie pu zot: phofet, om ïtelijã i met dji lalua.zot ke txue un dê, zot ke klue uot, zot ke fut uot lãdã sinagog i zot ke maxe deie ie dji pei ã pei.³⁵Pusa Bõdje ke pinï zot pu lamo dji tut sa mun inosã-iela ki zot ãtepase-iela txue, djipi dji lamo dji inosã Abel, juk dji Zacarias, pitxit dji Baraquias, ki zot txue ãt kaz dji Adohasiõ i "altar-la".³⁶Ã lavehite mo ka dji pu zot: pinitãs pu tut sa ke vini lasu pov dji jodla.³⁷Jezi finï ka dji kõsa: Jehusalem, Jehusalem, ki ka txue phofet-iela i ka jite hox lasu mun ki ka pase bõ nuvel dji Bõdje ka voie! Kõbie fue mo te le ãbhase tut u pov, sãble un mãmã pul ki ka sehe so pitxit-iela ãba so sel, mẽ zot pa te le!³⁸Ato zot kaz ke hete kõpletmã ãbãdonẽ.³⁹Mo ka afihmẽ ki zot pa ke ue mo ãko,juk hive sa ju kã ie ke dji: " Bõdje bẽni sa ki ka vini lasu nõ dji Sẽie".

Chapter 24

¹Jezi sotxi dji kaz dji so Papa, i kã li te k'ale, so djisip-iela hive phox dji li pu ie mõthe fom dji Kaz-la.²Ẽbe Jezi dji pu ie: zot ka ue tut sa? Ã lavehite mo ka dji pu zot: Ki esi pa ke hete hox palasu dji hox, sã li pa tõbe.³I aphue ki li asi ãle mõtãi dji Oliveira. So djisip-iela phoxe li selmã ie mem, i ie dumãde dji Jezi: Dji pu no, ki tã sa bagaj-iela ke fet, ki sin ke gãiẽ kã u ke vini, lãdã finisiõ dji tã-la?⁴Jezi hepon: zot ãtãsiõ, pu pies mun pa kuiẽnẽ zot.⁵Pase boku ke vini lasu mo nõ, ie ke dji "mo sa Messias", ie ke kuiẽnẽ boku.⁶Zot ke tãde ladje i nuvel dji ladje. Mẽ zot pa hete pe, pase sa buẽzẽ fet, mẽ a pãko finisiõ-la.⁷Ke leve nasiõ kõt nasiõ, pei kõt pei, ke gãiẽ fẽ, i thãble te, boku kote.⁸Mẽ sa bagaj-iela a kumasmã dji dulo.⁹I aphue zot ke ale phui i ie ke hãde zot pu malthete zot i ie ke txue zot; tut nasiõ-iela ke hai zot, palakos dji mo nõ.¹⁰Lãdã sa mumã-la boku ke ãbãdonẽ ie espua ie ke kuiẽnẽ i hai un i uot.¹¹Ke leve boku phofet pu fe mãto, ie ke kuiẽnẽ boku.¹²pexe-la ke mutxiplike boku, ki kõtãtmã dji boku ke hete fue.¹³Mẽ sa ki sipote juk la finisiõ, ke sove.¹⁴Kã sa bõ nuvel ke ãnüsie lãdã tut tã-la, kumã tẽmuẽ pu tut nasiõ-iela, ẽbe finisiõ-la ke hive.¹⁵Jezi kõtxinẽ dji: zot ke ue lãdã "Kote Sẽ-la" ghã abominasiõ dji desolasiõ ki phofet Daniel te dji. ( ki mun ki ka li-la kõphan sa ki li le dji).¹⁶Ẽbe sa ki la Judéia mahõ pu mõtãi-iela,¹⁷Sa ki la ie fetaj kaz pa desan pu txihe bagaj dji so kaz.¹⁸Mun ki la savan, pa tonẽ pu so kaz pu phã so lẽj-iela.¹⁹Ki ghã aflisiõ pu fam ki ãsen-iela i pu mãmã ke tximun pitxi ka tete lãdã sa ju-iela.²⁰Zot phuie, pu zot pa mahõ sezõ lapli o samdji.²¹Pase ke gãiẽ ghã sufãs, kumã li pa te jẽ gãiẽ djipi kumasmã dji tã-la juk ato, kumã pa jẽ ke gãiẽ ãko.²²Pase Bõdje fe sa tã dji sufãs hete kut. Si a pa te kõsa pies mun pa te ke sove.²³Ẽbe si kek mun dji pu zot: "gade Messias-la esi" o "gade li laba", zot pa khe,²⁴Ke leve boku Messias i phofet pu fe mãto; ie ke fe ghã mihak, i ghã bagaj ki Joli. ki ke puve kuiẽnẽ, juk sa ki Bõdje deha xuesi.²⁵Ãtãsiõ, mo deha dji pu zot ãvã, sa bagaj-iela hive.²⁶Mẽ si ie dji li laba "la kote ki pa gãiẽ ãiẽ", zot pa ale gade . o ãko ie ke dji: "zot gade! li laba ãdjidã kaz-la, zot pa khe.²⁷Pase, kumã un zekle ka pase lãdã sie-la dji Levã pu juk kuxã, kõsa osi kã Pitxit Om-la ke vini.²⁸kute ko dji un bagaj muhi fika, a laba khobo--iela ka hasãble.²⁹Jezi dji: Aphue dji sa ju-iela dji sufãs , solei-la ke hete suku, i lalin-la pa ke bai so klehite ãko. Zetue-iela ke tõbe ki siel-la, i fos dji siel-la ke thãble.³⁰Ẽbe ke pahet sin dji Pitxit dji Om-la lasu siel-la. Tut pov ki lasu late-la ke khie i ie ke ue Pitxit dji Om-la ka vini lasu nuaj dji siel-la, ke ghã povua i "gloria".³¹Li ke voie so zãj-iela ke ghã thẽ dji thõbeta, i ie ke hamase sa mun ki Bõdje xuezi, dji un bo dji tã-la juk uot bo-la.³²Zot ãphan Kopahasiõ dji pie-figo-la: Kã so bhãx-iela ka hete viat, i li ka kumase gãiẽ fei, zot save ki botã-la phox.³³Kõsa osi, kã zot ke ue tut sa bagaj-iela, save ki li deha phox, dji lapot-iela.³⁴Ã lavehite mo ka dji pu zot ki sa jehasiõ-la pa ka pase, juk ki tut sa bagaj-iela fet.³⁵Siel i late-la ke pase, mẽ mo pahol pa jẽ ke pase.³⁶Jezi kõtxinẽ dji: Mẽ pies mun pa save nẽ ju-la i nẽ lo-la kã tut sa ke fet, nẽ zãj-iela, nẽ Pitxit-la, mẽ selmã Papa-la.³⁷Kõsa sãble ju dji Noé, akõsa osi kã Pitxit dji Om-la ke vini.³⁸Pase, kumã lãdã sa ju-iela ãvã tã-la te finï ke gho djilo. Mun-iela te ka mãje, bue, i ie te ka maie, juk ju ki Noé ãthe lãdã bato-la.³⁹Ie pa te save dji ãiẽ, juk ju ki vini gho djilo-la li ale ke tut. Akõsa osi kã Pitxit dji Om-la ke vini.⁴⁰Lãdã sa ju-la dê ke thavai lãdã fazen: un ke ale, uot-la ke hete. ⁴¹Dê fam ke lãdã ie mulẽ ka khaze fahin-fãs: un ke ale , uot-la ke hete. ⁴²Zot veie, pase zot pa save ki ju no Sẽie ke vini.⁴³Mẽ hete save dji sa: Si met dji kaz-la te save ki lo dji nuit vole-la te ke vini, li te ke veie, li pa te ke lese li ãthe lãdã so kaz. ⁴⁴Pu sa osi zot hete phuepahe, pase Pitxit dji Om-la ke vini Lãdã lo ki zot pa ka ãtan.⁴⁵Jezi dji ãko: Akimun sa thavaio dji kõfiãs i ïtelijã, ki so sẽie ka mete lasu uot thavaio-iela, pu li bai ie maxãdjis lãdã lo jis. ⁴⁶Biẽ kõtã a sa thavaio-la, kã so sẽie ke vini pu li thuve'l ka fe kõsa. ⁴⁷Ã lavehite mo ka dji pu zot: so sẽie ke mete'l pu ẽtxupe dji tut so djibiẽ-iela.⁴⁸Mẽ se thavaio-la kose mal lãdã so txo. "mo sẽie ka tade boku". ⁴⁹I li kumase fut so kõpãiẽ-iela, i mãje, i bue ãsam ke sa mun ki kõtã bue-iela, ⁵⁰thavaio-la so sẽie ke hive lãdã ju ki li pa ka ãtan, i lãdã lo ki li pa save. ⁵¹Sẽie-la ke voie ie kupe thavaio-la ã pedas ie ke voie'l kote mun ki pa bõ-iela. Laba li ke khie i mode so dã dji dulo.

Chapter 25

¹Lasosiete dji Lahosiel a kumã djis jonfi viej ki phã, ie lalãp i ie sotxi pu ie kõthe ke om ki ke maie-la.²sẽk dji ie de sã hezõ, i sẽk te gãiẽ hezõ.³Jonfi sã hezõ-iela phã ie lalãp-iela, mẽ ie phã xis pu ie.⁴Sa ki gãiẽ hezõ-iela phã xis lãdã ue buet-iela pu ie lalãp.⁵Kumã om ki ke maie-la tade, djis jonfi-iela kumase sigale i ie dhõmi.⁶Mẽ minuit, ie tãde un hele: "om ki ke maie-la ka hive! vini kõthe ke li".⁷Ẽbe tut sa Jonfi viej-iela leve pu phuepahe ie lalãp.⁸I sa ki sã hezõ-iela dji pu sa ki gãiẽ hezõ-iela: "bai pu no un moso dji zot xis, pase no lalãp-iela ka muhi".⁹Mẽ sa ki te gãiẽ hezõ-iela hepon: "nõ, veie li mãke pu no i pu zot osi. si zot le xis, zot ale axte"!¹⁰Ẽkãt ie sotxi pu ie axte, om ki ke maie-la hive. Sa sẽk Jonfi ki te ke ie lalãp-iela phuepahe ie ãthe ke li pu lafet dji lamaiaz-la, i li tatxe lapot-la.¹¹Aphue uot sã hezõ-iela hive ie kumase hete."Sẽie, sẽie, lese no ãthe"!¹²Mẽ li hepon: "Ã lavehite mo ka dji mo pa konet zot"!¹³Jezi dji: zot hete ka veie, pase zot pa save ju-la i lo-la.¹⁴Jezi kõtxinẽ dji: Lasosiete dji Lahosiel a kumã un om ki te ke voiaje. Li aple so siavito-iela li mete ie pu ẽtxupe dji so djibiẽ-iela¹⁵Li bai lajã pu ie, jis kumã kapasite dji xak un: pu phõmiẽ-la li bai sẽksã ãghẽnẽ dji lo; pu dezem-la li bai dêsã ãghẽnẽ, i pu thoazem li bai sã. Aphue li ale voiaje.¹⁶Lãdã mem lokasiõ,sa ki husuve sẽksã-la li ale negosie lajã-la, li gãiẽ plis uot sẽksã.¹⁷Dji mem mãiẽ sa ki husuve desã-la ãghẽnẽ, li gãiẽ plis uot desã.¹⁸Mẽ sa ki husuve sã ãghẽnẽ-la li sotxi, li fe un thu lãdã late-la i li sehe lajã dji pathõ-la.¹⁹Aphue dji boku tã, pathõ-la tonẽ, pu hãde kõt ke ie.²⁰Siavito-la ki te husuve sẽksã ãghẽnẽ hive li bai plis sẽksã, li dji: "pathõ u bai mo sẽksã ãghẽnẽ. Gade! esi plis sẽksã ki mo hesi gãiẽ".²¹Mẽ so pathõ dji pu li: "boku biẽ, bõ siavito fiam! lasu tximoso u hete fiam, lasu boku no ke mete u; vini i pahtxisipe dji kõtãtmã dji u pathõ.²²Ẽbe siavito-la ki te husuve desã ãghẽnẽ-la hive li dji: "pathõ u bai mo desã ãghẽnẽ.Gade! esi plis desã ki mo hesi gãiẽ".²³So pathõ dji pu li: boku biẽ, siavito bõ i fiam! lasu tximoso u hete fiam, lasu boku mo ke mete u.²⁴Mẽ sa siavito ki te husuve sã ãghẽnẽ-la hive li dji: " mo te save pathõ ki u te sa un om du, ki te ka hamase kote u pa plãte, i u ka hasãble kote u pa sõmẽ.²⁵Mo hete pe a pu sa mo sehe u lajã lãdã late-la. Gade! esi u lajã."²⁶Ẽbe so pathõ hepon: Siavito maleve i fẽiã u save ki mo ka hamase kote mo pa plãte, i mo ka hasãble kote mo pa sõmẽ.²⁷Pu sa u te djivet deposite mo lajã lãdã bãk, i, kã mo te tonẽ, mo te husuve li plis boku.²⁸Aphue pathõ-la gade kote uot siavito-iela li dji: zot tihe dji li lajã-la i bai pu sa ki gãiẽ mil ãghẽnẽ.²⁹Pase sa ki gãiẽ boku ie ke husuve plis i kõsa ie ke gãiẽ plis boku ãko. Mẽ sa ki pa gãiẽ, juk tximoso ki ie gãiẽ ie ke txihe dji ie.³⁰"zot jite siavito-la, deho lãdã suku .Laba li ke khie i li ke mode so dã dji dulo.³¹Jezi dji ãko: Kã Pitxit dji Om-la ke vini kumã Vue, ke tut so zãj-iela, i li ke asi lãdã so obiho lãdã Glória dji lahosiel.³²Tut nasiõ-iela ke hasãble djivã li, i li ke sepahe mutõ-iela dji kabhuit-iela.³³Li ke mete ki bõ-iela la so adhet i uot-iela la so agox.³⁴Ẽbe Vue-la ke dji pu sa ki la so adhet-iela: "vini, zot ki mo Papa bẽni! Vini i zot husuve Lasosiete ki mo Papa phuepahe pu zot djipi kumasmã dji tã-la.³⁵Pase mo te fẽ, i zot bai mo mãje; mo te suef zot bai djilo. Mo te sa un ẽthaje, i zot husuve mo la zot Kaz.³⁶Mo te sã lẽj, i zot bai mo lẽj; mo te malad ,i zot ẽtxupe dji mo. Mo te la phuiziõ i zot ale vizite mo.³⁷Ẽbe sa mun ki bõ-iela ke dumãde: " Sẽie, ki tã no ue u fẽ i no bai u mãje i suef i no bai u djilo.? ³⁸Ki tã no ue u kumã un ẽthãje i no husuve u la no kaz, i sã lẽj i no bai pu u? ³⁹Ki tã ki no ue u malad, o u phui i no ale vizite u?" ⁴⁰Vue-la ke hepon: Ã lavehite mo ka dji pu zot: tut sa ki zot fe pu xak un dji mo fue-iela, a pu mo zot fe.⁴¹Aphue li ke dji pu sa ki la so agox: "zot sotxi dji obo mo, zot ki ãba maldjisiõ dji Bõdje! zot ale pu djife ẽtehnel, ki phuepahe pu djab-la i so zãj-iela! ⁴²Pase mo te fẽ, i zot pa bai mo mãje, mo te suef, zot pa bai mo djilo. ⁴³Mo te sa un ẽthãje, i zot pa husuve mo la zot Kaz,; mo te sã lẽj, o malad, o phui zot pa ide mo"?⁴⁴Ẽbe ie ke dumãde: Sẽie, ki tã no ue u fẽ, o suef i kumã un ẽthãje, i sã lẽj, o malad o la phuisiõ i no pa ide u? ⁴⁵Vue-la ke hepon: "Ã lavehite mo ka dji pu zot: tut sa ki zot lese dji fe pu xak un dji mo fue-iela; A pu mo zot lese dji fe. ⁴⁶I tut sa-iela ke ale pu sufãs ẽtehnel, mẽ sa ki bõ-iela ke ale pu lavi ẽtehnel.

Chapter 26

¹Kã Jezi finï dji koze tut sa bagaj-iela, li dji pu so djisip-iela.²Zot save ki dji esi ke un dê ju a lafet Pak, ie ke hãde Pitxit dji Om-la pu ie klue'l lasu lakhue.³Xef dji sasedotxi-iela i lidehãs dji judeu-iela ie hasãble, la kaz dji Caifás, ghã sasedotxi-la,⁴Ie kose ãfẽ dji ize, un mãto pu ie phui Jezi, i pu ie txue'l.⁵Ie te ka dji: No pa ke fe sa dehãtxi lafet-la, pase veie pov-la hete kole.⁶Jezi te la pov dji Betânia, asi obo un tab la kaz dji Simõ, om ki gãiẽ bobo-la. ⁷Ẽbe un fam hive phox dji Jezi ke un buet plẽ ke un losiõ ki boku xe, li devide losiõ-la la tet dji Jezi.⁸Kã djisip-iela ue sa ie hete kole i ie dji: pukisa u ka gaspie!⁹Pase sa losiõ-la u te puve vãde boku xe, i lajã-la u te puve bai pu mun ki pov-iela.¹⁰Mẽ kã Jezi save dji sa, li dji pu djisip-iela: pukisa zot hete kole ke sa fam-la? Li fe pu mo un bagaj boku bõ.¹¹Pase mun pov-iela tuju ke hete ke zot, mẽ mo nõ.¹²Mẽ li mem, kã li devide losiõ-la lasu mo ko, li fe sa pu phuepahe mo ko pu ie ãtehe mo.¹³Ã lavehite mo ka dji pu zot: lada nẽpot kote dji tã-la kote Pahol-la ke ãnüsie, ie ke hakõte sa ki li fe, i ie ke xõje dji fam-la.¹⁴Ẽbe, um dji duz-iela ki ie te k'aple Judas Iscariotes, ale kose ke xef-iela dji sasedotxi-iela.¹⁵Li dji: kõbie zot ke peie mo, pu mo pote Jezi pu zot? I ie peie thãt ãghẽnẽ dji prata.¹⁶I djila pu djivã Judas te ka sase un opohtunite pu te hãde Jezi pu ie.¹⁷Lãdã phõmiẽ ju dji Lafet dji djipẽ sã Fehmẽto, djisip-iela hive phox dji Jezi i ie dumãde: Kõte u le no phuepahe mãje dji Lafet Pak-la pu u?¹⁸Li hepon: Zot ale juk la pei-la, sase un tel om i zot dji kõsa: "Met voie dji kõsa: Mo lo deha hive. Mo djisip-iela i mo ke ale fêtê lafet dji Pak-la la u kaz".¹⁹Djisip-iela fe kumã Jezi te dji pu ie fe i ie phuepahe mãje dji Lafet Pak-la.²⁰Kã, hive nãnuit, Jezi i so djisip-iela asi obo tab-la pu mãje.²¹Ẽkãt ie te ka mãje Jezi dji: Ã lavehite mo ka dji pu zot: un dji zot ke kuiẽnẽ mo.²²Ie hete boku this i, un pa un kumase dumãde: U ka majinẽ ki a mo Sẽie?²³Jezi hepon: Mun ki ke kuiẽnẽ mo, a sa ki ka mãje lãdã mem asiet ke mo.²⁴Pase Pitxit dji Om-la ke muhi dji mãiẽ kumã ka dji Pahol Sẽ-la; mẽ ki ghã aflisiõ pu sa ki ka kuiẽnẽ Pitxit dji Om-la! te plis bõ pu li pa te jẽ fet!²⁵Ẽbe Judas, sa ki kuiẽnẽ li, dumãde: Met, u khe ki a mo? Jezi hepon: A u ka dji sa.²⁶Ẽkãt ie te ka mãje, Jezi phã djipẽ-la li humiasi Bõdje. Aphue li pataje djipẽ-la li bai pu so djisip-iela, li dji: phã i zot mãje; sa la a mo ko.²⁷Aphue, li phã djivẽ-la li humiasi Bõdje. Aphue li bai djivẽ-la pu so djisip-iela, li dji: bue zot tut²⁸pase sa a mo djisã, a djisã dji kõtha, ki ka devide pu boku, pu padõnẽ tut pexe.²⁹Mo ka dji pu zot ki zot pa jẽ ke bue ãko dji sa djivẽ-la, juk ju kã mo ke bue ke zot un nov djivẽ, laba la Lasosiete dji Lahosiel.³⁰Ẽbe ie xãte,un xãte dji adohasiõ, aphue ie ale pu mõtãi dji Oliveiras.³¹I Jezi dji pu so djisip-iela :Sa nuit-la zot tut ke mahõ i zot ke ãbãdonẽ mo, pase Pahol Sẽ-la ka dji: "ie ke txue Pasteh-la, i mutõ-iela ke hete kate".³²Mẽ, aphue ki mo hesusite, mo ke ale djivã dji zot pu Galileia.³³Ẽbe Pie dji pu Jezi: Mo pa jẽ ke ãbãdonẽ u Sẽie, mem ki ie tut ãbãdonẽ u.³⁴Mẽ Jezi dji: Ã lavehite mo ka dji pu u: Lãdã sa mem nuit-la, ãvã kok xãte, u ke kuiẽnẽ thoa fue.³⁵Pie hepon: Mo pa jẽ ke kuiẽnẽ u, mem mo gãiẽ pu muhi ke u, mo pa jẽ ke kuiẽnẽ u. I tut uot djisip-iela dji mem bagaj.³⁶Jezi ale ke so djisip-iela pu un kote ki ie ka aple Getsêmani i li dji pu ie: Zot asi esi, ẽkãt mo ka ale laba phuie.³⁷Ẽbe Jezi ale, ale ke li Pie, i dê pitxit dji zebedeu-iela. I djila li kumase hete this i sãtxi u ghã aflisiõ³⁸Li dji pu ie: Aflisiõ ki mo ka sãtxi thop ghã, ki li kapab dji txue mo. zot hete esi, veie ke mo.³⁹Li ale un tximoso plis djivã, li ãjunü, li koxte so vijaz ate i li phuie: Mo Papa, si posib tihe sa sufãs dji mo, nõ pu fe sa ki mo le, mẽ ui pu fe kumã u le. ⁴⁰Aphue li tonẽ li ue thoa djisip-iela ka dhõmi. Ẽbe li dji pu Pie: Ẽbe, zot pa puve hete un le dji tã pu veie ke mo? ⁴¹Zot veie i phuie,pu zot pa tõbe lãdã tẽtasiõ. vuemã, lesphui-la phuepahe, mẽ laxe-la feb.⁴²Pu dezem fue Jezi ale phui, li dji: Mo Papa, sa djivẽ dji sufãs-la pa puve sotxi dji mo, sã ki mo bue'l, ẽbe fe u volõte. ⁴³Li tonẽ ãko li ue so djisip-iela ka dhõmi, ie pa te ka hesi hete ke ie uei luvui, pase ie te thop le dhõmi. ⁴⁴Jezi lese ie, li ale phuie thoazem fue, li dji mem pahol-iela.⁴⁵Ẽbe li tonẽ kote so djisip-iela te fika li dumãde: zot ka dhõmi i zot ka pose tuju? zot Gade! hive lo-la i Pitxit dji Om-la ie ka hãde la lãmẽ dji mun mixã-iela. ⁴⁶Zot leve, i ãnu ale. zot Gade! sa ki ka kuiẽnẽ mo-la deha hive.⁴⁷Jezi te ka kose tuju, kã Judas hive, un dji duz djisip-iela. Te ka vini ke li um ban mun ãmẽ ke zam, ke batõ, ki xef-iela dji sasedotxi-iela i lidehãs dji judeu-iela voie. ⁴⁸Judas te ķõbinẽ ke ie un sin. Li te dji:"zot phui sa ki mo ke bô-la, pase a li".⁴⁹Judas ale phox dji Jezi, i li dji: Met, ki kõtãtmã hete ke u Sẽie! i li bô Jezi. ⁵⁰Jezi hepon: kamahad, sa ki u ke fe, fe ato mem. Ẽbe ie hive, ie phui Jezi ie mahe'l.⁵¹Mẽ, un dji sa ki te laba ke Jezi tihe so espad, li atake un siavito dji Ghã Sasedotxi-la li kupe un zohe dji li. ⁵²Ẽbe Jezi dji: sehe u espad, pase mun ki ka ise espad ke muhi pu un espad. ⁵³u pa save, si mo te dumãde pu mo Papa ide mo, li te ke voie ato mem, duz legiõ dji zãj? ⁵⁴Mẽ dji sa mãiẽ, kumã te puve kõphui sa ki Pahol Sẽ-la te dji sa ki te buẽzẽ fet?⁵⁵Aphue Jezi dji pu sa mun-iela: zot ka vini ke espad i batõ pu phui mo kumã un vole? tu le ju mo te ka asi, no te ka mõthe la kaz dji mo Papa, i zot pa phui mo. ⁵⁶Mẽ tut sa ka hive pu kõphui sa ki phofet-iela ekhi lãdã Pahol Sẽ-la. Ẽbe tut djisip-iela ãbãdonẽ Jezi, i ie mahõ.⁵⁷Om-iela ki phui Jezi, ie pote'l juk la kaz dji Ghã Sasedotxi Caifás, kote te hasãble un dê met dji lalua-iela i um dê lidehãs dji judeu-iela. ⁵⁸Pie suiv Li dji luẽ, juk obo kaz dji Ghã Sasedotxi, li ãthe li asi ãsam ke soda-iela pu gade kumã li te ke fini.⁵⁹Xef-iela dji sasedotxi-iela i tut Kosei ki gho,te ka sase un akusasiõ ãfẽ dji kõdãnẽ'l pu lamo. ⁶⁰Mẽ ie pa thuve ãiẽ kõt li, mem Kõsa boku mun leve pu dji mãto a hespek dji li. Dê om leve, ⁶¹ie dji: Sa om-la afihmẽ: "Mo puve dethi gho Kaz dji Bõdje i level ãko lãdã thoa ju".⁶²Ghã Sasedotxi-la leve li dumãde dji Jezi: U pa ke defie u ko dji sa akuzasiõ-la? ⁶³Mẽ Jezi pa hepon ãiẽ: Ẽbe Ghã Sasedotxi-la dumãde'l ãko: Lasu nõ dji Bõdje vivã, no ka bai zod pu u dji pu no: U sa Messias, Pitxit ki Bõdje? ⁶⁴Jezi hepon: akimun ki ka dji sa a u. Mẽ, mo ka afihmẽ djila pu djivã zot ke ue Pitxit dji Om-la asi bo adhet dji Bõdje ki gãiẽ povua i ka vini lasu nuaj-iela.⁶⁵Ẽbe, Ghã Sasedotxi-la fãde so phop lẽj-iela i li dji: Li kose mal! no pa buẽzẽ ãko dji tẽmuẽ! zot tãde ato mem ki li kose mal kõt Bõdje. ⁶⁶akisa zot ka thuve? Ie hepon: Li gãiẽ ghã to, li djivet muhi!⁶⁷Djila ie khaxe la vijaz dji Jezi, ie fut li ke pohad. I sa-iela ki te ka fut li ⁶⁸te ka dji: Messias pale pu no akimun ki fut u!⁶⁹Pie te asi laba deho Kaz-la, kã un fam siavito, phoxe'l, li dji: U osi te ke Jezi dji Galileia. ⁷⁰Mẽ li kuiẽnẽ djivã tut mun, li dji: "Mo pa save a dji kisa u ka koze".⁷¹Aphue li ale lãdã djihesiõ dji kote ie ka ãthe dji kaz-la. uot fam siavito ue Pie li dji pu mun ki te laba: Li osi te ke Jezi dji Nazahe. ⁷²Pie kuiẽnẽ ãko, li hepon: Jãmẽ ki mo pa konet sa om-la!⁷³Aphue dji sa um tximoso, sa ki te laba-iela hive phox dji Pie ie dji: U, mãiẽ dji kose, ka mõthe vuemã, ki u sa un dji ie. ⁷⁴Ẽbe Pie dji: Jãmẽ, mo pa konet sa om-la! ki Bõdje madjixõnẽ mo si mo pa ka kose lavehite! Lãdã mem lokasiõ kok-la xãte. ⁷⁵I Pie xõje ki Jezi te dji: "Ãvã ki kok xãte, u ke kuiẽnẽ mo thoa fue u ke dji ki u pa konet mo. Ẽbe, Pie, sotxi dji laba li khie boku.

Chapter 27

¹Kõsa, kã ju bõmãtẽ, tut xef dji sasedotxi-iela i lidehãs dji judeu-iela, ie hasãble ãsam pu hesi un kek laphuev ou kõdãnẽ Jezi pu lamo.²Ie mahe Jezi, ie ale ke li pu pote pu Guvelmã Pilatos.³Kã, Judas, sa ki kuiẽnẽ Jezi la, ue ki ie kõdãnẽ Jezi, li hepãtxi li tonẽ hãde thãt ãghẽnẽ dji (prata) ,pu xef dji sasedotxi-iela i pu lidehãs dji judeu-iela.⁴Judas dji: Mo fe pexe, mo pote pu lamo un om inosã. Ie hepon: akisa no gãiẽ ke sa? phoblem a u pa.⁵Ẽbe, Judas jite lajã-la ãdjidã kaz dji Adohasiõ-la i aphue li sotxi. Aphue li ale i li txue so ko : (ke kod la so goj).⁶Xef dji sasedotxi-iela phã lajã-la ie dji: Sa a lajã sal ke djisã, i a kõt no lalua, mete sa lajã-la lãdã txes dji ofãd dji Kaz dji Adohasiõ.⁷Ẽbe ie deside axte un tehẽ dji un Phofisionel ki ka fabhuike aglo, ie thãsfomẽ'l lãdã semitxe pu nõ-judeu-iela.⁸Pu sa juk jodla ie k'aple " tehẽ dji djisã".⁹Kõsa hive kumã phofet Jeremias te dji: "ie phã thãt ãghẽnẽ dji (prata), phui ki pov dji Ishael te dako pu peie pu li,¹⁰ie ise pu axte tehẽ dji Phofisionel ki ka fabhuike aglo, kumã Sẽie te dji pu mo fe".¹¹Jezi te djibut djivã Guvelmã, i li dumãde Jezi: U sa Vue dji judeu-iela? Jezi hepon: Akimun ka dji sa a u.¹²Mẽ, kã xef dji sasedotxi-iela i lidehãs dji judeu-iela akuse'l li pa dji ãiẽ.¹³Ẽbe Pilatos dji: U pa ka tãde akuzasiõ-iela ki ie ka fe kõt u?¹⁴Jezi pa hepon ãiẽ, i Guvelmã-la hete susphan ke sa.¹⁵Lãdã tut lafet-iela dji Pak a te labitxuid dji Guvelmã-la libiate un mun phui, nẽpot ki pov-la te xuezi,¹⁶ lãdã sa lokasiõ-la, te la phuiziõ un om ki pov-la te konet boku, so nõ Barrabas,¹⁷Ẽbe, kã pov-la hasãble, Pilatos dumãde: Akimun zot le mo libiate dji phuiziõ : Barrabas, o sa Jezi, ki ie ka aple Khi.¹⁸Pilatos te save ki lidehãs dji judeu-iela, te phui Jezi, pase ie te jaluzi'l.¹⁹Ẽkãt Pilatos te asi lãdã thibunal, so fam pale pu li lese sa om inosã-la thãkil: Lãdã sa nuit ki pase-la, no heve mo sufui boku palakos dji li.²⁰Xef dji sasedotxi-iela, i lidehãs dji judeu-iela, ie dji pu ban mun-iela dumãde dji Pilatos pu libiate Barrabas dji phuiziõ i pu kõdãnẽ Jezi pu lamo.²¹Ẽbe, Guvelmã-la dumãde. akiles dji ie dê, zot le mo libiate dji phuiziõ? Ie hepon: Barrabas!²²Pilatos dumãde: akisa ẽbe mo ke fe ke Jezi, ki ie ka aple Messias? Ie hepon: klue'l lãdã lakhue!²³Li dumãde: Ki khim li fe? mẽ ban mun-iela kumase hele fo: klue'l lãdã lakhue!²⁴Ẽbe Pilatos ue ki li pa te ke hesi ãiẽ, i ban mun-iela te ka kumase hete kole. Kõsa, li voie phã un besin ke djilo, li lave so lãmẽ djivã ban mun-iela li dji: "Mo inosã dji djisã sa om-la. hespõsabilite-la a zot pa".²⁵I tut ban mun-iela hepon: Ki pinitãs pu sa lamo-la tõbe lasu no, i lasu no pitxit-iela!²⁶Ẽbe Pilatos libiate Barrabas dji phuiziõ, kumã ban mun-iela te dumãde: Aphue li voie fut Jezi, i voie'l pu klue la lakhue.²⁷Aphue soda-iela dji Pilatos ale ke Jezi pu Kaz dji Guvelmã-la i hasãble tut soda-iela obo Jezi.²⁸Ie tihe lẽj dji Jezi i ie mete un kap huj lasu'l.²⁹Ie fe un kuhun dji pikã, ie fuhe lãdã so tet, i ie mete un batõ la so lãmẽ adhet. Aphue ie kumase ãjunü djivã Jezi i futan. Ie dji: Viv Vue dji judeu-iela!³⁰Ie khaxe lasu'l ie phã batõ-la ie fut la so tet.³¹Aphue ki ie futan dji Jezi, ie tihe kap huj-la i ie fuhe so phop lẽj lasu'l. I aphue ie ale ke Jezi pu ie klue'l.³²Lamitã ximẽ-la ie kõthe un om ki ie ka aple Simõ, dji Sirene, soda-iela oblije li xaie lakhue dji Jezi.³³Ie hive un kote, ie k'aple (Golgota) signifike, "kote dji ban zo".³⁴Laba ie bai djivẽ mele ke fiel pu Jezi bue. Mẽ aphue ki li gute, li pa bue.³⁵I aphue ki ie klue Jezi Lãdã lakhue, soda-iela pataje so lẽj-iela ãt ie, i tihe xãs lasu so lej-iela (pu kõphui sa ki Phofet-la te dji: ie pataje mo lẽj-iela ãt ie, i lasu mo gho hob ie tihe xãs).³⁶I aphue sa, ie asi laba ie hete suveie Jezi.³⁷Ie mete ãle dji so tet un plãx ki ekhi kumã akuzasiõ kõt li: "Sa a Jezi, Vue dji judeu-iela".³⁸ke Jezi, ie klue osi la lakhue dê vole: un la bo adhet, i uot-la bo agox. ³⁹mun-iela ki te ka pase laba te ka futan dji Jezi, ie te la sukuie ie tet, i ie te ka solãte'l. ⁴⁰Ie te ka dji kõsa: U dji ki u te ka dethi Kaz dji Adohasiõ-la i lãdã thoa ju u te ka edjifike'l ãko. Si u sa vuemã Pitxit dji Bõdje, desan dji lakhue-la i sove u phop ko.⁴¹Xef dji sasedotxi-iela, met dji lalua-iela i lidehãs dji judeu-iela, osi te ka solãte Jezi. ⁴²Ie dji: Li sove uot-iela, mẽ li pa puve sove so phop ko! li sa Vue dji Ishael, a pa sa? Si li desan ato mem dji lakhue-la, no ke khe lasu'l.⁴³Li mete so kõfiãs lasu Bõdje. Li dji ki li sa Pitxit Bõdje. Ãnu ue si Bõdje le sove'l ato! ⁴⁴I juk vole-iela ki klue obo Jezi la lakhue ie solãte'l osi.⁴⁵Midji kumase hete suku, i tut late-la hete thoa le dji tã, lãdã ghã suku. ⁴⁶Thoaze dji asue, Jezi hele ke ghã vue: "Eli, Eli, Lemá Sabaktani?" Sa pahol-iela signifike, " Mo Bõdje, mo Bõdje, pukisa u dezãpahe mo? ⁴⁷Un dê mun ki te laba tãde sa, i e dji: Li ka aple Elias.⁴⁸Un dji sa mun-iela kuhi i thãpe un pedas lẽj lãdã vineg, li mete lãdã put dji un batõ li bai pu Jezi bue. ⁴⁹Mẽ uot-iela dji: ãtan, ãnu ue si Elias ke vini sove'l! ⁵⁰Jezi hele fo aphue li muhi.⁵¹Lãdã sa mumã-la, gho dha dji Kaz dji Adohasiõ-la, fãde ã dê pedas, dji ãle juk ãba. Late-la thãble, i hox-iela fãde. ⁵²Tom-iela luvui, i boku mun muhi dji pov dji Bõdje ki te muhi ie hesusite ãko, ⁵³ie sotxi dji tom-iela. I aphue dji hesuheisiõ dji Jezi, ie ãthe la Jehusalem, Pei Sẽ-la, kote boku mun ue sa mun-iela.⁵⁴Ofisial dji soda-iela i so soda-iela, ki te ka suveie Jezi, ie ue late-la thãble i tut sa ki fet. Ẽbe ie hete pe boku ie dji: vuemã, sa om-la a te Pitxit dji Bõdje! ⁵⁵Un dê fam te laba, ka gade dji luẽ. A te fam ki te suiv Jezi djipi dji Galileia i ie te ide'l osi. ⁵⁶Ãt ie te laba: Mahi Madalen; Mahi mãmã dji Txiago i dji Jose; i mãmã dji pitxit-iela dji Zebedeu.⁵⁷te phox suku kã hive dji pei dji Arimateia, un om ki ie k'aple Jose. Li osi te ka suiv Jezi. ⁵⁸Jose ale dumãde dji Pilatos ko dji Jezi. I Pilatos bai zod pu ie bai ko-la pu li.⁵⁹Ẽbe Jose phã ko-la, li hule'l lãdã un dha nov i phop, ⁶⁰li mete'l lãdã so phop tom, ki li te fuie lãdã hox. Ẽbe aphue li hule un gho hox pu buxe thu dji tom-la i aphue li ale. ⁶¹Mahi Madalen i uot mahi-iela te laba, asi djivã tom-la.⁶²Uot ju-la, samdji, xef dji sasedotxi-iela i fahiseu-iela hasãble ke Pilatos. ⁶³Ie dji: Guvelmã, no ka xõje, kã sa met mãto-la te vivã, li te dji: "Aphue dji thoa ju mo ke hesusite". ⁶⁴Pu sa no ka dumãde fe ie suveie biẽ tom-la juk la thoazem ju-la, pu so djisip-iela pa puve volo so ko i aphue pu ie dji pu pov-la ki Jezi hesusite. Pase sa diãiẽ mãto-la ke pi gho pase phõmiẽ-la.⁶⁵Ẽbe Pilatos dji: Zot ale ke sa soda-iela pu veie tom-la kumã ie puve. ⁶⁶Ie ale, ie tatxe tom-la ie lese soda-iela pu veie.

Chapter 28

¹Aphue dji samdji, djimãx biẽ bono, Mahi Madalen, i uot Mahi-la ale visite tom-la. ²Djinku, late-la thãble fo. Un zãj dji Sẽie desan dji siel-la, li tihe hox-la i li asi lasu'l.³Li te sãble un zekle, i so lẽj-iela te blã kumã nej.⁴Soda-iela hete boku pe dji zãj-la ie hete kumã mun muhi.⁵Ẽbe zãj-la dji pu fam-iela: Zot pa hete pe! mo save ki zot ka sase Jezi, sa ki ie klue la lakhue,⁶mẽ li pa esi; li deha hesusite, kumã li te dji. Zot, vini gade so plas kote ie te mete'l.⁷Ato zot, ale vit i dji pu so djisip-iela kõsa: "Li deha hesusite, li k'ale djivã dji zot pu Galileia. Laba zot ke ue li". A te sa mo te gãiẽ pu dji pu zot.⁸Ie ale vit dji tom-la, pase ie te hete pe, mẽ osi boku kõtã. Ie kuhi pu hakõte tut pu djisip-iela.⁹Djinku, Jezi kõthe ke ie li dji: ki kõtãtmã hete ke zot! Ie hive phox dji Li, ie txẽbe so pie-iela i ie adohe'l.¹⁰Ẽbe Jezi dji: Zot pa hete pe! zot ale dji pu mo fue-iela pu ie ale pu Galileia, i laba ie ke ue mo.¹¹Ẽkãt fam-iela te ka ale, un dê dji soda-iela ki te ka veie tom-la tonẽ pu pei-la ie hakõte pu xef dji sasedotxi-iela tut sa ki fet.¹²Xef-iela hasãble ke lidehãs dji judeu-iela ie fe ie desiziõ. Ẽbe ie bai un ghã kãtxite dji lajã pu soda-iela¹³Ie dji pu soda-iela kõsa: Zot pale ki so djisip-iela vini nãnuit, kã zot te ka dhõmi, i ie volo so ko.¹⁴Si Guvelmã save dji sa, no ke fe li khe ki a sa mem ki fet, i zot pa ke gãiẽ pies phoblem.¹⁵Soda-iela phã lajã-la i ie fe kumã xef dji sasedotxi-iela dji pu ie fe. I sa kose-la kate ãt judeu-iela juk jodla.¹⁶Õz djisip-iela ale pu Galileia ie hive la mõtãi ki Jezi te ïdjike ie.¹⁷I kã, ie ue Jezi, ie adohe'l, mẽ un dê pa khe.¹⁸Ẽbe Jezi phoxe ie li dji: Bõdje bai mo tut povua lãdã Lahosiel i lasu late.¹⁹Zot ale, kote tut nasiõ dji tã-la fe djisip, i zot batxize ie lãdã nõ dji Papa, dji Pitxit i dji Sethesphui.²⁰i mõthe ie obei tut bagaj ki mo dji pu zot. I zot xõje dji sa: mo ke zot tut ju-iela, juk la finisiõ dji tã-la.

Acts

Chapter 1

¹Lãdã phõmiẽ liv ki mo ekhi, u, Teofilo, tut sa ki Jezi fe i mõthe djipi kumasmã dji so thavai²juk ju ki li ale pu lahosiel. Ãvã li ale pu lahosiel, li bai zod, pu povua dji Sẽtesphui, pu om-iela ki li te xuezi kumã *apostolo-iela.³Aphue dji so lamo, Jezi pahet pu ie dji boku mãiẽ, dehãtxi kahãt ju, li mõthe boku laphuev biẽ kle ki li te viv.Apostolo-iela ue Jezi, i li te ka koze ke ie a hespek dji *lasosiete dji Bõdje.⁴Un ju, kã li te ke so djisip-iela, Jezi bai pu ie sa zod-la: _hete la Jehuzalem i ãtan juk kã papa-la bai pu zot sa ki li phomet, kõfom mo dji pu zot.⁵Jã batxize ke djilo, mẽ aphue djila ke un de ju zot ke batxize ke Sẽtesphui.⁶Ẽbe, apostolo-iela ki te ke Jezi ie dumãde'l: _ato ki u ke hãde lasosiete-la pu pov dji Ishael?⁷Jezi hepon: pa buẽzẽ zot save lokasiõ o ju ki papa-la make ke so phop otohite,⁸kã Sẽtesphui ke desan lasu zot, zot ke husuve povua i zot ke sa mo tẽmuẽ, lãdã tut Judeia, i Samaria, i juk lãdã kote plis luẽ dji late-la.⁹Aphue ki li pale sa, Jezi ale pu lahosiel djivã ie. Ẽbe, un nuaj khuvui'l, i ie pa ue'l ãko.¹⁰Ie te ka gade tuju pu lahosiel, ẽkãt Jezi te ka mõte, kã de om dji lẽj blã pahet phox dji ie ¹¹zãj-iela dji:_om-iela dji Galileia, Pukisa zot ka gade pu lahosiel ?Sa Jezi ki te ke zot i ki ale pu lahosiel ke hutonẽ dji mem mãiẽ zot ue li mõte.¹²Ẽbe apostolo-iela desan dji mõtãi dji Oliveira i ie tonẽ pu Jehuzalem (mõtãi-la te ka hete un djistãs dji un kilomet dji pei-la).¹³Kã, ie hive lãdã pei-la, ie ale juk lãdã lasal, dji Dezem etaj dji kaz kote ie te ka hete.Apostolo-iela a te: Pie, Jã, Txiag, Ãdhe, Filip, Tome, Bahtolomeu, Matxie, Txiag, pitxit dji Alfeu, Simõ, publican-la i Judas, pitxit dji Txiag.¹⁴Ie tut te ka hasãble pu phuie ãsam ke fam-iela, mãmã dji Jezi, i so fue-iela.¹⁵Lãdã un dji sa ju-iela ki ie te hasãble, te gãiẽ phox dji sã vẽ mun ki te ka suiv Jezi. Lãdã sa heuniõ-la Pie djibut i li dji:¹⁶"Mo fue-iela, te gãiẽ pu hive, sa ki Sẽtesphui te dji pu Davi, lãdã *Pahol Sẽ-la a hespek dji Judas ki a te siavito dji sa mun-iela ki phui Jezi.¹⁷Judas a te dji no patxizã i li te ka thavai ãsam ke no.¹⁸(ke lajã ki te husuve palakos dji so khim, Judas axte un tehẽ. Lãdã sa tehẽ-la li tõbe ke so tet, so ko pataje lamitã, i so thip sotxi pu deho.¹⁹Tut mun ki te ka hete la Jehuzalem, hete save djisa. Pu sa ie bai pu tehẽ-la un nõ ki a "Aceldama", ki lãdã ie lãg, a " tehẽ dji djisã")²⁰I Pie kõtxinẽ: Sa a ki ekhi lãdã liv dji Salmo: ("ki so kaz hete ãbãdõnẽ, i pies mun pa ke hete lãdã'l" )I osi li dji: "ki uot mun fe thavai ki li te ka fe!"²¹"Ato no djivet xuezi uot om, dji lamitã om-iela ki te ãsam ke no dehãtxi tut sa tã ki Sẽie Jezi maxe ãt no,²²djipi mumã ki Jã batxize, juk ju ki li ale pu lahosiel. Sa mun ki ie xuezi ke hete ãsam ke no, kumã un tẽmuẽ dji hesuheisiõ"²³ie phuezãte de om: Joze, ki ie k'aple Bahsabas, ie te ka aple'l osi Jis, i Matxias .²⁴Aphue ie phuie, ie dji: Sẽie, u konet txo dji tut. Mõthe ato dji ie de akiles u xuezi²⁵pu thavai ke no kumã un apostolo, pase Judas ãbãdõnẽ sa thavai-la i li ale pu un kote ki li te mehite.²⁶Ẽbe, ie txihe xãs, i xãs-la tõbe lasu Matxias; djisa mãiẽ-la li hete ãsam ke patxizã dji õz apostolo-iela.

Chapter 2

¹Kã hive ju dji lapẽtkot, tut mun-iela te hasãble selmã un kote. ²Djinku vinï dji lahosiel un thẽ sãble un vã ki boku fo sa thẽ-la plẽ tut kaz-la kote ie te asi.³Ie tut ue un bagaj sãble labhues djife, ki te ka kate kumã lãg dji djife lasu ie xakẽ un mun te ka koze un lãg. ⁴Tut mun hete plẽ ke Sẽtesphui ie kumase koze uot lãg sosulõ sa ki Sẽtesphui te ka bai pu xakẽ un mun.⁵Te ka hete laba la jehuzalem judeu ki te vinï dji boku nasiõ dji tã-la.⁶Kã ie tãde sa thẽ-la, boku dji ie patxizã hasãble, i ie tut hete susphan, pase xakẽ un te puve kõphan la ie phop lãg sa ki djisip-iela dji Jezi te ka koze.⁷Mun-iela hete susphan ie te ka koze: _sa mun-iela ki ka koze Kõsa ie sa dji Galileia!⁸Kumã xak un dji no ka tãde ie ka koze la no phop lãg?⁹No sa mun dji Pahtxia, dji Medjia, dji Elão, dji Mezopotamia, dji Judeia, dji kapadosia, dji Azia, ¹⁰dji Fhijia, dji Pãfilia, dji Ejito, i dji hejiõ dji Libia ki ka hete obo Sirene. Un de sa dji Homa.¹¹Gãiẽ ki sa judeu, i uot ki a patxizã dji (judaismo).Gãiẽ ki sa dji Kheta, i uot dji Ahabia. I kumã no tut ka kute kumã sa mun-iela ka koze la no phop lãg a hespek djisa ghã bagaj ki Bõdje te fe?¹²Ie tut hete susphan sã save akisa pu ie majinẽ, ie te ka dumãde un dji uot. _akisa sa ka signifike?¹³Mẽ gãiẽ uot ki te ka futan, ie te ka dji :_sa mun-iela su!¹⁴Ẽbe Pie djibut, obo õz *apostolo-iela li kumase koze fo pu mun-iela :_ãtẽsiõ mo kamahad-iela judeu i zot tut ki ka hete la Jehuzalem, zot kute sa ki mo ke dji pu zot.¹⁵_Sa mun-iela pa su kumã zot ka majinẽ, li selmã neve dji bõmãtẽ.¹⁶Sa ki ka hive esi a sa ki phofet Joel te dji.¹⁷"A sa ki mo ke fe lãdã diãiẽ ju-iela_ Bõdje dji: _Mo ke devide mo Lesphui lasu tut mun. Zot pitxit-iela ke phofetxize; jon-iela ke gãiẽ viziõ i ghã-mun-iela ke heve¹⁸_ui, mo ke devide mo Lesphui lasu mo pitxit-iela, i lãdã sa ju-iela ie ke ãnüsie mo pahol osi.¹⁹Mo ke fe pahet ghã bagaj lahosiel, i ghã mihak lasu late, ke gãiẽ djife , djisã i gho nuaj dji lafimẽ;²⁰Solei-la ke hete suku i lalin-la pa ke bai so klehite, ãvã hive sa ghã ju dji Sẽie.²¹Ẽbe tut sa ki dumãde pu Bõdje ide ie ke puve sove".²²Pie kõtxinẽ:_Om-iela dji Izhael, zot kute sa ki mo ke dji.Bõdje mõthe pu zot ki Jezi dji nazare a te un Om ki li kõtã. Pase, palakos dji Jezi, Bõdje fe ghã mihak i ghã bagaj ki joli la zot mitã, kumã zot biẽ save. ²³Bõdje, pu so phop volõte i ïtelijãs li te deha deside ki li te ke hãde Jezi Khi la zot lãmẽ. I zot mem txue'l pu lãmẽ dji om ki mixã-iela, ki klue'l lãdã lakhue.²⁴Mẽ Bõdje hesusite Jezi, li delivue'l dji povua dji lamo-la, pase te ïposib pu lamo-la te dominẽ'l.²⁵Davi te koze a hespek dji Jezi Kõsa: "Mo te ka ue Bõdje tut tã ke mo, pase li te la mo go adhet, pu ãiẽ pa te sukuie mo.²⁶A pu sa mo txo kõtã i mo pahol-iela a dji kõtãtmã; i mo un mun ki ka muhi, mo ke ale poze plẽ ke espehãs.²⁷Pase u Sẽie, pa ke ãbãdõnẽ mo la tã dji mun muhi-iela. Mo siavi u vuemã pu sa u pa ke lese mo puhi lãdã mo tom.²⁸U mõthe mo ximẽ ki ka pote pu lavi, i u phuezãs ke plẽ mo ke kõtãtmã.²⁹Pie dji ãko: _Mo fue-iela, Mo buẽzẽ pale biẽ kle ke zot a hespek dji Davi. Sa ghã lidehãs-la muhi i li ãtehe, i so tom la juk jodla.³⁰Li te sa phofet, li te save ki Bõdje te phomet ki un dji so pitxit-iela te ke sa vue.³¹Davi te save, ki Bõdje te ke fe, a pu sa li kose a hespek dji hesuheisiõ dji *Messias.Davi dji: "Li pa hete ãbãdõnẽ lãdã tã dji mun muhi-iela, i so ko pa puhi lãdã tom-la ".³²Bõdje hesusite sa Jezi-la, i no tut sa tẽmuẽ djisã.³³Pase Jezi ale pu asi bo adhet dji Bõdje, so papa, sa ki bai Sẽtesphui, kumã li te phomet. I Jezi devide lasu no sa Lesphui-la, kofom zot ka ue tãde ato.³⁴Pase Davi pa mõte pu lahosiel, mẽ li mem afihmẽ: "Sẽie Bõdje dji pu mo Sẽie: asi la mo bo adhet,³⁵juk kã mo mete u elmi-iela, ãba u pie-iela".³⁶Tut pov dji Ishael djivet, hete biẽ save, ki sa Jezi ki zot klue lãdã lakhue a li ki Bõdje tonẽ Sẽie i Messias.³⁷Kã ie tãde sa, ie tut hete thakase i ie dumãde dji Pie i uot djisip-iela :_fue-iela, akisa no djivet fe?³⁸Pie hepon: zot hepãtxi, i xakẽ un dji zot batxize lasu nõ dji Jezi Khi, pu zot pexe-iela puve padõnẽ, i zot ke husuve dji Bõdje Sẽtesphui.³⁹Pase sa phomes-la a pu zot, pu zot pitxit-iela i pu tut sa ki luẽ-iela, pu tut sa ki Sẽie, no Bõdje, aple.⁴⁰Pie kõtxinẽ bai so tẽmuẽ, i ke boku uot esplikasiõ, li te ka dji pu ie: Sotxi dji lamitã dji lamitã dji sa mun ki mixã-iela, i zot sove zot ko!⁴¹Boku khe lasu mẽsaj dji Pie i ie batxize. Lãdã sa ju-la phox thoa mil mun batxize, i ie hasãble ãsam ke Jezi so djisip-iela .⁴²I ie tut kõtxinẽ fiam, ie te ka suiv sa ki djisip-iela te ka mõthe, ie te ka viv lãdã kõtãtmã i kumuniõ dji Jezi, kã ie te ka pataje djipẽ i ka ie te ka phuie.⁴³I djisip-iela te ka fe boku mihak, i boku bagaj ki joli, pu sa tut mun-iela te plẽ ke kõtãtmã. ⁴⁴Tut ki te ka khe-iela te ãsam, i ie te ka pataje un ke uot sa ki ie te gãiẽ.⁴⁵Ie te ka vãde ie hixez-iela i uot bagaj i ie te ka pataje ie lajã ke tut, sosulõ nesesite dji xakẽ un.⁴⁶Tut ju-iela, ie te ka kõtxinẽ hasãble obo "kaz dji Adohasiõ ".Ie te ka pataje djipẽ lãdã ie kaz-iela, i ãsam ie te ka mãje, ke kõtãtmã lãdã ie txo.⁴⁷Ie te ka lue Bõdje pu tut, i tut pov-la te kõtã ie. I xak ju Sẽie-la te ka pote pu patxizã-la mun ki te ke sove-iela.

Chapter 3

¹Un ju, Pie i Jã te ka ale pu Kaz dji Adohasio pu phuie thoaze dji asue.²Te laba un om ki te fet ïvalid, tut ju-iela ie te ka pote'l laba phox dji lapot dji Kaz dji Adohasiõ ki ie te k'aple "Formosa", pu li dumãde lajã dji mun-iela ki te ka ãthe lãdã Kaz-la.³Kã, om ïvalid-la ue Pie i Jã te ka ãthe li dumãde lajã.⁴Ie gade kote li, i Pie dji: _gade pu no!⁵Om-la gade pu ie, li ãtan husuve un kek bagaj.⁶Ẽbe Pie dji: No pa gãiẽ pies lajã, mẽ sa ki mo gãiẽ mo ka bai pu u: pu povua dji nõ dji Jezi Khi, dji Nazare, djibut i maxe.⁷Aphue Pie txẽbe la lãmẽ adhet dji om-la li ide'l leve djibut. Lãdã mem lokasiõ so pie-iela, i so junü-iela hete fiam.⁸Ẽbe li vole, i li hete djibut i li kumase maxe. Aphue li ãthe lãdã Kaz-la ke ie, ka maxe i vole i ka humiasi Bõdje.⁹Tut ban mun-iela ue om-la te ka vole i adohe Bõdje.¹⁰Kã, ie piasuve, ki sa om-la a te ïvalid-la ki te Ka hete asi phox obo lapot "Formosa" dji Kaz dji Adohasiõ-la, ie hete susphan i pe, ke sa ki te fet.¹¹Om ki te djiehi-la, suiv Pie i Jã. Tut mun-iela te hete susphan, ie kuhi pu un pedas dji Kaz dji Adohasiõ-la ki ie k'aple *Alpendre(plas ki hix) dji Salomão, kote ie te fika.¹²Kã, Pie ue sa, li dji pu mun-iela:Pov dji Ishael, pukisa zot hete susphan?Pukisa zot ka gade pu no, komsi a no ki fe sa om-la maxe palakos dji no phop povua, o palakos dji no dedjikasiõ pu Bõdje.¹³Bõdje dji no ãtepase-iela, Bõdje dji Abhaão, Bõdje dji Izake, i Bõdje dji Jako, a li ki bai "Gloria pu so *siavito Jezi, mẽ zot hãde'l, i kuiẽnẽ'l djivã Pilatos, i kã li te deside libiate Jezi, zot pa te le.¹⁴Jezi te bõ, li te ka dedjike pu Bõdje, pu zot te dumãde pu ie libiate'l, zot dumãde pu Pilatos un bãdji.¹⁵Kõsa, zot txue sa ki fe lavi-la; mẽ Bõdje hesusite'l ãko, i no sa tẽmuẽ djisã.¹⁶A povua dji nõ dji Jezi ki bai fos pu sa om-la. Sa ki zot ka ue i save fet palakos dji espua lasu nõ dji Jezi, a espua lasu Jezi ki djiehi sa om-la djivã zot tut.¹⁷Ato, mo fue-iela, mo save akisa zot, i zot lidehãs-iela fe ke Jezi, zot pa te save akisa zot ka fe.¹⁸Mẽ, Bõdje kõphui kõsa ki li te ãnüsie boku tã pu phofet-iela, ki * Messias, ki li te xuezi, te gãiẽ pu sufui.¹⁹Zot, hepãtxi i tonẽ pu Bõdje, pu li padõnẽ zot pexe-iela. ²⁰I osi pu nov tã i nov fos dji Lesphui, vinï dji Sẽie, i li ke voie Jezi, ki li te xuezi pu sa zot Messias.²¹Jezi buẽzẽ hete lahosiel, juk kã hive tã, pu tut bagaj-iela hete nov, kumã Bõdje ãnüsie boku tã, pu so phofet-iela.²²Moises dji: "Dji lamitã dji zot Sẽie Bõdje ke xuezi i li ke voie pu zot un phofet, kõsa kumã li voie mo. Zot obei tut sa ki li ke dji pu zot.²³Mun ki pa obei, ie ke hete sepahe dji pov dji Bõdje i ie ke hete dethi.²⁴Samuel i tut phofet-iela ki vinï aphue dji li, ie pale a hespek dji sa ju-iela.²⁵Phomes-iela ki Bõdje fe palakos dji phofet-iela, a pu zot, i zot ka fe pedas dji sa kõtha, ki Bõdje fe ke zot ãtepase-iela, kã li dji pu Abhaão: palakos dji u pitxit-iela mo ke bẽnï tut nasiõ-iela dji tã-la.²⁶Kõsa Bõdje xuezi so Siavito, i li voie'l phõmiẽ pu zot, pu bẽnï zot i pu xakẽ un dji zot ãbãdõnẽ zot pexe-iela.

Chapter 4

¹Pie i Jã te ka koze ke pov-la tuju, kã hive un de sasedotxi, xef ki te ka veie Kaz dji Adohasiõ-la I un de *saduceus*.²Ie hete boku ãhaj, pase ki de apostolo-iela te ka dji pu pov-la ki Jezi hesusite, i sa te ka fe laphuev ki mun ki muhi-iela ke hesusite.³Ẽbe ie mete de-iela lãdã phuiziõ,pu ie hete laba juk uot ju-la, pase te deha ka suku.⁴Mẽ, sa mun-iela ki tãde mẽsaj-la ie khe, i sa om ki khe-iela phox ki sẽk mil.⁵Lãdã uot ju-la hasãble la Jehuzalem otohite dji judeu-iela, lidehãs-iela dji pov-la i met dji lalua-iela. ⁶Lãdã heuniõ te laba osi, Anas, ki a te ghã sasedotxi-la, Caifas, Jã, Alixan i uot-iela ki a te dji lafãmi dji ghã sasedotxi-la.⁷Otohite-iela mete apostolo-iela djivã ie, i ie dumãde: ke ki povua o lasu nõ dji kimun zot ka fe sa?⁸Ẽbe Pie, plẽ ke Sẽtesphui, hepon:_Otohite-iela i lidehãs-iela dji pov-la. ⁹Zot ka dumãde dji no jodla suje djibiẽ ki no fe pu sa om-la i kumã li hete djiehi.¹⁰Ẽbe, ki zot i tut pov dji Ishael hete save ki sa om-la ki esi, li kõpletmã djiehi pu povua dji nõ dji Jezi Khi, dji Nazare __sa ki zot klue lãdã lakhue i ki Bõdje hesusite.¹¹Jezi a sa ki Pahol Sẽ-la te dji: "hox ki zot, mun-iela jite deho vinï tonẽ plis ïpohtã dji tut."¹²Pa gãiẽ salvasiõ lãdã pies uot!Pa gãiẽ pies uot nõ ãba dji siel-la, i lãdã tut tã-la, ki puve sove no.¹³Kõseie-iela ki pi ïpohtã-iela, hete susphan ke kohaj dji Pie i Jã, pase ie te save ki de-iela te sa om sẽp, i sã ïsthusiõ. I ie hukonet ki ie de te ke Jezi.¹⁴Mẽ ie pa te puve dji ãiẽ kõt, de-iela, pase om ki ie te djiehi-la te djibut laba, ãsam ke ie.¹⁵I aphue ie voie ki Pie i Jã sotxi dji lasal dji kõsei-la i ie kumase djiskite.¹⁶Ie te ka dji: __akisa no ke fe ke sa om-iela? Pase tut mun ki ka hete la Jehusalem save ki ie fe un ghã mihak, i no pa puve dji a mãto.¹⁷Mẽ, pu no pa lese sa nuvel-la Kate pi boku ãt pov-la, ãnü ãpexe ie, pu ie jẽ pale ke pies mun a hespek dji Jezi.¹⁸Ẽbe ie aple de-iela ãko i ie bai zod, pu ie pa jẽ pale, nẽ mõthe ãiẽ a hespek dji Jezi.¹⁹Mẽ Pie i Jã hepon: "zot ka khe ki Bõdje le no obei zot, i nõ li?²⁰No pa puve lese dji pale dji sa ki no ue i no tãde."²¹Kõseie-iela ki pi ïpohtã-iela ãpexe ãko, mẽ, lãdã finisiõ ie libiate de-iela. Kõseie-iela pa te puve bai pinitãs, pase ki tut pov-la te ka adohe Bõdje palakos dji sa ki te fet.²²Sa om-la ki te djiehi, pu sa mihak-la te gãiẽ plis ki kahãt ãnẽ.²³Kã Pie i Jã hete lib, ie tonẽ pu ie patxizã i ie hakõte tut sa ki xef dji sasedotxi-iela i lidehãs-iela dji pov-la te dji.²⁴Kã ie tãde tut sa, ie phuie tut ãsam pu Bõdje, ie dji:__Sẽie, u sa met dji siel i late, dji ghã lãme, i dji tut ki gãiẽ lãdã ie!²⁵U pale boku tã deie pu Sẽtesphui, lãdã Pahol dji no ãtepase Davi, u siavito, kã li dji: "Pukisa nasiõ-iela hete kole boku?Pukisa pov-iela majinẽ bagaj sã vale?²⁶Zot vue-iela phuepahe, i zot guvelmã-iela hasãble kõt Sẽie Bõdje i kõt Messias, ki li xuezi".²⁷Vuemã, Herodes i Pilatos hasãble esi lãdã sa pei-la, ke nõ-judeu-iela i ke pov dji Ishael, kõt Jezi, u siavito Sẽ ki u xuezi pu tonẽ Messias.²⁸Ie hasãble pu fe tut sa ki, pu u povua i pu u volõte, te deha dji ki te ke hive.²⁹Ato Sẽie, gade pu phomes dji pinitãs, pu ie. Bai pu u siavito-iela kohaj pu ãnüsie u pahol.³⁰Lõje u lãmẽ pu djiehi, ãfẽ dji ki, pu povua dji nõ dji u siavito Sẽ Jezi, mihak i boku uot bagaj fet.³¹Kã ie Finï dji phuie, kote-la thãble, kote ie te hasãble. Ẽbe tut hete plẽ ke Sẽtesphui i ie kumase ãnüsie ke kohaj pahol dji Bõdje.³²Tut sa ki khe-iela te ka majinẽ i sãtxi dji mem mãiẽ. Pies mun pa te ka dji ki sa bagaj ki ie te gãiẽ a te selmã ie pa, mẽ ie tut te ka pataje un ke uot tut sa ki ie te gãiẽ.³³Ke ghã povua, apostolo-iela te ka bai tẽmuẽ dji hesuheisiõ dji Sẽie Jezi, i Bõdje te ka devide boku usiõ lasu ie tut.³⁴Pa te gãiẽ ãt ie, pies mun ki te ka pase mize, pase tut sa ki ie te gãiẽ, late, kaz ie vãde,³⁵ie te ka pote lajã-la pu apostolo-iela. I xakẽ un mun te ka husuve un moso, sosulõ ie nesesite.³⁶Apostolo-iela bai un nõ pu Jose ki a Barnabe , ki signifike "Pitxit dji kohaj" li te sa dji thib dji Levi, i li te fet lãdã zile dji Chipre.³⁷Li vãde un tehẽ ki li te gãiẽ, i li pote lajã-la pu apostolo-iela.

Chapter 5

¹Mẽ, un om ki ie k'aple Ananias, ki maie ke un fam ki ie te k'aple *Safira, vãde un tehẽ,²li bai selmã un tximoso dji lajã-la pu apostolo-iela, li hete ke lahextã. I Safira te save djisa.³Ẽbe Pie dji pu Ananias: __Pukisa u lese djiab-la dominẽ u txo? _Pukisa u fe mãto pu Sẽtesphui? _Pukisa u hete ke lahextã dji lajã-la dji tehẽ ki u vãde?⁴Ãvã u te vãde'l a te, upa, i, aphue dji vãde'l lajã-la, osi a te upa. Ẽbe, pukisa u fe sa? U pa fe mãto pu mun-iela, mẽ u fe mãto pu Bõdje!⁵Kã, li tãde sa, Ananias tõbe ate i li muhi; i tut sa ki save djisa ki hive, tut hete boku pe.⁶Ẽbe vinï un de Jon mun, ie khuvui ko dji Ananias ke un dha, ie ale ke so ko pu deho i ie ãtehe'l.⁷Fam dji Ananias hive ke thoa le dji tã aphue, li pa te save, akisa ki te fet ke so om.⁸Pie dumãde'l: Dji pu mo! A pu sa phui-la zot vãde sa tehẽ-la?_Li hepon: ui!⁹Ẽbe Pie dji: _Pukisa zot Kõbinẽ pu mete lãdã laphuev Lesphui dji Sẽie? Jon mun-iela ki finï dji ãtehe u om ie deha lãdã lapot-la i ato ie ke ale ke u osi.¹⁰Lãdã mem lokasiõ fam-la tõbe ate, i li muhi. Jon mun-iela ãthe, ie ue ki li te muhi, ie ale ke so ko, i ie ãtehe'l phox dji so om.¹¹I tut legliz-la i tut sa ki save djisa, hete pe.¹²Apostolo-iela te ka fe boku mihak i boku bagaj ki joli ãt pov-la, i sa ki te ka suiv Jezi ie hasãble lãdã * Alpendre (plas ki pi hix) dji Salomão.¹³Pies mun dji deho, pa te gãiẽ kohaj dji hasãble lãdã ie patxizã, mẽ pov-la te ka koze biẽ dji ie.¹⁴Un ban mun om i fam khe osi lasu Sẽie i patxizã-la vinï hete plis boku.¹⁵Palakos dji mihak-iela ki apostolo-iela te ka fe, mun-iela te ka mete mun malad-iela lãdã lahi-iela, lasu ie lit-iela. Ie te ka sa, pu kã Pie te pase, pu mem so lom te khuvui un de dji ie.¹⁶Ban mun-iela te ka vinï dji vil-iela ki phox dji Jehuzalem, ie te ka pote ie mun malad-iela, i sa ki te ke lesphui djimal, i ie tut te ka djiehi.¹⁷Ẽbe ghã sasedotxi-la i so kõpãiẽ-iela, ki a te dji patxizã dji saduseu-iela, ie hete ke jaluzi lasu apostolo-iela ie deside fe un kek bagaj.¹⁸Ie phui apostolo-iela lãdã phuiziõ.¹⁹Mẽ lãdã sa nuit-la un zãj dji Sẽie, luvui lapot-iela dji phuiziõ-la, li pote apostolo-iela pu deho i li dji:²⁰__Zot ale pu Kaz dji Adohasiõ-la i ãnüsie pu pov-la tut a hespek djisa nov lavi-la. ²¹Apostolo-iela obei i lãdã uot ju-la, biẽ bono bõmãtẽ, ie ãthe lãdã Kaz-la i ie kumase mõthe. Ẽbe ghã-sasedotxi-la i so kõpãiẽ-iela, aple lidehãs-iela dji pov-la pu un heuniõ dji "Kõsei-la". Aphue ie voie un de soda dji Kaz dji Adohasiõ-la sase apostolo-iela la phuiziõ.²²Kã, soda-iela hive laba, ie pa kõthe apostolo-iela. Ẽbe ie tonẽ pu kote kõsei-la te hasãble.²³Ie dji: __No ale juk laba, i no kõthe phuiziõ-la biẽ fõmẽ, i soda-iela ka veie lapot-iela; mẽ, kã no luvui lapot-iela, no pa thuve pies mun laba ãdjidã.²⁴Kã xef dji sasedotxi-iela i xef dji soda-iela dji Kaz dji Adohasiõ-la, tãde sa, ie hete sã save akisa pu ie majinẽ, suje sa ki fet ke apostolo-iela.²⁵Lãdã sa mumã-la hive un mun, li dji: zot kute! Sa om-iela ki zot te mete lãdã phuiziõ ie laba lãdã Kaz-la Kã mõthe pov-la²⁶Ẽbe xef dji soda-iela dji Kaz-la, i so soda-iela sotxi i ie pote apostolo-iela. Mẽ ie pa malthete apostolo-iela, pase ki ie te hete pe veie pov-la te jite hox lasu ie.²⁷Aphue ie mete apostolo-iela djivã Kõsei-la. I ghã sasedotxi-la dji:²⁸"No bai zod ki zot pa mõthe ãiẽ a hespek djisa om-la. I akisa ki zot fe? Zot kate sa nuvel-la pu tut pei dji Jehuzalem i zot le tuju mete fot lasu no, pu so lamo!²⁹Ẽbe Pie i uot apostolo-iela hepon: No djivet obei Bõdje i nõ mun-iela. ³⁰Zot klue Jezi lãdã lakhue, mẽ Bõdje dji no ãtepase-iela hesusite'l.³¹I Bõdje mete'l la so bo adhet kumã Lidehãs i mun pu sove, pu bai pu pov dji Ishael opohtunite pu hepãtxi i husuve padõ dji so pexe-iela.³²No sa tẽmuẽ dji tut sa, no i Sẽtesphui, ki Bõdje ka bai pu sa ki ka obei'l.³³Kã mun-iela dji Kõsei-la tãde sa, ie hete boku ãhaj, ie deside txue apostolo-iela.³⁴Mẽ leve un mun dji Kõsei-la, un fahiseu ki ie k'aple Gamaliel, ki a te un met dji lalua, ki tut te Ka hespete. Li voie apostolo-iela sotxi pu un mumã.³⁵Ẽbe li dji pu Kõsei-la: Om-iela dji Ishael, ãtãsiõ ke Kisa zot ke fe ke sa om-iela.³⁶Un de tã deie pahet un om ki ie k'aple Teudas, ki te ka afihmẽ ki li sa un mun boku ïpohtã, i ke sa li hesi hasãble katsã mun pu suiv li. Mẽ ie txue'l, tut so mun-iela ki te ka suiv li, ie Kate, i so muhmã finï.³⁷Aphue djisa pahet Judas, dji Galileia, lãdã sezõ ki ie ka kõte kãtxite dji mun-iela ki gãiẽ . Sa osi hesi hasãble boku mun, mẽ li muhi, i tut so mun-iela hete Kate.³⁸Lãdã sa lokasiõ-la, zot pa fe ãiẽ kõt sa om-iela. Zot lese ie ale, pase ki, si sa thavai ki ie ka fe, ka vinï dji om-iela li ke djispahet.³⁹Mẽ, si ka vinï dji Bõdje, zot pa puve dethi'l. Puve juk hive dji zot, bhuiga kõt Bõdje. I Kõsei-la asekte lide dji Gamaliel.⁴⁰Ẽbe ie aple apostolo-iela i ie fut ie; ie bai zod pu ie pa jẽ koze ãiẽ a hespek dji Jezi. Aphue Kõsei-la libehe ie.⁴¹Apostolo-iela sotxi dji Kõsei-la boku kõtã, pase ki Bõdje te kõsidehe ie jis dji sufui umiliasiõ pu no dji Jezi.⁴²I tut ju-iela, lãdã Kaz dji Adohasiõ-la i dji kaz ã kaz, ie te ka kõtxinẽ mõthe i ãnüsie bõ nuvel a hespek dji Jezi.

Chapter 6

¹Un de tã aphue, lemeho dji judeu-iela ki te ka suiv Jezi hete boku, i sa ki leve deho dji late dji Ishael kumase heklãmẽ djisa ki leve lãdã Ishael. Ie te ka heklãmẽ, pase fam ki ie om muhi-iela dji ie patxizã ie te ka blie sa fam-iela lãdã djisthibuisiõ dji lajã dji xak ju.²Ẽbe duz apostolo-iela hasãble tut patxizã dji sa ki ka suiv-iela ie dji: _Li pa jis no lese dji ãnüsie pahol dji Bõdje pu ẽtxupe dji djisthibuisiõ dji lajã.³Pu sa, fue-iela zot xuezi ãt zot set om dji kõfiãs, plẽ dji Lesplui Sẽ i dji konetmã, i no ke bai sa thavai-la pu ie.⁴Kõsa no ke puve kõtxinẽ ize tut no tã, lãdã phuie i lãdã thavai dji ãnüsie pahol dji Bõdje.⁵Ie tut dako kumã apostolo-iela te dji; Ẽbe ie xuezi Estevão, un om plẽ ke espua i Sẽtesphui, i osi Filip, Procoro, Nicanor, Timom, Parmenas i Nicolau dji Antioquia, un nõ-judeu ki ãvã li te asekte helijiõ dji judeu-iela.⁶Ie pote sa om-iela pu apostolo-iela, ki ie phuie i poze ie lãmẽ-iela lasu ie tet.⁷I pahol dji Bõdje te ka kõtxinẽ kate, la jehuzalem lemeho dji mun ki te ka suiv Jezi te ka boku, xak fue plis, i boku sasedotxi te ka asekte espua lasu Jezi.⁸Estevão, un om ki Bõdje te bẽnï boku i plẽ ke povua, te ka fe bagaj ki joli i boku mihak ãt pov-la.⁹Mẽ hete kõt li un de mun dji "Sinagog dji om lib-iela", ki a te Sinagog dji judeu-iela ki te vinï dji vil dji Cirene i Alexandria. Sa-iela i uot judeu-iela dji hejiõ i dji pei dji Azia kumase djiskite ke Estevão.¹⁰Mẽ, Lesphui dji Bõdje te ka bai boku konetmã pu Estevão, ki li te ka gãiẽ tut djiskusiõ-iela.¹¹Ẽbe ie phã un de mun pu dji: No tãde sa om-la ka koze mal kõt Moises i kõt Bõdje.!¹²Djisa mãiẽ-la ie mete pov-la kõt li, lidehãs-iela i met dji lalua-iela. Aphue ie phui Estevão, ie pote'l pu Kõsei dji lidehãs dji pov-iela.¹³Ẽbe ie phã un de om pu dji mãto a hespek dji li.Sa mun-iela afihmẽ Kõsa: _Sa om-la pa ka hete dji pale kõt no Kaz Sẽ i kõt Lalua dji Moises.¹⁴No tãde kã li te ka dji ki sa Jezi dji nazare ke dethi Kaz dji Adohasiõ-la i xãje tut labitxuid ki Moises bai pu no.¹⁵Lãdã sa mumã tut mun dji Kõsei-la gade pu Estevão i ue so vijaz te sãble vijaz dji un zãj.

Chapter 7

¹Ghã sasedotxi-la dumãde dji Estevão: Sa ki mun-iela ka dji a lavehite?²Estevão hepon: Fue-iela i papa-iela, kute! Bõdje dji *Gloria pahet pu no ãtepase Abhaão kã li te ka hete la hejiõ dji Mezopotamia, ãvã li te ale hete la vil dji Harã.³I Bõdje dji pu li: "sotxi dji u late, i dji lamitã dji u lafãmi i ale pu un late ki mo ke mõthe pu u".⁴Ẽbe Abhaão sotxi dji late dji caldeu-iela li ale hete la Harã. Aphue ki so papa muhi, Bõdje pote Abhaão pu sa late kote zot ato ka hete.⁵I Bõdje pa bai pu Abhaão hixez lãdã sa late-la, nẽ un thas dji un pie, mẽ li phomet ki li te ke bai pu Abhaão tut sa late-la, i ki aphue late-la te ke sa dji so pitxit-iela. Kã Bõdje fe sa phomes-la Abhaão pa te ãko gãiẽ pitxit.⁶Li dji pu Abhaão: "u pitxit-iela ke viv kumã ẽthãje lãdã uot late. Laba ie ke sa esklav mun-iela ke malthete ie dehãtxi katsã ãnẽ".⁷I Bõdje dji ãko: "Mo ke bai pinitãs pu nasiõ ki fe ie kumã esklav. Aphue djisa ie ke hutonẽ dji sa late-la i ie ke adohe mo lãdã sa kote-la".⁸Bõdje bai pu Abhaão un kõtha dji xathe (circuncisão). Kõsa kã so pitxit Izaque fet, li xathe'l lãdã uitzem ju. Izaque so pitxit Jako, i Jako fe mem bagaj ke so duz pitxit-iela, ki ghã xef-iela i no ãtepase-iela.⁹Estevão kõtxinẽ: Joze so fue-iela te jaluzi'l i ie vãde'l pu sa esklav la Egito. Mẽ Bõdje te ke li¹⁰i Bõdje delivue'l dji tut so aflisiõ-iela. Kã Joze pahet djivã Farao, vue dji Egito, Bõdje bai pu li konetmã i mãiẽ ki bõ dji viv. I Farao fe li tonẽ guvelmã dji Egito, i dji ghã Kaz dji vue-la.¹¹Aphue hive ghã fẽ, i boku sufãs la Egito i Canaã, i no ãtepase-iela pa te gãiẽ akisa pu mãje.¹²Jako te save ki te gãiẽ tuju fahin-fãs la Egito li voie so pitxit-iela, no ãtepase-iela pu axte mãje.¹³Lãdã dezem fue ki ie ale, Joze hakõte pu so fue-iela akimun li te sa, i Farao hete save dji lafãmi dji Joze.¹⁴Ẽbe Joze voie sase so papa Jako i tut so lafãmi-iela, pu ie ale pu Egito; a te soasãt kẽz mun pu tut ki ale.¹⁵Jako ale pu Egito, i laba li i no ãtepase-iela hete juk ju dji ie lamo.¹⁶Ie ko-iela ale pu Siquem ie ãtehe lãdã tom ki Abhaão te axte pu un phui dji pitxit dji Hamor.¹⁷Kã te ka hive tã dji Bõdje kõphui phomes ki li te fe pu Abhaão, no pov te boku la Egito.¹⁸Ẽbe un vue, ki pa te save ãiẽ a hespek dji Joze kumase kumãde Egito.¹⁹Sa vue-la kuiẽnẽ i malthete no ãtepase-iela, li oblije papa-iela lese ie pitxit-iela ki fet, pu ie muhi.²⁰Lãdã sa tã-la fet Moises, ki a te un joli tximun, i dehãtxi thoa mua so papa-iela ẽtxupe dji li.²¹Kã ie te buẽzẽ ãbãdõnẽ'l, pitxit fam dji vue-la phã li i leve'l kumã so phop pitxit.²²Kõsa Moises ãphan tut, konetmã dji egipcio-iela li tonẽ un om ki te ka pale i thavai ke otohite.²³Estevão dji ãko: Kã Moises te ke kahãt ãnẽ, li deside ale ue so mun-iela pov dji Ishael.²⁴Laba li ue un egipcio ki te ka malthete un om dji so pov. Ẽbe li defie ishaelita-la i li txue egipcio-la.²⁵Moises, te ka majinẽ ki so fue ishaelita-iela te ke kõphan ki Bõdje voie'l pu libiate ie, mẽ ie pa kophan.²⁶Lãdã uot ju-la Moises ue de om dji Ishael ka bhuiga. I li seie sepahe ie pu ie pa bhuiga, li dji pu ie: "om-iela, Zot kute! zot sa fue ; pukisa zot ka bhuiga?"²⁷Mẽ sa ki te ka malthete uot-la puse Moises i li dji: "akimun ki mete u kumã no xef, i mun pu kõdãnẽ no?²⁸U le txue mo kumã u txue egipcio-la aie?"²⁹Kã Moises tãde sa, li mahõ dji Egito i li ale hete la late dji Midiã, laba fet so de pitxit-iela.³⁰Kahãt ãnẽ aphue, kã Moises te la "kote ki pa gãiẽ ãiẽ" (deserto) phox dji mõtãi Sinai, un zãj pahet pu li, lamitã dji djife dji un "piebua" (sarça) ki te ka bule.³¹Kã Moises ue sa li hete susphan, li ale phox pu li gade pi biẽ. Ẽbe li tãde vue dji Sẽie, ki dji kosa:³²" Mo sa Bõdje dji u ãtepase-iela, Bõdje dji Abhaão, Bõdje dji Isaque i Bõdje dji Jako". Moises te ka thãble dji pe, li pa te gãiẽ kohaj pu gade.³³Ẽbe Sẽie dji: " tihe savat-iela dji u pie, pase u ka djibut lãdã un late Sẽ.³⁴Mo ue kumã mo pov ka sufui la Egito; mo tãde ie phuie i mo desan pu libiate ie. Ato mo ke voie u pu Egito".³⁵I Estêvão kõtxinẽ: sa mem Moises ki ie nephuize, kã ie dji: "akimun ki mete u kumã no xef i mun pu kõdãnẽ no?" . Bõdje voie sa Moises-la kumã un lidehãs i un mun pu libiate, pu lãmẽ dji zãj-la ki pahet lãdã *piebua (sarça ) ki te ka bule-la. ³⁶A li ki txihe pov dji Ishael dji Egito, kã li fe mihak i bagaj ki Joli la late dji Egito, la *ghã lãme huj, (mar vermelho), i la *kote ki pa gãiẽ ãiẽ (deserto) dehãtxi kahãt ãnẽ.³⁷A sa mem Moises ki dji pu pov dji Ishael: "dji lamitã dji zot Bõdje ke xuezi i ke voie pu zot un *phofet, kõsa kumã li voie mo".³⁸A Moises ki te ke pov dji Ishael ãsam la "kote ki pa gãiẽ ãiẽ" (deserto); li te laba ke no ãtepase-iela i ke zãj ki te pale ke li la mõtãi Sinai. A Moises ki husuve i bai pu no pahol vivã dji Bõdje.³⁹No ãtepase-iela pa te le obei Moises, mẽ ie nephuize'l i ie te le hutonẽ pu Egito.⁴⁰Ie dji pu Arão: "fe pu no un ban bõdje pu ale djivã dji no. Pase no pa save akisa ki hive ke sa Moises ki txihe no dji late dji Egito.⁴¹Ẽbe ie fe un imaj ã fom dji un bef i ie txue betaj-iela pu ofui kumã sakhifis pu imaj-la. I aphue ie fe un lafet pu imaj ki ie fe.⁴²Ẽbe Bõdje sotxi dji ie phuezãs, li lese ie pu adohe zetuel-iela dji siel-la, kumã li ekhi lãdã liv dji phofet-iela : pov dji Ishael, a pa pu mo ki zot txue i ofui betaj-iela kumã sakhifis dehãtxi kahãt ãnẽ la "kote ki pa gãiẽ ãiẽ (deserto).⁴³Zot xaie bahak dji bõdje *Moloque i osi imaj dji zetuel dji Raifã, zot bõdje.Sa-iela a te bõdje ki zot te fe pu zot adohe. Pu sa mo ke voie zot pu plis luẽ dji Babilônia.⁴⁴Lãdã "kote ki pa gãiẽ ãiẽ (deserto), no ãtepase-iela te ke "bahak" dji Phuezãs dji Bõdje. Sa bahak-la ie fe kumã Bõdje te dji pu Moises fe, dji mãiẽ ki Bõdje te mõthe pu li.⁴⁵Ie te husuve bahak dji ie ãtepase-iela i ie ale ke'l kã ie ale ke Josue i ke phã late-iela dji nasiõ-iela ki Bõdje txihe dji djivã dji ie. Bahak-la hete laba ke ie juk tã dji Davi.⁴⁶Davi husuve aphovasiõ dji Bõdje i li dumãde pu edjifike un kaz pu Bõdje dji Jako.⁴⁷Mẽ, a Salomão ki edjifike kaz dji Bõdje.⁴⁸Mẽ Bõdje pa ka hete lãdã kaz ki lãmẽ dji om ka fe. Kumã phofet-la dji: ⁴⁹"Siel-la a mo obiho, Bõdje dji, i late-la a kote mo ka poze mo pie-iela. Ki kalite kaz zot te puve edjifike pu mo?Kumã zot ke puve fe un plas kote pu mo hete?⁵⁰A pa mo lãmẽ-iela ki fe siel i late?⁵¹I Estevão finï dji kõsa: pov kumã zot txo du! zot gãiẽ un txo du i zot pa ka tãde pu kute pahol dji Bõdje! zot tuju ka nephuize Sẽtesphui, kumã zot ãtepase-iela nephuize.⁵²A ki phofet ki zot ãtepase-iela pa fe pase pu pinitãs? Ie txue juk sa mun-iela ki te ka koze lasu un mun ki jis ki te ke vinï, sa ki zot kuiẽnẽ i txue.⁵³Zot husuve lalua-la pu lãmẽ dji zãj-iela i zot pa obei sa lalua-la.⁵⁴Kã mun-iela dji Kõsei-la finï kute sa ki Estevão te dji, ie hete boku kole ke akuzasiõ dji Estevão.⁵⁵Mẽ, Estevão, plẽ dji Lesphui Sẽ, li gade pu lahosiel li ue *Gloria dji Bõdje. I li ue osi, Jezi djibut, bo adhet dji Bõdje.⁵⁶Ẽbe li dji: Gade! mo ka ue siel-la luvui i *Pitxit dji Om-la djibut, bo adhet dji Bõdje.⁵⁷Mẽ ie buxe ie zohe-iela, i ka hele, ie tut ale kõt Estevão.⁵⁸Aphue ie jite'l deho dji vil-la i ie jite hox lasu'l. I tẽmuẽ-iela lese so lẽj-iela obo pie-iela dji un om ki ie k'aple Saulo.⁵⁹Ẽkãt ie te ka jite hox lasu'l, Estevão te k'aple Jezi, li te ka dji:__Sẽie Jezi, husuve mo lesphui!⁶⁰Aphue li ãjunü i hele biẽ fo:Sẽie, pa kõdãnẽ sa mun-iela palakos djisa pexe-la!I aphue ki li dji sa, li muhi.

Chapter 8

¹I Saulo te dako kõpletmã ke lamo dji Estevão.Lãdã sa mem ju-la legliz dji Jehuzalem kumase sufui un ghã pehseguisiõ. I tut sa ki ka suiv Jezi, ie ale kate pu hegiõ dji Judeia i dji Samaria i apostolo-iela nõ.²Un de om ki te ka suiv helijiõ, ãtehe Estevão i ie khie boku palakos dji so lamo.³I Saulo te ka fose pu finï ke legliz-la. Li te k'ale dji kaz ã kaz, li te ka txẽbe om-iela i fam-iela li te ka jite ie lãdã phuiziõ.⁴Sa ki te kate-iela ie te ka ãnüsie *pahol-la pu tut kote.⁵Filip ale juk la Kapital dji Samaria li te ka ãnüsie Jezi Khi mun-iela ki te ka hete laba,⁶i ban mun-iela te ka kute ãtẽsiõ sa ki li te ka dji. Tut te ka kute'l ie te ka ue mihak ki li te ka fe.⁷Lesphui mal-iela, te ka hele, i ie te ka sotxi dji boku mun i boku ïvalid i mun ki pa te ka maxe te ka hete djiehi.⁸I kõsa pov dji sa vil-la hete boku kõtã.⁹Te ka hete laba un om ki ie k'aple Simõ, ki djipi un de tã deie te ka fe maji ãt samahitan-iela i li te lese ie boku susphan. Li te ka fe ki li te ïpohtã,¹⁰i mun-iela dji Samaria, ie tut te ka kute ke boku ãtẽsiõ, juk mun ki te pi ïpohtã i pi sẽp te ka kute, akisa li te ka dji. Ie afihmẽ: Sa om-la a povua dji Bõdje! li sa "ghã povua"!¹¹Ie te ka bai ãtẽsiõ, pu sa ki Simõ te ka fe, pase ki, dehãtxi boku tã li te lese mun-iela boku pe ke so maji-iela.¹²Mẽ ie te ka khe lãdã mẽsaj dji Filip a hespek dji bõ Nuvel dji *lasosiete dji Bõdje i a hespek dji Jezi Khi i ie ale batxize Kumã om-iela i fam-iela.¹³Phop Simõ-la osi khe. I, aphue ki li batxize, li akõpãiẽ Filip dji phox, li hete boku susphan ke ghã mihak-iela i bagaj ki Joli ki li te ka fe.¹⁴Apostolo-iela, ki te la Jehusalem, hete save ki pov dei Samaria osi te husuve pahol dji Bõdje, pu sa ie voie Pie i Jã pu laba.¹⁵Kã de-iela hive laba, ie phuie pu mun-iela dji Samaria husuve Sẽthesphui,¹⁶pase Lesphui-la pa te ãko desan lasu pies un dji ie. Ie te selmã batxize lasu nõ dji Sẽie Jezi.¹⁷Djila Pie i Jã mete ie lãmẽ lasu mun-iela, kõsa ie husuve Sẽthesphui.¹⁸Simõ, ki kã apostlo-iela te ka poze ie lãmẽ lasu mun-iela, Bõdje te ka bai pu mun-iela Sẽthesphui.Pu sa li ofui lajã pu Pie i Jã, ¹⁹li dji: Mo le ki zot osi bai mo sa povua-la. Kõsa, kã mo ke poze mo lãmẽ lasu un kek mun, sa mun-la ke husuve Sẽtesphui.²⁰Ẽbe Pie hepon: ki Bõdje voie u i u lajã pu lãfe! u ka majinẽ ki u puve hesi ke lajã povua dji Bõdje. ²¹U pa gãiẽ dhue dji phã pedas lãdã no thavai, pase ki, u txo pa onet djivã Bõdje.²²Hepãtxi, i lese u thvai ki u ka fe, dumãde dji Sẽie pu padõnẽ u pu sa mal ïtẽsiõ-la.²³Mo ka ue, ki u plẽ ke jaluzi, un jaluzi ãme kumã un fiel, i mo ka ue osi ki u phui lãdã pexe.²⁴Djila Simõ dji pu Pie i Jã: Zot dumãde dji Sẽie pu mo, pu pa hive ke mo ãiẽ djisa ki zot pale.²⁵Aphue dji bai tẽmuẽ i dji pase pahol dji Sẽie, Pie i Jã tonẽ pu Jehusalem. Lãdã ximẽ ie te ka hete lãdã boku vilaje dji Samaria pu ãnüsie Bõ Nuvel-la.²⁶Un zãj dji Sẽie dji pu Filip: Leve ale pu bo *Sul, pu ximẽ ki ka ale dji Jehusalem juk la Gaza (tximoso mun te ka pase pu sa ximẽ-la).²⁷Filip leve i li ale. Lãdã ximẽ-la li un *ofisial dji Etiopia, ki te ka tonẽ pu so pie. Sa om-la a te un ghã füsiõne, Li te ka ẽtxupe dji lajã dji lahen dji Etiopia. Li te ale la jezuhalem pu adohe Bõdje.²⁸Lãdã tonẽ, li asi lãdã so *puset ki xuval-iela ka pote, li te ka li lãdã liv dji phofet Isaías.²⁹Ẽbe Sẽthesphui dji pu Filip: phoxe sa puset i akõpãiẽ'l.³⁰Filip kuhi pu phox dji puset-la i li tãde füsiõne-la ka li liv dji phofet Isaias. Djila Filip dumãde'l: __u ka kõphan akisa u ka li?³¹Füsiõne-la hepon:__Kumã mo puve kõphan si pa gãiẽ pies mun pu esplike mo?Ẽbe li ẽvite Filip pu mõte i asi ãsam ke li lãdã so puset ki xuval-iela ka puse.³²Pedas dji *Pahol Sẽ-la ki füsiõne-la te ka li a te sa: "Li te sa kumã un *pitxit mutõ, ki ie ale ke'l pu txue; li te sa kumã un fimel mutõ ki hete mud kã ie ka kupe so lapo. Li pa dji ãiẽ.³³Ie umilie'l, ie txihe so justxis. Pies mun ke puve pale a hespek dji so pitxit-iela, pase so lavi lãdã late-la hive lãdã finisiõ".³⁴Füsiõne-la dumãde dji Filip: esplike mo un bagaj! a dji kimun ki phofet-la ka pale sa?A dji li mem o dji uot?³⁵Ẽbe, kumase ke sa pedas dji Pahol-la, Filip ãnüsie pu füsiõne-la bõ Nuvel a hespek dji Jezi.³⁶Ẽkãt, ie te ka voiaje, ie hive un kote ki te gãiẽ djilo. Ẽbe füsiõne-la dji: Gade! esi gãiẽ djilo, mo pa puve batxize?³⁷(Filip hepon: si u ka khe dji tut u txo, u puve ui. I füsiõne-la dji: __ ui, mo khe ki Jezi Khi a Pitxit dji Bõdje.)³⁸Li voie hete puset-la ie de ãthe lãdã djilo-la, i Filip batxize'l.³⁹Kã ie te ka sotxi dji djilo-la, Lesphui dji Sẽie ale ke Filip, li kõtxinẽ so voiaj, plẽ dji kõtãtmã.⁴⁰Djinku Filip pahet lãdã vil dji Azoto, li kõtxinẽ voiaje i ãnüsie bõ nuvel lãdã tut vil-iela juk kã li hive Cesareia.

Chapter 9

¹Ẽkãt sa, Saulo pa te ka hete dji ãnüsie pinitãs dji lamo pu djisip-iela dji Sẽie Jezi. Li ale pale ke ghã sasedotxi-la.²Li dumãde let dji aphuezẽtasiõ pu sinagog-iela dji vil dji Damasco. Ke sa papie-iela Saulo te puve phui i pote pu Jehuzalem mun-iela ki te ka suiv *Ximẽ dji Sẽie ki te ka hete laba, kumã om-iela i fam-iela.³Mẽ lãdã exthad dji Damasco, kã Saulo te phox dji vil-la, djinku, un klehite ki vinï dji siel-la klehe obo li.⁴Li tõbe ate i li tãde un vue ki dji kõsa: Saulo, Saulo, pukisa u ka fe violãs kõt mo?⁵Li dumãde akimun u sa? vue-la hepon: Mo sa Jezi sa ki u ka malthete-la.⁶Mẽ leve i ale lãdã vil-l, i laba ie ke dji u akisa u djivet fe.⁷I om-iela ki te ke Saulo hete this, ie pa dji ãiẽ. Ie tãde vue-la mẽ ie pa ue pies mun.⁸Saulo leve dji ate, li luvui so uei-iela, mẽ li pa te puve ue ãiẽ. Ẽbe ie txẽbe'l la so lãmẽ ie ale ke'l pu Damasco.⁹Li hete thoa ju sã ue ãiẽ i dehãtxi sa ju-iela li pa mãje nẽ bue ãiẽ .¹⁰Laba la Damasco te ka hete un mun ki te ka suiv Jezi ie te k'aple Ananias. Li te gãiẽ un viziõ, i lãdã sa viziõ-la pahet Sẽie, te k'aple: Ananias! Li hepon: mo esi-la, Sẽie!¹¹I Sẽie-la dji pu Ananias leve i ale lãdã lahi ki ie k'aple Adhet, juk la Kaz dji Judas i dumãde un om ki ie k'aple Saulo, dji vil dji Tarso. Li ka phuie¹²i li te gãiẽ un viziõ. Lãdã viziõ-la pahet un om ki ie k'aple Ananias, ki ãthe i poze so lãmẽ-iela lasu li pu li puve ue ãko.¹³ Ananias hepon: Sẽie, boku mun pale pu mo a hespek dji sa om-la i tut bagaj ki pa bõ ki li fe la Jehuzalem ke sa ki te ka khe lasu Jezi.¹⁴I ato li vinï esi la Damasco ke otohizasiõ dji xef dji sasedotxi-iela pu phui tut sa ki ka adohe u Sẽie.¹⁵Mẽ Jezi dji pu Ananias: Ale, pase mo xuezi sa om-la pu thavai pu mo, pu ãnüsie mo nõ, pu nõ-judeu-iela, pu vue-iela i pu pov dji Izhael.¹⁶Mo mem ke mõthe pu Saulo tut sa ki li gãiẽ pu sufui palakos dji mo.¹⁷Ẽbe Ananias ale, li ãthe lãdã kaz dji Judas, li mete so lãmẽ lasu Saulo i li dji: Saulo, mo fue, Sẽie ki voie mo esi a mem Jezi ki u ue lãdã exthad dji Damasco. Li voie mo esi pu u ue ãko i pu u hete plẽ ke Sẽthesphui.¹⁸Lãdã mem lokasiõ un bagaj ki sãble ban kai, tõbe dji uei-iela dji Saulo, i li ue ãko dji nov. Li leve ie batxize'l;¹⁹Aphue li mãje li hete fo kumã ãvã.Saulo hete un de ju ke djisip-iela ki te la Damasco.²⁰I li kumase vit pale dji Jezi lãdã *sinagog-iela, li te ka dji: __Jezi a Pitxit dji Bõdje.²¹Tut sa mun-iela ki te ka kute Saulo, ie hete susphan i ie dumãde: __a pa sa om-la ki la Jehuzalem te ka txue tut mun ki te ka suiv Jezi? A pa li ki vinï juk esi pu phui i pote sa mun-iela pu xef dji sasedotxi-iela? ²²Mẽ pahol-iela dji Saulo te ka hete fo xak fue plis. I laphuev-iela ki li te ka phuezãte dji ki Jezi a te Messias te fo, ki judeu ki te ka hete laba-iela la Damasco pa te save akisa pu ie dji.²³Aphue dji boku ju, judeu-iela dji Damasco hasãble i ie deside txue'l, ²⁴Mẽ Saulo hete save dji ie itẽsiõ. Ie te ka veie gho lapot dji vil-la nuit i jonẽ pu txue'l.²⁵Mẽ, dehãtxi un nuit, djisip-iela dji Saulo mete'l ãdjidã un pãiẽ ie desan li pa un thu ki te gãiẽ lãdã bahaj dji vil-la.²⁶Kã Saulo hive la Jehuzalem, li seie kõthe ke djisip-iela, mẽ ie tut te pe dji li, pase ki ie pa te khe ki li osi te sa un djisip.²⁷Ẽbe Barnabe vinï ide'l i phuezãte'l pu apostolo-iela. I li hakõte pu ie kumã Saulo te ue Sẽie Jezi lãdã ximẽ i kumã Sẽie te pale ke li. Barnabe hakõte osi kumã, la Damasco, Saulo pu povua dji Bõdje dji nõ dji Jezi, li te ka ãnüsie ke kohaj nõ dji Sẽie Jezi.²⁸Aphue djisa Saulo hete ke ie, te ka maxe tut kote la Jehuzalem; i, pu povua dji nõ dji Sẽie Jezi, li te ka ãnüsie ke kohaj nõ dji Sẽie Jezi. ²⁹Li osi te ka koze i djiskite ke judeu-iela ki te leve deho dji late dji Izhael, mẽ ie te ka sase un mãiẽ pu txue'l.³⁰Kã fue-iela save dji sa, ie ale ke Saulo juk la vil dji Cezareia i aphue ie voie'l pu vil dji Tarso.³¹Lãdã tut hejiõ dji Judeia, Galileia Samaria, legliz-la te lãdã kõtãtmã. Li te ka hete xak fue plis fo, i lemeho dji mun te ka boku, ke kohaj ki Sẽthesphui te ka bai, te ka mõthe ghã hespek pu Sẽie Jezi.³²Pie te ka voiaje pu tut kote. Un ju li ale vizite pov dji Bõdje ki te ka hete la vil dji Lida.³³Li kõthe laba un om ki ie k'aple Eneias, ki te pahalize, te ka fe uit ãnẽ ki li pa te ka sotxi dji so bukã (cama).³⁴Pie dji pu li: Eneias, Jezi Khi deha djiehi u. Leve i hãje u bukã.Lãdã mem lokasiõ Eneias leve djibut.³⁵Ẽbe tut mun-iela dji vil dji Lida i dji hejiõ dji Sarom ue sa i ie asekte Sẽie.³⁶La vil dji Jope te gãiẽ un fam ki te ka suiv Jezi ie te k'aple li Tabita (sa nõ-la ã *grego a Dorcas), li te ka ize tut so tã ka fe djibiẽ i ide mun ki ka pase mize-iela.³⁷Lãdã sa ju-iela Dorcas hete malad i li muhi. Ie lave so ko i aphue ie mete'l un xam dji dezem etaj dji kaz-la.³⁸Jope te ka hete phox dji Lida. Kã djisip-iela dji Jezi save ki Pie te la Lida, ie voie de om pu bai li sa nuvel-la: Suple vinï pi vit Jope!³⁹Ẽbe Pie tonẽ ke ie. Kã li hive laba, ie pote'l pu xam ki la dezem etaj dji kaz-la. Tut fam ki ie om-iela muhi ãtuhe'l, Ka khie i mõthe hob-iela i uot lẽj ki Dorcas te fe kã li te vivã.⁴⁰Ẽbe Pie voie ie tut sotxi dji xam-la i aphue li ãjunü i li phuie. Aphue li vihe pu ko dji Dorcas li dji: Tabita, leve!Li luvui so uei-iela, i kã li ue Pie, li asi.⁴¹Pie txẽbe'l la so lãmẽ i li ide'l hete djibut. I aphue li aple djisip-iela i fam ki ie om-iela muhi, li bai fam-la pu ie vivã. ⁴²Nuvel a hespek djisa Kate pu tut vil dji Jope, i boku khe lasu Sẽie.⁴³I Pie hete laba boku ju, la kaz dji Simõ, un om ki Ka thavai ke lapo.

Chapter 10

¹Lãdã vil dji Cesareia te gãiẽ un om ki ie k'aple Kohnelio (Cornelio), ki a te un komãda dji un patxizã dji soda dji Italia.²Li te sa un om ki ka suiv helijiõ; Li i tut mun-iela dji so kaz te ka adohe Bõdje. Kohnelio (Cornelio) te ide boku judeu ki pov, i li te ka phuie pu Bõdje tut ju-iela.³Un ju, laba pu thoaze dji asue, Kohnelio (Cornelio) te gãiẽ un viziõ. Li ue un zãj dji Bõdje, ki hive dji Kohnelio (Cornelio) i li dji: Kohnelio (Cornelio)!⁴Li hete ka gade pu zãj-la, i ke boku pe, li dumãde: _akisa, Sẽie? zãj hepon:_Bõdje asekte u phuie-iela i tut sa ki u bai pu mun ki pov-iela i Li pa blie dji u.⁵Ato voie un de om juk la vil dji Jope pu sase un om ki ie k'aple Simõ Pie.⁶Li ka hete la kaz dji un not Simõ, un om ki Ka thavai ke lapo i ka hete obo un ghã lahivie.⁷Kã zãj-la ale, Kohnelio (Cornelio) aple vit de siavito i un soda ki te ka suiv helijiõ i ki te ka thavai pu li.⁸Kornelio (Cornelio) hakõte pu ie tut sa ki fet i li voie ie pu ale pu Jope.⁹Uot ju-la, midji, Pie mõte ãle fetaj kaz-la pu phuie. Ẽkãt sa, om-iela te ka vinï lãdã ximẽ-la, phox dji Jope deha.¹⁰Pie hete fẽ i li te le mãje un kek bagaj.Ẽkãt mãje-la te ka phuepahe, li te gãiẽ un viziõ. ¹¹Li ue siel-la luvui i un bagaj sãble un gho dha mahe lãdã so Kat put-iela, ki te ka desan juk lasu late-la.¹²Ãdjidã dha-la te gãiẽ tut kalite animal dji kat pat, animal ki ka hale ate i dji jibie-iela.¹³Ẽbe Pie tãde vue-la ,ki te ka dji kõsa : __Pie leve! txue i mãje ie!¹⁴Pie hepon: nõ, dji pies mãiẽ, Sẽie! mo pa jẽ mãje pies bagaj ki lalua-la ka kõsidehe sal, i pa bõ!¹⁵Vue-la pale ãko ke Pie: __ pa aple dji sal sa ki Bõdje sãtxifike. ¹⁶Sa fet thoa fue. I aphue bagaj ki te sãble un gho dha-la ale ãko pu lahosiel.¹⁷Pie kumase dji li mem akisa sa viziõ-la te le dji. I lãdã sa mumã-la om-iela ki Cornelio te voie, ie te deha save kote ka hete kaz dji Simõ i ie te deha hive lãdã lapot-la. ¹⁸Ie aple un mun dji kaz-la i ie dumãde: un om ki ie k'aple Simõ Pie ka hete esi ?¹⁹Pie te ka majinẽ tuju lasu viziõ-la, kã Sẽtesphui dji : __kute! esi la thoa on ka sase u.²⁰Ato leve, desan i ale ke ie. Ale thãkil, pase ki a mo ki voie vinï esi la.²¹Ẽbe Pie desan i li dji pu om-iela:__mo sa mun ki zot ka sase. Pukisa zot vinï esi?²²Ie hepon: komãda Cornelio voie no esi. Li sa un bõ om, li ka khe lasu Bõdje, i tut judeu-iela ka hespete'l. Un zãj dji Bõdje voie ki li dumãde dji u pu ale juk la so kaz, pu li kote akisa ki u ke dji.²³Ẽbe Pie ẽvite om-iela pu ãthe lãdã kaz-la, pu hete pase nuit-la laba. Bomãtẽ Pie leve i li ale ke ie, i un de fue ki te ka hete la Jope ale osi.²⁴Lãdã uot ju-la ie hive la Cesareia. Cornelio i so lafami-iela i so kamahad-iela ki li te ẽvite deha te ka ãtan Pie²⁵Kã Pie te ka ãthe, Cornelio vinï kõthe'l, li ãjunü i bese so tet djivã Pie.²⁶Mẽ Pie fe ki li hete djibut, Pie dji: _hete djibut! mo sa un om kumã u.²⁷Ẽkãt li te ka koze ke Cornelio, Pie ãthe lãdã kaz-la li ue boku mun hasãble laba.²⁸Ẽbe li dji pu ie tut: _ zot save biẽ ki helijiõ judeu-iela pa ka asekte ki ie fe kamahad ke nõ-judeu-iela o pu ãthe lãdã ie kaz-iela. Mẽ Bõdje mõthe pu mo ki mo pa djivet aple pies mun sal, o pa bõ.²⁹Pu sa, kã zot aple mo , mo vinï dji bõ volõte. Ato mo le save pukisa zot voie aple mo.³⁰Cornelio hepon: _Kat ju deie, thoaze dji asue, mo te ka phuie esi la mo kaz. Djinku, un om lãdã lẽj blã pahet djivã mo³¹i li dji: _ "Cornelio, Bõdje tãde u phuie-iela i xõje dji kisa u fe pu ide mun ki pov-iela. ³²Voie un kek mun Juk la Jope pu sase Simõ, ki osi ie k'aple Pie. Li ka hete la kaz dji Simõ, sa ki ka thavai ke lapo, ki ka hete obo un ghã lahivie".³³Ẽbe mo voie aple u vit, u fe boku biẽ vinï esi. Ato no tut hasãble esi la phuezãs dji Bõdje, pahe pu kute sa ki Sẽie voie u dji pu no.³⁴Ẽbe Pie kumase pale. Li dji: _ ato mo save, ki vuemã, Bõdje kõtã tut dji mem mãiẽ, ³⁵Li ka asekte tut ki ka khe i ki ka fe sa ki jis, li pa ka gade pu has .³⁶Zot konet mẽsaj ki Bõdje voie pu pov dji Izhael, ãnüsie bõ nuvel dji kõtãtmã dji Jezi Khi , Kia Sẽie dji tut.³⁷Zot save akisa ki hive lãdã tut late dji Izhael, kumase la Galileia, aphue ki Jã ãnüsie so mẽsaj a hespek dji batem-la. ³⁸Zot save osi kumã Bõdje devide Lesphui Sẽ-la lasu Jezi dji Nazahe i bai li povua. Jezi maxe tut kote ka fe biẽ i djiehi tut sa ki djab-la te ka domïnẽ, pase ki Bõdje te ke li.³⁹No sa tẽmuẽ dji tut sa ki li fe lasu late dji Judeia i la Jehuzalem. I aphue ie txue'l, klue lãdã un lakhue.⁴⁰Pie kõtxinẽ: __ Bõdje hesusite Jezi lãdã thoazem ju i osi li fe Jezi pahet pu no,⁴¹tut pov-la pa ue'l, mẽ selmã no, ki sa tẽmuẽ ki Bõdje te deha xuezi. No mãje I bue ãsam ke Li aphue ki Bõdje hesusite'l.⁴²Jezi voie no ãnüsie so bõ nuvel pu pov-la i pu bai tẽmuẽ ki Bõdje mete'l kumã un Mun pu kõdãnẽ mun ki vivã-iela i ki muhi-iela.⁴³tut phofet-iela pale a hespek dji Jezi, ie dji ki tut ki khe lasu'l ie pexe-iela ke padõnẽ pu so nõ.⁴⁴Kã Pie te ka pale tuju, Sẽtesphui desan lasu tut ki te ka kute mẽsaj-la. ⁴⁵Djisip judeu-iela dji Jezi ki te vinï dji Jope ke Pie hete susphan pu Bõdje te devide *povua dji Sẽtesphui lasu tut nõ-judeu-iela.⁴⁶Ie tãde nõ-judeu-iela te ka pale ã lãng ẽthaj i adohe i lue Bõdje. Ẽbe Pie dji: ⁴⁷__ sa mun-iela husuve Sẽtesphui kumã no osi husuve. Li gãiẽ un kek mun ke ãpexe ie batxize ke djilo?⁴⁸Ẽbe li voie ki sa mun-iela ale batxize lasu nõ dji Jezi Khi. I ie dumãde pu Pie hete laba un de ju.

Chapter 11

¹Apostolo-iela i uot mun ki te ka suiv Jezi lãdã tut hejiõ dji Judeia save ki nõ-judeu-iela te husuve pahol dji Bõdje.²Kã Pie tonẽ pu Jehuzalem, djisip judeu-iela koze mal dji li,³ie dji: "u ãthe lãdã kaz dji nõ-judeu-iela i u juk mãje ãsam ke ie"!⁴Ẽbe Pie hakõte tut sa ki te fet djipi kumasmã. Li dji: ⁵Mo te la vil dji Jope i laba, ẽkãt mo te ka phuie, mo te gãiẽ un viziõ. Mo ue un bagaj sãble un gho dha, ki desan dji siel-la, mahe lãdã so kat put-iela, li hete phox dji mo.⁶Mo gade pu ãdjidã dji sa bagaj-la ke ãtẽsiõ i mo ue animal ki fã, i ki sovaj, animal ki ka hale ate i jibie.⁷Aphue mo tãde un vue, ki dji pu mo: "Pie leve! txue i maxe ie"!⁸Mo hepon: "Sa nõ Sẽie! mo pa jẽ mãje bagaj ki lalua-la ka kõsidehe sal i pa bõ!" ⁹Ẽbe vue-la koze ãko dji siel-la: "pa aple dji pa bõ sa ki Bõdje sãtxifike"!¹⁰Sa fet thoa fue, aphue tut sa bagaj-la hutonẽ pu siel-la.¹¹Jistemã lãdã sa lokasiõ-la thoa om ki ie te voie dji Cesareia pu sase mo hive lãdã kaz kote mo te ka hete.¹²I Lesphui dji pu mo ale ke ie, sã heklãmẽ. Sa sis fue-iela dji Jope osi ale ke mo, i no tut ãthe la kaz dji Cornelio.¹³Ẽbe li hakõte pu no kumã li ue la so kaz un zãj, djibut, i dji pu li: "voie un de mun pu Jope pu sase Simõ, ki osi ie k'aple Pie.¹⁴Li ke dji kumã u i tut u lafãmi puve sove".¹⁵I Pie kõtxinẽ: Kã mo kumase pale, Sẽtesphui desan lasu ie, kumã li te vinï lasu no ãvã.¹⁶Dji mo xõje ki Sẽie Jezi te dji: "a lavehite ki Jã batxize ke djilo, mẽ zot ke batxize ke Lesphui Sẽ".¹⁷Vuemã, nõ-judeu-iela husuve dji Bõdje mem povua ki no husuve kã no khe lasu Sẽie Jezi Khi. I akimun ki a mo pu ale kõt Bõdje?¹⁸Kã ie tãde sa, ie hete sã save akisa pu dji i ie adohe i lue Bõdje, ie dji: Ẽbe Bõdje bai osi pu nõ-judeu-iela opohtunite pu hepãtxi i pu gãiẽ lavi etehnel.¹⁹Djisip-iela dji Jezi ki te ale Kate palakos dji pehseguisiõ ki te kumase ke lamo dji Estevão. Un de ale juk la hejiõ dji Fenicia, zile dji Chipre i vil dji Antiquia i ie te ka ãnüsie pahol dji Bõdje selmã pu Judeu-iela.²⁰Mẽ uot-iela, ki a te dji Chipre i dji vil dji Cirene, ale juk la Antioquia ie pale osi pu nõ-judeu-iela i ie ãnüsie bõ nuvel a hespek dji Sẽie Jezi pu sa mun-iela.²¹Povua dji Sẽie te ke ie, i boku mun khe i ie asekte Sẽie Jezi.²²Sa nuvel-iela hive la legliz dji Jehuzalem, ki deside voie Barnabe pu Antioquia.²³Kã li hive laba li ue kumã Bõdje te bẽnï sa mun-iela, Barnabe hete boku kõtã. Li bai fos pu tut kõtxinẽ fiam lasu Sẽie, dji tut ie txo.²⁴Barnabe, a te un om bõ, plẽ ke Lesphui Bõdje i dji boku espua. I boku asekte Sẽie.²⁵Aphue Barnabe ale juk la Tarso, sase Saulo ²⁶Kã li kõthe'l, li ale ke'l pu Antioquia. Ie hasãble dehãtxi un ãnẽ ke mun dji sa legliz-la i ie mõthe boku mun. A laba la Antioquia ki, phõmiẽ fue, ki ie aple djisip-iela dji * khẽtxiẽ.²⁷Lãdã sa tã-la un de *phofet ale dji Jehuzalem pu Antioquia.²⁸Un dji ie, ki ie k'aple Agabo, leve i, pu povua dji Sẽtesphui, li ãnüsie: ke hive ghã fẽ lãdã tã-la ãtxe.Sa fet kã Claudio te ka kumãde Roma.²⁹Ẽbe khẽtxiẽ-iela deside ide fue-iela ki te ka hete la hejiõ dji Judeia, i xak un bai sosulõ sa ki ie te gãiẽ.³⁰I ie voie lajã-la ke Barnabe i Saulo, pu ie bai pu *presbitero-iela dji legliz-la.

Chapter 12

¹Lãdã sa tã-la vue Herodes *Agripa kumase malthete un de mun dji legliz-la.²Li voie txue ke espad Txiag, fue dji Jã.³Kã li ue ki sa fe judeu-iela hete kõtã, li voie osi phui Pie. Sa fet dehãtxi *lafet dji djipẽ sã fehmẽto.⁴Aphue ki li phui Pie, Herodes mete'l lãdã phuiziõ i lese kat patxizã dji soda, ke kat soda lãdã xak patxizã pu veie'l. Pase Herodes te le phuezãte'l pu pov-la aphue dji ju dji *Pak.⁵I Kõsa Pie te phui i soda-iela te ka veie'l; mẽ legliz-la te ka kõtxinẽ phuie ke boku fos pu li.⁶Lãdã nuit ãvã ju ki Herodes te ke phuezãte'l pu pov-la, Pie te ka dhõmï, i li te phui ke de xen, ãt de soda; i te gãiẽ soda ka veie lãdã lapot dji phuiziõ-la.⁷Djinku, pahet un zãj dji Sẽie, i un klehite klehe ãdjidã phuiziõ-la. Zãj-la tuxe la zepol dji Pie, li leve'l i li dji: leve vit! Ẽbe xen-iela tõbe dji so lãmẽ-iela.⁸Zãj-la dji:_ sehe u sẽtxie i mahe u savat-iela! I Pie fe sa ki zãj-la te dji. Zãj-la bai un zod: fuhe u kap i vinï ke mo!⁹Pie sotxi dji phuiziõ-la i li suiv zãj-la. Li pa te save si zãj-la te ka libiate'l. Li te ka majinẽ ki sa a te un viziõ.¹⁰Ie pase pu phõmiẽ-la i pu dezem plas kote soda-iela te ka veie i ie hive lãdã lapot dji fe-la ki te bo dji lahi-la. Lapot-la luvui linso, i ie sotxi. Ie maxe lãdã un lahi, i, djinku, zãj-la ale.¹¹Ẽbe Pie kõphan akisa te ka fet i li dji: __ato mo save ki, vuemã, Sẽie voie so zãj i libiate mo dji povua dji Herodes i dji tut sa ki judeu-iela te gãiẽ itẽsiõ dji fe mo.¹²Kã Pie kõphan sa ki te ka fet, li ale pu kaz dji Mahi, mãmã dji Jã Mahkus. Boku mun te hasãble laba ka phuie.¹³Li bat lãdã lapot dji djivã-la, i siavito fam, ki ie te k'aple Rode, ale gade a te kimun.¹⁴Kã li hukonet vue dji Pie, li hete kõtã boku, ki kã pu li te luvui lapot-la, li tonẽ ka kuhi pu hakõte ki Pie te laba deho.¹⁵Ẽbe ie dji: u fu! Mẽ li kõtxinẽ dji ki a lavehite. Djila ie dji: djivet a so zãj!¹⁶Ẽkãt sa, Pie te ka kõtxinẽ bat lãdã lapot-la. Kã ie luvui lapot-la i ie ue ki a Pie mem, ie hete boku pe.¹⁷Li fe un sin ke so lãme pu ie hete this i li hakõte kumã Sẽie te libiate'l dji phuiziõ-la._Li dji: zot hakõte sa pu Txiag i pu uot fue-iela! I aphue li sotxi dji laba i ale pu uot kote¹⁸Kã ju bõmãtẽ, fet un ghã kõfusiõ ãt soda-iela, pase ie pa te save akisa ki te fet ke Pie.¹⁹Herodes voie ie sase'l, mẽ ie pa thuve'l. Ẽbe, aphue ki li dumãde dji soda-iela, li voie txue ie!Aphue djisa, Herodes sotxi dji hejiõ dji Judeia, li hete un de tã la Cezareia.²⁰Vue Herodes te boku ãhaj ke mun-iela ki ka hete la vil dji Tiro i dji Sidom. Ẽbe ie fõmẽ un patxizã i ie ale pale ke Herodes. Phõmiẽ ie hesi kose ke Blasto, ki a te un füsiõne dji vue-la pu ide ie. Djila ie dumãde pu vue-la hete kõtã ke ie, pase mãje ki ie hejiõ-iela te ka husuve te ka vinï dji pei dji vue-la.²¹Herodes make un ju ke ie i lãdã sa ju-la li fuhe so lẽj dji vue, li asi lasu so obiho i li kumase koze.²²I pov-la te ka hele: a un bõdje a pa un om ki ka koze!²³Lãdã mem lokasiõ un zãj dji Sẽie blese Herodes, ke un maladji, pase li asekte *Gloria ki selmã Bõdje te mehite. ve mãje'l i li muhi.²⁴I pahol dji Bõdje te ka ãnüsie pu tut kote-iela, i te gãiẽ boku mun ki te ka asekte pahol-la.²⁵Kã Barnabe i Saulo finï ie misiõ la Jehuzalem, ie tonẽ i pote ke ie Jã Mahkus.

Chapter 13

¹Ãt phofet-iela i met-iela dji legliz dji Antioquia, dji Siria te laba Barnabe i Simeão, ki ie te k'aple *Neg, Lucio dji Cirene, Manaem, ki te leve ke guvelmã Herodes Antipas, i Saulo.²Un ju, kã ie te ka adohe Sẽie i ie te ka fe jẽnẽ, Sẽtesphui dji: _Barnabe i Saulo pu fe thavai ki mo aple ie pu ie fe.³Ẽbe ie fe jẽnẽ, i ie phuie, i ie poze ie lãmẽ-iela lasu Barnabe i Saulo. I ie voie de-iela pu fe misiõ.⁴Barnabe i Saulo, ki Sẽtesphui voie, ale juk la vil dji Seleucia i dji laba ie navidje pu zile dji Chipre. ⁵Kã ie hive la vil dji Salamina, ie kumase ãnüsie pahol dji Bõdje lãdã sinagog-iela. I ie te ke Jã Mahkus pu ide ie lãdã thavai misiõne-la.⁶Ie voiaje pu tut zile-la, ie hive juk la vil dji Pafos. Laba ie ue un judeu ki te ka fe maji, un phofet ki ka fe mãto, ie te k'aple Barjesus.⁷Li te sa kamahad dji Sergio Paulo, guvelmã dji zile-la, ki a te un om boku ïtelijã.Guvelmã-la voie aple Barnabe i Saulo, pase li te le tãde pahol dji Bõdje.⁸Mẽ mun ki te ka fe maji-la Elimas (sa a te so nõ ã grego) li te kõt *apostolo-iela.Li pa te le ki guvelmã-la asekte ie espua.⁹Ẽbe Saulo, osi ki ie te konet kumã Pol (Paulo ), plẽ ke Sẽtesphui, gade kote Elimas¹⁰li dji: Pitxit dji djab! elmï dji tut akisa ki bõ! om mixã i met mãto! pukisa u pa ka lese dji fe mãto lasu vuemã pahol dji Sẽie?¹¹Ato kute! Sẽie ke fe u pase pu un pinitãs. U ke hete pa ka ue i pa ke ue klehite dji solei-la pu un tã.Lãdã mem lokasiõ Elimas sãtxi un nuaj suku khuvui so uei-iela i li kumase vihe pu tut bo-iela, ka sase un kek mun pu suiv pu so lãmẽ.¹²Kã guvelmã-la ue sa, li khe i hete boku susphan ke sa ki ie te ka mõthe a hespek dji Sẽie Jezi.¹³Pol i so kõpãiẽ-iela sotxi dji Pafos lãdã un bato i ie ale pu Panfilia, kote ie hive la Perge. Laba Jã Mahkus lese ie i li tonẽ pu Jehuzalem. ¹⁴Ie kõtxinẽ voiaje, ie ale dji Perge juk la Antioquia, lãdã un vilaj dji Pisidia. Samdji ie ãthe lãdã sinagog-la ie asi.¹⁵Aphue ki xef-iela dji sinagog-iela li pahol dji Lalua dji Moises i dji liv dji phofet-iela, xef-iela voie dji pu ie :Fue-iela, si zot gãiẽ un kek pahol pu bai fos pu pov-la zot puve pale ato.¹⁶Ẽbe Pol leve, li fe sin ke so lãmẽ, pu ie hete this, li kumase kose: __ om-iela dji Izhael i zot tut nõ-judeu-iela ki ka khe lasu Bõdje, zot kute! ¹⁷Bõdje dji pov dji Izhael xuezi no ãtepase-iela kã ie te ka hete lãdã late dji Egito i li fe dji ie un ghã pov. Li Libiate ie dji laba ke ghã povua. ¹⁸I lãdã kote ki pa gãiẽ ãiẽ (deserto), li sipote sa mun-iela dehãtxi kahãt ãnẽ.¹⁹Li dethi set pov lãdã late dji Canaã, i pov dji tonẽ met dji ie late-iela.²⁰Tut sa, duhe un katsã sẽkãt ãnẽ. Aphue djisa Bõdje bai pu ie *mun pu kumãde ie* (juiz), juk tã dji Samuel .²¹Kã pov-la dumãde un vue, i Bõdje bai pu ie Saul, pitxit dji Quis, dji thib dji Benjamim, pu tonẽ ie vue dehãtxi kahãt ãnẽ.²²Aphue ki li tihe Saul, Davi mete Davi kumã vue-la i li dji sa a hespek dji Davi: "mo ue lasu Davi, pitxi dji Jesse, un kalite mun ki mo le i li ke fe tut sa ki mo le."²³Un dji pitxit-iela dji Davi a Jezi, mun ki Bõdje mete kom un mun pu sove pov dji Izhael, kumã li te phomet.²⁴Ãvã Jezi te vinï, Jã Batxist ãnüsie so mẽsaj pu tut pov dji Izhael, li te ka dji ki ie te djivet hepãtxi pu ie batxize.²⁵Mẽ kã Jã te ka finï so misiõ, li dji pu pov-la: _"akimun zot ka majinẽ ki mo sa? mo pa sa, mun ki zot ka ãtan-la. Mẽ zot kute! Li ka vinï aphue dji mo, i mo pa mehite dji txihe so savat-iela dji so pie-iela."²⁶Pol kõtxinẽ: Mo fue-iela, pitxit-iela dji Abhaão, i osi zot nõ-judeu-iela ki ka khe lasu Bõdje, zot kute! sa mẽsaj dji salvasiõ-la a pu no tut.²⁷Vuemã, mun-iela dji Jehuzalem i so lidehãs-iela pa kõphan ki Jezi a "mun ka sove".I osi ie pa kõphan pahol-iela dji liv dji phofet-iela, ki ie te ka li tut samdji-iela. Mem kõsa, kã ie kõdãnẽ Jezi, ie te ka kõphui sa *pahol dji phofet-iela.²⁸Mem ie pa kõthe pies khim pu kõdãnẽ'l pu lamo, ie dumãde dji Pilatos pu voie txue'l.²⁹Aphue dji ie te fe tut sa ki Pahol Sẽ-la pale a hespek dji Li, ie txihe'l dji lakhue-la i ie mete'l lãdã un tom.³⁰Mẽ Bõdje hesusite'l,³¹I dehãtxi boku ju li pahet pu mun-iela ki te ka akõpãiẽ'l dji Galileia juk Jehuzalem. Ato sa mun-iela sa tẽmuẽ ki ka pale a hespek dji Jezi pu pov dji Izhael.³²I no esi pu pote Bõ Nuvel-la pu zot.³³Bõdje fe ato pu no sa ki li te phomet pu no ãtepase-iela: _Li hesusite Jezi, kumã li ekhi lãdã Salmo lemeho 2: "u sa mo pitxit; jodla mo tonẽ u Papa".³⁴I a sa ki Bõdje pale a hespek dji hesuheisiõ dji Jezi, Li afihmẽ ki lamo-la pa te ke jẽ dethi'l:_"Mo ke bai pu zot sa phomes Sẽ, ki mo te phomet pu Davi"³⁵Lãdã uot pedas dji pahol-la no li osi: "u pa ke lese ki u siavito Sẽ puhi lãdã tom-la"³⁶I Pol dji tuju: lãdã lavehite, Davi, lãdã so tã, kõphui volõte dji Bõdje. Aphue li muhi, ie ãtehe'l obo so ãtepase-iela i li puhi lãdã tom-la.³⁷Mẽ sa pa hive ke sa ki Bõdje hesusite.³⁸Mo fue-iela, zot tut bẽzuẽ save ke asihãs ki a pu Jezi, gãiẽ padõ pu pexe-iela.³⁹Zot bẽzuẽ save osi, mun ki khe li ka hete lib dji tut pexe-iela ki lalua dji Moises pa puve libiate.⁴⁰Pu sa zot, ãtãsiõ pu ki, pa hive zot sa ki phofet-iela dji:⁴¹"Gade ke ãtẽsiõ, zot ki ka futan dji Bõdje!zot hete pe i muhi. Pase sa ki mo ke fe ato a un bagaj ki zot pa ke khe, mem si un kek mun te esplike.⁴²Kã Pol i Barnabe te ka sotxi dji heuniõ-la, mun-iela dumãde pu ie hutonẽ samdji pu ie pale dji mem pahol-la.⁴³Aphue dji heuniõ-la, boku judeu i uot mun ki ka suiv helijiõ dji judeu-iela, akõpãiẽ Pol i Barnabe, ki te ka pale ke ie i bai fos pu tut pu ie kõtxinẽ fiam lãdã *kõtãtmã dji Bõdje.⁴⁴Samdji phoxe, phox tut mun-iela dji vil-la ale kute pahol dji Sẽie. ⁴⁵Kã judeu-iela ue sa ban mun-iela, ie hete boku jalu. Ẽbe ie kumase pale kõt dji sa ki Pol te ka dji i ie solãte'l.⁴⁶Ẽbe Pol i Barnabe pale ke plis boku kohaj. Ie dji: __te bẽzuẽ ki pahol dji Bõdje ale ãnüsie phõmiẽ pu zot ki sa judeu. Mẽ, kumã zot pa le asekte'l i zot ka thuve ki pa mehite husuve lavi ẽtehnel-la, ẽbe ato no ke ãnüsie pahol-la pu nõ-judeu-iela.⁴⁷Pase sa a zod ki Sẽie Bõdje bai pu no, kã li dji: "Mo mete zot kumã klehite pu uot pov-iela, pu pote salvasiõ-la pu tã-la ãtxe."⁴⁸Kã nõ-judeu-iela tãde sa, ie hete boku kõtã i ie khemesi Sẽie pu sa mẽsaj-la, i tut sa ki li te xuezi pu gãiẽ lavi ẽtehnel ie khe.⁴⁹Pahol dji Sẽie kate pu tut sa hejiõ-la.⁵⁰Mẽ judeu-iela bai fos pu fam nõ-judeu-iela ki te pi ïpohtã dji vil-la ki te ka suiv helijiõ dji judeu-iela, i osi om-iela ki te pi ïpohtã dji pei-la. I ie kumase un pehseguisiõ kõt Pol i Barnabe, ie fe ie sotxi dji da hejiõ-la.⁵¹Ẽbe apostolo-iela sukuie lapusie dji ie savat-iela, kõt mun-iela, i ie ale pu vil Iconio.⁵²I khẽtxiẽ-iela dji Antioquia kõtxinẽ boku kõtã i plẽ ke Lesphui Sẽ.

Chapter 14

¹Mem bagaj fet la vil dji Iconio. Pol i Barnabe ãthe lãdã sinagog-la ie pale dji un tel mãiẽ, ki boku judeu i nõ-judeu khe.²Mẽ judeu-iela ki pa khe mete nõ-judeu-iela kõt Pol i Barnabe.³Apostolo-iela hete boku tã la Iconio, ie te ka pale ke kohaj a hespek dji Sẽie Jezi. I Sẽie te mõthe ki ie mẽsaj-iela lasu so kõtãtmã a te lavehite, li te ka bai pu ie povua pu fe mihak i boku bagaj ki joli.⁴Mun-iela dji vil-la te pataje: un de hete bo dji judeu-iela, i uot-iela te hete bo dji apostolo-iela.⁵Ẽbe nõ-judeu-iela i judeu-iela, ãsam ke ie xef-iela, deside malthete apostolo-iela i txue ie ke hox.⁶Kã Pol i Barnabe save djisa, ie mahõ pu hejiõ dji Licaonia, pu vil dji Listra i Derbe, i uot hejiõ ki phox dji ie.⁷I laba ie ãnüsie bõ nuvel-la.⁸Lãdã vil dji Listra te gãiẽ un om ki te asi tut tã, pase li te alejad dji so pie-iela. Li te fet kõsa i li pa te jẽ maxe.⁹Sa om-la tãde pahol-iela dji Pol, i Pol ue ki li te ka khe ki li te puve djiehi. Ẽbe li gade pu li,¹⁰i Pol dji ke gho vue: _leve i hete djibut!om-la hete djibut i li kumase maxe.¹¹Kã pov-la ue akisa Pol te fe, ie kumase hele lãdã ie phop lãng: _bõdje-iela phã fom dji om-iela i ie desan juk kote no!¹²Ie bai nõ dji Jupiter pu Barnabe, i dji Mercurio pu Pol, pase ki a te Pol i te ka pale.¹³Kaz dji Jupiter te ka hete lãdã kumasmã kote ie ka ãthe lãdã vil-la, i sasedotxi djisa bõdje-la pote bef i kuhun dji butxie pu gho lapot dji vil-la. Li i pov-la te le txue animal-iela lãdã un lafet dji ie helijiõ i ofui kumã sakhifis pu Barnabe i Pol.¹⁴Kã de apostolo-iela save djisa, ie fãde ie lẽj-iela, ie kuhi pu lamitã dji pov-la i ie hele:¹⁵_Kamahad-iela, pukisa zot ka fe sa? no sa mun sãble zot. No esi ka ãnüsie bõ nuvel pu zot pu zot lese sa bagaj-iela ki pa ka siavi pu ãiẽ. Zot asekte Bõdje ki vivã ki fe siel, i late ghã lãme i tut sa ki gãiẽ lãdã ie.¹⁶Lõtã Bõdje lese tut pov-iela maxe lãdã ie phop ximẽ-iela.¹⁷Mẽ Bõdje tuju ka mõthe akimun li sa, pu bagaj bõ ki li ka fe: A Li ka voie lapli dji siel i boku fui lãdã sezõ jis; Li ka bai mãje pu zot i Li ka plẽ zot ke kõtãtmã.¹⁸Mem Aphue ki ie dji sa, apostolo-iela te gãiẽ boku djifikute pu pa lese ki pov-la te txue animal kumã sakhifis pu ie.¹⁹Un de judeu ki te vinï dji vil dji Antioquia i dji Iconio hesi bai fos pu ban mun-iela, voie hox lasu Pol i ie hale'l pu deho dji vil-la, pase ki ie te ka majinẽ ki li te muhi.²⁰Mẽ, kã khẽtxiẽ-iela hasãble obo li, li leve i li ãthe lãdã vil-la ãko. I lãdã uot ju-la Pol i Barnabe ale pu vil dji Derbe.²¹Pol i Barnabe ãnüsie bõ nuvel la Derbe, i boku mun djisa vil-la tonẽ djisip dji Jezi. Aphue ie hutonẽ pu vil dji Listra, Iconio i Antioquia dji Pisidia.²²Ie te ka bai fos pu khẽtxiẽ-iela i te ka bai kohaj pu ie hete fiam lãdã espua. I osi te ka mõthe ka mõthe ki ie te bẽzuẽ pase pu boku sufãs pu ie puve ãthe lãdã Lasosiete dji Bõdje.²³Lãdã xak legliz apostolo-iela te ka xuezi, *presbitero. Ie te ka phuie, i fe jẽnẽ i ie te ka hãde *presbitero-iela lãdã photesiõ dji Sẽie, lasu mun ki ie te ka khe.²⁴Ẽbe Pol i Barnabe jãbe dji Pisidia i ie hive juk la Panfilia.²⁵Ie ãnüsie pahol-la la Perge i aphue ie ale pu degha dji Atalia.²⁶Dji laba ie ale lãdã bato pu Antioquia dji Siria, kote ie te hãde ie ko pu Bõdje ẽtxupe dji ie, pu thavai ki ato te ka finï.²⁷Kã ie hive laba, ie hasãble mun dji legliz-iela ie hakõte tut sa ki Bõdje fe pu ie. I ie hakõte kumã li luvui ximẽ pu nõ-judeu-iela osi khe.²⁸Ie hete laba boku tã ke djisip-iela dji Jezi.

Chapter 15

¹Un de om ale dji hejiõ dji Judeia pu vil dji Antioquia i kumase mõthe fue-iela ki ie pa ke puve sove si ie pa xathe kumã ka dji Lalua dji Moises.²Pol i Barnabe pa hete dako i ie djiskite ke mo-iela a hespek djisa. Djila legliz-la deside voie Pol i Barnabe pu Jehuzalem akõpãiẽ ie un de fue dji Antioquia, pu lekol sa situasiõ-la ke apostolo-iela i Presbitero-iela dji legliz-la.³Ẽbe legliz dji Antioquia voie ie ale. Ie pase pu hejiõ dji Fenicia i dji Samaria, ka hakõte kumã nõ-judeu-iela osi te ka asekte Bõdje. I tut fue-iela hete boku kõtã ke sa nuvel-la.⁴Kã ie hive la Jehuzalem, legliz-la i apostolo-iela, i presbitero-iela husuve ie, i ie hakõte tut sa ki Bõdje te fe pu ie.⁵Mẽ un de mun dji patxizã dji fahizeu-iela ki osi te khe ie leve i ie dji: _ nõ-judeu-iela gãiẽ dji hete i ie gãiẽ dji obei lalua dji Moises.⁶Ẽbe apostolo-iela i presbitero-iela hasãble pu lekol sa situasiõ-la.⁷Aphue dji boku djiskusiõ,Pie leve i li dji: _ Mo fue-iela, zot save ki boku tã deie Bõdje xuezi mo ãt zot pu ãnüsie bõ nuvel pu nõ-judeu-iela pu ie puve tãde i khe ⁸I Bõdje, ki konet txo dji tut mun, mõthe ki Li ka asekte nõ-judeu-iela, li bai Sẽtesphui osi pu ie, kõsa kumã li bai pu no.⁹Bõdje pa ka fe pies djifehãs ãt no i ie, Li padõnẽ ie pexe-iela pase ki ie khe.¹⁰Ẽbe pukisa ki ato zot le mete Bõdje lãdã situasiõ djifisil, kã zot ka mete un xaj lãdã do djisa ki ka khe ato-iela? sa xaj-la nẽ no, i no ãtepase-iela hesi xaie.¹¹Pu kõtãtmã dji Sẽie Jezi no, judeu-iela, khe i no sove dji mem fom ki nõ-judeu-iela.¹²Ẽbe tut sa ki te laba hete this i ie kute Pol i Barnabe hakõte tut mihak-iela i bagaj ki joli ki Bõdje te fe pu ie ãt nõ-judeu-iela.¹³Kã ie finï koze, Txiag dji: _ Mo fue-iela, zot kute!¹⁴Simõ finï dji esplike kumã Bõdje phõmiẽ mõthe so pokosiõ ki li gãiẽ ke nõ-judeu-iela, li xuezi dji lamitã dji ie un pov ki apu li.¹⁵Pahol dji phofet-iela biẽ dako ke sa, pase Pathõ Sẽ-la dji:¹⁶Bõdje dji: "Aphue djisa mo ke tonẽ i mo ke edjifike ãko Lasosiete dji Davi, ki a kumã un kaz ki tõbe.Mo ke hasãble so pedas-iela ãko i mo ke hutonẽ level ãko.¹⁷Kõsa tut uot mun-iela, tut uot pov-iela ki mo aple, pu sa mopa, ie ke sase konet Bõdje. Kõsa Bõdje dji,¹⁸ki ãnüsie sa bagaj-iela djipi lõtã."¹⁹I Txiag kõtxinẽ: mo lide a sa: mo thuve ki no pa djivet jẽnẽ nõ-judeu-iela ki ka asekte Bõdje.²⁰Mo ka majinẽ ki no djivet ekhi un let pu ie, ki ka pale kõsa ki ie pa mãje laxe dji animal dji k'ale ofui kumã sakhifis pu bõdje-iela, ki ie pa phatxike mixã labitxuid seksual, ki ie pa mãje laxe dji pies animal ki ie ãgue i li muhi, i pu ie pa mãje djisã.²¹Pase, djipi lõtã, Lalua dji Moises ie ka li tut samdji-iela lãdã sinagog-iela i so pahol-iela ka ãnüsie lãdã tut vil-iela.²²Ẽbe apostolo-iela i presbitero-iela, ke fos dji tut legliz-la ie deside xuezi ãt ie un de om i voie ie pu Antioquia ke Pol i Barnabe. Sa ki ie xuezi-iela, Judas, ki ie k'aple Barsabas, i Silas. Sa de om-iela mun-iela dji legliz-la te ka hespete boku.²³Mum dji legliz-la voie ke ie sa let-la:" No,apostolo-iela i presbitero-iela, no voie saudasiõ pu no fue nõ-judeu-iela ki ka viv la Antioquia, Siria i Cilicia.²⁴No save ki un de dji no patxizã ale juk laba i dji bagaj ki fe zot hete ke phoblem.A pa ke no otohizasiõ ki ie fe sa.²⁵Aphue ki no deside i tut dako, no deside xuezi un de om i voie ie pu zot ke no fue-iela Pol i Barnabe,²⁶om-iela ki pase situasiõ djifisil i ahiske ie lavi lãdã thavai dji no Sẽie jezi Khi.²⁷No ka voie, ẽbe Judas i Silas pu pale pu zot suje sa bagaj-iela ki no ka ekhi.²⁸Pase ki Sẽtesphui i no mem deside pa mete pies xaj lasu zot, selmã sa bagaj-iela vuemã te bẽzuẽ ẽteãdji:²⁹Pa mãje laxe dji pies animal ki ie ka ofui ã sakhifis pu bõdje-iela, pa mãje pies animal ki ie ãgue i aphue li muhi, pa phatxike mixã labitxuid seksual, Zot ke hete biẽ so zot pa fe sa bagaj-iela. Lasãte pu zot tut!"³⁰Ẽbe ie voie kat-iela ale, i ie pu Antioquia. Laba ie hasãble khẽtxiẽ-iela i bai let-la pu ie. ³¹Kã ie li let-la, ie hete boku kõtã ke pahol dji kohaj ki li te gãiẽ lãdã'l. ³²Judas i Silas, ki a te phofet, pale boku ke fue-iela, ie bai fos i kohaj pu fue-iela.³³Ie pase un de ju laba, i aphue fue-iela voie ie ke kõtãtmã pu legliz dji Jehuzalem ãko ³⁴(mẽ Silas deside hete laba).³⁵Mẽ Pol i Barnabe hete la Antioquia. Ie i boku uot khẽtxiẽ te ka mõthe i ãnüsie pahol dji Sẽie.³⁶Aphue dji un de ju deie, Pol dji pu Barnabe: __ ãnü tonẽ i vizite fue-iela lãdã tut vil-iela kote no deha ãnüsie pahol dji Bõdje. Ãnü gade si ie biẽ.³⁷Barnabe te le pote Jã Mahkus.³⁸Mẽ Pol pa te le, pase Mahkus pa te hete ke ie juk finisiõ dji phõmiẽ voiaj dji misiõ ki ie fe, mẽ li te lese ie la Panfilia.³⁹Pu sa ie te gãiẽ un djiskusiõ tho fo, ki ie sepahe dji ie kõpãiẽ. Barnabe ale ke Jã Mahkus i ie navidje pu Chipre,⁴⁰ẽkãt ki Pol xuezi Silas i ie voiaje, aphue ki fue-iela hãde ie pu Bõdje ẽtxupe dji ie.⁴¹I Pol voiaje pu Siria i hejiõ dji Cilicia, ka bai fos pu legliz-iela.

Chapter 16

¹Pol hive lãdã vil dji Derbe i Listra. La Listra te ka hete un khẽtxiẽ ki ie k'aple Timoteo. So mãmã, un fam khẽtxiẽ, a te dji has dji judeu-iela, mẽ so papa a te un grego.²Tut fue-iela ki te ka hete la Listra i Iconio te ka pale biẽ dji Timoteo.³Pol te le ale ke'l i pu sa li xathe'l pase tut judeu-iela ki te ka hete lãdã sa kote-iela te save ki papa dji Timoteo a te un grego.⁴Lãdã tut vil-iela kote ie te ka pase, ie te ka pale pu khẽtxiẽ-iela desiziõ-iela ki apostolo-iela, presbitero-iela dji legliz-la te deside, i pu ie te obei sa desiziõ-iela.⁵Kõsa legliz-iela te ka hete pi fo lãdã espua, i lemeho dji khẽtxiẽ-iela te ka boku xak ju.⁶kumã Sẽtesphui pa lese ki ie ãnüsie pahol-la la Asia, Pol i Silas voiaje pu hejiõ dji Frigia-Galacia.⁷Kã ie hive phox dji Misia, ie seie ale pu Bitinia, mẽ Lesphui dji Jezi pa lese ie ale.⁸Ẽbe ie pase pu Misia i ie hive la vil dji Troade.⁹Lãdã sa nuit-la Pol te gãiẽ un viziõ. Li ue om dji Macedonia, ki te djibut i te ka dji: "Vinï pu Macedonia i ide no!"¹⁰Aphue djisa viziõ-la, no deside ale vit pu Macedonia, pase no te save ki Bõdje te aple no pu ãnüsie *bõ nuvel-la laba.¹¹No bake la Troade i no ale djihekmã pu zile dji Samotracia. Lãdã uot ju-la no hive la degha Neapolis.¹²Dji laba no ale pu Filipos un vil ïpohtã dji hejiõ dji Macedonia i osi *Colonia dji Roma, kote no hete boku ju.¹³Samdji no sotxi dji vil-la no ale obo lahivie-la, pase ki no te ka majinẽ ki laba te djivet gãiẽ un kote pu judeu-iela phuie.No asi i no kumase bladje ke fam-iela ki te hasãble laba.¹⁴Un djisa fam-iela ki te ka kute no a te Lidia, un mun ki te ka vãde lẽj dji *purpura, dji vil dji Tiatira. Li te ka adohe Bõdje, i Sẽie luvui so mẽmua pu li kõphan akisa Pol te ka koze.¹⁵Li i mun-iela dji so kaz ale batxize. Aphue Lidia ẽvite no, li dji: Vinï hete la mo kaz, si zot ka khe, ki vuemã, mo ka khe lasu Sẽie.Kõsa li oblije no hete la so kaz.¹⁶Un ju, kã no te k'ale pu un kote dji phuie, vinï kote no un fam esklav. Sa fam-la te dominẽ pu un lesphui mal ki te ka **adjiviẽ🔯, ke sa so met-iela te ka gãiẽ boku lajã ke **adjiviasiõ🔯 ki li te ka fe.¹⁷Fam-la kumase suiv no, li te ka hele kõsa: __ sa om-iela sa siavito dji Bõdje ki boku hot i ie ka ãnüsie kumã pu zot puve sove!¹⁸Fam-la fe sa boku ju. Lãdã finisiõ-la Pol hete ãhaj, li gade kote fam-la i li bai zod pu lesphui-la. _ pu povua dji nõ dji Jezi Khi, mo ka voie ki u sotxi dji sa fam-la! I lãdã mem lokasiõ, lesphui-la sotxi.¹⁹Kã met-iela dji fam-la ue ki ie pa te ke gãiẽ lajã ãko ke so adjiviasiõ🔯, ie txẽbe Pol i Silas ie pote ie pu phuezãs dji otohite-iela juk la plas-la.²⁰Ie phuezãte ie pu otohite-iela dji Roma i ie dji: Sa om-iela sa judeu i ie ka xakaia ke no vil.²¹Ie ka mõthe labitxuid, ki kõt no lalua. No, ki sa dji Roma, no pa puve asekte sa labitxuid-iela.²²Djila un ban mun hasãble pu bhuiga ke Pol i Silas. I otohite-iela voie txihe ie lẽj-iela pu ie fut Pol i Silas ke batõ.²³Aphue ki ie fut Pol i Silas boku, otohite-iela jite de-iela lãdã phuiziõ i ie bai zod pu soda dji phuiziõ-la pu veie ie ke tut fos.²⁴Aphue ki li husuve sa zod-la, soda dji phuiziõ-la jite la phuiziõ ki ka hete ofõ lajol-la , i li phui ie pie-iela ãt de gho madhie.²⁵Un munuï dji nuit, Pol i Silas te ka phuie i te ka xãte pu Bõdje, i uot mun ki te phui-iela te ka kute.²⁶Djinku, late-la thãble boku, ki sukuie fe dji phuiziõ-la. Lãdã sa lokasiõ-la tut lapot-iela luvui, i xen-iela ki te phui mun-iela ie kase.²⁷Djila soda dji phuiziõ-la leve. Kã li ue ki lapot-iela dji phuiziõ-la te luvui, li majinẽ ki mun ki te phui-iela te mahõ. Ẽbe li hale so espad pu te txue so ko,²⁸mẽ Pol hele biẽ fo: _pa fe sa! no tut esi la!²⁹Djila soda-la dumãde un lalãp pu li, li ãthe vit kote ie te phui i li ãjunü djivã Pol i Silas. ³⁰Aphue li ale ke de-iela pu deho i li dumãde dji ie:_ akisa mo djivet fe pu mo puve sove?³¹Ie hepon: _ khe lasu Sẽie Jezi i ke sove, u i mun-iela dji u kaz.³²Ẽbe ie ãnüsie pahol dji Sẽie pu soda-la i tut mun-iela dji so kaz.³³Lãdã sa mem lo dji nuit-la, soda-la kumase ẽtxupe dji ie, li lave ie blese-iela dji pohad ki ie te phã. Aphue li i tut mun-iela dji so kaz ale batxize.³⁴Aphue li ale ke Pol i Silas pu so kaz i li bai mãje pu ie. Soda-la i mun dji so kaz hete boku kõtã pase ki ato ie te ka khe lasu Bõdje.³⁵Kã ju bõmãtẽ, otohite-iela dji Roma voie un de soda ke sa zod-la pu sa soda ki te ka veie phuiziõ-la: "libiate sa om-iela ".³⁶Ẽbe soda-la dji pu Pol: otohite-iela voie libiate zot. Zot puve ale ato thãkil.³⁷Mẽ Pol dji pu soda-iela: Mo i Silas no sa mun dji Roma i, mem kõsa, sã fe ãiẽ, ie fut no lamitã ban mun. I aphue ie jite no la phuiziõ. I ato ie le voie no ale ãseghe? sa nõ! ki phop otohite-iela vini i libiate no!³⁸Soda-iela ale hakõte pu otohite-iela akisa Pol te dji. Kã otohite-iela save ki Pol i Silas sa mun dji Roma, ie hete pe,³⁹ie ale dumãde padõ. Ẽbe otohite-iela txihe ie dji phuiziõ i dji pu ie ale dji vil-la.⁴⁰Pol i Silas sotxi dji phuiziõ i ie ale pu Kaz dji Lidia. Laba ie kõthe ke fue-iela, ie bai fos pu tut. Aphue ie ale.

Chapter 17

¹Pol i Silas pase pu vil dji Anfipolis i Apolonia i ie lãdã vil dji Tessalonica, kote te gãiẽ un sinagog.²Kõfom so labitxuid, Pol ale laba i dehãtxi thoa samdji li pale suje pahol sẽ-iela ke mun-iela ki te laba lãdã sinagog-la.³Pol esplike i mõthe ki 🔯Messias-la te bẽzuẽ sufui, i ki aphue dji muhi, li te gãiẽ pu hesusite. Pol te ka dji:__ Sa Jezi ki mo ka ãnüsie pu zot a 🔯Messias.⁴Un de judeu ki te ka kute asekte i ie hasãble ke Pol i Silas. Un ghã lemeho dji nõ-judeu ki te ka khe lasu Bõdje i boku madam ki te ïpohtã dji vil-la osi hasãble lãdã patxizã-la.⁵Mẽ judeu-iela hete ke jalu. Ie ale sase un de om ki mixã ãt mun ki maleve-iela dji lahi-iela ie fõmẽ un patxizã. Ie fe boku kõfusiõ lãdã vil-la ie atake kaz dji Jasão, ka sase Pol i Silas pu pote ie pu lamitã dji pov-la.⁶Mẽ kumã ie pa thuve Pol i Silas, ie ale ã fos ke Jasão ie un de fue juk la phuezãs dji otohite-iela dji vil-la, ie te ka hele: Sa om-iela ki pote dezadhimã lãdã tut kote-iela! ato ie hive juk lãdã no vil,⁷i Jasão fe ie hete lãdã so kaz. Ie ka dezobei lalua-iela dji Cesar, ie ka dji ki gãiẽ uot vue, ki ie k'aple Jezi.⁸Kã pov-la i otohite-iela tãde sa ie hete kole.⁹I otohite-iela libiate Jasão i uot-iela, aphue ki ie peie kãtxite ki otohite-iela dumãde pu sa.¹⁰Kã hive nuit-la, fue-iela voie Pol i Silas pu vil dji Bereia. Kã hive laba, ie ale lãdã sinagog-la.¹¹mun-iela ki ka hete laba ie mẽmua te pi luvui pase mun-iela dji Tessalonica i ie kute mẽsaj dji Pol ke bõ volõte. Tut ju-iela ie te ka lekol Pahol Sẽ-iela pu save si Pol te ka dji a te lavehite.¹²Kõsa boku judeu djisa vil-la khe, i osi nõ-judeu-iela, kumã fam-iela ki pi ïpohtã dji vil-la, kumã osi boku om.¹³Mẽ, kã judeu-iela dji Tessalonica save ki Pol te ka ãnüsie pahol dji Bõdje osi la Bereia, ie ale juk laba i ie kumase fe pov-la hete kõt ie .¹⁴Ẽbe fue-iela voie Pol pi vit pu obo ghã lahivie; mẽ Silas i Timoteo hete la Bereia.¹⁵Sa fue-iela ki te ka akõpãiẽ Pol ie ale ke'l juk vil dji Atenas. Aphue ie hutonẽ pu Bereia, ie pote un nuvel dji Pol; Li dumãde ki Silas i Timoteo ale kõthe ke'l la Atenas pi vit posib.¹⁶Ẽkãt Pol te ka ãtan Silas i Timoteo, li hete kole kã li ue vil-la plẽ ke txibodjẽ.¹⁷Li te k'ale pu sinagog-la i laba li te ka pale ke judeu-iela i ke nõ-judeu-iela ki te ka khe lasu Bõdje.I tut ju-iela, lãdã plas-la, li te ka pale ke mun-iela ki te laba.¹⁸Un de methes (epicureus) mun ki gãiẽ plesi lasu bagaj sẽsual, i un de (estoico) om ki siaie lãdã labitxuid-iela, ie te ka djiskite ke Pol. Kã li pale pu ie dji Jezi i dji hesuheisiõ, ie dumãde: akisa sa bladjo-la le dji ke sa? uot-iela te ka dji: komsi li ka pale dji bõdje-iela ẽthãje-iela. Ie te ka dji sa pase ki Pol te ka ãnüsie Jezi i hesuheisiõ-la.¹⁹Ẽbe ie pote Pol pu un heuniõ dji Kõsei-la dji vil-la i ie dji: no le save a ki nov pahol sa ki u ka pote pu no.²⁰Pase u ka dji bagaj ki pu no ẽthãj, i no le save akisa ie le dji.²¹ Pase ki tut mun dji Atenas i ẽthãje-iela ki te ka hete laba te kõtã ka pase tã ka hakõte i kute un kek nuvel.²²Ẽbe Pol hete djibut djivã ie lãdã heuniõ dji Kõsei-la, i li dji: Om-iela dji Atenas! mo ka ue ki lãdã tut bagaj-iela zot ka suiv helijiõ.²³Vuemã, kã mo te ka maxe lãdã vil-la mo te ka gade kote-iela kote zot ka adohe zot bõdje-iela, mo un 🔯altar( tab pu sakhifis) ki ekhi kõsa: *Pu Bõdje ki no pa konet*. Pase sa Bõdje ki zot ka adohe sã konet, jistemã a sa ki mo ka ãnüsie pu zot.²⁴Bõdje fe tã-la i tut sa ki li gãiẽ, i Sẽie dji siel-la i late-la pa ka hete lãdã Kaz ki om-iela ka fe.²⁵I osi Li pa bẽzuẽ ki ie fe ãiẽ pu Li, pase a Li mem ka bai lavi pu tut, hespihasiõ i tut bagaj-iela.²⁶Dji selmã un om Li fe tut has dji mun-iela pu viv lasu late. Ãvã li te fe pov-iela, Bõdje te make pu ie plas kote ie te ke hete i kõbie tã ie te ke hete laba.²⁷Li fe sa tut puve sase'l, i mem ka tate, no puve kõthe'l. Li, vuemã pa luẽ dji xakẽ un dji no.²⁸Pase ki, kumã kek mun dji: "lasu'l no ka viv, no ka maxe i no esi". I un de dji zot *poeta (mun ki ka koze biẽ), dji: "No osi sa so pitxit".²⁹I, kumã no sa so pitxit, no pa djivet majinẽ ki Bõdje sãble un bõdje dji lo, "*prata o dji hox, ki mun ke ie lãmẽ.³⁰Lõtã Bõdje pa hete kõtã ke pov-la palakos dji sa bagaj-iela. Mẽ ato Li ka voie ki tut mun-iela, lãdã tut kote-iela, hepãtxi dji ie pexe-iela. ³¹Pase Li make ju ki Li ke kõdãnẽ tã-la ke *Justis, pu un mun ki Li xuezi. I Li bai laphuev djisa pu tut kã Li hesusite sa om-la.³²Kã ie tãde Pol ka pale a hespek dji hesuheisiõ-la, un de futan dji li, mẽ uot-iela dji: lãdã uot lokasiõ no le kute u pale suje sa.³³Ẽbe Pol ale dji laba.³⁴Mẽ un de mun khe i ie hasãble ke li. Ãt sa mun-iela te laba Dionizio, ki a te un mun dji Kõsei-la, un fam ki ie k'aple Damaris i plis uot mun.

Chapter 18

¹Aphue djisa, Pol sotxi dji Atenas i li ale pu Corinto.²Li kõthe laba un judeu ki ie k'aple Aquila, ki a te dji vil dji Ponto. Pa te ka fe boku tã ki li te hive dji Itália ke so fam Priscila. Ie te sotxi dji laba pase ki, Claudio te bai zod pu tut judeu-iela sotxi dji Roma. Pol ale vizite ie³i li hete laba pu thavai ke ie, pase ki phofisiõ dji Pol a te mem la ke ie pa, ki a te fe bahak.⁴I tut samdji-iela li te ka koze lãdã sinagog-la li te ka fe judeu-iela i nõ-judeu-iela khe.⁵Aphue ki Silas i Timoteo hive dji Macedonia, Pol kumase bai tut so tã pu ãnüsie mẽsaj-la. Li te ka afihmẽ pu judeu-iela ki Jezi a 🔯Messias.⁶Mẽ un de dji ie hete kõt Pol i ie solãte'l, i li sukuie lapusie dji so lẽj-iela i li dji: zot sa hespõsab pu zot phop djisthuisiõ! mo inosã. Dji ato pu djivã mo ke ãnüsie mẽsaj-la pu nõ-judeu-iela.⁷Ẽbe li sotxi dji laba i li ale hete la kaz dji un om ki ie k'aple Ticio Justo, un nõ-judeu ki te ka adohe Bõdje. So kaz te ka hete obo sinagog-la.⁸Crispo, ki a te xef dji sinagog-la, osi khe lasu Sẽie Jezi, i tut mun-iela dji so kaz osi khe. Boku mun dji vil dji Corinto tãde mẽsaj-la i ie ale batxize.⁹Lãdã un nuit Pol te gãiẽ un viziõ, i lãdã'l Sẽie dji: _ Pa hete pe, kõtxinẽ pale i pa hete dji pale,¹⁰pase ki mo ke u. Pies mun pa puve fe u pies djimal, pase boku mun dji sa vil-la a mopa.¹¹I Pol hete laba un ãnẽ edjimï ka mõthe pahol dji Bõdje pu sa mun-iela.¹²Kã Galio tonẽ guvelmã dji vilaj dji Acaia, judeu-iela hasãble kõt Pol. Ie txẽbe'l, i pote'l pu thibunal¹³I ie dji pu guvelmã-la: _ sa om-la le fe pov-la adohe adohe Bõdje dji un mãiẽ ki kõt no lalua.¹⁴Kã Pol te ke koze, Galio dji pu judeu-iela: _judeu-iela si sa a te un kek fot ghav o un ghã khim, li te jis pu mo kute zot ke pasiãs.¹⁵Mẽ ,kumã a selmã un kestxiõ dji pahol, dji nõ-iela i dji zot phop lalua, êtxupe dji sa zot mem. Mo pa ke sa un mun pu kõdãnẽ sa kestxiõ-la.¹⁶I aphue li voie txihe ie dji thibunal-la.¹⁷Ẽbe ie txẽbe Sostenes, xef dji sinagog-la, i ie fut li djivã thibunal-la. Mẽ Galio pa fe ãiẽ.¹⁸Pol hete boku ju ke khẽtxiẽ-iela la Corinto. Aphue li pale pu fue-iela ki li k'ale, i li bake lãdã un bato ka navidje pu Siria, ãsam ke Priscila i so om Aquila. Ãvã li bake la Cencreia, li kupe so xive i so tet hete net, kumã un sin dji ki li te kõphui un phomes ki li te fe ke Bõdje.¹⁹Ie hive la vil dji Efeso, i Priscila i Aquila hete laba. Pol ãthe lãdã sinagog-la i li pale ke judeu-iela.²⁰Ẽbe ie dumãde'l pu li hete ke ie pi boku tã, mẽ li pa te le.²¹I, kã li ale li dji: Mo ke hutonẽ, si Bõdje le. Ẽbe Pol bake i li ale dji Efeso.²²Kã li debake la Cezareia, li ale vit pu Jehuzalem. Laba li vizite legliz-la vit i aphue li ale pu Antioquia dji Síria.²³Aphue dji hete un tã la Antioquia, li ale. Li pase pu hejiõ dji Galacia i dji Frigia, li te k'ale dji un kote ou uot li te ka bai fos i kohaj pu tuy khẽtxiẽ-iela.²⁴Un judeu ki ie k'aple Apolo, li fet la vil dji Alexandria, li te hive la Efeso. Li te ka pale boku biẽ i te gãiẽ un ghã konetmã dji pahol Sẽ-iela.²⁵Li te gãiẽ konetmã osi dji Ximẽ dji Sẽie, li te ka pale ke ghã volõte, i kumã li te ka mõthe a hespek dji Jezi te jis ; li te konet selmã batem dji Jã.²⁶Li kumase pale ke kohaj lãdã sinagog-la. Priscila i so om Aquila ie tãde'l te ka pale, ẽbe ie pote'l pu ie kaz ie esplike'l pi biẽ ximẽ dji Bõdje.²⁷Kã Pol deside ale pu Acaia, khẽtxiẽ-iela dji Efeso, bai kohaj pu li i ie ekhi let pu fue-iela dji laba, dumãde pu ie husuve'l biẽ. ²⁸Apolo ke ghã laphuev fo, li te ka dethi judeu-iela lãdã djiskusiõ-iela, li te ka bai laphuev lãdã pahol Sẽ-iela ki Jezi a te 🔯Messias.

Chapter 19

¹Ẽkãt Apolo te la Corinto, Pol voiaje pu hejiõ dji Asia i li hive la Efeso. Laba li kõthe un de khẽtxiẽ,²i li dumãde ie: Kã zot khe, zot husuve Sẽtesphui?Ie hepon: _ Nõ, no pa te save si te gãiẽ Sẽtesphui.³Pol dumãde: ki kalite batem zot husuve? Ie hepon: _ batem dji Jã Batxist.⁴Ẽbe Pol dji: Jã te ka batxize sa mun ki te ka hepãtxi dji ie pexe-iela. I osi li te ka pale pu pov dji Izhael ki ie te djivet khe lasu sa ki te ke vinï aphue dji li, ki a Jezi.⁵Aphue ki ie tãde sa, om-iela ale batxize lasu nõ dji Sẽie Jezi.⁶Djila Pol poze so lãmẽ lasu ie, i Sẽtesphui desan lasu ie. Ẽbe ie kumase koze ã lang ẽthãj i ãnüsie osi mẽsaj dji Bõdje.⁷Sa om-iela a te ie duz.⁸Dehãtxi thoa mua Pol ale lãdã sinagog-la i pale ke kohaj pu pov-la. Li te ka koze ke ie i li te ka seie fe ie khe a hespek dji Lasosiete dji Bõdje .⁹Mẽ un de pa te khe i, djivã tut mun, tuju ie te ka koze mal dji Ximẽ dji Sẽie Jezi. Ẽbe Pol ãbãdonẽ sinagog-la, i khẽtxiẽ-iela ale ke li, i li te ka pale tut ju-iela lãdã lekol dji un om ki ie te k'aple Tirano.¹⁰Li fe sa dehãtxi de ãnẽ, juk kã tut mun-iela dji Asia, kumã judeu i nõ-judeu, tãde mẽsaj dji Sẽie.¹¹Pol te ka fe boku mihak ke povua dji Bõdje te bai pu li, ¹²ki mun-iela te ka phã so ghiõ o lẽj ki li te ka ize ie te ka pote pu mun malad-iela tuxe ie. I kã, ie te ka tuxe pedas ghiõ o lẽj-la, ie te ka djiehi; i dji uot mun-iela te ka sotxi lesphui mal.¹³Un de judeu ki te ka maxe dji un kote pu uot, ki te ka txihe lesphui mal, ie te le ize nõ dji Sẽie Jezi pu txihe lesphui mal-iela, ie te ka dji: __ Pu povua dji nõ dji Jezi, sa mem ki Pol ka ãnüsie, no ka voie ki zot sotxi!¹⁴Om-iela ki te ka fe sa, a te set pitxit-iela dji un judeu ki ie k'aple Ceva, ki a te ghã sasedotxi.¹⁵Mẽ un ju un lesphui mal dji pu ie: _ mo konet Jezi i mo konet akimun ki a Pol. Mẽ akimun ki a zot?¹⁶Ẽbe om ki te ka lesphui mal-la bhuiga ke ie, li fut ke boku violãs, ki ie mahõ dji kaz-la blese i ke ie lẽj-iela fãde.¹⁷I tut mu ki te ka hete la Efeso, judeu-iela i nõ-Judeu-iela, save djisa. Ie hete boku pe, i ie hespete nõ dji Sẽie Jezi pi boku.¹⁸Ẽbe boku djisa ki khe-iela vinï i kõfese ie pexe-iela ki ie fe.¹⁹I boku djisa ki te ka fe maji nue ie hasãble ie lib-iela i pote ie pu bule djivã tut mun. Kã ie kalkile phui djisa liv-iela ki ie bule-iela, hive sẽkãt mil ãghẽnẽ dji prata.²⁰Kõsa, djisa mãiẽ-la, mẽsaj-la dji Sẽie te ka ãnüsie, i li te ka kate plis boku i ke ghã povua.²¹Aphue djisa, Pol deside pase pu Macedonia i Acaia i ale juk Jehuzalem. Li te ka dji: __ Aphue ki mo vizite Jehuzalem, mo bẽzuẽ ale la Roma.²²Ẽbe Pol voie pu Macedonia de dji so mun ki ka ide'l, Timoteo ke Erasto, mẽ li hete tuju un tã la Asia.²³A lãdã sa lokasiõ-la ki hive la vil dji Efeso un ghã thẽ palakos dji Ximẽ dji Sẽie.²⁴Un mun ki te ka vãde i fabhuike bagaj dji lo, ki ie te k'aple Demetrio te ka fe txi model dji kaz dji bõdje Diana, i so thavai te ka bai boku lajã pu sa mun-iela ki te ka thavai ke li.²⁵Ẽbe li aple sa mun-iela i uot-iela dji mem thavai i li dji: _ Mo kamahad-iela, zot save ki no hixez ka vinï djisa no thavai-la.²⁶Zot mem puve ue i tãde akisa sa om Pol-la ka fe. Li ka afihmẽ ki sa bõdje-iela ki om-iela ka fe ke lãmẽ ie pa sa Bõdje dji lavehite. I li ka hesi fe boku mun khe, kumã dji esi i kõsa osi dji phox tut Asia.²⁷Kõsa pov-la puve pa kõsidehe no thavai. I a pa selmã sa. I veie osi kaz dji ghã bõdje Diana pa hete vu pu ãiẽ i veie osi ie lese dji adohel i piad so ipohtãs lãdã tut Asia i lãdã tã-la ãtxe.²⁸Kã ban mun-iela tãde sa ie hete ãhaj i ie kumase hele: ghã a Diana dji Efeso!²⁹I kõfusiõ-la kate pu tut vil-la. Ban mun-iela txẽbe Gaio i Aristarco, de mun dji Macedonia ki te ka voiaje ke Pol, i ban mun-iela hale ie juk lãdã un *Teatro ( (un ghã kaz ki ka husuve tut kalite muhmã).³⁰Pol te le pale pu pov-la, mẽ fue-iela pa lese.³¹Un de füsiõne dji vil-la, ki a te kamahad dji Pol, voie un nuvel pu li, pu li pa ale pu teatro-la (un ghã kaz ki ka husuve tut kalite muhmã).³²Lãdã sa lokasiõ-la ban mun-iela ki te lãdã teatro-la te lãdã un thẽ kõpletmã: Un te ka koze un bagaj, i uot-iela te ka hele uot bagaj, i boku dji ie pa te save pukisa ie te laba.³³Un de mun hete ka majinẽ ki a te fot dji Alexandre, i judeu-iela oblije'l ale hete laba djivã. Djila Alexandre fe sin ke so lãmẽ i li seie koze pu defie so ko djivã pov-la .³⁴Mẽ, kã ie piasuve ki li te sa judeu, ie hele tut ãsam, mem bagaj dehãtxi 2 le dji tã: Ghã a Diana dji efesio-iela!³⁵Finalmã sekhete dji phuefe dji vil-la hesi kalmẽ pov-la. Li dji kõsa: __Mun-iela dji Efeso! zot tut save ki no vil ki ka sehe kaz dji ghã bõdje Diana i hox ki sẽ ki tõbe dji siel-la.³⁶Pies mun pa puve dji ki sa a mãto. Kõsa zot hete this zot pa fe ãiẽ sã majinẽ biẽ.³⁷Zot pote esi la sa om-iela, mẽ ie pa volo kaz-la, nẽ ie pa demãtxi no Bõdje Diana.³⁸Si Demetrio i so mun-iela ki ka idel gãiẽ un kek akusasiõ kõt kek mun, ie puve phuezãte ie akuzasiõ-iela lãdã thibunal-la, pase pu sa gãiẽ ju jis dji heuniõ, i osi gãiẽ guvelmã-iela.³⁹Si zot le kek bagaj tuju, sa ie ke thete lãdã heuniõ dji pov-la kõfom no lalua.⁴⁰Veie ie dji ki a no fot ki fe sa kõfusiõ, palakos djisa ki hive jodla.. Pa gãiẽ hezõ pu tut sa kofuziõ-la, i no pa gãiẽ kumã pu esplike tut sa.⁴¹Aphue ki li djisa pahol-iela, li finï heuniõ.

Chapter 20

¹Kã finï sa kofuziõ-la, Pol voie aple fue-iela i li koze ke ie i bai fos i kohaj pu ie. Ẽbe li ãbhase ie i li ale pu Macedonia.²Li jãbe sa hejiõ-iela, ka bai boku kohaj i fos ke so mẽsaj pu khẽtxiẽ-iela. Djila li hive la Acaia,³kote li hete thoa mua. Kã li te phuepahe pu ale pu Siria, li save ki judeu-iela te gãiẽ mal itẽsiõ kõt li. Ẽbe li deside hutonẽ pu Macedonia.⁴Ale ke'l sa mun-iela: Sopatro, pitxit dji Pirro, dji vil dji Bereia; Aristarco i Secundo dji vil dji Tessalonica; Gaio dji Derbe; Timoteo; i osi Tiquico i Trofimo, ki a te dji Asia.⁵Sa om-iela ale djivã ie ãtan no la Troade.⁶Aphue dji *Lafet dji Djipẽ sa Fehmẽto, no ale dji vil dji Filipos. Sẽk ju aphue no kõthe ke ie la Troade i no hete laba un simen.⁷Samdji nãnuit no hasãble ke fue-iela pu pataje djipẽ-la. Pol pale lãdã sa heuniõ-la i li kõtxinẽ pale juk munuï, pase li te voiaje bõmãtẽ.⁸Te gãiẽ boku lalãp ka klehe lãdã lasal kote no te hasãble, kote te ka hete lãdã thoazem etaj dji kaz-la.⁹Un jon mun ki te k'aple Eutico te asi lãdã un jãnel. I, kumã Pol te kõtxinẽ pale pale dehãtxi boku tã, jon mun-la kumase sigale. Djinku, li dhõmi i tõbe dji jãnel-la. Kã ie leve'l, li te muhi.¹⁰Ẽbe Pol desan, li bese, i ãbhase jon mun-la i li dji: _ Zot pa hete pe, pase li vivã.¹¹Aphue Pol mõte ãko pataje djipẽ-la i ie mãje. Li koze tuju boku tã, juk bõmãtẽ, i aphue li ale.¹²Djila ie ale ke jon mun-la, vivã, pu so kaz, i sa lese ie boku kõtã.¹³No ale djivã i nõ bake lãdã un bato ki pote no juk Assôs, kote no ãtan Pol. Li voie no fe sa , pase ki li te le ale pa late juk laba.¹⁴Kã li kõthe ke no la Assôs, no husuve'l lãdã bato-la i nõ kõtxinẽ navidje juk vil dji Mitilene.¹⁵Ẽbe no ale dji laba i, lãdã uot ju-la, no pase phox dji zile dji Quios. uot ju-la no te deha la zile dji Samos i un ju aphue no hive la Mileto.¹⁶Pol te deside pase luẽ dji vil dji Efeso pu pa tade boku la Asia. Li te boku phuese, pase li te le hive Jehuzalem, si posib, ãvã ju dji *Lapẽtkot.¹⁷La Mileto Pol voie aple presbitero-iela dji legliz dji Efeso pu ie kõthe ke'l. ¹⁸Kã ie hive Pol dji: __ Zot save kumã mo viv tut sa tã ki mo te ãsam ke zot, djipi phõmiẽ ju ki mo hive la Asia.¹⁹Mo fe mo thavai kumã *siavito dji Sẽie, ke tut mo hespek, ka khie, i ke boku dji djifikute, palakos dji judeu-iela ki te hasãble kõt ko.²⁰Zot save osi ki mo fe tut pu ide zot, ka ãnüsie Bõ Nuvel i mõthe lamitã pov-la i dji kaz ã kaz.²¹Mo dji ke asihãs pu judeu-iela i nõ-Judeu-iela ki ie djivet hepãtxi dji ie pexe-iela, i tonẽ pu Bõdje i khe lasu no Sẽie Jezi.²²Ato mo k'ale pu Jehuzalem, ka obei Sẽtesphui, sã save akisa ke hive ke mo laba.²³Mo save selmã ki lãdã tut vil-iela Sẽtesphui te viatxi mo ki phuiziõ i sufãs ka ãtan mo.²⁴Mẽ mo pa ka bai vale pu mo phop lavi. Ïpohtã a ki mo kõplete mo misiõ, i finï thavai ki Sẽie Jezi bai pu mo fe. I misiõ-la a sa: ãnüsie Bõ Nuvel dji *kõtãtmã dji Bõdje.²⁵Mo te ãt zot, ka ãnüsie *Lasosiete dji Bõdje, i ato mo save ki zot pa ke ue mo ãko.²⁶Pu sa, ki tut asihãs mo ka afihmẽ jodla ki, si un kek dji zot pedji, a pa mo fot.²⁷Pase mo pa lese dji ãnüsie pu zot tut sa ki Bõdje te le ki zot save.²⁸Ẽtxupe dji zot ko mem i dji tut patxizã-la ki Sẽtesphui lese pu zot ẽtxupe, kom pasteh-iela dji legliz dji Bõdje, ki li axte ke djisã dji so phop Pitxit Jezi.²⁹Pase mo save ki aphue ki mo ale, ke pahet boku xẽ ki mixã lamitã dji zot, ie pa ke gãiẽ lapen dji patxizã-la.³⁰I ke hive lokasiõ ki un de dji zot ke hakõte mãto, ka sase pote fue-iela pu zot bo.³¹Zot hete ka veie i xõje ki dehãtxi thoa mua, nuit i jonẽ i ka khie, mo pa hete dji mõthe un dji zot.³²I ato mo ka hãde zot pu Bõdje i pu pahol dji so kõtãtmã.Pase li puve ide i edjifike zot i puve bai un hixez ãsam ke tut ki Li sepahe pu Li.³³Mo pa jẽ te le *prata, nẽ lo, nẽ lẽj dji pies mun. ³⁴Zot save ki mo thavai ke mo phop lãmẽ-iela i mo hesi tut ki mo i mo kõpãiẽ-iela dji thavai te bẽzuẽ. ³⁵Lãdã tut mo mõthe zot ki a ka thavai kõsa ki no puve ide mun ki pov-iela. Xõje dji pahol-iela dji Sẽie Jezi : "ghã kõtãtmã pu mun ki ka bai, pase pu sa ki ka husuve-la. "³⁶Kã Pol finï dji Koze, li ãjunü ke fue-iela i li phuie. ³⁷Ẽbe ie tut khie boku, ie ãbhase i ie bo Pol.³⁸Ie te this, pase ki li te dji pu ie ki ie jẽ pa te ke ue'l ãko. Ẽbe ie akõpãiẽ'l juk lãdã bato-la.

Chapter 21

¹Aphue ki no sepahe dji ie, no bake i no navidje djihekmã pu zile dji Cos. Uot ju-la no hive la degha dji Rodes, i dji laba no kõtxinẽ juk la vil dji Patara,²kote no kõthe un bato ki te k'ale pu Fenícia . Ẽbe no bake lãdã'l i no voiaje.³Kã no ue zile dji Chipre, no pase bo agox dji li, i no navidje la djihesiõ dji Siria.No hive la vil dji Tiro, kote no debake, pase ie te bẽzuẽ dexaje bato-la.⁴Lãdã sa vil-la no kõthe un de khẽtxiẽ i no hete ke ie un simen. I pu Sẽtesphui ie te ka dji pu Pol pa ale pu Jehuzalem.⁵Mẽ, kã hive ju pu ale, no kõtxinẽ no voiaj. Tut sa fue-iela, ke ie fam-iela i ie pitxit-iela, ie akõpãiẽ no juk deho dji vil-la; i tut ãjunü laba obo lahivie-la i no phuie.⁶Aphue no sepahe dji ie, no bake lãdã bato-la, i ie hutonẽ pu ie kaz.⁷No kõtxinẽ voiaje, no navidje dji Tiro pu Ptolemaida. Laba no kõthe i kõphuimẽte fue-iela i no pase un ju ke ie.⁸Lãdã uot ju-la no ale i no hive la vil dji Cesareia. Laba no ale pu kaz dji * evangelista Filip i no hete ke li. Filip a te un dji set om-iela ki ie te xuezi la Jehuzalem.⁹Li te gãiẽ kat pitxit fam phofet.¹⁰Un de ju aphue ki no hive, un phofet ki ie k'aple Agabo Vinï dji hejiõ dji Judeia. ¹¹Li hive phox dji no, li txẽbe sẽtxie dji Pol, li mahe so phop pie-iela i so phop lãmẽ-iela i li dji: __ Sẽtesphui dji sa: Kõsa la Jehuzalem judeu-iela ke mahe sa om ki a met djisa sẽtxie-la ie ke hãde'l la lãmẽ dji nõ-judeu-iela.¹²Kã no tãde sa, no i fue-iela dji Cesareia no dji pu Pol pa ale pu Jehuzalem.¹³Mẽ li hepon: _ Pukisa zot ka khie kõsa? i zot ka fe hete this! mo phuepahe a pa selmã pu ie mahe mo, mẽ juk pu muhi la Jehuzalem palakos dji Sẽie Jezi.¹⁴I no pa hesi fe ki li pa ale. Ẽbe no lese'l i no dji: _ fe kumã volõte dji Sẽie!¹⁵Aphue dji pase un de ju laba, no hasãble no bagaj-iela i no ale pu Jehuzalem.¹⁶Un de djisip dji Cesareia akõpãiẽ no i ie pote no juk kaz kote no te ke hete. Met dji kaz-la a te Menasom ki fet la Chipre i un dji phõmiẽ djisip-iela.¹⁷Kã no hive Jehuzalem fue-iela husuve no ke boku kõtãtmã.¹⁸Lãdã uot-la Pol ale ke no juk la kaz dji Tiago pu kõthe ke li. I tut presbitero-iela dji legliz-la te laba.¹⁹Ẽbe Pol kõphuimẽte ie i li hakõte tut sa ki Bõdje te fe pu li ãt nõ-judeu-iela.²⁰Aphue ki ie kute'l, ie tut adohe i lue Bõdje i ie dji: _ Gade biẽ, fue! Gãiẽ miliõ dji judeu ki tonẽ khẽtxiẽ i ie tut fiam lasu *Lalua dji Moises.²¹Ie tãde ki u te ka mõthe uot judeu-iela ki ka hete lãdã uot pei-iela ãbãdonẽ lalua-la, u te ka dji pu ie pa xathe(circuncisão) ie pitxit-iela, nẽ hespete labitxuid dji judeu-iela.²²Akisa no ke fe? Asihe ki ie deha save ki u hive.²³Fe sa ki no ke dji pu u: Esi la ãt no kat om ki gãiẽ dji kõphui un phomes du Bõdje.²⁴Ẽbe ale ãsam ke sa om-iela i sãtxifike ãsam ke ie, peie pu ie kõt-iela pu kupe ie xive-iela pu tet hete net. Kõsa tut ke save ki a pa lavehite sa ki ie ka pale dji u. Mẽ ie ke hete save ki, vuemã, ka viv sosulõ ke Lalua dji Moises.²⁵Mẽ, pu nõ-judeu-iela ki tonẽ khẽtxiẽ, no deha voie un let pu ie, no dji kõsa: _ Pa mãje laxe dji animal ki ie ka ofui kumã Sakhifis pu bõdje-iela, nẽ djisã, nẽ laxe dji animal dji animal ki ie ãgue pu li muhi.I osi pa phatxike mixã labitxuid seksual.²⁶Ẽbe Pol pale ke koze ke kat-iela i, lãdã uot ju-la li ãthe ãsam ke ie lãdã sãtxifikasiõ-la. Aphue li ãthe lãdã kaz-la pu viatxi ki tã te ke finï ju-iela dji sãtxifikasiõ-la, sa a lokasiõ ki xakẽ un dji kat om-iela te djivet ofui ie sakhifis.²⁷Kã set ju-iela dji * sãtxifikasiõ-la te phox finï, un de judeu dji Asia ue Pol lãdã kaz-la. Ẽbe ie mete ban mun-iela kõt Pol, i ie txẽbe'l ²⁸i ie kumase hele: om-iela dji Izhael, ide no! Sa a om-la ki ka ale pu tã-la ãtxe li ka koze pu tut mun-iela i li ka koze mãto kõt pov dji Izhael, kõt Lalua dji Moises i kõt sa kaz-la. I ato li ka pote nõ-judeu-iela pu ãdjidã *Kaz dji Adohasiõ-la, ka demãtxi kõsa sa kote Sẽ-la.²⁹Ie dji sa pase ki ie te ue Trofimo, ki a te dji Efeso, lãdã vil-la ke Pol. Ie te ka majinẽ ki Pol te Pote'l pu ãdjidã *Kaz dji Adohasiõ-la.³⁰Kõfuziõ-la kate pu tut vil-la, i pov-la vinï ka kuhi dji tut bo-iela. Ie txẽbe Pol, i hale'l pu deho dji Kaz-la, i ie fõmẽ lapot-iela.³¹Kã ban mun-iela te k'ale pu txue Pol, xef dji patxizã dji soda-iela dji Roma husuve nuvel dji ki tut vil dji Jehuzalem te lãdã thẽ.³²Ẽbe li hasãble pi vit un de ofisial i soda-iela i ie kuhi pu lamitã dji pov-la. Kã ban mun-iela ue xef-la i soda-iela, ie hete vit dji fut Pol.³³Xef-la hive phox dji Pol, li phui'l i voie mahe'l ke de xen. Aphue li dumãde: _ Akimun sa om-la? Akisa li fe?³⁴Mẽ lãdã ban mun-iela un de te ka hele un bagaj, uot-iela te ka hele uot bagaj. Kofuziõ te tho gho, ki xef-la pa te puve dekhuvui akisa te fet. Ẽbe li voie soda-iela ale ke Pol pu ãdjidã Ghã Kaz-la (Fortaleza).³⁵Kã ie hive phox dji lexel-la, soda-iela xaie Pol, palakos dji violãs dji ban mun-iela.³⁶Ki te ka vinï deie ka hele: txue'l! txue'l!.³⁷Kã ie te ka pote'l pu ãdjidã Ghã Kaz-la (Fortaleza), Pol dji pu xef-la: "Mo puve dji un bagaj pu u: Xef-la dumãde'l u ka pale *Greg? ³⁸A pa u kisa sa egipcio-la ki un tã deie kumase un hevolusiõ i u pote kat mil *mun ki ka txue ( terrorista) pu kote ki pa gãiẽ ãiẽ (deserto)."³⁹Pol hepon: mo sa judeu, mo fet la Tarso, vil boku ïpohtã dji hejiõ dji Cilicia. Mo ka dumãde suple, lese mo pale ke pov-la. ⁴⁰Ẽbe xef-la lese'l. Pol hete djibut lãdã lexel-la li fe sin ke so lãmẽ pu pov-la, dumãde pu ie hete this. Kã ie tut hete this, Pol kumase koze ã *Hebraico li dji:

Chapter 22

¹__ fue-iela i papa-iela, zot kute akisa mo ke dji pu defie mo ko djivã zot,²kã ie tãdẽ'l ka koze ã *Hebraico, ie hete pi this. Ẽbe Pol dji:³_ Mo sa judeu, mo fet la Tarso, lãdã hejiõ dji Cilicia, mẽ mo leve esi la Jehuzalem kumã alun dji Gamaliel. Kumã alun dji li mo ãphan ke boku fos *Lalua dji no ãtepase-iela. Mo te ka adohe Bõdje lãdã tut sa ki mo te ka fe, kumã zot tut esi ka fe jodla.⁴Mo fe violãs kõt sa mun-iela ki te ka suiv sa Ximẽ-la i mo fe ki un de ale kõdãnẽ pu lamo. Mo phui om-iela i fam-iela i mo jite ie la phuiziõ.⁵Ghã sasedotxi-la i tut Kõsei-la puve bai laphuev ki mo ka pale lavehite, mo husuve let dji ie, ki ekhi pu fue judeu-iela ki ka hete la Damasco. I mo ale juk laba pu phui sa mun-iela ki ka suiv sa Ximẽ-la i mo pote ie phui ke xen pu Jehuzalem pu no bai ie pinitãs.⁶I Pol kõtxinẽ: _ Mo te ka voiaje, deha phox dji Damasco, te phox midji. Djinku, un fo klehite ki vinï dji siel-la klehite-la kõhõnẽ mo.⁷I mo tõbe lasu late-la i mo tãde un vue ki te ka dji pu mo: _ "Saulo, Saulo, pukisa u ka fe violãs kõt mo?"⁸Ẽbe mo dumãde: "akimun u sa"?_ vue hepon: "Mo sa Jezi dji Nazahe, sa ki u ka fe pase pu pinitãs"?⁹Sa om-iela ki te ka voiaje ke mo ie ue sa klehite-la, mẽ ie pa tãde vue-la dji mun ki te ka pale ke mo. ¹⁰Mo dumãde : "Sẽie, akisa no djivet fe"?__ I Sẽie-la hepon: "leve i ãthe la vil dji Damasco. Laba un kek mun ke dji pu u tut sa ki Bõdje le u fe".¹¹Sa klehite ki te klehe-la te lese mo pa ka ue. Pu sa mo kõpãiẽ-iela txẽbe la mo lãmẽ i ie pote mo ju Damasco.¹²Laba te gãiẽ un om ki ie te k'aple Ananias. Li te ka suiv helijiõ, i li te ka obei no Lalua, i tut judeu-iela ki te ka hete la Damasco te ka hespete'l.¹³Sa om-la vinï sase mo, i hive phox dji mo i li dji: " Fue Pol, gade ãko!" __ Lãdã mem lokaziõ mo kumase ue ãko i mo gade pu li.¹⁴Ẽbe li dji: "Saulo, Bõdje dji no ãtepase-iela, xuezi u pu konet so volõte, pu ue so Bõ Siavito, i Siavito-la pale ke u ke so phop bux.¹⁵Pase u ke sa so tẽmuẽ pu dji pu tut mun sa ki u ue i tãde.¹⁶I ato pa ãtan tuju. Leve, dumãde pu Sẽie ide u i ale batxize, i u pexe-iela ke padõnẽ".¹⁷Pol kõtxinẽ dji: __ Ẽbe mo tonẽ pu Jehuzalem. Kã mo te ka phuie lãdã Kaz dji Adohasiõ-la, mo te gãiẽ un viziõ.¹⁸Mo ue Sẽie-la, i li dji pu mo: "sotxi pi vit dji Jehuzalem pase ki mun-iela dji esi pa ke asekte sa ki u ke dji a mo hespek"!¹⁹Mo hepon: " Sẽie ie save biẽ ki mo te k'ale lãdã sinagog-iela, i mo te ka phui sa ki te ka khe lasu u, i mo te ka fut ie."²⁰Kã ie te ka txue Estevão, ki te ka pale a hespek dji u, Sẽie , mo te laba, mo te dako ke sa khim-la. I mo juk ẽtxupe dji *kap djisa mun-iela ki txue'l.²¹Djila Sẽie-la dji: "ale, pase mo ke voie u pu biẽ luẽ; mo ke voie u pu nõ-Judeu-iela".²²Ban mun-iela hete ka kute Pol juk Kã li pale sa pahol-iela, mẽ Djila ie kumase hele ke tut fos: __ Zot txue sa om-la! li pa mehite viv!²³Ie te ka hele, i sukuie ie lej-iela lãdã le-la i te ka jite lapusie pu ãle.²⁴Ẽbe xef-la voie ki so soda-iela ale ke Pol pu ãdjidã Ghã Kaz-la (Fortaleza). Xef-la voie osi ki ie fut Pol pu li hakõte pukisa ban mun-iela te ka hele kõt li.²⁵Ẽbe ie te ka mahe'l pu ie fut li, Pol dumãde dji ofisial dji Roma ki te phox dji li: _ khe ki zot gãiẽ dhue dji fut un mun ki ka hete la Roma, espesialmã un ki pa ale kõdãnẽ pu pies khim.²⁶Kã ofisial-la tãde sa, i ale koze ke xef-la, li dji: akisa ki u ke fe? sa om-la a un mun dji Roma!²⁷Ẽbe xef-la ale koze ke Pol i li dumãde: __ Dji pu mo un bagaj: u sa mun dji Roma mem?__ Pol hepon: Mo sa!²⁸Djila xef-la dji: Mo osi sa, i sa kute mo boku lajã. Pol hepon: Mo sa mun dji Roma pase mo fet laba.²⁹Vitmã sa om-iela ki te ke fut li tonẽ pu deie. I phop xef-la hete pe kã li save ki Pol a te mun dji Roma i li te voie mahe'l.³⁰Xef-la te le save ke asihãs pukisa judeu-iela te kõt Pol. Ẽbe lãdã uot ju-la li, voie ki ie txihe xen-iela ki te phui'l i voie ki xef dji sasedotxi-iela i Kõsei-la hasãble.Aphue li voie ki soda-iela pote Pol i mete'l djivã ie.

Chapter 23

¹Ẽbe Pol gade pu mun dji Kõsei-la i li dji: __ Mo fue-iela, mo viv juk jodla ke mo kõsiãs phop djivã dji Bõdje.²Mẽ Ananias, ghã sasedotxi-la, voie ki om-iela ki te phox dji Pol, bai un tap la so bux. ³Djila Pol pu Ananias: __ hipokhit, Bõdje ke bai u pinitãs pu sa! U asi laba pu kõdãnẽ mo sosulõ lalua-la, a pa sa? Ẽbe kumã u voie fut mo? sa kõt lalua-la?⁴Om-iela ki te phox dji Pol ie dumãde: U ka solãte ghã sasedotxi-la, siavito dji Bõdje?⁵Pol hepon: _ Mo fue-iela mo pa te save ki li sa ghã sasedotxi-la. Pase Pahol Sẽ-la ka dji: "Pa koze mal dji pies otohite dji so pov".⁶Kã Pol piasuve ki un de dji Kõsei-la a te dji patxizã dji saduceu-iela i uot-iela dji patxizã dji fahiseu-iela, li dji biẽ fo:__ Mo fue-iela, mo sa fahiseu i pitxit dji fahiseu-iela. Mo esi ie ka kõdãnẽ mo, pase ki mo ka khe ki mun muhi-iela ke hesusite.⁷Kõsa kã li koze sa, fahiseu-iela i saduceu-iela kumase djiskite, i Kõsei-la pataje.⁸Saduceu-iela pa te ka khe ki mun muhi ke hesusite, ki gãiẽ zãj o lesphui-iela; mẽ fahiseu-iela te ka khe lasu sa bagaj-iela⁹I kõsa hele la hete pi gho. Ẽbe un de met dji lalua ki te ka patxizã dji fahiseu-iela leve ie kumase djiskite. Ie dji: __ No pa ue pies mal lasu sa om-la. Puve mem ki un zãj o un lesphui te koze ke li.¹⁰Bhuiga-la hive lãdã un tel puẽ, ki xef-la hete pe veie ie te fe Pol hete ã pedas. Pu sa li voie soda-iela desan pu txihe Pol dji lamitã dji ie i pote'l ãko pu ghã kaz-la (Fortaleza).¹¹Lãdã sa nuit-la Sẽie Jezi pahet pu Pol i li dji: __ Gãiẽ kohaj, Pol! U pale a mo hespek esi Jehuzalem i u ka ale pale la Roma.¹²Uot ju-la un de judeu hasãble i ie phomet ki ie pa ke mãje nẽ bue ãiẽ ẽkãt ie pa txue Pol.¹³Om-iela ki te Kõbinẽ fe sa a te plis ki kahãt!¹⁴Ie ale koze ke xef dji sasedotxi-iela i ke lidehãs dji pov-la ie dji: _ No fe sa phomes-la : "ki Bõdje madjixõnẽ no si no mãje o bue nẽpot bagaj ẽkãt no pa txue Pol!"¹⁵Ato zot i Kõsei-la, voie dumãde dji xef-la pu pote Pol esi. Dji ki zot le Ezãminẽ pi biẽ so phoblem. Ẽbe, ãvã ki li hive no te ke phuepahe pu txue'l.¹⁶Me pitxit dji so dji Pol hete save dji ie itẽsiõ; li ãthe lãdã ghã kaz-la (Fortaleza) li hakõte tut pu Pol.¹⁷Ẽbe Pol aple un dji ofisial-iela li dji: _ pote sa jon mun-la pu xef-la. Li gãiẽ un bagaj pu hakõte pu li.¹⁸Ofisial-la pote jon mun-la pu xef-la li dji: _ sa om ki phui-la ki ie k'aple Pol voie aple mo i dumãde pu mo pote sa jon mun-la pase li gãiẽ un bagaj pu hakõte pu u.¹⁹Xef-la txẽbe jon mun-la la so lãmẽ, li ale ke'l pu un khã i li dumãde: _ Akisa ki u gãiẽ pu hakõte pu mo?²⁰Li hepon: un de judeu Kõbinẽ pu dumãde dji u pu pote Pol djimẽ pu Kõsei-la, ke sa mãto-la pu ezaminẽ pi biẽ so phoblem.²¹Mẽ pa khe lasu sa, pase plis dji kahãt dji ie ke hete sehe ie ko, ka ãtan Pol pu ie txue'l. Ie tut fe sa phomes-la:_ Ki Bõdje madjixõnẽ no si no mãje o bue nẽpot bagaj ãvã no txue Pol".²²Ẽbe xef-la hepon: Pa hakõte pu pies mun ki u dji sa pu mo. I li voie jon mun-la ale.²³Ẽbe xef-la aple de ofisial li dji: _ phuepahe desã soda, plis ki soasãt_djis soda ke xuval, I desã soda ke lãs pu ale juk vil dji Cesareia. Zot phuepahe pu sotxi dji esi neve dji nuit.²⁴Phuepahe osi xuval pu Pol mõte i pote'l ke tut photesiõ pu guvelmã Felix.²⁵Aphue xef-la ekhi un let ki te ka dji kõsa: ²⁶"Boku biẽ Guvelmã Felix , Saudasiõ "²⁷Un de judeu txẽbe sa om-la i ie te phox txue'l. Kã mo save ki li te sa mun dji Roma, mo ale ke mo soda-iela i mo pa lese ki ie txue'l.²⁸Mo te le save pukisa ie te ka kõdãnẽ'l a pu sa mo deside ale ke'l djivã Kõsei dji judeu-iela. ²⁹Ẽbe mo dekhuvui ki li pa te fe ãiẽ pu mehite phuiziõ o lamo.³⁰Kã ie viatxi mo dji ki te gãiẽ un itẽsiõ pu txue'l, mo deside voie'l pu u.I mo dji pu sa judeu-iela fe akuzasiõ-iela la u phuezãs. "ladãte". "Claudio Lisias":.³¹Ẽbe soda-iela kõphui zod-iela . Ie phã Pol i ie ale ke'l dehãtxi nuit-la juk la vil dji Antipatride.³²Lãdã uot ju-la soda-iela hutonẽ pu ghã kaz-la (Fortaleza), ie lese ki soda ke xuval-iela kõtxinẽ voiaje ke Pol.³³Ie ale ke'l pu Cesareia, ie bai let-la pu guvelmã-la ie hãde Pol pu li.³⁴Guvelmã-la li let-la i dumãde dji Pol dji kote li te sa. Kã li save ki Pol a te dji hejiõ dji Cilicia, ³⁵li dji: Kã sa ki la fe akuzasiõ-iela hive, mo ke kute akisa u gãiẽ pu koze. Aphue li voie ki Pol hete phui lãdã Kaz dji guvelmã-la.

Chapter 24

¹Sẽk ju aphue ghã sasedotxi Ananias ale juk la Cesareia ke un de lidehãs dji pov-la i ke un avoka ki ie k'aple Tertulo. Ie phuezãte ie ko pu guvelmã Felix pu fe akuzasiõ kõt Pol.²Aphue ki ie aple Pol, Tertulo kumase akuzasiõ-la, li dji: _boku biẽ, sẽie guvelmã, u pote boku tã dji thãkilite pu no lãdã u kumãde i ghemesi u, ke boku ïtelijãs lãdã adjiministhasiõ boku bagaj ki bõ u fe pu djibiẽ djisa pov-la.³No ka ghemesi boku pu tut sa ki no te husuve lãdã tut lokasiõ-iela i lãdã tut kote-iela.Mẽ mo pa le phã boku dji u tã, pu sa mo ka dumãde u ki gãiẽ pasiãs pu kute no selmã un tximoso.⁵No thuve ki ,vuemã sa om-la a un mixã mun. Li ka leve thẽ ãt judeu-iela dji tã-la ãtxe i li sa osi dji patxizã dji "Nazareno-iela"⁶li osi seie koze mal dji Kaz dji Adohasiõ-la, ẽbe no phui'l. No te ke kõdãnẽ'l sosulõ ke no lalua,⁷mẽ xef Lisias vinï i li txihe'l dji no a fos. ⁸Djila phop Lisias voie ki sa mun ki ka fe akuzasiõ-iela vinï juk esi i pu ie fe akuzasiõ djivã u. Si u dumãde dji sa om-la, li mem ke kõfihmẽ tut sa akuzasiõ-iela ki no ka fe kõt li. ⁹Ẽbe judeu-iela dako, ie dji ki tut a te lavehite.¹⁰Guvelmã-la fe sin pu ki Pol koze. Ẽbe li dji: _ Mo save ki gãiẽ boku ãnẽ ki u sa mun ki ka kõdãnẽ (juiz) dji pov judeu-iela i a pu sa ki mo ke plezi pu defie mo ko la u phuezãs.¹¹Kumã u mem puve bai sa laphuev-la, ka fe selmã duz ju ki mo ale pu Jehuzalem pu adohe Bõdje ¹²Judeu-iela pa ue mo ka djiskite ke pies mun lãdã Kaz dji Adohasiõ-la, nẽ leve thẽ lãdã sinagog-iela, nẽ lãdã lahi-iela dji vil-la.¹³Ie pa puve bai pies laphuev dji akuzasiõ ki ato ie ka fe kõt mo.¹⁴Un bagaj mo ka dji pu u: __ Mo ka suiv Ximẽ ki judeu-iela ka dji ki a mãto; mẽ a djisa mãiẽ-la ki mo ka siavi Bõdje dji no ãtepase-iela.Mo ka khe lãdã tut sa ki ekhi lãdã lalua dji Moises i lãdã Liv dji phofet-iela. ¹⁵Mo i sa mun-iela ki ka fe akuzasiõ kõt mo, no gãiẽ sa mem espehãs-la lasu Bõdje: no tut ke hesusite, kumã mun ki bõ-iela i ki mixã-iela. ¹⁶Pu sa mo ka fe tut pu tuju mo kõsiãs hete phop djivã Bõdje i mun-iela.¹⁷Pol kõtxinẽ: _ Aphue dji mo te hete deho dji Jehuzalem un de ãnẽ, mo hutonẽ ãfẽ dji pote un kek lajã pu mo phop pov i pu ofui *sakhifis.¹⁸Kã mo te ka fe sa, aphue dji mo te finï dji sãtxifike, un de judeu kõthe mo lãdã Kaz dji Adohasiõ-la. Pa te gãiẽ boku mun ke mo i nẽ thẽ.¹⁹Mẽ un de judeu dji Asia te laba. A te ie te djivet phuezãte djivã u i fe akuzasiõ-iela, si gãiẽ un kek bagaj kõt mo.²⁰O Ẽbe ki sa om-iela ki esi dji, a ki khim ie thuve lasu mo kã mo ale djivã KKõsei-la. ²¹Kã mo te djibut djivã ie, mo selmã te dji sa pahol-iela : _ "Jodla zot ka kõdãnẽ, pase ki mo ka khe ki mun muhi ke hesusite ãko.²²Ẽbe Felix ki te biẽ save a hespek dji Ximẽ-la, lese phoblem-la pu aphue, li dji pu ie:_ Kã xef Lisias ke hive, mo ke deside zot phoblem. ²³Li voie ki ofisial mete un soda pu veie Pol, mẽ li libiate i peãmite ki so kamahad-iela vizite'l i ki pu ie bai pu li sa ki li te bẽzuẽ.²⁴Un de ju aphue Felix vinï ke so fam Drusila, ki a te judeu. Voie aple Pol i ie de kute'l ka pale a hespek dji sa espua lasu Jezi Khi.²⁵Mẽ, Kã Pol kumase pale lasu un lavi ki jis, pu dominẽ u phop ko, i lasu ju dji kõdẽnasiõ ki ka vinï, Felix hete li dji:__ Ato puve ale. Kã mo ke puve, mo ke aple u ãko.²⁶Felix te ka ãtan osi ki Pol te bai pu li in kek lajã. Pu sa li te ka aple'l boku fue i te ka bladje ke li.²⁷De ãnẽ aphue Porcio Festo hete lãdã plas dji Felix kumã guvelmã. Felix te le fe judeu-iela kõtã; pu sa, kã li sotxi, li lese Pol la phuiziõ.

Chapter 25

¹Thoa ju aphue ki Festo hive la Cesareia pu tonẽ guvelmã-la, li sotxi i ale juk Jehuzalem. ²Xef dji sasedotxi-iela i lidehãs dji judeu-iela phuezãte laba ie akuzasiõ-iela kõt Pol i ie dumãde dji Festo ³suple pu li pote Pol pu Jehuzalem. Ki ie te Kõbinẽ txue Pol lamitã ximẽ.⁴Mẽ Festo hepon: _ Pol phui la Cesareia, i mo ke tonẽ pu laba. ⁵ki zot lidehãs-iela akõpãiẽ mo juk laba i pu ie fe akuzasiõ, si li fe un kek djimal.⁶Festo pase iut (8) o djis (10) ju ãt ie I aphue li tonẽ pu Cesareia. lãdã uot ju-la li asi lãdã thibunal i voie ki ie pote Pol.⁷Kã Pol hive, judeu-iela ki te vinï dji Jehuzalem ãtuhe'l i ie kumase fe boku akuzasiõ ghav, mẽ ie pa hesi mõthe laphuev kõt ãiẽ. ⁸Ẽbe Pol defie so ko, li dji: _ Mo pa fe ãiẽ kõt Lalua dji judeu-iela, nẽ kõt Kaz dji Adohasiõ-la, nẽ kõt Cezar.⁹Festo, te le fe judeu-iela kõtã, li dumãde dji Pol: __ u pa le ale pu Jehuzalem pu mo deside u phoblem laba a hespek djisa bagaj-iela? ¹⁰Pol hepon: Mo esi djivã thibunal dji Cezar, a esi ki ie djivet kõdãnẽ mo. Mo pa fe pies djimal pu judeu-iela, kumã u biẽ save.¹¹Si mo pa hespete lalua-la o si mo fe un kek bagaj ki mehite ie txue mo, mo phuepahe pu muhi. Mẽ, si sa ki ie ka dji kõt mo a pa lavehite, pies mun pa puve hãde mo pu ie. Mo ke suplike pu Cezar.¹²Ẽbe Festo, aphue ki li bladje ke so Kõseie-iela, li dji: _ Kumã u suplike pu Cezar, ẽbe u ke ale pu Cezar.¹³Un de ju aphue, vue Agripa hive ke so só Berenice la Cesareia pu vizite Festo.¹⁴Kã deha te ka fe un de ju ki ie te laba, Festo hakõte pu vue-la phoblem dji Pol. Li dji: _ Mo gãiẽ esi un om ki Felix lese kumã phuiziõne pu mo.¹⁵Kã mo ale pu Jehuzalem, xef dji sasedotxi i lidehãs dji judeu-iela fe boku akuzasiõ kõt li, i ie dumãde pu mo kõdãnẽ'l. ¹⁶Mẽ mo dji pu ie ki romano-iela pa gãiẽ labitxuid dji kõdãnẽ pies mun sã phõmiẽ mete sa mun-iela ki ka fe akuzasiõ-iela djivã sa ki ie ka akuze-la, Ki li puve defie so ko dji akuzasiõ-iela.¹⁷Pu sa kã ie vinï juk esi, mo pa piad tã, i lãdã uot ju-la mo asi lãdã thibunal, i mo voie ie pote om-la.¹⁸So elmï-iela hive, mẽ ie pa akuze'l dji pies khim ghav kumã mo majinẽ ki ie te ke fe.¹⁹Sel akuzasiõ ki ie te gãiẽ kõt li a te a hespek dji ie phop helijiõ, i osi suje un om ki deha muhi, Ki ie te k'aple Jezi. Pol ka afihmẽ ki sa om-la vivã.²⁰Mo pa te save kumã pu hesi ifohmasiõ suje sa bagaj-iela. Pu sa mo dumãde dji Pol si li le ale pu Jehuzalem pu kõdãnẽ'l laba a hespek djisa akuzasiõ-iela.²¹Mẽ Pol suplike pu Cezar li dumãde pu hete phui juk Kã Cezar deside so phoblem. Ẽbe mo voie soda-iela ẽtxupe dji li juk tã mo voie'l pu Cezar.²²Djila Agripa dji pu Festo: _ Mo osi le kute sa om-la. Festo hepon: djimẽ u ke kute'l!²³Uot ju-la Agripa i Berenice hive ke ghã lafet, i ie ãthe lãdã lasal ke xef dji milite-iela i om-iela ki pi ïpohtã dji vil-la Festo voie ie pote Pol.²⁴li dji: _ Vue Agripa i tut zot ki esi zot gade sa om-la! a kõt li ki tut judeu dji esi i dji Jehuzalem, Ka fe akuzasiõ djivã mo. Ie ka dji ki sa om-la djivet muhi,²⁵mẽ mo ka thuve ki li pa fe ãiẽ pu kõdãnẽ pu lamo. Kumã li mem dumãde pu Cezar deside so phoblem, mo deside kute'l.²⁶Juk ato mo pa save akisa pu mo ekhi a hespek dji li pu Cezar. Ẽbe mo pote'l esi djivã zot _ espesialmã djivã u vue Agripa _ pu u dumãde'l kek bagaj. Kõsa mo ke gãiẽ un kek bagaj pu ekhi.²⁷Pase mo ka thuve un bagaj ki pa jis voie un phuiziõne sa esplike akuzasiõ-iela ki gãiẽ kõt li.

Chapter 26

¹Agripa dji pu Pol: _ U puve phuezãte u pahol pu defie u ko. Ẽbe Pol fe sin ke so lãmẽ i li kumase defie so ko, li dji kõsa: ²Vue Agripa, mo boku kõtã jodla kumã mo puve defie mo ko djivã u dji tut sa ki judeu-iela ka akuze mo.³I mo kõtã pase ki u konet biẽ tut labitxuid i kestxiõ dji judeu-iela.⁴Tut judeu-iela save kumã mo viv lamitã dji i osi la Jehuzalem, djipi dji mo jõnes juk jodla.⁵Ie tuju save, i ie puve bai laphuev djisa si ie le _ ki djipi Kumasmã mo te sa mun dji patxizã dji fahizeu-iela, patxizã ki te plis hed dji no helijiõ.⁶I ato ie ka kõdãnẽ mo pase ki mo gãiẽ espehãs lãdã phomes ki Bõdje fe pu no ãtepase-iela.⁷Tut thib-iela dji no pov ki ka adohe Bõdje nuit i jonẽ, osi ka ãtan ue sa phomes-la kõphui. A palakos djisa espehãs-la vue, Ki judeu-iela ka akuze mo.⁸Pukisa ki zot, judeu-iela, ka thuve ïposib khe ki Bõdje ka hesusite mun muhi-iela?⁹Pol dji ãko: Mo mem te ka majinẽ Ki mo te djivet fe tut sa ki mo te puve kõt thavai dji Jezi dji Nazahe.¹⁰ki, vuemã mo fe la Jehuzalem. Mo husuve otohizasiõ dji xef dji sasedotxi-iela i mo phui boku mun ki te ka suiv Jezi. Kã ie te k'ale kõdãnẽ pu lamo, mo osi te ka vote kõt ie.¹¹Dehãtxi boku tã mo fe ie pase pu pinitãs lãdã tut sinagog-iela I mo fose ie kuiẽnẽ ie phop espua. Mo te hai ie boku, ki mo ale juk uot vil-iela pu fe ie pase pinitãs.¹²I Pol kõtxinẽ: __ A pu sa ki mo voiaje pu vil dji Damasco, mo ale ke otohizasiõ i zod dji xef dji lalua-iela.¹³Mẽ hive vue, ki lãdã esthad-la midji, vinï dji siel-la un klehite ka pi klehe pase solei-la, ki klehe lasu mo i mo kõpãiẽ-iela ki te ka voiaje ke mo.¹⁴No tut tõbe ate, i mo tãde un vue dji pu mo ã *hebraico: "Saulo, Saulo! Pukisa u ka fe mo pase pu pinitãs? Pa gãiẽ nesesite u bhuiga kõt mo".¹⁵Ẽbe mo dumãde: "Akimum ki a u Sẽie"? __ i Sẽie-la hepon: Mo sa Jezi, sa ki u ka fe pase pu pinitãs.¹⁶Mẽ leve i hete djibut. Mo pahet pu u pu xuezi u kumã mo siavito* , pu u hakõte pu uot-iela akisa u ue jodla i ãnüsie sa ki mo ke mõthe pu u aphue .¹⁷Mo ke delivue u dji judeu-iela i nõ-judeu-iela. Pu kimun mo ke voie u.¹⁸U ke luvui ie uei-iela pu ie sotxi dji gho suku-la pu klehite-la, i dji povua dji Djab pu Bõdje.Ẽbe, pu espua ki ie me gãiẽ lasu mo, ie pexe-iela ke padõnẽ i ke pase fe pa dji pov ki Bõdje xuezi.¹⁹I Pol finï dji kõsa: Vue Agripa, mo pa dezobei viziõ ki vinï dji siel-la.²⁰Mo ãnüsie Pahol-la phõmiẽ la Damasco i aphue la Jehuzalem, lãdã tut hejiõ dji judeia i ãt nõ-Judeu-iela. Mo te ka dji pu ie tut ki ie te bẽzuẽ lese ie pexe-iela, i tonẽ pu Bõdje i fe bagaj ki pu mõthe ki ie te, vuemã hepãtxi.²¹A pu sa ki un de judeu txẽbe mo kã mo te la Kaz dji Adohasiõ-la i ie te le txue mo.²²Mẽ juk jodla Bõdje ide mo, i a pu sa mo esi ka pote so mẽsaj pu tut, pu mun ki pi sẽp juk mun ki pi ïpohtã. Mo ka dji mem bagaj ki phofet-iela i Moises te dji ki te ke fet.²³Ie afihmẽ ki *Messias-la te bẽzuẽ sufui i sa phõmiẽ mun pu hesusite, pu ãnüsie klehite dji salvasiõ-la pu judeu kumã pu nõ-judeu-iela.²⁴Kã Pol te ka defie so ko kõsa, Festo hele: __ Pol u fu! U lekol boku, ki u piad u hezõ!²⁵Pol hepon: __ Mo pa fu, guvelmã; mo lãdã mo pi biẽ hezõ i mo ka pale lavehite.²⁶Mo puve koze djivã vue Agripa ke tut kohaj, pase ki mo asihe ki li konet tut sa bagaj-iela boku biẽ, pase ie pa fet lãdã pies kote ãseghe.²⁷Ẽbe Pol dji pu vue-la: __ vue Agripa, u ka khe lasu phofet-iela? mo save ki u ka khe!²⁸Agripa hepon: __ u ka majinẽ ki a kõsa ki lãdã tximoso tã, u ke tonẽ mo kumã khẽtxiẽ?²⁹Pol dji: "lãdã tximoso tã o lãdã boku tã, mo ke dumãde pu Bõdje ki nõ selmã u kumã uot-iela ki esi ki tonẽ sãble mo, mẽ sã sa xen-iela.³⁰Djila vue Agripa, guvelmã-la, Berenice i tut ki te laba ie leve ³¹i ie sotxi ,ka koze: __ Sa om-la pa fe ãiẽ pu mehite muhi, nẽ pu hete phui.³²Ẽbe Agripa dji pu Festo: Li te deha puve hete lib si lj pa te dumãde pu Cezar deside so phoblem.

Chapter 27

¹Kã hive lokaziõ-la, no bake pu Italia. Ẽbe ie hãde Pol i uot phuiziõne-iela pu Julio, un ofisial dji Roma, ki a te dji patxizã ki k'aple "patxizã dji Imperador Augusto".²No bake lãdã un gho bato dji vil dji Adramitio, ki te phuepahe pu navidje pu un de kote dji hejiõ dji Asia. I kõsa no kumase voiaje. Aristarco, un mun dji Macedonia dji vil dji Tessalonica, te ke no.³Lãdã uot ju-la no hive la Sidon. Julio te ka thete Pol biẽ, i li lese'l ale ue so kamahad-iela i pu husuve dji ie sa ki li te bẽzuẽ.⁴Aphue ki no sotxi dji Sidon, no navidje pu *Norte dji zile dji Chipre, pu no pa te kõthe gho vã ki te ka sufle kõt no.⁵No jãbe ghã lãme djivã dji hejiõ dji Cilicia i Panfilia i no hive la Mirra, un vil dji phovïs dji Licia.⁶Laba ofisial dji Roma kõthe un gho bato dji vil dji Alexandria, ki te k'ale pu Italia, i li fe no bake lãdã'l.⁷No navidje biẽ dusumã boku ju, ke ghã djifikute no hive djivã vil dji Cnido. Kumã vã-la pa te la lese no kõtxinẽ pu djivã, no navidje pu Cabo dji Salmona dji zile dji Creta i no suiv voiaj-la bo *Sul dji zile-la kote pa te gãiẽ gho vã.⁸Kõsa no ale ka navidje biẽ phox dji obo ghã lãme-la, i tuju te gãiẽ djifikute, no hive un kote ki ie k'aple *Bõ Degha "Bons Portos", phox dji vil dji Laseia.⁹No hete laba boku tã, te dãjehe kõtxinẽ voiaj-la, pase sezõ lapli-la te ka hive. Ẽbe Pol viatxi: ¹⁰Om-iela, mo ka ue ki dji esi pu djivã no voiaj ke boku dãjehe. Ke gãiẽ ghã phoblem nõ selmã ke bato-la i ke so xaj-iela, mẽ osi ke gãiẽ mun ke piad ie lavi.¹¹Mẽ ofisial dji Roma-la te gãiẽ kõfiãs lasu kapiten i lasu met dji bato-la pase lasu Pol.¹²I kumã degha-la pa te bõ pu pase sezõ lapli. Pu sa pi boku dji ie te ka thuve ki no te djivet sotxi dji laba i seie hive la degha dji Fenix. La Creta ki gãiẽ un bo pu (sudoeste) i uot bo pu (noroeste). Ie te ka thuve ki no te puve pase sezõ lapli laba.¹³Kumase sufle dji (Sul) un vã feb, i pu sa ie majinẽ ki ie te puve fe sa ki a te ie itẽsiõ.No leve pies dji fe(ancora) dji bato-la ki te ofõ djilo i no navidje pi phox posib dji obo zile dji Creta.¹⁴Mẽ, djinku un vã boku fo, ki ie k'aple "Nordeste " vinï dji zile-la¹⁵phã bato-la dji un tel mãiẽ, ki no pa te puve fe bato-la ale lãdã djihesiõ jis. Pu sa no lage dji lãmẽ i no lese vã-la ale ke no.¹⁶Pu no xape dji vã-la, no pase pu (Sul) dji un txizile ki ie k'aple Cauda.Laba ke boku djifikute, no hesi txẽbe txibato sove lavi ki te mahe deie gho bato-la.¹⁷*Mun-iela(marinheiro) dji bato-la leve txibato-la pu ãdjidã gho bato-la i ie mahe gho bato-la ke gho kod. Ie te pe veie Bato-la ale pu ban sab ki te ka hete phox obo Libia. Ẽbe ie desan lavuel-iela i ie lese ki vã-la ale ke bato-la.¹⁸I gho move tã-la, gho vã-la kõtxinẽ. Lãdã uot ju-la ie kumase jite xaj-iela dji bato-la¹⁹I lãdã thoazem ju-la, no mem ke no phop lãmẽ, no jite la djilo un pedas dji ekipamã dji bato-la. ²⁰Dehãtxi boku ju no pa te puve ue solei-la, nẽ zetuel-iela, i vã-la te ka kõtxinẽ sufle fo. Finalmã no piad tut espehãs dji sove no ko.²¹Te ka fe boku tã ki ie pa te ka mãje ãiẽ. Ẽbe Pol hete djibut lamitã dji ie i li dji:__ Om-iela, zot te djivet kute sa ki mo te dji i pu no te hete la Creta; kõsa no pa te ke gãiẽ phoblem i no pa te ke piad ãiẽ.²²Mẽ, ato mo ka dumãde pu zot gãiẽ kohaj. Pies mun pa ke muhi; no ke piad selmã bato-la.²³Mo ka koze sa pase ki, lãdã nuit ki pase un zãj dji Bõdje dji mun ki mo ka fe pa, i ki mo ka siavi pahet pu mo²⁴li dji: "Pol, pa hete pe! U bẽzuẽ ale juk la phuezãs dji Cezar. I Bõdje lãdã so volõte, deha bai lavi dji tut ki ka voiaje ke u".²⁵Pu sa, om-iela zot gãiẽ kohaj ! mo gãiẽ kõfiãs lasu Bõdje i mo jis ki li ke fe sa ki li dji pu mo.²⁶Vã-la ke ale ke no pu un kek zile.²⁷De simen aphue, nãnuit, vã-la te ka kõtxinẽ ale ke no lãdã ghã lãme *Mediterraneo. Munuï, mun-iela(marinheiro) dji bato-la piasuve ki no te ka hive phox dji late-la ²⁸Ẽbe ie jite lãdã ghã lãme-la un kod ke un pezãto lãdã so put i ie ue ki djilo-la laba te gãiẽ *thãt sis(36m) met dji fõdo. Pi djivã ie mizuhe, i bai *vẽt set(27m) met dji fõdo.²⁹Ie hete pe boku veie bato-la te fape kõt hox-iela. Pu sa ie jite *kat(4) *pies dji fe(ancora ) dji deie bato-la i ie phuie pu li ju vit.³⁰Djila mun-iela(marinheiro) dji bato, seie xape dji bato-la. Ie bese txibato sove lavi lãdã lãme-la, ie fe ki ie te ke jite pies dji fe-iela (ancoras) dji djivã bato-la.³¹Ẽbe Pol dji pu ofisial-la i soda-iela: __ si mun-iela(marinheiro) dji bato-la pa hete lãdã bato-la, zot pa ke puve sove.³²Soda-iela kupe kod-iela ki te la txẽbe txibato-la i ie lage'l lãdã lãme-la.³³Ãvã ju, Pol dumãde dji tut pu ie mãje un kek bagaj li dji: _ deha ka fe *katoz(14) ju ki zot ka ãtan i dehãtxi sa tã-la zot pa mãje ãiẽ.³⁴Ato zot mãje un kek bagaj. Zot bẽzuẽ mãje pu zot puve kõtxinẽ viv. Pase pies mun pa ke piad nẽ mem u fil dji xive.³⁵Aphue Pol phã djipẽ-la i li humiasi Bõdje djivã tut. Aphue li pataje djipẽ-la I li kumase mãje.³⁶Ẽbe ie hete ke boku kohaj i osi ie mãje.³⁷Lãdã bato-la te gãiẽ *desã soasãt zes* *(270) mun pu tut.³⁸Aphue ki ie tut mãje ie jite, fahin fãs lãdã ghã lãme-la pu bato-la hete pi leje³⁹Kã ju bõmãtẽ, mun-iela (marinheiro) dji bato-la, pa hukonet late-la mẽ ie ue un lag kote te gãiẽ un plaj ie deside fe posib pu ãthe ke bato-la laba. ⁴⁰Ie kupe kod-iela dji *pies dji fe-iela (ancoras) i ie lage pies-iela lãdã lãme-la, ie demahe *apahe ki ka bai djihesiõ (leme) pu bato-la. Djila ie lage lavuel dji bo adhet, pu ie puve ale djihesiõ dji plaj-la. ⁴¹Mẽ bato-la fape lasu ban sab i li hete xue. Djivã dji bato-la hete phui, i deie bato-la kumase xakaia ke fos dji lãme-iela.⁴²Soda-iela Kõbinẽ pu txue tut phuiziõne-iela, pu pies un pa hive la plaj-la i mahõ.⁴³Mẽ ofisial-la te le sove Pol li pa lese ie fe sa. Li voie ki tut ki te konet naje, ale phõmiẽ la djilo pu naje juk la plaj-la.⁴⁴Li voie osi ki uot-iela sove ie ko, ka txẽbe lãdã pedas plãx o lãdã pedas dji bato-la. I kõsa ki no tut hive la late-la i no sove.

Chapter 28

¹Kã no te deha lãdã late-la i sove, no hete save ki ie te k'aple zile-la Malta.²Mun-iela ki te ka hete laba thete no boku biẽ. Kumã lapli-la te ka tõbe i te ka fe boku fuedji, ie limẽ un gho djife .³Ẽkãt Pol te ka hamase txibua sek pu te mete lãdã djife-la, kã un siapã, ki te ka mahõ dji xalo djife-la mode'l la so lãmẽ.⁴Mun-iela ki te ka hete lãdã zile-la ue siapã-la pãdhie la lãmẽ dji Pol ie dji un pu uot: _ Sa om-la djivet sa un *depote (assassino). Li sove dji ghã lãme-la, mẽ mem kõsa justxisdji Bõdje pa ke lese'l viv.⁵Mẽ Pol sukuie siapã-la pu ãdjidã djife-la li pa sãtxi ãiẽ.⁶Ie majinẽ ki li te ke hete ãfle o li te ke tõbe muhi djinku. Mẽ, aphue dji ãtan boku tã, ie ue ki pa te ke fet ãiẽ, ie xãje dji lide i ie kumase dji ki li te sa un bõdje.⁷Phox djisa kote-la te gãiẽ un de late ki a te dji xef dji zile-la, so nõ a te Publio. Li husuve no boku biẽ, i dehãtxi thoa ju no hete la so kaz.⁸So papa te kuxe lãdã bukã, malad ke lafiev i kut van. Pol ãthe lãdã xam-la li phuie, li poze so lãmẽ lasu'l i li djiehi'l.⁹Aphue djisa uot mun malad-iela dji zile-la vinï i osi ie hete djiehi.¹⁰Ie mõthe boku hespek pu no i, kã no bake, ie mete lãdã bato-la tut sa ki no te bẽzuẽ pu voiaj-la.¹¹Aphue dji no te hete thoa mua lãdã zile-la, no bake lãdã un bato dji vil dji Alexandria, ki te gãiẽ djivã bato-la pothe dji bõdje hoho-iela Castor i Polux. Bato-la te pase sezõ lapli lãdã zile-la.¹²No hive lãdã vil dji Siracusa, kote no hete thoa ju.¹³Dji laba no kõtxinẽ voiaje i no hive lãdã vil dji Regio. Lãdã uot ju-la vã-la kumase sufle dji (sul), i lãdã de(2) ju no hive la Poteoli.¹⁴Lãdã sa vil-la no kõthe un de khẽtxiẽ ki dumãde pu no hete ke ie un simen. Aphue no ale pj Roma.¹⁵Fue-iela dji Roma te phã nuvel ki no te hive i ie ale kõthe ke no lãdã *Plas dji *Apio i dji *Thoa Vãde(três Vendas). Kã Pol ue da fue-iela, li hete kõtã i li humiasi Bõdje.¹⁶Kã no hive la Roma, husuve piamisiõ dji gãiẽ so phop kaz, i un soda pu veie'l.¹⁷Thoa ju aphue, Pol ẽvite lidehãs dji judeu-iela dji Roma pu kõthe ke li. Kã ie te hasãble li dji: __ Mo fue-iela, mo pa fe ãiẽ kõt no pov, nẽ kõt labitxuid-iela ki no husuve dji no ãtepase-iela. Mem kõsa ie phui mo la Jehuzalem i ie hãde mo pu romano-iela.¹⁸Romano-iela dumãde mo i ie te le libiate mo, pase ie pa kõthe ãiẽ pu kõdãnẽ mo pu lamo.¹⁹Mẽ judeu-iela pa te le ie libiate mo. A pu sa mo dumãde pu Cezar deside mo phoblem, mem kõsa pa gãiẽ pies akuzasiõ pu mo fe kõt mo phop pov.²⁰A pu sa mo ẽvite zot pu mo ue zot i pu no bladje. Mo phui ke sa xen-iela dji fe palakos djisa mun ki pov dji Izhael ka ãtan.²¹Ẽbe ie dji: _ No pa husuve pies let dji Judeia a hespek dji u. Osi pies un dji no fue-iela vinï dji laba ke nẽpot nuvel o pu koze mal dji u.²²Mẽ no te le kute u koze akisa u ka majinẽ, pase no save ki, vuemã, lãdã kote-iela ie ka pale kõt djisa patxizã ki u ka fe.²³Ẽbe ie make un ju ke Pol. Lãdã sa ju-la, boku dji ie ale kote Pol te fika.Djipi bõmãtẽ ,juk nãnuit li ãnüsie pu ie i esplike mẽsaj lasu *Lasosiete dji Bõdje.I pu lalua dji Moises i dji liv dji phofet-iela, li sase fe ie asekte Jezi.²⁴Un de asekte so pahol-iela, mẽ uot-iela pa khe.²⁵Ẽbe ie tut ale, ka koze ãt ie. Mẽ, ãvã ie sotxi, Pol dji tuju pi un bagaj: __ Sẽtesphui te gãiẽ hezõ kã li pale pu phofet Isaias dji pu zot ãtepase-iela: ²⁶Li dji pu Isaias: "ale i dji pu sa mun-iela: Zot ke tãde, mẽ zot pa ke kõphan;Zot ke gade, mẽ zot pa ke ue ãiẽ;²⁷Pase mẽmua djisa pov-la fõmẽ; ie buxe ie zohe-iela i ie fõmẽ ie uei-iela.Si ie pa te fe sa, ie uei-iela te puve ue, i ie zohe-iela te puve tãde; ie mẽmua te puve kõphan, i ie te ke tonẽ pu mo, i mo te ke djiehi ie _ Bõdje dji".²⁸I Pol finï koze kõsa: __ Zot hete save ki Bõdje voie sa mẽsaj dji salvasiõ-la pu nõ-Judeu-iela! I ie ke kute²⁹(Aphue ki Pol koze sa, judeu-iela ale ka djiskite ke violãs).³⁰Dehãtxi de(2) ãnẽ Pol hete laba lãdã un kaz ki li te ka lue i li te ka husuve tut sa ki te k'ale ue'l.³¹Li te ka ãnüsie Lasosite dji Bõdje i li te ka mõthe a hespek dji Sẽie Jezi Khi, li te ka pale ke tut kohaj i libiate.

Ephesians

Chapter 1

¹Mõi Pol, apóstolo dji Jezi Khi pu volãte dji Bõdje, mo Ka elki sa let pu siaviato dji Bõdje dji pei dji Efésios, pase mum-iela ki gis ke Jezi Khi.²Ki Bõdje kõtã no tut no Papa ke Sēie Jezi ãsam ke no.³No ka humiasi Bõdje i Papa dji no Sēie Jezi Khi, pase li benī no i no ãsam ke li pase li bai pu no u lesphui-la dji tã ki la hosiel.⁴Ãva ie te fe tã-la, Bõdje te deja xoesi pu no te sa pa pu no uniõ ke Jezi Khi, pu no puve sa selmã dji Bõdje ki no Ka puesãte dji vã dji li sa to pase u kõtã no.⁵Bõdje te deha save ki no te sa pxitit, pase Jezi Khi, pase sa te so ãvi.⁶Pu sa no xãte pu Bõdje pase a li ki gãiē ghã púvua, pase li bai pu no ghã thuit pa la pxitit dji so pxitit.⁷A pusa, pu la mó dji Jezi Khi la su lakhue, no libiáte deja, save dji ki no pexe-iela deja padrões Kumã li bõ ki Bõdje ãsam ke no.⁸Ke li bai pu no boku Bõdje ki tet so ītelijã.⁹Li fe sa ki deja fet e pi li dji ou no um plã ãseghe pa Jezi Khi.¹⁰Sa mulmã a pu hasãble no, lãdã tã ki jis, ãba otohizasiõ dji Jezi Khi, tut sa ki gãiē lahosiel o si lãdã late.¹¹Tut sa bagaj ka fet ke un lide ke desisiõ dji Bõdje Kã so lide jis ke sa ki limēm ke fe dji pi la kumasmã, Bõdje xuesi no pu sa so nasiõ, pa la petxi dji no uniõ ke Jezi Khi.¹²O si no mēm, ki no sa phomiē mete no espehãs la su Jezi Kh, no Ka xãte pu la hosiel.¹³A mēm bagaj la fet ke zot Kã ie lãde la vehite bõ nu vel ki mo pote pu zot a salvasiõ, zot khe la su Jezi Khi. Bodje mete la su zot so mak dji xef Kã ie bai sētes phui, ki li te phomet.¹⁴Sētesphui a ghahãti ki no ke husuvel ki Bõdje phomet pu so mum-iela, sa ki Ka bai ke Bõdje ke libiate no li Ka kãplete ki so pa pusa no ka xãte pu lahosiel.¹⁵Pu sa dji pi Kã mo tãde kose la su ghã púvua ki zot gãiē la su Sēie Jezi Khi pase zot kõtã tut fue-iela ki ka khe lasu Jezi. ¹⁶Mo pu Ka hete dji humiasi Bõdje pa zot la kós mo tuju Ka xõje zot lo mo Ka phuie.¹⁷No ka dumãde Bõdje dji no Sēie Jezi Khi, no Papa ke ghã povuá, ki li pu zot so lesphui, lesphui je tho mãiē ki li ke dji pu Bõdje dji no, pu sa no ke kõnet i no ke puve hukonet. ¹⁸No ka dumãde pu Bõdje mete la no tet bõ lesphui pu no puve ue so limē zot puve hukonet so espehãs pase ie aple, a pusa ie save Kumã li konet benī ki li phõmet pu so mum ie-iela.¹⁹Kumã so povua gho ke la su no sa ki Ka khé la sul sa povua la su no i mēm fos ki gãiē povua.²⁰Kã li ise pu li fe Jezi vivã ãko li fe ke li a si la so adhet la sutã dji lahosiel.²¹Jezi Khi gãiē povua la su tut ki li gãiē lahosie, outohite fos e povua, li gãiē un povua ke ka pase tut povua ie-la ki la su late a pusa li gãiē povua la sutã ki ke vini osi.²²Bõdje mete tut bagaj ãba outohizasiõ dji Jezi Khi li bai Jezi Khi pu leglis kom tut Bõdje dji tut.²³Leglis-iela a ko dji Jezi Khi li Ka kõplete Jezi Khi li Ka kõplete bagaj lãdã nēpot kote.

Chapter 2

¹Kã zot,te muhi la zot pexe i mal leve,²la ximẽ ki zót te maxe,ximẽ dji late,dezẽm dji govelmã dji altohite dji ar.sa a lesphui ki ka apit la pitxit dji sa mum ki sa mal leve.³Tut no ãvam te la mitã dji ie,i no te kafe volũte dji no laxe,fe volunte dji laxe i dji imaginasiõ. kumã uot-la no te sa pitxit dji late i no te mehite mal.⁴Mẽ Bõdjie gãiẽ boku kõtmã ãle no,i kesa ghã kõtmã li kõtã dji no osi.⁵Li bai pu no lavi kã no te muhi la no mal leve.i pu ghẽmesi Bõdjie li soveno.⁶Bõdjie hesusite-no osi no ke ale ke li pu lahosiel.⁷pu sa, tãm ki ka vin, pu li puve motheno so hix dji so ghãmesi i pu so bom volunte dji Jezi khi.⁸pu kisa Bõdjie sove zót pu ghãmesi, dji zót esphua, i sa pa ka vin dji zót, mẽ a dji Bõdjie.⁹Salvasiõ pa ka vin dji bom thavai¹⁰ ki zót te ka fe. pu pies mun pa bai glohia pu limẽn.Pu kisa Bõdjie fe no, dji healizasiõ dji Jezi khi pu no fe bom thavai, sa ki Bõdjie fe poku tã pu no,ki a pu no maxe ke ie¹¹Mẽ xõje-zót, mum ki pa sa judeus,ki kaple " inkihkuzisão" pusa ki te fet la "insihkuzisão"la laxe dji lamẽ dji mum,¹²Ki la sa tã-la zót te sepahe dji Jezi khi.sepahe dji komunite dji Israel i zót pa te dji sa komute. Sã baias i espehas i osi tã-iela ki ka vin sã Bõdjie.¹³Mẽ ato, ke Jezi Khi,zót,ki te luẽ dji Bõdjie, ie pote zot, phox dji li pu djisã dji Jezi Khi. ¹⁴Pase, li ka txihe dji no tut sa ki ka fe no pe. li fe dji no un sel. pu so lamo li finĩ ke tut bahe kika sepahe no dji li .¹⁵Ẽbe, Li finĩ ke lalua e zod-iela pu puve fet un nov om ã Jezi,ka pote paz.¹⁶Jezi khi tu le dji pov-iela hete hutonẽ hete ã komuniõ ki Bõdjie lãdã selmã un ko palakos dji lakhue ,ki txue tut sa ki a elmã.¹⁷Jezi vini i bai kõtmã pu tut ki te luen i osi pu sa ki te obo. ¹⁸mẽ, pu Jezi, no gãiẽ papa i la esphui¹⁹Ẽbe ato, zot, ki pasa judeus, i zot ki pa gãiẽ plas. mẽ ato zot gãiē un plas asam ke pov ki Bõdje sepahe, i zot sa mum dji lafamī dji Bõdjie.²⁰Bõdje edjifike zot lasu lekol dji apostolo-iela i phofet-iele, ki phop Jezi Khi a hox dji kõthusiõ pi īportã. ²¹Ke Jezi no fiam la uniõ i kõsa ka edjifike un kaz pu Sēie. ²²Ala li mēm ki zot ka sa osi edjifike un kaz pu Bõdje la Lesphui.

Chapter 3

¹Pu su hesõ-la mo phuie pu Bõdje mo polo mo phiu pa la kós Jezi Khi pu zot dji biē nõ pa la kós, judeu-iela.²Pase zot deha lave dji Bõdje, pa la kós so povua li ba mo sa thavai-la pa la kós zot dji biē.³Bõdje dji pu mo so maginasiõ ke li fe mo save ( mo ekhi sa ke txi maso pahol.⁴Si zot li sa ki mo ekhi, zot puve save segle dji Jezi Khi)⁵Lãdã pesõn te pa te save sa seghe-lá ki ie pa hakēte pu mum-iela, ato pa la petxi dji sephui, Bõdje mõthe pu so sē-iela apóstolo e profetas:⁶Seghe-la a sa pa la kós evãgelik pase judeus-iela pu Ka patage ke sa ki pa sa judeu-iela ki ka benē no ki ka vini dji lahosiel ie sa mēm lãde dji mēm ko ki ie Ka pahtxisipe dji phomet dji Jezi Khi.⁷Ghemesi Bõdje, sa su so jãties, li bai, ie pa la kós so povua, ie me te mo komo un siaviato dji evãgelik.⁸Mo sãble sa ki pxitxi pu Bõdje, mēm kõsa li ba mo sa dhue pu anusie pu sa ki pa sa judeu-iela bõ nuvel dji hixes dji Jezi Khi.⁹Gsi li ba mo povua pu mo fe tut mun ue Kumã sa dji vet fet pu ie Kumã sa ka fe ãseghe kumã Bõdje, fe tut li sehe sa seghe-la la su tã ki pase,¹⁰Sa fe lãdã finisiõ dji tã, pa la kós dji leglis, outohite ie-la povua dji lahosiel pu no konet itēlijã dji Bõdje kumã li dji fehã dji no.¹¹Bõdje fe sa pu no konet ki li sa Bõdje, ke li fe sa thavai ãsam ke Jezi Khi no Sēie.¹²Pase no hasãble ke Jezi Khi pase no espuá la sul, no gãiē txo dji phuzãte la phuezãs dji Bõdje ke tut no kõfiãs. ¹³Osi, mo Ka dumãde pu zot pa tone pu deie pa la kós ki mo ke sufhui pa la kós zot, pase te Ka pote bebefis.¹⁴Pa la kós sa, mo ka ajunū dji vã dji Bõdje.¹⁵Dji ki mum tut lafami dji lahosiel lasu late-la u ke husuvē vuēmã no.¹⁶Mo ka dumãde Bõdje ke, dji hixez dji u púvua li pa la kós dji u lesphui mo bai zot púvua pu zot puve sa Lesphui ki fo.¹⁷Mo ka dumãde, pa la kós povua, ki Jezi ka hete lãdã povua mo Ka phuie pu zot gãiē hasin, eke zot puve sutuni zot kó e kõtã zot kõpaiē. ¹⁸Pui zot puve hete ke populas dji Bõdje, pu zot puve kõphan ki Jezi kõtã no tut ke tut so lajé lõ djo e fõdo. ¹⁹ki zot gãiē sa kõtatmã,mē si li ghã boku pu hete kõblet kõphiesiõ.ēbe kale si phenxē kõm tut plinitut dji lavi i povua ki ka vinī dji Bõdje²⁰Ato li puve bai pu Bõdje pu sa, pu so povua ki lasu no , puve fe pi boku pase no Ka dumãde i no ka majinē,²¹Glória a Bõdje pa la kós leglis pa la kós Jezi Khi i pu tut tã i sa ka kõthine kõsa amém.

Chapter 4

¹Mo mẽm,kumã phisionẽ dji sẽiẽ Jezi khi,mo ka dji pu zót maxe dji fom i maiẽ ki jix la sa ki able zot,²Ki zót viv kom mun ki pa gho uei,i ke thãkilite,i pasiãs,i husuve un a uot la kõtatmã.³Fe zót sa ki pi bom dji zót pu ghã uniõ dji lesphui i ligasiõ la thãkilite.⁴Gãiẽ un ko i un Lesphui,osi kumã un bagaj ke Bõdjie osi able pu no gãiẽ konfiãs i ãtan li fe.⁵I gãiẽ un Sẽiẽ, un Lesphui,i un batem,⁶I un Bõdjie i Papa dji tut.Lisa ãle dji tut-iela la mitã dji tut i ãn tut-iela.⁷Pu xak un dji no,li bai un kado kofom povua dji Jezi Khi. ⁸Kumã ka dji la sa ki ekhi:"kã li ale pu ãle, pote puiziõnẽ la puiziõ,i li bai kado pu xak mum.⁹A kisa signifikad dji " li mõte",si nõ li osi desãn,ofõn late?¹⁰Mun ki desãm a mem mum ki mõte pihot dji Lahosiel-iela,pu li puve plẽ la tut kote-iela.¹¹Jezi khi bai pu xak un dji no pu ie sa apostolo,phofet,mun ki ka pase bõ nuvel dji pahol dji bõdjie,i uot pu paxte i methes.¹²Li bai pu xak mum hespõsabilite pu Legliz pu ekipe so lafami la ispua pu ki ie puve siavi uot-iela pu edjifikasiõ dji ko dji Jezi khi. ¹³Li kõtinẽ edjifike so ko juk kã no tut khẽdjiẽn konet Jezi kumã pitxit dji Bõdjie pu ie hasãble ie la lesphuas i hete mi kom khẽdjiẽm.¹⁴ Li le ki no pasa ãko kom un tximum ki lame-la ka gite pu deie i pu djivã , ki tut vã dji konetmã ka xaie , mun kia kuienẽ khẽtxiẽ-iela ke mãto ĩtelijã ¹⁵ãvam djisa, pale sa ki a vuemẽn ke kõtatmã,i no ka ghã la ximẽ-iela ki ka poteno kote li, kisa tet,Jezi Khi.¹⁶Jezi Khi ka edjifike tut ko, sa ki ãsãn ke ide dji ligasiõ-iela;i, kã xak bo thavai ãsãn,sa ka fe ko-iela hete ghã i edjifike li mẽn la kõtatmã.¹⁷mẽ mo ka dji i suplike lasa,la Sẽiẽ:ki paka viv ãko kõm judeus ka viv,ke ie mãginasiõ ki pa bom.¹⁸Ie imãginasiõ la suku,ie pa save dji ãiẽm dji lavi dji Bõdje pase ie pa gãiẽ konetmã pase ie txo du.¹⁹Ie pa gãiẽ hõte,dji mete ie ko la phostxituisiõ ,i ie ka kõtinẽ fe tut sa ki pa bõm²⁰Mẽ apa kõsa ki u ãphan xuje Jezi Khi.²¹Mo ka thuve ki zot kute dji li,ie mõthe dji li,kumã lavehite ki la Jezi Khi.²²Zot ãphan lese sa ki ate dji zót vie mãiẽ dji viv,lese vie om pu deie.sa a vie om-la kohõpi palakos dji sa volũte ki ka kuienẽ.²³zot ãphãn kumã pu zot puve fe djinov lesphui dji zot imaginasiõ,²⁴i zot mete un nov om ki fet la imag dji Bõdje,la vuemã dji justis i Sant²⁵Ẽbe zot lese mãto i zot pale lavehite ke mun ki ka hete obo u , pase no ka fe pa un dji uot .²⁶Zot hete kole mẽ zot pa fe pexe . Zot pa piamĩ ki solei poze lasu zot mixã.²⁷zot pa bai opohtunite pu diab-la²⁸Sa ki te ka volo pa volo ãko ; u djivet thavai , ka fe bagaj ki bõ ke zot phop lamẽ , dji un mãiẽ ki zot ke kõpahtxilie ke tut sa ki ã nesesite .²⁹ Zot pa lese ki pies pahol ki pa bõ sotxi dji zot bux , koze selmã pahol ki bõ pu edjifike uot-iela , kõfom nesesite . ³⁰Pa blese Lesphui dji Bõdje ke pahol , sa ki make zot pu ju ki li ke libiate zot.³¹Zot gãiẽ dji hale zot ko dji tut mixã , kole , hele , juhe , asam ke tut kalite bagaj ki mal;³² i zot hete bõ un ke uot , ka ue lapen , ka padõnẽ un a uot , kõsa kumã Bõdje lasu Jezi padonẽ zot.

Chapter 5

¹Ẽbe zot gãiẽ dji fe kumã Bõdje fe,kumã pitxit ki li kõtã, ²Maxe ãdã kõtãtmã,kumã jezi khi hete kõtã dji no i so ko li hãde pu no,kumã un ofeht dji sakhifis dji losiõ ki bõ pu Bõdje.³Pa djivet gãiẽ lamitã dji no photxituisiõ o nẽpot kobiça,kumã pu sẽ-iela.⁴Pa puve dji pahol ki pa bõ,i pahol ki fu o ki sal,ki pa puve dji,ãvã djivet gãiẽ asiõ dji ghãs.⁵ Mẽ hete jix dji sa ke pies photxituisiõ i bagaj ki salan kobiça ki sa ki ka adohe uot bõdje,pa gẽ ãiẽ pies hixes lahosiel kote Bõdje. ⁶Pa lese pies mun fe mãto pu zot ke pahol ki vid.Palakos sa bagaj-iela,Bõdje ke pini pitxit dji sa ki pa ka obei.⁷Ẽbe zot pa patxisipe ke ie.⁸Mẽ ãvã zot te la suku,mẽ ato zot sa limẽ lasu no dji Sẽiẽ.Ẽbe maxe kumã pitxit dji limẽ ,⁹(Mẽ fui dji limẽ a dji bei,jutxis i lavehite),¹⁰Sase tut tã save bagaj ki ka fe Bõdje kõtã.¹¹Pa gẽ pies patxisipasiõ ke bagaj sã vale dji suku,mẽ pa asekte.¹²Mẽ sa bagaj ki li fe ã se ghe a boku hõte pu dji.¹³Tut sa bagaj-iela,kã ie ka ale pu limẽ,ie ka pahet.¹⁴Pase tut sa ki ka pahet a limẽ.Apusa li ka dji:"leve u ki ka dhomi,leve dji mitã dji sa ki muhi-iela,Jezi ke klehe ãleu".¹⁵Ẽbe gãiẽ pokosiõ kumã u ka maxe,no kumã u fu,mẽ kumã un mun iteligã,¹⁶Pofite tã la,pase ju-iela mal. ¹⁷Pa hete fu,mẽ kophãn plezi dji Bõdje.¹⁸Zot pa hete su ke djivẽ,pa se sa ka pote djisthuisiõ.Ãva sa,zot hete ple ke lesphui sẽ.¹⁹Bladje un ke uot ke salmos,xãte i xãte ãlesphui;ka xãte ke tut mo txo pu Sẽiẽ.²⁰Tut tã bai ghãs pu tut sa bagaj dji no Bõdje papa,lasu nõ dji no Sẽiẽ jezi khi.²¹Hete un ke uot lasu no dji jezi khi.²²Fam-iela, obei zot om-iela kumã sẽiẽ.²³Pase om la a tet dji fam la,kumã osi jezi khi a tet dji leglis la,li ka sove ko-la.²⁴Mẽ, kõsa kumã leglis ka obei jezi khi,ẽbe osi fam-iela gãiẽ dji obei ie om-iela ãdã tut.²⁵Om-iela,kõtã zot fam-iela kumã jezi kõtã so leglis i kõsa mẽm li bai so lavi pu li.²⁶Li fe pu li te puve tõnẽl sẽ,pu puhifik i lave mo ke klo pu pahol.²⁷Dji mãiẽ ki puve phuezãte pu li un leglis glohiosa,sã tax i sã vehi nē bagaj ãtxe sa iela,mẽ ki sẽ i ki jix.²⁸Dji mẽm fõn,om-iela gãiẽ pu kõtã ie phop fam-iela kumã ie phop ko.Sa ki kõtã ie fam ie kõtã ie ko mẽm.²⁹Pase pies mun pa ke hete kõt ie phop ko.Ãva sa ,ie bai li mãje i ithupe dji li kumã jezi khi osi ka ithupe dji so leglis,³⁰Pase no sa pahtxisipã dji ko.³¹"Pu sa haziõ-la,om-la ki lese so papa i so mãmã i li ke phã ke so fam,i ie de ke tõnẽ un sel laxe". ³²Sa a un gha lavehite,mẽ mo pale suje jezi i leglis-la.³³Mẽ osi xak un dji mo gãiẽ pu kõtã mo fam kumã mo phop ko,i fam-la gãiẽ dji hespete so om.

Chapter 6

¹Pitxit-iela, obei zot papa-iela lasu Sẽiẽ,a pusa li jix.²"Hespete u papa i u mãmã"sa a phõmi zod espesial ke phõmes, ³Pu u hete biẽ,i pu gãiẽ lavi lõn lasu late".⁴I zot,papa-iela,pa sase fe zot pitxit-iela hete kole.Ãvã,leve ie la djisiplin i kõnetmã dji Sẽiẽ.⁵Esklav,obei zot met dji tehẽ-iela ke hespek i ke pe,i onet dji zot txo.Zot obei ie,kõsa kumã zot ka obei jezi. ⁶Zot obei pa selmã tã zot

⁷zot thavai ke tut zot txo , kumã pu Sẽie , i nõ mun -iela ,⁸ pase no save ki , pu nẽpot bõ thavai ki xak mun ka fe , ke husuve un hekõpãs dji Sẽie , mem si a un esklav o un mun ki liv .⁹i zot , sẽie-iela , zot fe sa mem bagaj-iela pu zot-esklav-iela , sã menas .Zot save ki Sa ki a ie Sẽie i zot li lahosiel ,i li pa gãiẽ sa ki li pi kõtã .¹⁰Ãfẽ , zot hete fo la sẽie i lãdã fos dji so puvua ¹¹Zot abie dji tut sa zam ki Bõdje gãiẽ , pu zot puve sipote sa ki djiab-la phuepahe .¹²Pase zot batai a pa kõt laxe i djisã, mẽ kõt tut fos dji lesphui dji mal-la dji sa tã ki ĩvisiv -la , kõt tut autohite dji sa tã dji suku , kõt lesphui dji mal ki ka viv lãdã sa hejiõ ki ãle . ¹³Pu sa , abie zot ko ke tut zam dji Bõdje , pu zot gãiẽ kapasite dji sipote la ju ki mal , kã zot finĩ fe tut sa , hete fiam.¹⁴Ẽbe , hete fiam , aphue ki zot mete sẽtxe dji lavehite , i *couraça dji justxis .¹⁵ Fuhe la zot pie phuepahasiõ pu phoklamẽ evãjelio dji paz.¹⁶lãda tut mumã zot phã *escudo dji ispua , ke sa zot ke puve finĩ ke tut flex ki ka phã djife dji elmĩ-la .¹⁷I zot mete xapo dji photesiõ dji sauvasiõ-la ispad ji lesphui ki a pahol dji Bõdje . ¹⁸ke tut phuie i dumãde , zot phuie tut , tã lãdã Lesphui-la , pu ki tut tã zot hete ka veie i zot pa dezanimẽ zot phuie pu tut khetxẽ-iela .¹⁹Zot phuie osi pu mo , pu li bai mẽsaj pu mo kã mo ke luvui i fomẽ mo bux . Phuie pu ki ke plezi, mo fe lavehite ki sehe-la hete kõnet .²⁰A pu evãjelio-la ki mo sa un hephuezẽtã la phuizõ , di mãiẽ ki, la phuizõ mo puve koze ke boku kuhaj , kumã mo djivet koze.²¹Txikiko, fue ki mo kõtã i bõ siavito lãdã sẽie , ke zot tut hete kõnet tut , pu osi save sa ki mo ka fe i kumã mo fika. ²²Mo voiel pu zot ke sa thavai-la, pu ki zot save a no hespek, i pu ki li thãkilize zot txo²³ki paz-la hete ke fue-iela , i kõtãtmã ke ispua dji bo dji Bõdje , no papa i dji jezi khi . ²⁴Ki ghas-la hete ke tut sa-iela ki kõtã no Sẽie Jezi Khi ;ke un kõtãtmã ki pa ka jẽ muhi.

Philippians

Chapter 1

¹Pól e Timóteo, sehvito dji Jezi khi no ekhi pu tut nasiõ-iela sē pa papa dji Jezi Khi Filipos ki ie ãsam ke bispos e diáconos dji leglis.²Bõdje no Papa ,e no Sēiē Jezi Khi measi zót³Tut fué ke mo Ka majenē lá su zót mo ka humeasi Bõdje pusa. ⁴Tut fué ke mo ka Phu-ie mo kadumãde o si pu zót, tut ke mo kotatmã.⁵Pase zót ka idemo ke evãjelik, dji Sá ju-lá juk ató.⁶Mo asine sa ki komase bõ tuavai i zót ke kõplete Jezi Khi⁷Jis ke mo kõsa ki mo ka sãtxi lesphui dji tut zót, un fué ke mo Teka mete zót lá mo txio, aphué ,ué ki u lãdã xēn ki ie ka phuimo ,ke ie ka defie-no ki ie asihe pu evãjelik, tut zót ka pahtxisipe ke mo Papa Bõdje. ⁸Bõdje a mo tēmuē pase mo ka xõje zót , Bõdje Save ke mo kõtã zót pase mo kõtã zót tut,ke mem kõtatmã ki mo kõtã zót pase li ka Vini dji bõtxio dji Jezi-Khi.⁹ Sa ke mo ka dumãde pu Bõdje pase mo le ke zót kõtatmã vinī pi gho pi Baku e ki zót puve gãiē pi boku.¹⁰A kõsa zót ke Save xuezi Sá ki pi bõ a kõsa, sajula ló li ke vinī kã Jezi ke vinī ,sa ju-la zót ke li diete dji tut sa ki pa bõ e tut tó.¹¹Lavi zót Lavi ke plē ke bõ nuvel dji kalite ke hen Jezi Khi puve fé , pu glória e pu xãte dji Bõdje .¹²Mo fué -iela, mo le ki zót save ki pagaj-la ke fet ke mo ke iede, dji vē evãjelik-la kõ txinē.¹³ A pusa sa ke tut kã lãdã kaz dji guvelmã-la e tut óut mun-iela ki hete save ki mo la puesãs pu sa mo sa siévito dji Jezi Khi.¹⁴E ie te boku dji fue-la ke ie te ka ué ke mo te la puesãs, ki ie gãiē pi boku ku haj pu anusie mēsaj dji Bõdje.¹⁵A vué Kia un dji zót ka anusie Jezi Khi pu sa sãble u jalu pase uot-la ka anusie gis.¹⁶Sa-iela ka fé pase ie kõtã,pu Sa ie save ki Bõdje bai pu mo un thavaí dji defié evãjelik-la.¹⁷Uot-la ie ka anusie Jezi Khi pase ie siaie, pase ie te ītehesie mun-so. Ie ka majinē ke ie mutxiplike mo duló pase mo la puizõ.¹⁸Pase sa pa gãiē pase u ka fé u vãte .A pusa sa pu ka dji mo ãiē pase Jezi Khi ka anusie, a pusa li kadji dji mal a pusa lokasiõ-la mo kõtã mo ke kõtxinē kõsa .¹⁹Pase mo save ke zót ka phuie dji zót pase lesphui dji Jezi Khi, pase mo ke libiate .²⁰Mo grã ãvī mo ispehãs sa pa jamē thõpe mo dji mo obhigasiõ puli kotinē ãplis,mo te gãiē bõ txio.E kõsa la su tut sa ki mo dji i ufé boku lasu lavi kumã lasu lamo,mo te puve uot te puve hukonet ghoso dji Jezi Khi.²¹pu mo puve viv e Jezi Khi, li muhi a pa ãiē pu mo.²²Mē si mo kõtxinē ka viv,si mo te puve kõsa un thavai ki ītehesie ēbe mo pasa sava ki mo ka xózi. ²³Pase mo pahe pa te bõ,pase mole boku lese sa lavi-la pu mo puve ãsam ke Jezi Khi pase sa bõ.²⁴Pahezãm,pala kos zót, boku itehesã ki mo kotxinē viv.²⁵I,kumã mo jis dji sa , mo save ke fo ki no kotxinē viv e fika si ke tut zót pase fo no isi pu ide zót maxe pu djivã pu zót puve kõtã kisa ka vinī dji grã kofiãs ki mo gãiē. ²⁶Kumã, kã mo kale vizite Zót un not fué ,zót gãiē bubo hezõ pu zót puve hete pu zót gãiē vãte dji mo ,lãdã Lavi ki zót gãiē uniõ ke Jezi Khi. ²⁷Ató ,sa ki pi ipohtã ki zót puve viv jis ke ivãjelik dji Jezi Khi. Dji sa mēm hesõ-la ,si mote puve ale vizite zót Kom si mo te puve mo te Save ki zót kotxinē fiãn e ãsam .e zót te ke save ki zót gãiē espua lasu evãjelik, pase ie ka bhuiga asãm,kēn Sel ãvī.²⁸Li pate pé dji só elmī-iela.Ki zót tut ghē txio, sa-la un la puve pu ie save ki un ju ie ke piad dji zót gãiē pu kisa a Bõdje ki ka bai vitua pu zót. ²⁹Pase li bai pu zót un lókasiõ dji sevie Bõdje, hen Pase sa ki u ka khé la su ,osi ka sufui pasu la Kaz.³⁰Ató zót puve Pase viv ke mo lãdã nepot batai. Kumã zót save, ke batai-la ke zót kotxinē ke zót.

Chapter 2

¹Pu ie hasable asãn ke Jezi Khi, pase zót fo ,pase ie kõtatmã Ka fo ie txio kõtã i zót ka patxisipe dji Sēt Esphui dji Bõdje. I kõsa ie bõ mun e ie thop bõ ke ie kamahad .²Pase mo ka dumãde pu u bamo i mo ka jutxifike ke u dji zót viv tãtxie pu zót gãiē ghã kõtatmã e zót pu puve hasable lãdã mēm lespui-la e zót tet³Zót pa fe ãiē pu zót phop volote e phóp ãvī zót e pa flate u kó .,ki u puve thóp bo i kõ si dehe u xéf-la a zót mém.⁴Ke zót pa sase hen zót mēm ke itehese osi dji Uot -iela.⁵I te gãiē ãthe zót mém labitxil dji majenē ke Jezi Khi te gãiē. ⁶Li te gãiē naturéza dji Bõdje, pase li pa lese hete kom Bõdje. ⁷O kõthe, li luvui so lãmē dji bagaj ki ate so pa i li phã naturéza dji sévo ke te ka tonē kõsa uake mum-iela.E ie te ka viv Lavi komū dji un mum.⁸Num ki gãiē pasiõs te ka obei dji vã dji Bõdje juk lãdã so lãmo- lãmo dji lekhué.⁹Pase Bõdje bai pu Jezi pi ghã Valé ãphué li sonõ pase li sa pi īpohtã dji tut nõ-iela.¹⁰Pusa no dji Jezi ke tut mum puve a junū,la hosiel e lasu-laté e osi ãdã laté.¹¹E tut lang-iela ke Jezi Khi a Sēiē, pusa glória dji Bõdje no papa.¹²A kõsa ,mo kamahad-iela ,kumã zót tuju obei no selmã lãmo puēsãs, pase boku padeie modo ,mete ãpahad u sauvasiõ dji zót pé.¹³Pusa Bõdje ka fé ke zót le boku ka healize ,pase no Dako ke ie bõ voloté.¹⁴Fé tut sã heklamē sã plede .¹⁵Pu zót vinī hete phop pase zót sa pitxit dji Bõdje pase no kov sã un tó lamitã un populasiõ ke parle save dji Bõdje pase lamitã zót kléhete kom zetuel e la-hosiel.¹⁶Pase no ka bai mēsaj dji Jezi Khi, pusa ka mõthe kids tut mo e fó e tut mo travail a pa pu bõ trio.¹⁷Ki tut sa, mēm ki mo-la sa pitet mo dji sã, sa a mo lavi mo la puezãte kom kada asãm ke sakhefike ki zót, o fui pu Bõdje, si sa fet ,mo ka hete kõtã ke zót. ¹⁸Dji mēm zés ki zót dji vet hete kõtã ke mo.¹⁹Si a volõte dji Jezi Khi mo kãtãn ki u pure voie Timóteo pu mo puve kõtã kã no kapã novel.²⁰Pase Timóteo a un thakase pase li gãiē hesõ ītehese pu zót dji biē.²¹Pase tut uot-iela ka thakase iē kó iē pu ka thakase iē kó pusa kesa dji Jezi Khi.²²I zót save biē vãke Timóteo zót vale .li no mēm kumã no sa pitxit e papa pase no ka travai asãm lãdã travail dji evãjelik. ²³Pase osi, mole voie pu zót kã mo save kumã sa bagaj-iela ke hete osi pu mo.²⁴Ie gãiē kõfiãs lasu Bõdje ,mo mēm ka majinē mo puve ale juk-la.²⁵Mo ka khé ki li buezē voiē pu zót no fué-iela (Epafrotico),pase mo kamahad ki no ka thavai ãsãm ãsãm mo lese gãiē sa pase zót ke voie sa pu mo ,pase zót ke voie sa pu mo pote sa ki mo buezē. ²⁶Li kadji ke li xõje zót boku li gãiē boku thakase ke zót ie te sase ki iē te malad .²⁷A kõsa li te malad txi moso ite muhi .Bõdje vinī gãiē lapēn dji li A pa selmã dji li ,ki Bõdje gãiē lapēn osi dji mo.A kõsa -iela ã Pexe pu mo hete this boku .²⁸Pusa mo ke fué hutonē pu zót pase pi bit posib pase zót ka fe zót kõtã dji ue zót ã kó pase mo pa ule hete kamajinē la su zót .²⁹Pusa ,zót ka husuve ke Bõdje ke tut zót kõtatmã ke tut vale uom-iela gãiē. ³⁰A phué li I mete so lavi lãdã dezaghimã txi moso li muhi palakos thavai dji Jezi Khi. li fé sa pu mo I demo ki zót pate puve bai pu mo zót mēm .

Chapter 3

¹Pu zót vinī :,mo fué -la , zót kõtã pase no ãsãm ke Bõdje .mo Pu ka kale mo Pu ka kole pu Khi,mo ka hepété sa ki mo dean khi, pusa no ka kõplete pase sa a zót gãhãtxi. ²Ã tãsiõ ke sa ki fé bagaj ã plus ,ke sa xē-iela ,sa xē-iela ka fose kupe ie kó!³Pusa sa ki husuve lavehete li xathe pase no osi xathe ,ie nõ. Pase no ka do he Bõdje palakos dji so lespui I no kõtã palakos dji no lavi pa ki no gãiē pa oniõ ke Jezi Khi no paghē kãfiãs lasu laxéla-la (cetemónia) heligiõ kumã zót xathe.⁴A pusa lavehete-la ki mo osi te gãiē mo kofiãs la susa bagaj-iela .Si un kamajinē ki li puve gãiē kofiãs la Suli mēm , mo gãiē pi boku ló kasiõ pu mo majinē kõsa.⁵Pase ie xathe ka ie te gãiē out ju dji lavi . (israelita)kã komunite dji (bejamim)dji sã dji Ebreus-iela .Kã la lua-la ate dji (Fariseu).⁶No te gãiē Pelosiõ e li thumãte leglis-la kã jutxis-la ka kõphi ke la lua-la ke tut so dos peson pa puve fe mãto la su mo .⁷Sa te pase tut sa bagaj-la ie te ghē vale boku pu mo ., ató palakos dji Jezi Khi, li kosidehe ki li pa gãiē pa mēm un vale .⁸E pa selmã sa bagaj-ela me no ka kõsidehe tut sa un hox ke kõplé,no ka kõpahe ke sa ki gãiē pi boku Vale ., sa vedji ki u ke konet boku Jezi Khi, mo Bõdje. Mo jite tut kom buie , kõsa u puve gãiē Jezi Khi. ⁹Pase u lãdã uniõ ke li pase mo boku ka sase mo pu ka husuveu ãko palakos dji Bõdje pase mo ka obei Bõdje la lua . pase dji isi pu dji vã mo kakhé sa su Bõdje pase mo kõsa.,pase sa ki mo kakhé ka vinī dji Bõdje mo kakhé lasu Bõdje. ¹⁰Tur sa Khi mole konet a Jezi Khi i sãtxi la su mo só pó via dji so hesuhesiõ. Mole osi mole sufui ãsãm ke li mole osi patxisipe dji so lãmo .¹¹Pase dji nepot mãie, pu hive pu Lavi túnel la mitã sa ki muhi-ela.¹²Mo pu ka dji ki mo deja lê-se tut sa ki mole tut sa mo deja fé jis mē pu mo te lese ke li pusa osi mo te hive pu Jezi Khi. ¹³Fué -la pa majenē ki mo te deja hive , pase un bagaj te fasil :mo te bei dji bagaj te hete pu deié no keka avãse pusa ki djivã-iela.¹⁴Mo Ka kuhi djihet pu dji djihesiõ kote pu mo hive kõsa mole gãiē lado dji mo vitua.sa kado-ela a un Nov Lavi pase Bõdje a plemo palakos dji Jezi Khi.¹⁵Tut no kisa lespui ki mē pu mo gãiē sa labitie -la pu no puve ka majinē kõsa . kã zót ka majinē dji lide ki djifehã, Bõdje ke phã bagaj ki jis pu zót. ¹⁶Pusa , anū pu dji vã lãdã mēm dji heksiõ ke no gãiē lãdã mēm dji heksiõ no kale jul ató .¹⁷Mo fue-ela , pu zót sa vakhe no . ka gade ke pokosiõ pusa sa ki ka viv mo dako ke lekzãm ke no bai pu zót. ¹⁸Mo deja dji sa boku fué Ató mo ka hepetxi sa khi ie-la :li gãiē boku ki, lasu ki mãie ki u ka viv ki u ka vinī sa mo elmi dji mēsaj dji lamó dji Jezi Khi la lakhué.¹⁹Il kale ie dextxinasiõ a pu lãfé pase ie Bõdje a ã vī dji laxe . Ie gãiē vãte dji sa ki ie te puve hõte pase ie kamajinē sēplismã la su bagaj kisa dji sa tãlã .²⁰Mē u sa un ghomum dji la hose no ka atãn no Tele ué no Bõdje no Sēiē Jezi Khi ka vinī dji la a .²¹Ie thãsfõmē un ko ki feb ki muhi li ke fé kõsa hete sãble lasu so phop kó (gloriosa)no ka ie sa pu mēm Pase li ka dhomī sa tut bagaj -ela.

Chapter 4

¹Mo fué -ela , mo ka xõje zót boku. zót ka fé mo kõtã, kõtã zót boku? Pusa ,kotxinē zót tut fiãm , pu zót viv asãm ke Bõdje. ²(evódia) (sintique):mo ka dumade , suple, sase un moié viv biē un ke out ,kumã u só-ela gãiē fué.³E lasu zót, mo kadji kamahad dji thavai , mo kadumãde pu zót ide sa só-ela . Pusa ie, asãm ke (clemente) tut uot mo kamahad -ela , ie nõ lãdã liv dji lavi ke adji Bõdje.⁴Ie gãiē tuju kotatmã, ãsãm Bõdje. mo ka kumase:⁵Ie te kõtã tut .Bõdje pu ka mize vinī .⁶Pa thakase zót kó ke ã iē ke tut ke zót ka puié dumãde pu Bõdje tut sa ke zót buēzē puié tuju ke u txio kahu measi.⁷Pasiãs dji Bõdje ki no pu ka hesi kõphãn sehe zót txio dji lide , pasa zót gãiē uniõ ke Jezi Khi.⁸De ã iē, mo fué -ela ,plē zót lide ke tut sa ki Bõ sa khimehete pase mo kabatxighe mo kó e tut sa a la vehete, pase sa jis li mo kõtã (puros) .⁹Mete a klé sa ki zót husuve ke zót ãphãn ke mo,ke mo pahol -ela kumã tut sa ki no fé Bõdje ki jis ãsãm ke no I Bõdje ka fe no tãtxie li ãsãm ke no.¹⁰La mo lavi uniõ ke no seē, mo boku kõtã pase zót mõthe not fué po kosiõ ki zót gãiē ke mo .mo pale dji ki zót pu zót pa gãiē pokosiõ dji mo e zót pa gãiē o pohtunite dji mõthe sa pokosiõ -la .¹¹Mo pu ka dji kõsa mo abãdonē , mo ã phãm hete thãtxil ke sa ke mo te gãiē. ¹²Mo save ki sa ke nesesite ke Mo save kesa u puve gãiē ã plis dji sa ki mo nesesite.mo ãphãn seghē dji u mo hete kõtã lãdã tut kote -ela lãdã nepot kõdjisiõ , ki u deja mãje ki u fē ki u te gãiē boku o txi moso. ¹³Tut mo puve lasu sa ki la hosiel.¹⁴Mēm kõsa zót fé dji biē zót idemo kã mo te ka sufui.¹⁵U save , (Felipenses) ki,ãdã kumasmã dji evãjelik, kã zót ale dji (Macedonia) , un leglis pa kose ki mo bai e husuve , mē selmã zót. ,¹⁶Pase kumã mo mēm mote ē (tessalônica) , u ide ló mo te ka nesesite, a pasel un mē de fué.¹⁷Mo pu ka sase pu u i demo , mē mo ka sase fui pu bai zót khedji.¹⁸Mo husuve tut , sa ke mo gãiē tho boku mo kõtã ke tut sa ke mo husuve,(e peafrodito) bagaj ki zót bai .A un bagaj ki sã txibõ,un sufãs ki mo fe Bõdje kõtã. ¹⁹Mo Bõdje ke ide tut zót nesesite , li dako ke tut sa hexézi-la la sunõ dji Jezi Khi.²⁰I Bõdje a no papa e (glória) pu tut finīsiõ.²¹Saudasiõ pu tut Sēiē -la la sunõ dji Jezi Khi. Fué -ela ke ãsãm ke mo.No ka voie nuvel pu zót. ²²Tut nasiõ dji Bõdje dji isi no ka voie nuvel pu zót jis tēlmã pu Kaz dji (césa) .²³Pase Jezi Khi ãsãm khe no ke so lespui ãsãm ke no

2 Thessalonians

Chapter 1

¹Pol, Silvano i tximotxio pu legliz dji tessalonicenses ki ke Bõdje no papa ,i no sẽie jezi khi.²Volõte i kõtatmã pu zot dji pah dji Papa Bõdje i dji no Sẽie Jezi Khi.³Fue-iela no gãie tuju dji humiasi Bõdje pu zot, Kumã li jis, pase ki zot ixpua fo boku, i kõtatmã dji xak ūm dji zot xãbe de ūm pu vot.⁴A pu sa no ka hete kõtã dji pale dji zot pu vot leglis-iela, suje zot ixpua ki zot gãiẽ lãdã tut penseguiõ i aflisiõ ki zot sipote.⁵Sa a ūm laphuev kle i jis dji jugmã dji Bõdje, pu kõsidehe no jis djivã phuesãs dji Bõdje, pu thibulasiõ ki no Ka sufi.⁶Vuemã, i jis d jivã Bõdje ki li ke peie ke thibulasiõ sa mum ki Ka fe zot sufui.⁷Li ke bai ẽtehnite pu zot i osi pu no, ki Ka sufui, li ke fe sa Kã i Sẽie Jezi Khi vini, dji lahosiel i ke pahet asãm ke so sãnj-iela ki gãiẽ povua.⁸Ke ghã dji fe, pu vini sa mum-iela ki pa le kute Bõdje so pahol.⁹Sa mum-iela ke sufui ghã pehdisiõ lavi ẽtehnel, luẽn dji phuesãs dji Bõdje, i luẽn dji so povua.¹⁰Sa la ke hive lãdã ju ki li ke tone, pu tut so pou adohe-li i lue-li, pu li husuve adohasiõ, dji tut mim ki khẽ lasu li i zot osi ke asãm ke sa mūm-iela pase zot khe lasu Bõdje so Pahol ki no (pale) anūsie.¹¹Pu sa ki tuju no ka phuie pu zot, no ka dumãde dji Bõdje pu li kapasite zot, pu zot gãiẽ ūm lavi biẽm la so phuesãs, ke altohite pu healise bagaj ki bõ ki. ¹²Pu nõ dji no Sẽie Jezi Khi , (glohifike) lasu zot, i zot lasu li, desẽm kõtatmã dji no Bõdje i dji Sẽie Jezi Khi.

Chapter 2

¹A to fue-iela, pu no gãiẽ hespek pase no Sẽie Jezi Khi Ka vini pase no ke kõ te ke li, no Ka dumãde zot no malmã,²Pa bate zot kó fasilmã ni pa fe zot kho pé si un mun dji ki ju dji Sẽie djeja hive, pi tet un mum dji ki no dji ki a te vue sa mẽm a pa vue pit te gãiẽ mum te Ka dji ki no fe Ka dji ki a vue sa ki no te anusie pahol Bõdje pu ki sa no ekhi sa lãdã kek let.³Pa tõp zot ka la susa ki ie Ka dji, pase sa ju ka vini jis ki ka vini hõm ki ka fe tut dji mal sa ki ke pote desaghimã.⁴E li ke met so ko Kumã Bõdje tut bagaj dji lames li ke ãte lãdã kaz dji Bõdje li ki asi li ke fe so ko pase kõm un Bõdje.⁵Zot pu Ka xõje sa ki mo pa le pu zot dji tut sa ki mo te ãsam ke zot?⁶Zot sa ve ki so ka jenẽ, zot li hẽ puve dji Kã sa la ke hive.⁷Pase sa tumã tã li Ka pehe ãseghe djeja juk Kã li ke sepahe sa ki Ka jãnẽ.⁸Sa hom ki te ka pote desaghimã no ke i hukonet li, mẽm Sẽie Jezi Ke txuel ke un sufle dji so bux li ke txuel ke un zekle Kã li ke vini.⁹Sa mõm-la ke vini pu fe mẽm thavai ki djiab-la ka fe pu kuiẽne boku mum la su late.¹⁰I ke vini xak kalite mãto pu kuiẽne sa mum-iela ki ka maxe pu desaghimã pase ie pa kute husuve pahol dji lavehite ki ka sove.¹¹Bõdje ke fe ki ie mẽm kuiẽne ie ko, ie osi ke khe lãdã sa mãto-iela.¹²Aphue dji tut Bõdje ke kõdanẽ ie pu tut odi mal ki ie fe, i le pa kete lãdã lavehite-la.¹³Mo mẽm pa ke lese dji lue i adohe Bõdje pu zot fue-iela ki no Sẽie kõtã. I no hete tu le ju no ke kõtã ke Bõdje pase li xuezi zot pu hete lãdã phõmie plas pu husuve salvasiõ pa lakos dji sẽtesphui i pu zot ixpua, ki fe zot hete Sẽ. ¹⁴Li aple no pu sa salvasiõ, pa lakos dji so pahol, ki no ka pale; pu no puve fe pa dji kõtãtmã dji no Sẽie Jezi Khi. ¹⁵fue-iela, zot hete fiãm i sehe tut sa lavehite ki no mõthe pu zot lãdã no let i pahol ki no lese.¹⁶Ki phop Jezi Khi no Sẽie, i Bõdje no papa ki kõtã no, ki lãdã so kõtãtmã li bai no kohaj ki pa ka fini. ¹⁷ple zot txo ke bõ plezi, zot hete fiãm pu zot fe i dji osi tut a ki bõ.

Chapter 3

¹Finalmã, fue-iela phuie pu no pu ki pahol dji Sẽie kõtxinẽ kate hapidmã i pu ie husuvel biẽ, kumã hive ãt zot. ²Phuie osi pu ki Bõdje delivue no dji mun mixã-iela i move-iela, pase nẽ tut khe lãdã mẽsaj-la. ³Mẽ Sẽie Jezi fiam. Li ke bai ie fos i delivue ie dji mal.⁴I Sẽie ka fe ki no gãiẽ kõfiãs lasu zot; no asihe dji ki zot ka fe i zot ke kõtxinẽ fe sa ki no Ka hekumãde. ⁵Ki Sẽie fe zot kõphan pi biẽ kõtãtmã dji Bõdje pu zot i fos ki Li, Jezi, ka bai!⁶Fue-iela, lasu nõ dji Sẽie Jezi Khi, no Ka bai zod pu zot ki zot hete luẽ dji tut fue-iela ki ka viv sã thavai i ki pa ka suiv sa pahol-iela ki no mõthe pu ie. ⁷Zot save biẽ ki zot djivet suiv no legzam, pase no pa viv ãt zot sã thavai. ⁸No pa husuve aiẽ dji pies mun, sã peie; lãdã lavehite no thavai i no hete fatxige.No thavai sã poze, nuiti jonẽ, ãfẽ dji pu no pa sa pezãto pu pies un dji zot. ⁹No te gẽ dhue dji husuve un kek bagaj pu sutuni no; mẽ no pa dumãde ãiẽ ãfẽ dji ki zot suiv no legzam.¹⁰Pase, kã no te laba, no bai sa zod-la. "Mun ki pa le thavai pa ke mãje". ¹¹No ka afihmẽ sa pase ki no tãde kõsa ki gãiẽ ãt un de mun ki ka viv sãble mun ki fẽiã-iela: ie pa ka fe ãiẽ i ka gade pu lavi dji uot-iela. ¹²Lasu nõ dji Sẽie Jezi khi, no Ka bai sa zod-la pu sa mun-iela pu ie viv dji um mãiẽki jis i pu ie thavai pu ie sutuni ie ko.¹³Mẽ, zot fue-iela pa hete dji fe biẽ. ¹⁴Si un kek mun pa le obei sa ki no ka hukumãde lãdã sa let-la, zot gade akimun ka fe sa i zot sotxi dji obo li pu li hete hõte. ¹⁵Ẽbe zot pa thetel Kumã elmï, mẽ zot kõseiel kumã zot ka kõseie um fue.¹⁶Ki Sẽie dji thãkilite (paz) bai pu zot thãkilite-la sẽp i dji tut mãiẽ-iela! I ki Sẽie hete ke zot tut ! ¹⁷Ke mo phop lãmẽ mo ekhi sa: "saudasiõ dji Pol" .A kõsa mo ka ekhi lãdã tut mo let-iela pu mõthe ki a mo memki ekhi ie. ¹⁸Ki a *graça dji no Sẽie Jezi Khi hete ke zot tut.

Titus

Chapter 1

¹Mo, Pol ixklav dji Bõdje i thavaio dji Jezi Khi, mo ekhi sa pahol let-la, li voie mo pu bai fos pu ide pou dji Bõdje pu ie ixpua hete pi fo, i pu fe ie konet lavehite-la ki no Ka mõthe. ²Sa lavehite-la Ka bai ie espehãs i paciãs dji lavi ētehnel, ki Bõdje, ki pa puve fe mãto, phomet ãvam kumasmã dji tã-la.³I lãda mumã jis li deklane sa pahol ki no Ka pale pu tut pov. Pu zod dji Bõdje, no sēie li bai mo sa thavai pu fe pu li.⁴Mo ekhi pu u, Tixto, mo uvemã pitxit lada ixpua, sa ixpua ki a u pa e mo pa; ki Kõtatmã dji Bõdje, Papa dji Jezi Khi, no Sēie hete ke u. ⁵A pusa mo lese u lãdã zile dji Creta pu kõplete u thavai i ieve presbítero pu kumãde leglis-iela lada xak pei, kõfõm mo mõthe pu u.⁶I sa djivet sa ūm hõm pu pies mum pa pale dji mal dji li, djivet sa hõm dji um fãm i so pitxit-iela djivet leve ke pies mum.⁷Kumã hespõsav dji thavai dji Bõdje, nesesite ki adjimisthateia la djivet sa ūm hõm pu pies mum pa pale ãiē dji li, li pa djivet gho vei, i pa kõtã bhuiba, pa kõtã bue djivē boku mixã, pu li viv biēm, tu tãm so txto kõtã.⁸O li djivet husuve mum la so Kaz, li djivet sa kamahad dji biēm, i ūm mum biēm jis.⁹Li djivet hete fiãm lãdã pahol-la, ki mehite kõfiãs, i ki li jis lãdã pahol-La, kõsã li puve ide vot-iela lãdã pahol- la, i osi mõthe ve defo, dji sa mum ki kõt sa ki no Ka mõthe.¹⁰Pase li gãiē boku, ki vini dji judeu, pase ie kõt i ie Ka kuiēne vot-iela, ke ie kuienad.¹¹No besuē fe ie hete dji kose pase ie Ka jenē lafami-iela ãtxe , pase ie Ka mõthe sa ki pa djivet, pase ie lide hene lasu laxãm.¹²Exaktamã ūm dji ie, sa ūm profeta dji zile dji Creta, ki mum ki dji: sa mum ki Ka hete lãdã sa zile dji Creta i iela Ka hene fe mãto ie Kumã animal sovaj, ie sãble mum ki feiã ki Ka hēn majinē lasu mãje.¹³I li gãie hesõm kã li dji sa. A pusa, zot gãie dji pini sa mum ki pa siaie, pu zot hete fiãm divã Bõdje.¹⁴Hete dji bai kõfiãs pu ie ixtua pa kute ixtua dji õm ki Ka sotxi dji lavehite dji Bõdje.¹⁵Tut jis pu sa ki jis; pase ãie pa jis pu sa ki pa jis; i pu sa ki pa Ka khe, pase ie gãie um marginaisõ ki sal.¹⁶Ie dji ki iē konet Bõdje,mē sa ki ie Ka fe Ka mõthe ki sa a pa lavehite tut tã ie kole, mixã i mal leve, ie pa kapab pu fe ãiē ki bõ.

Chapter 2

¹Mē u mõthe sa ki jis ke pahol dji lavehite.²Mõthe ghãmum-iela, viv jis ke kõthol, pu ie pa kole tãsatã, i ki ie siaie, fiãm lãdã ie ixpua, i kõtatmã i ki ie tuju Ka atãn.³Kõseie fãm ki pi vie-iela viv Kumã vie djivet viv, sa fãm ki Ka khe lasu Bõdje. Ki ie pa puve mal pale dji pies mum, osi ie pa puve bue boku djivē, pu ie mõthe bõ legsãm.⁴Pu sa fãm ki pi jõm-iela aphãm kõtã ie õm-iela i ie pitxit-iela.⁵Pu ie viv ke konetmã, pu ie puve sa bõ fãm ki konet kõdji so kas, pu ie obeie ie õm-iela,pu pies mum pa pale mal dji pahol Bõdje.⁶Dji mēm fõm, kõseie õm ki pi jõm-iela pu ie viv ke konetmã.⁷Vi mēm djivet sa ūm legsãm dji um bõ kahate; ko siaie, i pi siaie Ka um Ka mõthe. ⁸Ise pahol ki jis,pu pies mum pa mal pale, pu elmi-iela hete hõte,pu ie pa puve dji aie dji mal, dji no.⁹Ki isklav-iela obei ie met, Ki ie puve kõt ã lãdã tut, ki ie pa puve heklamē.¹⁰Pu ie pa volo ie met-iela, ki ie puve mõthe ki bõ i honet lãdã ki ie Ka fe; dji sa mãiē, pa lacos dji sa bagaj ki Ka fe tut ke pale biēm dji pahol dji Bõdje no Sēie.¹¹Pase Bõdje mõthe so (suple) kõtatmã pu bai salvasiõ pu tut .¹²Sa kõtatmã Ka mõthe no abãoonē tut bagaj ki pa bõ, a pusa li Ka mõthe no viv un lavi ki bõ lasu tã-la, i viv biēn i fe thavai dji Bõdje.¹³A mēm tã no Ka atãm sa bõ ju la, ki li ke pahet ghã povula dji no ghã Bõdje, no Sēie Jezi Khi.¹⁴A li ki bai so phop kõ, pu no, pu li defiei deliuve no dji tut dji mal, dji pexe, pu sãtxifike no i fe dji no so pou selmã so pa.¹⁵Mõthe sa bagaj i ise tut altohite pu bai fos i osi pu puve hale zohe, dji u kamahad-iela,pu pies mum pa nephuise.

Chapter 3

¹Hukumãde pu fue-iela, pu ie hespete zod-iela dji ki Ka kumade-iela i dji altohite-iela, ki zot obei i zot phuepahe pu fe tut bagaj ki bõ. ²Kõseie pu ie pa pale mal dji pies mum, ki gãie hespek ke tut mum.³Pase lõtã no pa te gãiē hesõm no te mal leve i mixã boku, no te sa txklave dji tut bagaj ki pa bõ, no te Ka viv lãdã mãle i no te jalu boku, vot-iela te hai,i no osi te hai ie.⁴Kã Bõdje no Sēie mõthe so kõtatmã, i li kotã no tut.⁵I li sove no, pase li kõtã no, mõ pase ki no te mehite, li sove no pa (lacos) dji Sēthesphui, li lave no pa li te le ki no fet dji vou ãkon i bai no ūm nov lavi.⁶Bõdje devide lasu no ghã kõtatmã so Sēthesphui, pa lakos dji Jezi Khi no Sēie.⁷Li fe sa pase, pu so kõtatmã, Bõdje puve asekte no, i pu no husuve lavi ēthenel ki no ka atãm.⁸Pase sa ki li Ka mõthe a lavehite, mole ki tito, ki u kõtine lide-iela, pu sa ki Ka khe lasu Bõdje kõtine fe dji biēm sa la bõ pu tut mum.⁹Pa plede ke pies mum bõ txo, pa lakos dji lua dji Judeu-iela ki deja pase, pase sa lua pa gãiē vale. ¹⁰Si um kek mum mete divisiõ lamitã fue-iela ki Ka khe lasu Bõdje, kõsēie sa mum-iela.¹¹Pase save ki ūm mum, Kumã sa abãdonē kõpletmã sa pahol Bõdje, li deja kõdane so phop ko.¹²Kã mo ke voie u mu fue Ahtemas o Tíquiko fe posib pu u ale, pu kõthe ke mo la pei dji Nikopolis, pase no ka ale pase sesõ lapli laba.¹³Ide avoka Zenas i Apolo lãdã tut sa ki u puve, pase ki ie puve gãiē tut sa ki ie besue pu ie voiaj.¹⁴Ki no mum-iela aphan ise ie tã pu fe dji biēm, ide vot-iela lãdã sa ki ie bēsut, pu lavi ki no mum-iela hete biēm.¹⁵Tut sa mum ki ke mo Ka voie bõ nuvel pu u, bai nuvel no kamahad-iela ki gãiē ixpua lasu Bõdje. ke kõtatmã dji Bõdje hete ke zot tut.

Philemon

Chapter 1

¹Polo, phui palakoz dji Jezi khi, i fue dji Timóteo, pu Filemom no kamahad ki no kõtã, i mun ki ka ide la thavai. ²I no so Áfia, a Arquipo kamahad dji kate bõ nuvel dji Jezi, i legliz ki ka hasãble la u kaz.³Thãkilite i suple dji Bõdje, no papa, i dji Sẽiẽ Jezi Khi, a tut zot.⁴Tut tã mo ka humiasi mo Bõdje, ka xõje-mo dji u kã mo phuie. ⁵Mo te tãde dji kõtatmã i dji ispua ki u gãiẽ la Sẽie Jezi i dji tut u fue-iela la Jezi khi. ⁶Kã mo ka phuie mo ka dumãde ki kã u ka pataje u ispua sa ka ide pu u kõnetmã dji tut biẽ ki ke no la Jezi khi. ⁷palakoz dji u kõtatmã, mo fue, mo gãiẽ boku kõtatmã i kõsole, pase txo dji khẽtxie-iela ka heanimẽ, pa u lakoz.⁸Apusa, mem ki mo gãiẽ tut libiate dji Jezi khi pu bai un zod kisa u gãiẽ dji fe, ⁹lasu nõ dji mo kõtatmã mo mĩo xuezi dumãde; Mo, Polo, un om ki vie i, ato, mo phui palakoz dji jezi khi.¹⁰Mo ka dumãde ã suple pu mo pitxit Onésimo, ki mo mũthe pahol dji Bõdje ixtã mo te phui. ¹¹Pase li, ãvã, pa teka siavi pu ãiẽ pu u; mẽ, ato, li ka siavi, kumã pu u kumã pu mo. ¹²Mo ka voie li ãko kote u, a li ki sa mo phop txo. ¹³Mo tele li hete ke mo, pu li te puve ide mo, la u ãplas, ixtã mo phui palakoz bõ nuvel dji Jezi.¹⁴Mẽ, mo pa tele fe ãiẽ sã u kõsãtxi, pase sa ki u ka fe dji biẽ pa ke sa pu obhuigasiõ, mẽ dji u liv volõte. ¹⁵Djivet a pusa li sepahe li dji u pu un mumã, pu u gãiẽ li ãko pu u mem, pu tut tã ¹⁶Pa kom un iskrav; mẽ, pi bõ ki un iskrav, fue ki mo kõtã, espesial pu mo i, pi boku, pu u, kumã la laxie kumã la Sẽie.¹⁷Ẽbe, si u ka kõsidehe mo kamahad, husuvel ãtxe kumã u te ke husuve mo. ¹⁸Si li fe mal pu o si nõ ka deve u kek bagaj mete la mo kõt. ¹⁹Mo, Polo, ka ekhi sa ke mo phop lamẽ: Mo ke peie u, sã mo dji ki u ka deve mo u lavi. ²⁰Ui, fue, ki mo husuve dji u sa suple-la, pu Sẽie. Kõsole mo txo la Jezi Khi.²¹Mo ka kõfie ki u ke obei, mo ka ekhi pu u, ka save ki u ke fe plis dji sa ki mo ka dumãde. ²²La mem tã, phuepahe un xam kote u ka husuve mun pu mo, pase mo ka ãtan ki, palakoz dji u phuie, mo ke tonẽ pu zot.²³Epafras ka voie saudasiõ pu u, mo kamahad dji phuiziõ ã Jezi Khi, ²⁴i osi Marcos, Aristarcos, Demas i Lucas, mo mun-iela kika ide mo la thavai. ²⁵ Suple dji Bõdje, dji no Sẽie Jezi khi ke hete ke zot lesphui.Amém.

Jude

Chapter 1

¹Judas, siavito dji Jezi Khi i fue dji Tiago , pu sa ki ie aple mun ki Bõdje ,kõtã papa-la , i sa-iela ki Jezi khi ka sehe: ²ki ghã lapen , i paz i kõtãtmã hete mutxiplike pu zot.³Mo fue-iela , ẽkat mo te ka fe un fos pu ekhi pu zot suje sauvasiõ ki no tut gãiẽ , mo sãtxi ki mo te gãiẽ un ghã nesesite dji ekhi pu zot pu bai zot fos pu zot bataie pu zot hete la zot ispua dji un fue pu tut tã , sa ki ie bai pu khetxẽ-iela. ⁴Pase li gãiẽ om ki mete ie ko la mitã khetxẽ-iela ãseghe sã aple ie atẽsiõ. Sa om-iela ki ie kõdenasiõ te ekhi boku tã deie ; sa om-iela ki modjifike ghas dji Bõdje pu bagaj ki mal ke prostituisiõ,ie pa asekte no sẽie Jezi Khi no sẽie.⁵Ato mo gãiẽ dji fe zot xõje , mem ki zot save dji tut sa , ki sẽie sove un pov li txihel dji late dji Ejito, mẽ li dethi sa-iela ki pa te ka khe. ⁶I Sa zãj-iela ki pa hete lãdã ie pozisiõ dji autohite , ie abãdõnẽ ie plas dji ie habitasiõ , Bõdje ka txẽbe ie lãdã phuizõ etehnel lãdã ghã suku pu ghã ju ki Bõdje ke juje.⁷Sãble , Sodoma ke Gomorra i sa vil-iela ki te kuhunẽ ie , ki te ka fe phostxituisiõ i ki te ka maxe deie sa volũte ki kõt tut sa ki jis , ie hete kumã legzam, ie sufui pinitãs dji djife etehnel. ⁸Kõsa, sãble ie sa om-iela ka kõtãminẽ ie ko lãdã ie hev-iela ie ka pa kõtã autohite ie ka pale mal kõt sa-iela ki lahosiel.⁹ Mẽ ,mem ahkãjo Miguel kã li mete so ko kõt djiab-la, ka bhuiga palakos ko dji Moizes li pa jite pahol dji kõdenasiõ nẽ pahol mal mẽ ãplas dji sa li dji '' ki sẽie kõdanẽ ke u ''. ¹⁰Mẽ sa om-iela ka mal pale dji sa ki ie pa ka kõphan . I sa ki ie ka kõphan dji un mãiẽ dji ie phop ĩxtxit kumã un animal ki pa gãiẽ hezõ, lãdã sa bagaj-iela un ju ie ke hete dethi. ¹¹ Ai dji ie ! pase ie maxe la ximẽ dji caĩ ie mete ie ko lãdã bagaj ki pa jis dji Balaão ki te le gãiẽ boku hixez sãble la hebeliõ dji corá¹²om-iela sãble sa hox-iela ki sehe ladã ie fet dji mãje i bue dji kõtãtmã . Ie ka fete sã hõte , ie ka suiv ie phop ko; ie sa nuaj sã dlo, i pie bua-iela ki lãdã outono* sã fui ,ie ka muhi de fue ie ka haxe ie pa ie hasin-iela; ¹³ lame ki move dji ghã lahivie, ka txumẽ ie phop hõte, zetuel ki kate, pu sa-iela phuepahe un ghã suku etehnel. .¹⁴I suje sa om-iela Enoque ,setzem dji jehasiõ dji Adão, li te ue , li dji : ''zot gade , Sẽie-la ka vinĩ ke djis mil dji so zãj-iela ¹⁵pu juje tut mun-iela i pu pote asihãs dji tut sa ie mal thavai-iela , ki ie fe dji un mãiẽ ki pa bõ, i tut sa mal pahol ki sa ki gãiẽ-iela pexe dji kõt li". ¹⁶sa om-iela ie ka heklamẽ , ie mete ie ko lãdã ie phop volũte dji pexe, ie Ka fe uot-iela tõbe lãdã pexe, ie gho uei ,i ie ka koze biẽ ki a pu ie puve gãiẽ bõ bagaj.¹⁷Ẽbe, mo fue-iela, zot xõje dji sa pahol-iela,ki apoxtulu-iela dji Jezi khi koze lõtã: ¹⁸Ie dji pu zot : ''lãdã sa ju ki ka vinĩ ke gãiẽ mun ke futan ie ke maxe kõfom ie phop volũte ki pa bõ'' ¹⁹Sa om-iela ke mete diviziõ, ie sa dji sa tã-la , i ie pa gãiẽ lesphui dji Bõdje.²⁰Mẽ , zot mo fue-iela edjifike zot ko lãdã zot ispua ka phuie lãdã Sẽt esphui, ²¹sehe zot ko lãdã kõtãtmã dji Bõdje, ka ãtan pu padõ dji no Sẽie Jezi khi pu lavi etehnel .;²²Zot gãiẽ lapen dji sa ki pa ka khe; zot sove ie i zot txihe ie dji djife; ²³ i pu uot -iela, zot gãiẽ lapen i pe , ka deteste juk lẽj ki laxe-la taxe.²⁴Ẽbe, sa ki gãiẽ kapasite dji fe zot hete deho dji pexe-la i dji mete zot deie dji phuezãs dji Bõdje i dji so Gloria ki pa gãiẽ pies tax, lãdã boku kõtãtmã, ²⁵ selmã pu un Bõdje ki ka sove no palakos dji no sẽie Jezi khi , a tut gloria , tut *majeste , tut dominasiõ i autohite ãvã dji tut tã-iela i ato i pu tut tã. Amẽ.

Revelation

Chapter 1

¹Hevelasiõ dji Jezi Khi, ki Bõdje bai pu Li pu mõthe pu so siavito-iela sa ki pa ke tade pu fet. Jezi voie un zãj pu , palakos dji li, so siavito Jã save djisa bagaj-iela. ²Jã hakõte tut sa ki li ue, i esi fika sa ki li hakõte a hespek dji mẽsaj i dji lavehite ki Jezi mõthe. ³Biẽ kõtã mun ki li sa liv-la, i biẽ kõtã sa mun-iela ki ka kute pahol dji sa mẽsaj-la i ki ka obei sa ki ekhi lãdã sa liv-la! Pase ki tã-la phox ki tut sa bagaj-iela ke fet.⁴Mo, Jã, ekhi pu set legliz-iela ki laba la Ásia.*Graça i thãkilite pu zot ki vinï dji Bõdje, ki a sa , ki a te sa, i ki ke vinï, dji set lesphui-iela ki laba djivã dji so obiho ⁵i dji Jezi Khi, tẽmuẽ ki fiam la! Li sa phõmiẽ Pitxit, ki leve dji lamo i ki ka kumãde vue-iela dji tã-la ãtxe. Li kõtã no, i pu so lamo lãdã lakhue li delivue no dji no pexe-iela, ⁶i Li fe dji no vue i sasedotxi ãfẽ dji no siavi so Bõdje i Papa. Pu Jezi Khi ke bai *Glória i povua pu lavi ẽtehnel! *Amém!⁷Zot gade! Li ke vinï sãble nuaj-iela! tut mun ke ue'l, juk mem sa mun-iela ki jãbe'l ke lãs-la. Tut pov-iela dji tã-la ke khie palakos dji Li. Ui .Amém! ⁸Sẽie Bõdje dji: mo sa phõmiẽ i diãiẽ ki a sa, ki a te sa i ki ke vinï, ki gãiẽ ghã povua.¹⁹Mo sa Jã, zot fue i kõpãiẽ lãdã sufãs i lãdã lasosiete i pasiãs ãsam ke Jezi. Mo te la zile dji Patmos, pu kote ie te pote mo pase mo te ka ãnüsie mẽsaj dji Bõdje i lavehite ki Jezi mõthe. ¹⁰Lãdã ju dji Sẽie, Lesphui dji Bõdje dominẽ mo i mo tãde deie dji mo un vue fo sãble un thẽ dji thõbet , ¹¹ki te ka dji pu mo:_ ekhi lãdã un liv sa ki u ke ue i voie sa liv-la pu leglis-iela ki lãdã sa set pei-iela: Éfeso, Esmirna, Pérgamo, Tiatira, Sardes, Filadélfia i Laodiceia.¹²Mo vihe pu mo gade akimun ki te ka kose ke mo, i mo ue set *gho lalãp (candelabros) dji lo. ¹³Lãdã lamitã dji ie te laba un bagaj te sãble un mun, te lãdã un lẽj ki te ka hive juk la so pie-iela i ke un sẽtxie dji lo ka kõhõnẽ so pothin.¹⁴So xive-iela te blã kumã plim mutõ(lã) i kumã nej, i so uei-iela te ka klehe kumã djife. ¹⁵So pie-iela te ka klehe kumã (bronze) ki pase lãdã ghã djife i aphue ie poli'l, so vue te sãble thẽ dji un ghã so. ¹⁶Lãdã so lãmẽ adhet li te ka txẽbe set zetuel, i dji so bux te ka sotxi un espad ki biẽ fite dji dê bo-iela. So vijaz te ka klehe kumã solei dji midji¹⁷Kã mo ue'l, mo tõbe obo so pie-iela, kumã un mun muhi. Mẽ aphue li poze so lãmẽ adhet lasu mo li dji: - Pa hete pe. Mo sa phõmiẽ i diãiẽ. ¹⁸Mo sa ki ka viv-la. Mo te muhi, mẽ ato mo vivã pu ẽtehnite. Mo gãiẽ povua lasu lamo-la i lasu *tã dji mun muhi-iela.¹⁹Pu sa ekhi sa bagaj-iela ki u ke ue, sa ki ke fet ato kumã sa ki ke fet aphue-iela. ²⁰Signifikasiõ dji sa seghe dji set zetuel-iela ki u ue la mo lãmẽ adhet i dji set gho lalãp(candelabros) dji lo a sa: set zetuel-iela a zãj-iela dji set leglis-iela, i set gho lalãp(candelabros)-iela a set legliz-iela.

¹ Algumas versões trazem: "Eu sou o Alfa e o Ômega, o Princípio e o Fim" , diz o Senhor Deus.

Chapter 2

¹Pu zãj dji legliz dji Éfeso ekhi kõsa :" Sa a mẽsaj djisa ki ka txẽbe set zetuel-iela lãdã so lãmẽ adhet i ki ka maxe lamitã dji set *gho lalãp-iela (candelabros) dji lo. ²Mo save akisa zot te fe. Mo save ki zot thavai boku i zot sipote sufãs ke pasiãs. Mo save ki zot pa te puve sipote mun ki mixã-iela i mo save ki zot mete lãdã laphuev sa mun ki ka dji ki ie sa *apóstolo, mẽ ie pa sa , i kõsa zot dekhuvui ki ie sa met mãto.³Zot sipote sufãs-la ke pasiãs i zot sufui palakos dji mo, sã hete this. ⁴Mẽ mo gãiẽ un bagaj kõt zot: a ki ato zot pa kõtã mo kumã zot te kõtã mo ãvã. ⁵Xõje dji kote zot tõbe! Hepãtxi dji zot pexe-iela i fe sa ki zot te ka fe ãvã. Si zot pa hepãtxi, mo ke vinï i mo ke tihe zot gho lalãp(candelabro) dji so plas si zot pa hepãtxi.⁶Mẽ zot gãiẽ sa: Zot hai sa thavai ki nicolaita-iela ka fe, kumã mo osi hai. ⁷"Mẽ si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela."Sa ki hesi sipote tut sa mo bai li dhue dji mãje dji fui dji pie-bua dji lavi-la, ki ka puse lamitã dji pahadji dji Bõdje.⁸Pu zãj dji legliz dji Esmirna ekhi kõsa:"Sa a mẽsaj djisa ki a phõmiẽ i diãiẽ, ki muhi i hutonẽ viv. ⁹Mo save ki zot ka sufui. Mo save ki zot pov, mẽ, vuemã zot hix. Mo save kumã sa mun ki ka dji ki ie sa judeu, mẽ ie pa sa, ie ka kose mal dji zot. Ie sa patxizã dji Djab-la.¹⁰Zot pa hete pe dji sa ki zot gãiẽ pu sufui. Kute! Djiab-la ke jite un dê dji zot lãdã phuiziõ pu tãte zot; i zot ke sufui dehãtxi djis ju. Hete fiam, mem zot gãiẽ dji muhi; i, kumã hekõpãs mo ke bai kuhun dji lavi-la. ¹¹" Pu sa, si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela." Sa ki hesi sipote tut sa pa ke sufui pinitãs dji dezem lamo-la".¹²Pu zãj dji leglis dji Pergamo ekhi kõsa:" Sa a mẽsaj djisa ki gãiẽ espad fite dji de (2) bo-iela. ¹³Mo save ki zot ka hete laba kote fika obiho dji Satã-la. Zot fiam i zot pa ãbãdonẽ espua ki zot gãiẽ lasu mo, juk mem kã Antipas, mo tẽmuẽ ki fiam, ie txue laba la Pergamo, kote Djab ka hete.¹⁴Mẽ mo gãiẽ un kek bagaj kõt zot: gãiẽ ãt zot un de ki ka suiv ximẽ dji Balaão, ki mõthe pu Balaque kumã pu fe pu pov dji Ishael fe pexe, li dji ki mun dji Ishael te djivet mãje, mãje ki ofui pu bõdje-iela i phatxike bagaj seksual. ¹⁵Kõsa osi gãiẽ ãt zot un dê ki ka suiv ximẽ dji nicolaita-iela.¹⁶Zot hepãtxi! si nõ, mo ke vinï vit juk laba i, ke espad ki ka sotxi dji mo bux, mo ke bataie kõt sa mun-iela. ¹⁷Pu sa, si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela."Sa ki hesi sipote tut sa mo ke bai dji *mãje dji lahosiel(maná) ki sehe. I pu xakẽ un dji ie mo ke bai un hox blã, i lãdã hox un nov nõ ki ekhi ki pies mun pa save, selmã sa ki ka husuvel-la."¹⁸Pu zãj dji legliz dji Tiatira ekhi kõsa:"Sa a mẽsaj dji Pitxit dji Bõdje, ki gãiẽ uei ki ka klehe kumã djife i pie ki ka klehe kumã (bronze) ki poli. ¹⁹Mo save akisa zot ka fe. Mo save ki zot gãiẽ kõtãtmã, i zot fiam, zot ka thavai i zot ka sipote sufãs-la ke pasiãs. Mo save ki zot ka fe plis ato dji ki ãvã.²⁰Mẽ mo gãiẽ kõt zot un bagaj: a ki zot sipote Jezabel, sa fam ki ka dji ki li sa *Phofeta. Li ka pote mo siavito-iela pu mal ximẽ, li ka mõthe ie phatxike bagaj seksual i mãje, mãje ke ie ka ofui pu bõdje-iela. ²¹Mo bai tã pu li lese so pexe-iela, mẽ li pa le lese so pexe-iela.²²Pu sa, mo ke jite'l lãdã un bukã, kote li i sa ki ke li ka phatxike bagaj seksual ie ke sufui ghã sufãs, si ie pa hepãtxi dji ie thavai-iela. ²³Mo ke txue sa mun-iela ki ka suiv li, i ẽbe tut leglis-iela ke save ki mo sa, sa ki konet majinasiõ i volõte dji tut. Mo ke peie xak un dji zot sosulã thavai ki zot fe.²⁴Mẽ laba la Tiatira lahextã dji zot pa suiv sa mal ximẽ-la. Zot pa ãphan sa ki un de ka aple dji 'seghe-iela ki pi ofõ dji Djab-la '. Mo ka afihmẽ mo pa ke mete xaj lasu zot. ²⁵Mẽ, juk kã mo ke vinï, sehe biẽ sa ki zot gãiẽ.²⁶Sa ki hesi sipote tut sa i kõtxinẽ fe juk lãdã finisiõ mo volõte mo ke bai mem otohite ki mo husuve dji mo Papa: otohite lasu nasiõ-iela ²⁷pu kumãde ie ke un batõ dji fe i li ke kase ie kumã un pot dji labu. ²⁸Mo ke bai pu ie zetuel dji bõmãtẽ. ²⁹Pu sa, si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela

Chapter 3

¹Pu zãj dji legliz dji Sardes ekhi kõsa:"Sa a mẽsaj djisa ki gãiẽ set Lesphui-iela dji Bõdje i set zetuel-iela. Mo save akisa zot ka fe. Zot ka dji ki zot vivã, mẽ, vuemã zot muhi. ²Leve i bai fos pu sa ki zot gãiẽ tuju ki vivã, ãvã muhi kõpletmã; pase mo save ki sa ki zot te fe pa te ãko susolã ke sa ki mo Bõdje ka dumãde.³Pu sa, xõje dji ki zot ãphan i tãde. Zot obei i hepãtxi. Si zot pa leve mo ke atake zot sã zot piasuve, kumã un vole, i zot pa ke hete save dji le ki mo ke vinï. ⁴Mẽ un de dji zot dji Sardes te kõsiavi zot lẽj-iela phop. Zot ke maxe ke mo lãdã lẽj blã, pase zot mehite i zot jis.⁵Sa ki hesi sipote tut sa, ke ize lẽj blã, i mo pa ke tihe nõ dji sa mun-iela dji Liv dji Lavi-la. Mo ke deklahe la phuezãs dji mo Papa i dji so zãj-iela ki sa mun-iela a mo pa. ⁶"Pu sa, si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela.⁷Pu zãj dji legliz dji Filadélfia ekhi kõsa:"Sa a mẽsaj djisa ki a Sẽ i Lavehite. Li gãiẽ lakle ki a te dji vue Davi; sa ki Li ka luvui pies mun pa ka fõmẽ, i sa ki li ka fõmẽ pies mun pa ka luvui. ⁸Mo save akisa zot ka fe. Mo save ki zot pa gãiẽ boku fos , mem kõsa zot obei mo pahol i zot hete fiam. Mo luvui djivã zot un lapot ki pies mun pa puve fõmẽ.⁹Zot kute! Ẽkãt sa mun-iela ki a dji Djab-la, sa met mãto-iela ki ka afihmẽ ki ie sa judeu, mẽ ie pa sa, mo ke fe ki ie vinï i tõbe dji junü djivã zot. I ie tut ke save ki mo kõtã zot. ¹⁰Zot obei mo zod pu sipote sufãs-la ke pasiãs, i pu sa mo ke delivue zot lãdã ju dji aflisiõ ki ke vinï lasu tã-la ãtxe pu mete lãdã laphuev pov-iela dji Late-la. ¹¹Mo pa ke tade. Sehe sa ki u gãiẽ, pu pies mun pa volo u kuhun.¹²Mun ki hesi sipote tut sa, mo ke fe li *plis ïpohtã (coluna) lãdã Kaz dji mo Bõdje, i sa mun-la pa jãmẽ ke sotxi dji laba. I lasu'l mo ke ekhi nõ dji mo Bõdje i nõ dji pei dji mo Bõdje, nov Jehuzalem, ki ke vinï dji siel-la, i dji mo Bõdje. I osi mo ke ekhi lasu'l mo nov nõ. ¹³"Pu sa, si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela".¹⁴Pu zãj dji legliz dji Laodiceia ekhi kõsa:"Sa a mẽsaj dji *Amém, dji tẽmuẽ ki fiam i lavehite, djisa ki palakos dji mun Bõdje fe tut bagaj-iela . ¹⁵Mo save akisa zot te fe. Mo save ki zot pa fue nẽ xo. kumã mo te le ki zot te fue o xo. ¹⁶Mẽ, pukisa zot sãble un djilo ki txed pa fue nẽ xo, mo ke vomï zot dji mo bux.¹⁷Zot ka dji: No hix, no biẽ dji lavi i no gãiẽ tut sa ki no buẽzẽ. Mẽ zot pa save ki zot maleve, pa gãiẽ kõtãtmã, zot pov, sã lẽj i pa ka ue. ¹⁸Pu sa , mo ka kõseie ki zot axte dji mo lo *fin(puro) pu ki zot hete, vuemã, hix.I axte lẽj blã pu so ize i khuvui zot hõte. Axte osi hemed pu zot uei-iela pu zot puve ue.¹⁹Mo ka babie i bai pinitãs pu tut sa ki mo kõtã-iela. ²⁰Zot kute! Mo obo lapot i mo ka bat. Si un kek mun tãde mo vue i luvui lapot-la, mo ke ãthe lãdã so kaz, mo ke mãje ke li i li ke mo.²¹Sa ki hesi sipote tut sa mo ke bai dhue dji asi obo mo obiho, kõsa kumã mo hesi sipote i ato mo asi obo obiho dji mo Papa. ²²"Pu sa, si zot gãiẽ zohe pu kute, ẽbe kute sa ki Lesphui dji Bõdje ka dji pu legliz-iela.

Chapter 4

¹Aphue djisa mo te gãiẽ uot viziõ i mo ue un lapot luvui lahosiel. I vue-la ki te sãble thẽ dji un *suflet (trombeta) i ki ãvã te deha pale ke mo li dji:_ Mõte esi, i mo ke mõthe pu u sa ki buẽzẽ fet aphue djisa. ²Lãdã mem lokasiõ Lesphui dji Bõdje ãthe lasu mo. I laba lahosiel te gãiẽ un obiho ke un mun asi lasu'l. ³So vijaz te ka klehe kumã ka klehe hox-iela dji *jaspe i sárdio, i ka kõhõnẽ obiho-la un lakãsiel ki te ka klehe kumã un *esmeralda⁴I obo obiho-la te gãiẽ uot vẽt kat obiho ki te asi lasu ie vẽt kat ãsiẽ, lãdã hob blã i ke kuhun dji lo lasu ie tet-iela. ⁵Dji obiho-la te ka sotxi zekle, thẽ i lohaj. Djivã dji li te gãiẽ set *lime (tocha) te ka limẽ. ki a set lesphui-iela dji Bõdje.⁶I djivã dji obiho-la te gãiẽ un bagaj sãble kumã un *ghã lãme dji via, kle kumã *cristal.Obo obiho-la, i lãdã xakẽ un bo dji li, te gãiẽ kat bagaj vivã plẽ ke uei, djivã i deie.⁷Phõmiẽ-la djisa bagaj vivã-iela te sãble un liõ. Desem-la te sãble un bef. Thoazem-la te gãiẽ vijaz sãble dji un mun. I katzem-la te sãble un gho pagãnï te ka vole. ⁸Xakẽ un djisa kat bagaj vivã-iela te gãiẽ sis zel, ki te plẽ ke uei tu le dê bo-iela. I nuit i jonẽ ie pa te ka hete dji xãte kõsa:"Sẽ, sẽ, sẽ a Sẽie Bõdje, ki gãiẽ Ghã Povua, ki a te sa, ki a sa i ki ke vinï."⁹Xak fue ki kat bagaj vivã-iela te ka xãte i bai *Glória, honra i humiasi sa ki asi lãdã obiho-la i ki ka viv pu lavi ẽtehnel, ¹⁰vẽt kat ãsiẽ-iela te ka tõbe dji junü djivã'l i ie te ka adohe'l. Ie te ka jite ie kuhun-iela djivã obiho-la i ie te ka dji: ¹¹"no Sẽie i no Bõdje!U jis dji husuve *glória, honra i povua, pase u fe tut bagaj-iela;pu u volõte ie fet i pahet."

Chapter 5

¹Lãdã lãmẽ adhet djisa ki te asi Lãdã obiho-la mo ue un liv, ki te ekhi dji dê bo-iela i tatxe ke set *lakle (selos). ²Mo ue osi un zãj ki gãiẽ povua ki te ka dumãde biẽ fo:_ Kimun ki jis dji kase *lakle-iela (selos) i luvui liv-la?³Mẽ pa te gãiẽ pies mun, nẽ lahosiel, nẽ lasu late, nẽ pahãba late-la ki te puve luvui liv-la i gade akisa ki te akhi laba. ⁴Mo te ka khie boku pase ki pa te puve thuve pies mun ki te jis dji luvui liv-la o gade akisa ki te ekhi laba. ⁵Ẽbe un dji vẽt kat ãsiẽ-iela dji pu mo:Pa khie. Gade! Liõ dji *thib dji Judá, Hasin dji Davi, hesi sipote i gãiẽ i li puve kase set *lakle-iela (selos) i luvui liv-la.⁶Ẽbe mo ue un *Pitxit mutõ(cordeiro) djibut lamitã dji obiho-la, kõhõnẽ pu kat bagaj vivã-iela i pu vẽt kat ãsiẽ-iela. Te ka pahet ki *Pitxitmutõ-la (cordeiro) te ofui kumã *sakhifis. Li te gãiẽ set kon i set uei, ki a set lesphui-iela dji Bõdje ki li voie pu tã-la ãtxe. ⁷Pitxit mutõ-la (cordeiro) ale i li phã liv dji lãmẽ adhet dji sa ki te asi lãdã obiho-la.⁸Kã li fe sa, kat bagaj vivã-iela i vẽt kat ãsiẽ-iela tõbe dji junü djivã dji'l. Cal un dji ie te gãiẽ la lãmẽ un *harpa i un dê pot dji lo plẽ dji ïsãs, ki a phuie-iela dji pov dji Bõdje.⁹Ie te ka xãte sa nov xãsiõ:"U jis dji phã liv-la i dji kase lakle-iela (selos).Pase u muhi lãdã lakhue i, palakos dji u lamo, u axte pu Bõdje mun dji tut thib-iela , lãg-iela , nasiõ-iela i has-iela. ¹⁰U fe dji sa mun-iela vue i sasedotxi pu siavi no Bõdje i ie ke kumãde tã-la ãtxe. "¹¹Ẽbe mo gade ãko i mo tãde boku zãj, miliõ i miliõ dji ie te obo obiho-la, i osi dji bagaj vivã-iela i dji ãsiẽ-iela ¹²ie te ka xãte ke vue biẽ fo :"Pitxit mutõ-la (cordeiro) ki muhi jis dji husuve povua, hixez, konetmã i fos, (honra),*(gloria) i adohasiõ ".¹³Ẽbe aphue mo tãde tut bagaj ki vivã ki gãiẽ lahosiel, lasu late, pahãba late i lãdã ghã lãme, te ka xãte:"Pu sa ki asi lãdã obiho-la i pu *Pitxit mutõ-la (cordeiro),pu ie adohasiõ, (honra) i glória i povua pu lavi ẽtehnel"! ¹⁴Kat bagaj vivã-iela te ka hepon: *Amém! " I ãsiẽ-iela te ka tõbe ãjunü i ie te ka adohe'l.

Chapter 6

¹Ẽbe mo ue Pitxit mutõ-la (Cordeiro) kase phõmiẽ dji set lakle-iela (selos) i mo tãde un dji kat bagaj vivã-iela dji ke gho vue kumã thẽ dji un lohaj:_ Vinï! ²Mo gade i mo ue un xuval blã. So xuvalie te gãiẽ un nak i lasu so tet ie pose un kuhun dji vue. Li sotxi ka bataie i pu hesi gãiẽ batai-iela.³Aphue Pitxit mutõ (cordeiro) kase dezem *lakle-la (selo). I Mo tãde dezem bagaj vivã-la dji:_Vinï! ⁴Ẽbe sotxi uot xuval, ki te huj. So xuvalie husuve povua dji pote ladje pu tã-la ãfẽ dji ki mun-iela txue un i uot. I li husuve un gho espad.⁵Ẽbe Pitxit mutõ-la(cordeiro) kase thoazem *lakle-la (selo). I mo tãde thoazem bagaj vivã-la dji:_Vinï!Mo gade i mo ue un xuval nue. So xuvalie te gãiẽ un balãs la so lãmẽ. ⁶Mo tãde sãble un vue, ki te ka vinï dji lamitã dji kat bagaj vivã-iela te ka dji:_ Djimï kilo dji fahin fãs ka kute sa zot ka gãiẽ lãdã un jonẽ ãtxe dji thavai; i un kilo edjimï dji *(cevada) ka kute mem bagaj. Pa piad djiluid i djivẽ.⁷Aphue Pitxit mutõ-la (cordeiro) kase katzem lakle-la (selo). I mo tãde katzem bagaj vivã-la dji:_Vinï! ⁸Mo gade i mo ue un xuval jon. So xuvalie te k'aple Lamo, i *lãfe-la te ka suiv li. Ie husuve povua lasu katzem pedas dji late-la, pu txue palakos dji ladje, fẽ, maladji i animal sovaj.⁹Ẽbe Pitxit mutõ-la (cordeiro) kase sẽkzem *lakle-la (selo). I mo ue pahãba dji *(altar)-la nam-iela dji sa mun ki ie txue-iela pase ki ie te ãnüsie mẽsaj dji Bõdje i ie te fiam lãdã so tẽmuẽ. ¹⁰Ie te ka hele biẽ fo:O Sẽie ki gãiẽ ghã povua, ki Sẽ i lavehite! ki tã u ke kõdãnẽ sa mun-iela ki txue no laba lasu late. ¹¹Xakẽ un dji ie husuve un lẽj blã. I ie husuve zod pu poze un moso, juk kã ke kõplete lemeho dji ie kõpãiẽ-iela lãdã thavai dji Jezi, ki a te ie fue-iela i ki gãiẽ pu muhi kumã ie muhi.¹²Aphue djila mo ue Pitxit mutõ-la (cordeiro) kase siszem lakle-la (selo). I late-la thãble fo. Solei-la hete suku kumã un lẽj nue, i lalin-la hete tut huj kumã djisã. ¹³Zetuel-iela tõbe dji siel-la lasu late-la, sãble (figo) ki viat kã li ka tõbe dji so pie kã vã-la ka sukuie'l. ¹⁴Siel-la djispahet sãble un papie ki hule, i tut zile-iela sotxi dji ie plas .¹⁵Ẽbe vue-iela dji tã-la ãtxe, guvelmã-iela, i xef dji milite-iela, mun ki hix ki gãiẽ povua-iela, i tut esklav, i mun ki lib ie sehe ie ko lãdã kavian i ãba hox dji mõtãi-iela. ¹⁶Ie te ka hele pu mõtãi-iela i pu hox-iela:_Tõbe lasu no i sehe no dji uei dji sa ki asi lãdã obiho-la i delivue no dji *ãhaj dji Pitxit mutõ-la (cordeiro) ¹⁷Pase deha hive ghã ju dji ie ãhaj, i kimun ki ke puve sipote'l.

Chapter 7

¹Aphue djisa mo ue lãdã kat khã-iela dji late-la kat zãj djibut, ie te ka ãpexe kat vã-iela sufle lãdã late-la, lasu ghã lãme-la i lasu nẽpot pie-bua. ²Ẽbe mo ue uot zãj, ki te ka mõte dji bo levã i ki te gãiẽ la lãmẽ *mak (sinete) dji Bõdje vivã. Li hele ke vue biẽ fo pu kat zãj-iela ki te husuve povua pu dethi late-la i ghã lãme. ³Zãj-la dji:_Pa dethi late-la i ghã lãme, nẽ pies pie-bua, juk kã no make ke mak (sinete) la tet dji *siavito-iela dji no Bõdje.⁴I mo tãde lemeho dji sa ki make-iela ke mak dji Bõdje. A te sã kahãt kat mil (144 mil), dji tut pov dji Ishael: ⁵dji thib dji Judá make, duz mil,dji thib dji Rúben, duz mil,dji thib dji Gade, duz mil, ⁶dji thib dji Aser, duz mil,dji thib dji Naftali, duz mil,dji thib dji Manassés, duz mil,⁷dji thib dji Simeão, duz mil,dji thib dji Lévi, duz mil,dji thib dji Issacar,duz mil, ⁸dji thib dji Zebulom, duz mil,dji thib dji José, duz mil,dji thib dji Benjamim, make duz mil.⁹Aphue djisa mo gade i mo ue boku mun, ki pies mun pa te puve kõte. A te dji tut nasiõ-iela, *thib, has i lãg. Ie te djibut djivã dji obiho-la i dji Pitxit mutõ-la (cordeiro), ka ize lẽj blã, i ie te ke fei dji (palmeira) lãdã ie lãmẽ. ¹⁰I ie te ka hele biẽ fo:_Dji no Bõdje, ki asi lãdã obiho-la, i dji *Pitxit mutõ-la (cordeiro) ka vinï no salvasiõ.¹¹tut zãj-iela te djibut ka kõhõnẽ obiho-la, ãsiẽ-iela i kat bagaj vivã-iela. Ẽbe ie te ka koste ie vijaz lasu late i ie te ka adohe Bõdje, ¹²Ie te ka dji:_*Amém, pu no Bõdje adohasiõ, *gloria, konetmã,*(graça) , (honra), povua pu lavi ẽtehnel! Amém!¹³13 Un dji ãsiẽ-iela dumãde dji mo:_akimun sa-iela ki lãdã lẽj blã? dji kote ie vinï?¹⁴14 _ Mo hepon: mo pa save. Mẽ u save! Ẽbe li dji pu mo:_Sa-iela a ki vinï dji ghã thibulasiõ. Sa mun-iela lave ie lẽj-iela lãdã djisã dji Pitxit mutõ-la (cordeiro), i ie hete blã.¹⁵A pu sa ki sa mun-iela djibut djivã obiho dji Bõdje i ie ka siavi'l nuit i jonẽ lãdã so Kaz (templo). I sa ki asi lãdã so obiho-la ke khuvui ie ke so lom. ¹⁶Ie pa jẽ ke sãtxi fẽ i suef i xalo dji solei-la pa jẽ ke bule ie. ¹⁷Pase Pitxit mutõ-la (cordeiro), ki laba lamitã dji obiho-la ke sa Pasteh dji sa mun-iela i li ke suiv ie pu khik dji djilo dji lavi-la. I Bõdje ke sue dji ie uei-iela tut *dlo uei (lágrimas).

Chapter 8

¹Kã Pitxit mutõ-la (cordeiro) kase setzem *lakle-la (selo) siel-la hete this phox thãt minut. ²Ẽbe mo ue set zãj-iela ki te djibut djivã Bõdje, i ie husuve set *suflet (trombeta).³Not zãj vinï ke un pot dji lo ki ie ka bule ïsãs i li hete djibut obo (altar)-la. Li husuve boku ïsãs pu hasãble ãsam ke phuie-iela dji tut pov dji Bõdje i ofui'l lãdã (altar) dji lo ki laba djivã dji obiho-la. ⁴I dji lãmẽ-iela dji zãj-la ki te laba djivã Bõdje mõte lafimẽ dji ïsãs ki li bule, ãsam ke phuie-iela juk la phuezãs dji Bõdje. ⁵Ẽbe zãj-la phã pot dji ïsãs-la, li plẽ'l ke djife dji (altar)-la i li jite'l lasu late-la. Fet gho lohaj, thẽ, zekle, i late-la thãble.⁶I aphue set zãj-la ki te gãiẽ set *suflet-iela (trombetas) ie te phuepahe pu *sufle (tocar) lãdã ie. ⁷Phõmiẽ zãj-la sufle lãdã so suflet (trombeta), i li voie lasu late un lapli dji hox i djife, mele ke djisã. I djife-la dethi thoazem pedas dji late-la, dji pie-bua-iela i dji tut plã viat.⁸Aphue dezem zãj-la sufle lãdã so suflet (trombeta), i un bagaj ki te sãble un ghã mõtãi ki ka phã djife ie voie'l lãdã ghã lãme. I thoazem pedas dji ghã lãme-la vihe djisã, ⁹muhi thoazem pedas dji animal-iela ki ka viv lãdã ghã lãme-la, i dethi thoazem pedas dji tut gho bato-iela i txibato-iela.¹⁰Ẽbe thoazem zãj-la sufle lãdã so suflet (trombeta), i un gho zetuel, ka bule kumã un *gho djife (tocha), tõbe dji siel-la lasu thoazem pedas dji lahivie-iela i lasu khik-iela. ¹¹Nõ djisa zetuel-la a Ãme (Amargura). I thoazem pedas dji djilo-iela hete ãme, i a pu sa boku mun muhi kã ie bue djisa djilo-iela.¹²Djila katzem zãj-la sufle lãdã so suflet (trombeta), i blese thoazem pedas dji solei-la, dji lalin-la i dji zetuel-iela, dji mãiẽ ki ie pedji thoazem pedas dji ie klehite.Pa te gãiẽ klehite dehãtxi thoazem pedas dji jonẽ-la i osi dji nuit-la.¹³Aphue mo gade i mo ue un gho pagãnï ki te ka vole biẽ hot lãdã siel-la. I mo tãde gho pagãnï-la dji ke un vue biẽ fo kõsa: _ Sufãs pu zot! sufãs pu zot, sufãs pu zot ki ka hete lasu late, kã ke tãdẽ thẽ dji suflet (trombeta) ki uot thoa zãj-iela ke sufle!

Chapter 9

¹Aphue sẽkzem zãj-la sufle lãdã so suflet (trombeta), i mo ue un zetuel ki te tõbe dji siel-la lasu late, i li husuve lakle dji *lãfe (abismo). ²Zetuel-la luvui pi dji *lãfe-la (abismo), i dji li sotxi lafimẽ, kumã lafimẽ dji un *gho djife (fornalha). I solei i siel-la hete suku ke lafimẽ ki te ka sotxi dji *lãfe-la (abismo).³Dji ãdjidã lafimẽ-la sotxi boku suthel, ki desam lasu late-la i ie husuve mem povua ki iskhopiõ-iela gãiẽ. ⁴Suthel-iela husuve zod pu pa dethi plã viat-iela, pie-bua-iela i nẽpot plã ; selmã pu ie blese sa mun-iela ki pa gãiẽ *mak (sinete) dji Bõdje Lãdã ie tet.⁵Suthel-iela pa te gãiẽ dhue pu txue sa mun-iela, ie te puve thumãte mun-iela dehãtxi sẽk mua. I dulo ki ie pote lasu mun-iela a te sãble dulo Kã iskhopiõ ka pitxe. ⁶Lãdã sa sẽk mua-iela mun-iela ke sase lamo-la, mẽ ie pa ke thuve'l; mun-iela ke le muhi mẽ lamo-la ke mahõ dji ie.⁷Suthel-iela te sãble boku xuval phuepahe pu bataie. Lãdã ie tet te gãiẽ un bagaj sãble un kuhun dji lo, i ie vijaz a te sãble vijaz dji un mun. ⁸Ie xive-iela a te sãble xive dji fam, i ie dã-iela te sãble dã dji liõ. ⁹Ie photesiõ-iela (couraça) te sãble photesiõ dji fe, i thẽ dji ie zel-iela a te sãble thẽ dji boku loto ki boku xuval ka hale kã ie ka kuhi pu bataie.¹⁰Suthel-iela te gãiẽ latxo i pikã kumã iskhopiõ-iela, i a te ke ie latxo-iela te gãiẽ povua dji blese mun-iela dehãtxi sẽk mua. ¹¹Ie te gãiẽ un vue ka kumãde ie, ki a te zãj dji lãfe-la (abismo). So nõ ã *hebraico a Abadom i ã *grego Apoliom. ¹²Phõmiẽ "sufãs-la " deha pase, mẽ tuju ke vinï uot dê-iela.¹³Ẽbe siszem zãj-la sufle lãdã so suflet (trombeta), i mo tãde un vue ki te ka vinï dji kat khã-iela dji (altar) dji lo ki laba djivã Bõdje. ¹⁴I pu siszem zãj, ki te gãiẽ lãdã so lãmẽ suflet-la (trombeta), vue-la dji:_Libiate kat zãj-iela ki phui phox dji ghã lahivie Eufrates! ¹⁵Kat zaj-iela hete lib. Ie te phuepahe pu sa lo, ju, mua i ãnẽ ãfẽ dji txue thoazem pedas dji tã-la.¹⁶I mo tãde ki ie patxizã dji soda a te dji desã miliõ dji soda ke xuval. ¹⁷Lãdã mo Visio mo ue xuval-iela ke ie xuvalie-iela. Xuvalie-iela te gãiẽ lãdã ie pothin *photesiõ (couraça) huj sãble djife, ble sãble *safira, i jon sãble *ãxof (enxofre). Tet dji xuval-iela te sãble tet dji liõ, i dji ie bux te ka sotxi djife, lafimẽ i *ãxof (enxofre).¹⁸I thoazem pedas dji tã-la muhi palakos dji sa thoa bagaj-iela ki te ka sotxi dji bux dji xuval-iela: djife, lafimẽ i ãxof (enxofre). ¹⁹Pase povua dji xuval-iela lãdã ie bux i osi lãdã ie latxo. Latxo-la te sãble un siapã ke tet lãdã so but, i ke li xuval-iela te ka blese mun-iela.²⁰Lahextã dji sa mun ki pa muhi-iela pu sa *dulo-iela (praga) sa mun-iela pa hepãtxi dji ie pexe-iela: ie kõtxinẽ adohe demuẽ-iela i txibodjẽ dji lo, dji *prata, dji *bronze, dji hox i dji madhie, ki pa puve ue, tãde i maxe. ²¹Osi ie pa hepãtxi dji ie khim-iela dji lamo, dji ie maji nue, dji ie phostxituisiõ i dji ie volo-iela.

Chapter 10

¹Ẽbe mo ue not zãj, ki te ka desam dji siel-la. So lẽj a te un nuaj, i li te gãiẽ un lakãsiel lasu so tet. So vijaz te sãble solei-la, i so jam-iela te sãble poto dji djife. ²Zãj-la te gãiẽ un txi-liv luvui lãdã so lãmẽ. Li poze so pie adhet lasu ghã lãme-la i pie agox, lasu late-la³i Li hele ke vue boku fo, ki te sãble ghõdhe dji boku liõ.Aphue ki li hele, set lohaj-iela hepon ke un gho thẽ ⁴Lãdã mumã ki ie kose, mo te ke ekh, mẽ mo tãde un vue dji lahosiel ki kose: _ sehe ãseghe sa ki set lohaj-iela pale. Pa ekhi ãiẽ.⁵Aphue zãj ki mo ue djibut lasu ghã lãme-la i late-la leve so lãmẽ adhet pu siel-la ⁶I li fe un phomes lasu nõ dji Bõdje, ki ka viv pu lavi ẽtehnel, i ki fe siel, late, ghã lãme i tut sa ki gãiẽ lãdã ie.Phomes-la a sa:_Pa ke tade ãko. ⁷Kã setzem zãj-la sufle lãdã so suflet (trombeta, Bõdje ke kõphui so ïtẽsiõ ki ãseghe-iela, kumã li te ãnüsie pu so *siavito-iela (profetas).⁸Ẽbe vue ki mo te tãde dji siel-la kose ãko ke mo, li dji:_ Ale juk kote zãj ki djibut lasu ghã lãme i lasu late-la i phã liv ki luvui-la ki li gãiẽ lãdã so lãmẽ. ⁹Mo ale i mo dumãde dji zãj-la txiliv-la, i li dji pu mo:_ phã liv-la i mãje'l. Lãdã u lextomak li ke hete ãme, mẽ lãdã u bux li ke hete dus kumã miel.¹⁰Djila mo phã txiliv-la dji lãmẽ dji zãj-la i mo mãje'l, I lãdã mo bux li te dus kumã miel. Mẽ, aphue ki mo vale'l, mo lextomak hete ãme. ¹¹Ẽbe li dji pu mo: _ U buẽzẽ ãnüsie ãko mẽsaj dji Bõdje a hespek dji boku nasiõ, has, lãg i vue.

Chapter 11

¹Aphue djisa mo husuve un batõ dji mizuhe li dji pu mo:_Leve, tihe mizu dji *Kaz (Templo) dji Bõdje i dji (Altar)-la i kõte mun-iela ki ka adohe lãdã *Kaz-la. ²Mẽ pa mizuhe (pátio) dji deho dji *Kaz-la, pase sa (pátio) ie bai pu nasiõ-iela, ki ie ke djibut lasu *Pei Sẽ-la dehãtxi kahãt dê mua.³Mo ke voie mo dê tẽmuẽ-iela, ka ize lẽj dji sak i ie ke ãnüsie mẽsaj dji Bõdje dehãtxi *mil desã soasãt ju. ⁴Dê tẽmuẽ a dê (oliveira)-iela i dê *gho lalãp-iela (candelabros) ki djibut djivã Sẽie dji tã-la ãtxe. ⁵Si ie elmï-iela seie fe ie djimal, dji ie bux ke sotxi djife i ka finï ke ie elmï-iela. Kõsa, nẽpot ki le fe ie djimal buẽzẽ muhi.⁶Dê tẽmuẽ gãiẽ povua pu fõmẽ siel-la, ãfẽ dji ki pu lapli pa tõbe dehãtxi tã ki ie ke ãnüsie mẽsaj dji Bõdje. Ie gãiẽ povua osi lasu djilo-iela pu vihe ã djisã. Ie gãiẽ povua tuju pu blese late-la ke tut kalite maladji, kõbie fue ie le. ⁷Kã dê tẽmuẽ-iela ke finï dji ãnüsie so mẽsaj, bet-la ki ka vinï dji *lãfe (abismo) ke bataie kõt ie.Bet-la ke hesi txue ie,⁸i ie ko-iela ke hete lãdã lahi ki ïpohtã dji ghã pei-la ki ie k'aple ã lesphui *Sodoma i *Egito kote ie Sẽie ale klue lãdã lakhue. ⁹Dehãtxi thoa ju edjimï, pov dji tut nasiõ-iela, thib-iela , lãg-iela , i has-iela ke gade pu sa dê ko-iela i ie pa ke lese mun ãtehe ko-iela.¹⁰Pov-iela dji late-la ke hete boku kõtãtmã ke lamo dji sa dê tẽmuẽ-iela. Ie ke fe lafet i ke voie kado un pu uot pase ki sa dê *phofet-iela pote boku sufãs pu tã-la. ¹¹Mẽ aphue dji thoa ju edjimï un vã dji lavi vinï dji Bõdje i ãthe lasu ie, i ie leve djibut. I tut mun-iela ki ue ie hete pe boku. ¹²Djila *phofet-iela tãdẽ un gho vue, ki te ka vinï dji lahosiel i li dji pu ie:_Mõte esi!Ẽkãt ie elmï-iela te ka gade, de *phofet-iela mõte pu siel-la lãdã un nuaj.¹³Lãdã sa lokasiõ-la late-la thãble fo. Ki diszem pedas dji pei-la hete dethi, i muhi set mil mun. Uot mun-iela hete boku pe i ie adohe Bõdje dji siel-la. ¹⁴Dezem "sufãs-la" deha pase. Mẽ gade! thoazem "sufãs" pa ke tade.¹⁵Ẽbe setzem zãj-la sufle lãdã so *suflet (trombeta), i fo vue hele lahosiel, ki te ka dji kõsa:_Povua pu kumãde tã-la ato a dji Bõdje, ki a no Sẽie, i *Messias ki li xuezi. I Bõdje ke kumãde pu ẽtehnite.¹⁶Djila vẽt kat ãsiẽ-iela, ki te asi lasu ie obiho-iela djivã Bõdje, ie ãjunü, i koste ie vijaz-iela lasu late-la i ie adohe Bõdje, ¹⁷ie dji:_Sẽie Bõdje,ki gãiẽ ghã povua,ki a sa i ki a te sa !No ka humiasi u pase ki u te ize u ghã povua i u kumase kumãde.¹⁸Nasiõ-iela hete kole pase ki deha hive mumã dji mõthe u *ãhaj i lo dji mun muhi-iela kõdãnẽ. Hive mumã dji u hekõpãse u *siavito-iela, *phofet-iela i tut u pov i tut sa ki ka adohe u nõ, djipi ki pitxi-iela juk ki ghã-iela. Hive mumã pu dethi sa-iela ki ka txue mun lasu late!¹⁹Ẽbe hete luvui lahosiel *kaz (templo) dji Bõdje, i ie ue *arca dji *kõtha-la (aliança) laba ãdjidã. I fet zekle, thẽ, lohaj, thãble late, i un fo lapli dji hox.

Chapter 12

¹Ẽbe pahet lahosiel un ghã sin. A te un fam. So hob a te solei, pahãba dji so pie-iela a te lalin-la, i li te ka ize lãdã so tet un kuhun ki te gãiẽ duz zetuel. ²Fam-la te ãsen i li te ka hele ke dulo dji *akusmä (parto).³I pahet lahosiel not sin: a te un gho dhagõ huj ke set tet i djis kon i ke un kuhun lãdã xakẽ tet. ⁴Ke so latxo li hale dji siel-la thoazem pedas dji zetuel-iela i li jite ie lasu late-la. Aphue dhagõ-la hete djivã fam ãsen-la ãfẽ dji mãje tximun-la kã li ke fet.⁵Ẽbe fam-la akuxe un tximun om , ki ke kumãde tut nasiõ-iela ke un batõ dji lo. Mẽ tximun-la ale pu phox dji Bõdje i dji so obiho. ⁶Fam-la mahõ pu *kote ki pa gãiẽ ãiẽ (deserto), kote Bõdje te phuepahe un plas pu li. Laba Bõdje ke ẽtxupe dji'l dehãtxi mil desã soasãt ju.⁷Aphue fet un ladje lahosiel. Miguel i so zãj-iela bataie kõt dhagõ-la i so zãj-iela. ⁸Mẽ dhagõ-la piad lãdã ladje-la, pu sa li i so zãj-la pa te puve hete lahosiel. ⁹I ie jite'l dji lahosiel. Li a sa vie siapã, ki ie k'aple Djab o Satã, ki ka pote mun-iela dji tã-la fe pexe.Ie jite'l lasu late-la, i so zãj-iela osi vinï ãsam ke'l.¹⁰Ẽbe mo tãde un vue fo, ki te ka dji: _Ato hive salvasiõ dji Bõdje! Ato Bõdje mõthe so povua kumã vue! Ato *Messias ki li xuezi mõthe so povua.!Pase elmï dji no fue, ki te djivã Bõdje pu solãte ie nuit i jonẽ, Bõdje jite'l dji lahosiel.¹¹No fue-iela hesi sipote'l palakos dji djisã dji *Pitxit mutõ-la (cordeiro) i dji mẽsaj ki ie ãnüsie. Ie te phuepahe pu bai ie lavi i muhi. ¹²Siel-la i zot tut ki ka hete lãdã'l, zot hete boku kõtã! Mẽ sufãs pu late-la i ghã lãme! Pase djab-la desan juk kote zot i li boku ãhaj pase li save ki li gãiẽ selmã un tximoso tã pu thavai.¹³Kã dhagõ-la ue ki Bõdje te jite'l lasu late-la, li kumase piasuve fam ki te akuxe tximun-la. ¹⁴Mẽ fam-la husuve dê zel sãble sel dji un gho pagãnï pu vole pu kote ki phuepahe pu li laba lãdã *kote ki pa gãiẽ ãiẽ (deserto) kote Bõdje ke sutuni'l dehãtxi thoa ãnẽ edjimï, lib dji uei dji dhagõ-la.¹⁵Ẽbe dhagõ-la jite djilo dji so bux, sãble un lahivie, deie fam-la, pu djilo-la te hale'l. ¹⁶Mẽ late-la ide fam-la, phop late-la luvui so bux i vale djilo-la ki te sotxi dji bux dji dhagõ-la. ¹⁷Dhago-la hete boku ãhaj ke fam-la i li ale bataie kõt lahextã dji so pitxit-iela, a sa mun-iela ki ka obei zod-iela dji Bõdje i fiam lãdã lavehite ki Jezi mõthe. ¹⁸Ẽbe dhagõ-la hete djibut lãdã ban-sab dji ghã lãme-la.

Chapter 13

¹Aphue mo ue un bet ki te ka mõte dji ghã lãme. Li te gãiẽ *djis kon i set tet, un kuhun lãdã xakẽ un kon-iela. Lãdã xakẽ tet te ekhi nõ-iela dji *mal pale (blasfêmia). ²Bet ki mo ue-la te sãble un *txig (leopardo); so pie-iela te sãble dji un *us (urso), i so bux te sãble dji un liõ. I pu bet-la dhagõ-la bai so povua, so obiho i ghã otohite.³Mo ue lãdã ki un dji tet-iela dji bet-la te husuve un blesmã dji lamo, mẽ blesmã-la hete djiehi. Tã-la ãtxe hete susphan i li suiv bet-la. ⁴Tut adohe dhagõ pase ki li te bai so povua pu bet-la. Ie adohe osi bet-la, ie dji:_ki mun ki fo kumã bet-la? ki mun ki puve bhuiga kõt li ?⁵Bet-la husuve peãmi pu *pale mal (blasfêmias) i husuve povua pu thavai dehãtxi kahãt dê mua. ⁶Li kumase kose mal kõt Bõdje, kõt so nõ, kõt plas kote li ka hete i kõt tut ki ka viv lahosiel.⁷Bet-la husuve peãmi pu bataie kõt pov dji Bõdje i dethi ie. I osi li husuve otohite pu kumãde tut *thib, nasiõ, lãg i has. ⁸Tut mun ki ka viv lasu late adohe bet-la, selmã sa ki, djipi kumasmã dji tã-la, gãiẽ ie nõ ekhi lãdã Liv dji Lavi pa adohel sa ki a dji *Pitxit mutõ-la (cordeiro) ki muhi-la.⁹Pu sa si zot le tãde, kute biẽ sa: ¹⁰Mun ki gãiẽ pu ale lãdã phuiziõ ke ale phui; mun ki gãiẽ pu muhi pu espad ke muhi pu espad.Sa buẽzẽ ki pov dji Bõdje sipote sufãs-la ke pasiãs i hete fiam.¹¹Ẽbe mo ue not bet, ki te ka mõte dji late-la. Li te gãiẽ dê kon sãble dji un mutõ, mẽ li te ka kose sãble un dhagõ . ¹²Li te ka ize tut povua dji phõmiẽ bet, lãdã so phuezãs. Li te ka fose late-la i tut mun-iela adohe phõmiẽ bet-la, sa ki so blesmã dji lamo-la ki te djiehi.¹³Sa dezem bet-la fe ghã bagaj. Li fe ki djife tõbe dji siel lasu late-la, lãdã phuezãs dji tut mun-iela. ¹⁴I li kuiẽnẽ tut pov-iela dji late-la palakos dji bagaj-iela ki li fe lãdã phuezãs dji phõmiẽ bet-la. Dezem bet-la dji pu tut pov-iela dji tã-la ou ie fe un imaj pu adohe uot bet-la sa ki te blese i pa te muhi¹⁵Dezem bet-la husuve povua dji sufle lavi lãdã imaj dji phõmiẽ-la, pu li te puve kose i txue tut sa ki pa adohel. ¹⁶Li oblije tut mun-iela ki ghã i pitxi, hix i pov, esklav i lib pu gãiẽ un mak lãdã lãmẽ adhet o lãdã tet. ¹⁷Pies mun pa puve axte i vãde, selmã sa ki gãiẽ sa mak-la, sa a nõ dji bet-la o lemeho dji so nõ.¹⁸Sa ka dumãde konetmã. Mun ki ïtelijã puve dekhuvui sa ki lemeho dji bet-la signifike, pase lemeho-la ka hephuezãte nõ dji un mun. So lemeho a sixsã soasãt sis.

Chapter 14

¹Aphue mo gade i mo ue *Pitxit mutõ-la (cordeiro) djibut lãdã mõtãi *Sião. Ke li te gãiẽ sã kahãt kat mil mun ki te gãiẽ so nõ i dji so Papa ekhi lasu ie tet. ²Ẽbe mo tãde un vue dji lahosiel, ki te sãble thẽ dji un ghã *so (cachoeira) o thẽ dji un fo lohaj. Vue ki mo tãde te sãble lamizik dji *Harpa ki boku mun ka jue.³Sa sã kahãt Kat mil te djivã dji obiho-la, i dji kat bagaj vivã-iela, i dji ãsiẽ-iela i ie te ka xãte un nov xãsiõ ki selmã ie te puve ãphan.Dji tut tã-la a te selmã ie ki Bõdje te axte. ⁴Ie te kõsiavi ie ko phop pase ie pa te gãiẽ helasiõ ke fam, i ie ka suiv Pitxit mutõ-la (cordeiro) kote li k'ale. Ãt tut mun-iela dji late-la ie ale axte kumã ofãd espesial pu Bõdje i pu Pitxit muto-la (cordeiro). ⁵Ie pa jẽ fe mãto, ie pa fe pies pexe.⁶Ẽbe mo ue not zãj ka vole boku hot, ke un mẽsaj ẽtehnel dji *bõ nuvel-la pu ãnüsie pu pov-iela dji late-la, pu tut has, thib, lãg i nasiõ. ⁷Li dji ke vue fo kõsa:_*hete dji Bõdje i adohe so *glória, pase deha hive mumã dji Bõdje kõdãnẽ tã-la. Adohe sa ki fe siel-la, late-la, ghã lãme-la i sus djilo-iela!⁸Dezem zãj suiv phõmiẽ, ka dji kõsa:_Babilônia tõbe! tõbe sa ghã pei-la ki fe tut nasiõ-iela bue dji so djivẽ, djivẽ dji ãhaj i phostxituisiõ!⁹Um thoazem zãj suiv dezem-la, ka dji kõsa:_ Sa mun ki adohe bet-la i so imaj i husuve mak-la lãdã tet o lãdã ie lãmẽ ¹⁰ke bue djivẽ dji Bõdje, djivẽ dji so ãhaj, ki li devide sã melãj lãdã koble dji so ãhaj.Ie ke thumãte lãdã djife i lãdã ãxof (enxofre) djivã zãj-iela i dji Pitxit mutõ-la (cordeiro).¹¹lafimẽ dji djife ki te ka thumãte ie a pu lavi ẽtehnel. Laba pa ke gãiẽ poze dji sufui nẽ nãnuit i lajonẽ, pu sa mun-iela ki adohe bet-la i so imaj, nẽ pu nẽpot ki gãiẽ mak dji so nõ. ¹²Sa buẽzẽ ki pov dei Bõdje sipote sufãs-la ke pasiãs. Sa pov-la a sa ki ka obei zod-iela dji Bõdje i ie fiam lasu Jezi.¹³Ẽbe mo tãde un vue dji siel-la ka dji :_Ekhi sa: biẽ kõtã mun-iela ki djipi ato ka muhi lãdã thavai dji Sẽie!_Lesphui dji Bõdje dji: ui sa a lavehite, ie ke poze dji ie thavai ki pezã pase ie pote ke ie lahepõs dji ie thavai-iela.¹⁴Aphue mo ue un nuaj blã, i asi lasu nuaj-la, un mun sãble Pitxit dji Om-la, Ke un kuhun dji lo lãdã so tet i un fus biẽ fite lãdã so lãmẽ. ¹⁵Not zãj sotxi dji Kaz-la (templo) i li hele biẽ fo pu sa ki te asi lasu nuaj-la:_ Ize fus-la i hamase pase deha hive lokasiõ dji hamase.Fui-iela deha bõ pu hamase! ¹⁶Aphue sa ki te asi lasu nuaj-la pase fus-la lasu late-la i tut late-la hete kupe¹⁷Djila not zãj sotxi dji Kaz (templo) ki laba lahosiel i li osi te gãiẽ un fus biẽ fite. ¹⁸Aphue not zãj, ki te hespõsab dji djife, sotxi dji phox dji (altar)-la. Ke un vue fo li hele pu zãj ki te gãiẽ fus biẽ fite-la:_ Ize u fus i kupe thãx uva dji pie-uva-la, pase uva-iela deha mï (madura)!¹⁹Ẽbe zãj-la pase fus lasu late-la, li hamase uva-iela i li jite ie lãdã ghã tãk (lagar) dji ãhaj dji Bõdje, kote ke djibut lasu uva-iela. ²⁰Djibut lasu uva-iela lãdã tãk-la ki te ka hete deho dji pei-la, i lahivie dji djisã ki sotxi djisa tãk-la te gãiẽ thoasã kilomet dji lõdjo pu un met edjimï dji fõdo.

Chapter 15

¹I mo ue not ghã i joli sin lahosiel. A te set zãj ke set maldjisiõ-iela (pragas) ki a diãiẽ-iela, pase a finisiõ dji *ãhaj dji Bõdje.²Mo ue un bagaj ki sãble un ghã lãme dji via melãje ke djife. No ue osi mun-iela ki hesi dethi bet-la so imaj, i lemeho dji so nõ. Mun-iela te djibut, phox dji ghã lãme dji via-la, i ie te ka jue lãdã *ixthimã dji lamizik (harpa) ki Bõdje te bai pu ie.³Ie te ka xãte xãsiõ dji Moisés, *siavito dji Bõdje, i xãsiõ dji Pitxit mutõ-la (cordeiro). Ie te ka xãte kõsa:_ "Sẽie Bõdje, ki gãiẽ ghã povua, kumã gho i joli u thavai-iela!Vue dji nasiõ-iela, kumã jis i lavehite u ïtẽsiõ-iela! ⁴ki mun ki pa ke hete pe dji u, Sẽie?ki mun ki pa ke le ãnüsie u *glória?Pase selmã u ki a Sẽ.Tut nasiõ-iela ke vinï i ie ke adohe u, pase u thavai-iela ki jis tut mun-iela ue."⁵Djila, mo ue luvui lahosiel *kaz-la, ki a *Bahak (Tenda) dji phuezãs dji Bõdje. ⁶Set zãj-iela ki te gãiẽ set maldjisiõ-iela sotxi dji *kote Sẽ-la. Ie te ka ize hob dji lin blã i ka klehe ie te gãiẽ sẽtxie dji lo ka kõhõnẽ ie pothin.⁷Ẽbe un dji animal vivã-iela bai pu set zãj-iela set goble dji lo plẽ dji *ãhaj dji Bõdje, sa ki ka viv pu ẽtehnite. ⁸Kaz-la (templo) hete plẽ dji lafimẽ dji *glória i dji povua dji Bõdje, i pies mun pa te puve ãthe lãdã'l juk kã hive lãdã finisiõ set maldjisiõ-iela ki set zãj ke pote.

Chapter 16

¹Aphue mo tãde un vue ki fo ka kose dji ãdjidã *Kaz-la (templo), ka dji pu set zãj-iela :_ zot ale i devide lasu late-la set goble-iela dji *ãhaj dji Bõdje!²Phõmiẽ zãj-la i devide so goble lasu late-la i luvui vilẽ bobo i gho dulo pahet lasu sa mun-iela ki te gãiẽ mak dji bet-la i ki adohe so imaj.³Djila dezem zãj-la devide so goble lasu ghã lãme. Djilo-la hete sãble djisã dji un mun muhi, i muhi tut tut animal ki ka viv lãdã ghã lãme.⁴Ẽbe thoazem zãj-la devide so goble lasu lahivie-iela i lãdã sus djilo-iela, i ie vihe djisã. ⁵Mo tãde zãj ki te gãiẽ povua lasu djilo-iela dji kõsa:" U jis, Bõdje Sẽ, ki a sa, i ki a te sa,pase u voie sa kõdẽnasiõ-iela. ⁶Pase mun mixã-iela devide djisã dji u pov sẽ i dji u phofet-iela, a pu sa u bai djisã pu ie bue. Ie ka husuve sa ki ie mehite. ⁷Djila mo tãde un vue ki te ka vinï dji (altar)-la. vue-la te ka dji:_ Sẽie Bõdje, ki gãiẽ Ghã Povua!U kõdẽnasiõ-iela a, vuemã, lavehite i jis!⁸Djila katzem zãj-la devide so goble lasu solei-la, ki husuve povua pu bule mun-iela ke djife. ⁹Tut mun-iela bule ke gho xalo dji djife-iela i ie madjixõnẽ nõ dji Bõdje, ki gãiẽ povua lasu sa maldjisiõ-iela (pragas).Mẽ ie pa hepãtxi dji ie pexe-iela, ie pa bai *glória pu Bõdje.¹⁰sẽkzem zãj-la devide so goble lasu obiho dji bet-la, i so lasosiete hete lãdã ghã suku, i mun-iela te ka mode ie lãg dji dulo ¹¹i, palakos dji ie dulo-iela i bobo-iela, ie te ka madjixõnẽ Bõdje dji siel-la.Ie pa hepãtxi dji ie thavai ki pa bõ-iela.¹²Aphue djila siszem zãj-la devide so goble lãdã lahivie Eufrates. Lahivie-la hete sek ãfẽ dji luvui un ximẽ pu vue-iela ki ka vinï dji Oriente. ¹³Ẽbe mo ue thoa lesphui malẽ ki te sãble khapo-iela, ki sotxi dji bux dji dhagõ-la, dji bux dji bet-la i dji bux dji *met (profeta) mãto-la. ¹⁴Ie sa lesphui mixã ki ka fe mihak. Sa thoa lesphui-iela k'ale kote vue-iela dji tã-la ãtxe ãfẽ dji hasãble ie pu bataie kõt Sẽie, lãdã ghã ju dji Bõdje, ki gãiẽ Ghã Povua.¹⁵"Zot kute! mo ke vinï kumã un vole. Biẽ kõtã sa mun ki ka veie i ki ka ẽtxupe dji so lẽj, ãfẽ dji pa maxe tuni i pa hete hõte lamitã mun!" ¹⁶Aphue lesphui-iela hasãble vue-la lãdã un kote ki ã *hebraico ie k'aple dji "Armagedom".¹⁷Setzem zãj-la devide so goble lãdã vã-la. Un vue fo vinï dji obiho dji Kaz-la (templo) ka dji:_ tut finï! ¹⁸Ẽbe fet zekle, thẽ i lohaj, i late-la thãble fo kumã pa jẽ fet djipi kumasmã dji mun-iela lasu late. ¹⁹Ghã pei Babilônia kase ã thoa pedas i pei-iela dji boku nasiõ-iela dethi. Bõdje xõje dji tut pexe-iela dji ghã Babilônia i li bai djivẽ dji so goble__ djivẽ dji so *ãhaj.²⁰Tut zile-iela mahõ i tut mõtãi-iela djispahet. ²¹Lapli dji hox tõbe dji siel-la lasu mun-iela.A te gho hox, ki te ka peze plis ki thãt kilo.I mun-iela madjixõnẽ Bõdje palakos dji gho lapli dji hox pase li te thop vilẽ.

Chapter 17

¹Ẽbe un dji set zãj-iela ki te gãiẽ set goble-iela vinï dji pu mo:_ Vinï mo ke mõthe u kumã ke kõdãnẽ sa ghã *fam ki ka fe phostxituisiõ (prostituta), sa pei ki ka kumãde lasu boku djilo. ²Vue-iela dji tã-la ãtxe fe phostxituisiõ ke li, i pov-iela dji tã-la hete su ke djivẽ dji so phostxituisiõ.³Ẽbe Lesphui dji Bõdje ãthe lasu mo, i zãj-la pote mo pu un *kote ki pa gãiẽ ãiẽ (deserto), kote mo ue un mõte lasu un bet huj. Te gãiẽ boku *pahol mal (blasfêmia) ekhi lasu'l, i li te gãiẽ set tet i djis kon. ⁴Fam-la te ka ize un hob kulo dji *purpura i huj te kõhõnẽ dji abimã dji lo, dji hox dji vale i *perolas. Lãdã so lãmẽ li te ka txẽbe un goble dji lo plẽ ke djivẽ, ki te ka hephuezãte so thavai ki pa bõ-iela i so phostxituisiõ-iela. ⁵Lãdã so tet te ekhi un nõ ki gãiẽ signifike ãseghe: Ghã Babilônia, mãmã dji tut *fam ki ka fe phostxituisiõ i dji tut mun maleve dji tã-la.⁶Mo ue ki fam-la te su ke djisã dji pov dji Bõdje i dji mun-iela ki te muhi pase ki ie te fiam lasu Jezi.Kã mo ue'l, mo hete pe boku. ⁷I zãj-la dumãde dji mo:_ Pukisa ki u kõsa, tho pe?Mo ke hakõte sa signifikasiõ ki a seghe dji fam-la i dji bet ki ka pote'l i ki set tet i set kon.⁸Sa bet ki u ue te vivã, mẽ ato li pa ka viv ãko. Li phox pu mõte dji lãfe-la I li ke ale pu djisthuisiõ. Mun-iela ki ka hete lasu late-la, sa ki ie nõ pa ekhi lãdã Liv dji Lavi-la djipi kumasmã dji tã-la ke hete pe kã ie ke gade pu bet-la. Li te vivã; ato li pa ka viv ãko, mẽ li ke hutonẽ pahet vivã.⁹Sa buẽzẽ majinẽ ke konetmã. set tet-iela a set mõtãi kote fam-la asi. Ie osi a set vue-iela: ¹⁰Sẽk deha muhi, un ka kumãde, i uot-la pãko pahet. I, kã li ke pahet, li buẽzẽ kumãde dehãtxi tximoso tã.¹¹Bet ki deha te vivã, mẽ ato li pa ka viv ãko, a uitzem vue-la. A un dji set-iela, li ka maxe pu djisthuisiõ.¹²Djis kon-iela ki u ue a djis vue-iela ki pãko kumase kumãde, mẽ ie ke husuve povua pu kumãde ke bet-la dehãtxi un mumã. ¹³Sa djis-iela tut dako ãt ie, i ie ke bai pu bet-la povua i otohite ki ie gãiẽ. ¹⁴Ie ke bataie kõt *Pitxit mutõ-la (cordeiro), i li ke hesi dethi ie pase li sa Sẽie dji sẽie-iela i Vue dji vue-iela. I ke laba asam ke li so siavito-iela, sa ki fiam-iela i ki li xuezi-iela.¹⁵Ẽbe zãj-la osi dji pu mo: _ Djilo-iela ki u ue, kote *fam ki ka fe phostxituisiõ-la te asi, a nasiõ-iela, pov-iela, has-iela i lãg-iela.¹⁶Djis kon-iela ki u ue I bet-la ke hete ãhaj ke fam ki ka fe phostxituisiõ-la. Ie ke txihe tut sa ki li gãiẽ ie ke lesel tunï. Ie mãje so laxe i ie ke bule lahextã lãdã djife. ¹⁷Djis-iela ke fe sa pase Bõdje mete lãdã ie txo-iela plezi dji fe sa ki ie le. Kõsa ie ke dako ãt ie pu bai pu bet-la povua ki ie gãiẽ pu kumãde. Sa ke fet juk kã kõphui pahol dji Bõdje.¹⁸Fam ki u ue-la a ghã pei ki ka dominẽ vue-iela dji tã-la ãtxe.

Chapter 18

¹Aphue djisa mo ue not zãj ka desan dji sie-la. Li te gãiẽ un ghã povua, i so klehite te ka klehe tut late-la. ²I li te ka hele ke un vue biẽ fo:__ Babilônia tõbe! Ghã pei-la tõbe! Ato ki mun ki ka viv laba a selmã demuẽ-iela i tut lesphui maleve-iela.Tut kalite jibie i animal ki pa bõ i vilẽ ka viv lãdã'l. ³Pase tut nasiõ-iela bue dji so djivẽ, djivẽ ki fo dji so mixã volõte. Vue-iela dji tã-la ãtxe phatxike phostxituisiõ ke li, i om-iela dji sa tã hete hix palakos dji phostxituisiõ ki sal dji *fam-la.⁴Ẽbe mo tãde not vue dji siel-la, dji kõsa:__ Sotxi dji sa pei-la mo pov! Sotxi zot tut dji li pu zot pa pahtxisipe dji so pexe-iela i osi pu zot pa dethi ãsam ke li. ⁵Pase so pexe-iela hete boku juk lahosiel, Bõdje xõje dji so mixãxte-iela ⁶Bai pu li mem bagaj ki li bai pu zot; peie ã dub pu sa ki li fe.Plẽ so goble ke buesõ dê fue pi fo, pase sa buesõ ki li phuepahe pu zot.⁷Bai pu li boku sufãs i aflisiõ kumã hixez i *gloria ki li bai pu so phop ko mem.Pase li ka majinẽ kõsa"mo esi asi kumã un lahin! *mo om pa muhi* (mo pa sa veuve) i mo pa jẽ ke sufui!" ⁸Pu sa lãdã un mem ju ke tõbe lasu'l sa sufãs-iela (pragas): maladji, dulo, fẽ, i li ke bule lãdã djife.Pase Sẽie Bõdje, ki ka kõdãnẽ gãiẽ ghã povua.⁹Vue-iela dji tã-la ãtxe ki phatxike phostxituisiõ ke li i pofite dji so hixez ie ke hele i khie kã ie ke ue lafimẽ dji so bule. ¹⁰Ie hete dji luẽ pase ie pe dji phã pinitãs i sufui ãsam ke li i ie ka dji:__ sufãs pu u! sufãs pu u! Babilônia ghã pei ki gãiẽ povua! Lãdã un le dji tã hive u kõdẽnasiõ.¹¹Met magazẽ-iela dji tã ke hele i ke khie palakos dji'l pase pa hete pies mun pu axte ie maxãdjiz-iela. ¹²Pies mun pa ka axte ie lo-iela, (prata), hox dji vale-iela i *perolas; nẽ ie lin fin, ie *purpura, ie *seda i lẽj huj; nẽ nẽpot espes dji madhie fin o nẽpot kalite bagaj ki ie fe dji *marfim i dji madhie ki xe, dji *bonze, fe i *mármore; ¹³nẽ canel, *cardamomo, ïsãs, *mirra o losiõ. Pies mun pa ka axte ie djivẽ, *azeite, fahin-fin, fahin-fãs, nẽ ie bef i ie mutõ-iela, nẽ ie loto-iela ki xuval ka puse, nẽ esklav-iela o uot mun.¹⁴Met magazẽ-iela ka dji pu pei-la:__ Finï tut sa bagaj ki bõ-iela ki u te kõtã-iela, i u piad pu ẽtehnite tut hixez ki u te gãiẽ i u pa ke thuve ie ãko.¹⁵I Met magazẽ-iela ki te hix lãdã sa pei-la, ke hete luẽ, ke boku pe dji ale pu pinitãs ãsam ke li.Ie ke hele i khie kõsa: ¹⁶Sufãs pu ghã pei-la, ki ghã sufãs pu pei ki te lãdã lẽj dji lin fin, i lẽj dji purpura i i lãdã lẽj huj ki te gãiẽ abimã dji lo i hox dji vale i perolas! ¹⁷Lãdã selmã un mumã li piad tut so hixez!Tut kapiten dji gho bato-iela, i tut mun-iela ki lãdã'l, soda-iela dji bato-la i uot ki ka gãiẽ ie lavi la ghã lãme ke hete dji luẽ.¹⁸Kã ie ke ue ghã pei ka bule, ie ke hele:__ Pa jẽ te gãiẽ un pei sãble sa ghã pei-la! ¹⁹Ie ke khie, ie ke jite san lasu ie tet i ie ke klãmẽ:__ Ki sufãs, ki sufãs pu sa pei-la!Met dji gho bato-iela hete hix, ka pote pu ghã lãme so ghã hixez.Lãdã un le dji tã tut pedji! ²⁰Hete kõtã, siel-iela, palakos dji djisthuisiõ dji sa pei-la! Hete kõtã pov dji Bõdje, *apostolo-iela i *phofet-iela!Pase Bõdje kõdãnẽ'l pu sa ki li fe pu zot!²¹Ẽbe un zãj ki gãiẽ povua leve un hox ghoso un hox dji mulẽ i li jite'l la ghã lãme. I li dji:__ a kõsa ghã pei dji Babilônia ie ke jite'l ke violãs ie pa jẽ ke ue'l. ²²Lamizik dji sa mun ki k jue-iela lãdã ie *harpa, Suflet (flauta i trombeta) i vue dji mun ka xatẽ-iela pa jẽ ke tãde lãdã'l, i lãdã pei-la pa jẽ ke thuve pies thavaio dji nẽpot thavai, i pa jẽ ke tãde thẽ dji hox-iela dji mulẽ!²³I pa jẽ ke klehe pies klehite lasu u dji pies lalãp, i pa jẽ ke tãde vue dji mun ka maie-iela lãdã pei-la. So met magazẽ-iela a te mun ki te pi gãiẽ povua dji tã-la, i ke u maji nue-iela u kuiẽnẽ tut pov-iela dji tã-la. ²⁴Ghã Babilônia dethi pase lãdã te gãiẽ djisã dji photet-iela, djisã dji pov dji Bõdje, i dji tut ki ie txue lasu late.

Chapter 19

¹Aphue djisa mo tãde lahosiel un vue fo sãble dji un ban mun, ki te ka dji kõsa:__ *Aleluia! Salvasiõ-la, *gloria i povua-la a dji no Bõdje! ²so kõdẽnasiõ-iela a lavehite i jis. Li kõdãnẽ sa fam ki te ka fe phostxituisiõ-la, ki te ka kohõpi late-la ke so phostxituisiõ. Bõdje bai li pinitãs pase li te txue tut so siavito-iela.³I ban mun-iela dji ãko:__ Aleluia! Lafimẽ dji ghã pei ka bule la ka mõte pu ẽtehnite. ⁴Ẽbe vẽt kat ãsiẽ-iela i kat bagaj vivã-iela hete ãjunü i ie adohe Bõdje, ki te asi lãdã obiho-la, ie dji:__ Amém! Aleluia!⁵Ẽbe vinï dji obiho-la un thẽ dji un vue, ki te ka dji kõsa:__ Adohe no Bõdje, tut so siavito-iela, tut ki ka khe lasu'l, kumã pitxi i ghã.⁶Djila mo tãde un thẽ sãble vue dji ban mun, kumã vue dji boku djilo, i kumã vue dji ghã lohaj ki te ka dji:__ Aleluia! Pase Sẽie no Bõdje, ki gãiẽ Ghã Povua , a Vue!⁷No hete boju kõtã! No bai *gloria pu Li! Pase deha hive lokasiõ dji lafet dji lamaiaz dji Pitxit mutõ-la (cordeiro), i so fam deha phuepahe pu husuve'l. ⁸Fam-la husuve u hob dji lin fin, lin ki ka klehe i blã pu ize.Pase lin fin-la ka hephuezãte thavai ki jis dji pov sẽ dji Bõdje.⁹Ẽbe zãj-la dji pu mo:__ Ekhi sa : " Biẽ kõtã sa mun ki ie ẽvite pu lafet dji lamaiaz dji Pitxit mutõ-la (cordeiro)."I zãj-la dji ãko:__ Sa-iela a lavehite pahol dji Bõdje. ¹⁰Djila mo ãjunü obo put pie dji zãj-la pu mo adohe'l, mẽ li dji pu mo:__ Pa fe sa! Pase mo sa siavito dji Bõdje, kõsa kumã u i u fue-iela ki kõtxinẽ fiam lãdã lavehite ki Jezi mõthe. Adohe selmã Bõdje!Pase lavehite ki Jezi mõthe a mẽsaj ki Lesphui-la hãde pu *phofet-iela.¹¹Aphue djila mo ue siel-la luvui, i pahet un xuval blã. So xuvalie ie k'aple Fiam i Lavehite. Li ka kõdãnẽ i bataie ke justxis (justiça) ¹²So uei-iela sãble labhues djife, i li te gãiẽ boku kuhun la so tet. Li te gãiẽ un nõ ekhi lasu'l ki pies mun pa konet, selmã li mem ki konet. ¹³Li te ka ize un *Kap thãpe dji djisã, so nõ a te Pahol dji Bõdje¹⁴Legiõ dji soda-iela dji siel-la te ka suiv li ,mõte lãdã ie xuval blã-iela i ie te ka ize hob dji lin fin i blã. ¹⁵Dji so bux te ka sotxi un espad biẽ fite pu blese nasiõ-iela. Li ke kumãde ie ke un batõ dji fe i ke djibut lasu uva-iela lãdã tãk dji ãhaj dji Bõdje ki gãiẽ Ghã Povua. ¹⁶Lãdã so Kap i lasu so jam te ekhi sa nõ-la : Vue dji vue-iela i Sẽie dji sẽie-iela.¹⁷Ẽbe mo ue un zãj ki te djibut lasu solei-la. Li hele ke un vue biẽ fo, li ki kõsa pu tut jibie-iela ki te ka vole biẽ hot lãdã siel-la:__ Vinï i hasãble pu ghã mãje ki Bõdje phuepahe! ¹⁸Vinï imãje laxe dji vue-iela, dji kõmãdã-iela i dji soda-iela, dji xuval-iela i dji xuvalie-iela i dji tut mun-iela ki a esklav o lib , pitxi i ghã.¹⁹Aphue mo ue bet-la i vue-iela dji tã-la ãtxe i so patxizã dji soda-iela hasãble pu bataie kõt sa ki te mõte lãdã so xuval-la i kõt so legiõ dji soda-iela. ²⁰Bet-la ale pu phuiziõ asam ke *met mãto-la ki te fe boku bagaj la so phuezãs. Me sa bagaj-iela li te kuiẽnẽ sa ki te gãiẽ mak dji bet-la i sa ki te adohe imaj dji bet-la.Bet-la i met mãto-la ale vivã pu lag dji djife-la ki ka bule ke ãxof.²¹So patxizã dji soda-iela muhi pu espad ki te ka sotxi dji bux dji sa ki te mõte lãdã xuval blã-la. I tut jibie-iela, mãje dji ie laxe juk kã ie pa te gãiẽ plezi ãko.

Chapter 20

¹Ẽbe mo ue desan dji siel-la un zãj ki te gãiẽ lãdã so lãmẽ-iela lakle dji *lãfe-la i un xen pezã. ²Li txẽbe dhagõ-la, sa vie siapã ki a Djiab-la o Satã, i li mahe'l pu mil ãnẽ. ³Ẽbe zãj-la jite Djiab-la lãdã lãfe-la i tatxe'l pu li pa kuiẽnẽ ãko nasiõ-iela juk kã finï mil ãnẽ-ielaAphue dji sa mil ãnẽ-iela buẽzẽ ki li sotxi dji phuiziõ pu un tximoso tã.⁴Djila mo ue un dê obiho, i sa ki te asi lasu ie husuve povua dji kõdãnẽ. Mo ue osi nam dji mun-iela ki muhi pase ie te ãnüsie mẽsaj dji Bõdje i lavehite ki Jezi mõthe. Ie pa te adohe bet-la i so imaj, nẽ ie pa te husuve so mak lãdã ie tet o lãdã ie lãmẽ. Sa mun-iela hutonẽ viv i ie kumãde ke Jezi dehãtxi mil ãnẽ.⁵Uot mun-iela pa hutonẽ viv, juk kã mil ãnẽ-iela finï. Sa a phõmiẽ hesuheisiõ-la. ⁶Biẽ kõtã sa mun-iela ki gãiẽ pedas lãdã phõmiẽ hesuheisiõ-la, pase dezem lamo-la pa gãiẽ povua lasu ie!Ie ke sa sasedotxi dji Bõdje i dji Jezi i ie ke kumãde dehãtxi mil ãnẽ.⁷Aphue ki sa mil ãnẽ-iela finï, Djiab-la ke sotxi dji phuiziõ ⁸I li ke sotxi pu kuiẽnẽ pov dji tut nasiõ-iela dji tã-la, ki a *Gogue i Magogue. Djiab-la ke hasãble ie pu batai, i ie ke boku sãble ban-sab dji ghã lãme.⁹Ie ke kate pu tã-la i ie kõhõnẽ kote pov dji Bõdje ka hete i osi pei ki li kõtã, mẽ un djife desan dji lahosiel i dethi ie tut. ¹⁰Djila Djiab-la, ki te kuiẽnẽ mun-iela ale pu lag dji djife i ãxof, kote bet-la i met mãto-la te fika. I laba ie ke sufui nuit i jonẽ, pu ẽtehnite.¹¹Ẽbe mo un gho obiho blã i sa ki te asi lasu'l. Late-la i siel-la mahõ dji so phuezãs i ie pa pahet ãko. ¹²Mo ue osi mun muhi-iela, pitxi i ghã, ki te djibut djivã obiho-la. I luvui liv-iela, i osi luvui uot liv-la, Liv dji Lavi-la. Mun muhi-iela ale kõdãnẽ sosulõ ie thavai ki xakẽ un te fe, kõfom te ekhi lãdã liv-iela.¹³Djila ghã lãme-la hãde mun muhi-iela ki te lãdã'l. Lamo-la i *tã dji mun muhi-iela osi hãde sa ki li te ka kumãde-iela. I tut ale kõdãnẽ sosulõ thavai ki xakẽ un te fe. ¹⁴Ẽbe lamo-la i tã dji mun muhi-iela ale lãdã lag dji djife. Sa lag-la dji djife-la a dezem lamo-la. ¹⁵Mun ki pa te gãiẽ ie nõ ekhi lãdã Liv dji Lavi-la ale lãdã lag dji djife.

Chapter 21

¹Ẽbe mo ue un nov siel i un nov late. Pase phõmiẽ siel-la i phõmiẽ late-la deha pase, i ghã lãme-la djispahet. ²I mo ue Pei Sẽ-la, nov Jehusalém, ki te ka desan dji lahosiel. Li te ka vinï dji Bõdje, biẽ ke abimã i phuepahe, lãdã hob kumã un fam ki k'ale kõthe ke so om.³Mo tãde un vue ki te ka vinï dji obiho, te ka dji:__ Ato Bõdje ke habite ãt mun-iela! Bõdje ke hete ke ie, i ie ke sa so pov. Phop Bõdje-la ke asam ke ie, i li ke sa ie Bõdje. ⁴Li ke sue dji ie uei-iela tut *dlo-uei (lagrimas). Pa ke gãiẽ ãko lamo, nẽ khie, nẽ sufãs i dulo. Pase ki vie bagaj-iela deha pase.⁵Sa ki te asi lãdã obiho-la dji:__ Ato mo ka fe nov tut bagaj-iela!I osi li dji pu mo:__Ekhi sa, pase ki sa pahol-iela a lavehite i mehite kõfiãs . ⁶I li kõtxinẽ :__ tut deha finï! Mo sa *Phõmiẽ i *diãiẽ-la, Kumasmã-la i Finisiõ-la.Mun ki gãiẽ suef mo ke bai djilo pu li bue, ghatxuit, dji sus dji djilo dji Lavi-la.⁷Sa ki hesi sipote tut sufãs, ke husuve dji mo sa kado-la: Mo ke sa ie Bõdje, i ie ke sa mo pitxit-iela. ⁸Mẽ pu sa mun ki ka maleve-iela, ki ka kuiẽnẽ, ki ka fe vilẽ pexe, ki ka txue mun, ki ka phostxituisiõ i ki ka phatxike maji nue i tut ki ka adohe txi bõdje-iela i tut ki kõtã fe mãto-iela, plas dji sa mun-iela a lãdã lag kote ka bule djife i ãxof-la, ki a dezem lamo-la.⁹Un dji set zãj-iela ki te gãiẽ set goble-iela plẽ dji diãiẽ set *sufãs-iela (pragas) vinï i li dji pu mo:__ Vinï, i mo ke mõthe u Fam dji *Pitxit mutõ-la (cordeiro). ¹⁰Ẽbe Lesphui dji bõdje ãthe lasu mo, i zãj-la ale ke mo pu un mõtãi gho i boku hot. Li mõthe mo Jehusalém, Pei Sẽ-la, ki te ka dji lahosiel i ki te ka vinï dji Bõdje,¹¹ka klehe ke *gloria dji Bõdje. Pei-la te ka klehe, kumã un hox dji vale, kumã un hox dji *jaspe biẽ kle kumã un *cristal. ¹²Li te bahe ke un gho bahaj boku hot i ghã, ke duz gho lapot, ke duz zãj ka veie. Lãdã gho lapot-iela te ekhi nõ-iela dji duz *thib dji Ishael. ¹³Te gãiẽ thoa gho lapot dji xak bo: thoa pu *norte, thoa pu *sul, thoa pu levã i thoa pu kumã.¹⁴Gho bahaj dji pei-la te lasu duz gho hox, ki te ekhi nõ-iela dji duz *apostolo-iela dji Pitxit mutõ-la (cordeiro). ¹⁵Zãj ki kose ke mo la, te ka pote ke li un batõ dji lo pu mizuhe pei-la, so gho lapot-iela i gho bahaj-la.¹⁶Pei-la te kahe, so lõdjo te mem la ke so lajo. Zãj-la mizuhe pei-la ke batõ dji lo-la i li ue ki so mizu a te dê mil i desã (2.200) kilomet. So lõdjo, lajo i hoto te mem la. ¹⁷Zãj-la mizuhe osi gho bahaj-la I dekhuvui ki te gãiẽ soasãt kat met dji lajo, kofom mizu ki zãj-la te ka ize.¹⁸Gho bahaj-la a te dji jaspe, i phop pei-la a te dji lo, kle kumã via. ¹⁹Duz hox-iela dji poto dji gho bahaj-la te ke abimã dji tut kalite hox dji vale. Phõmiẽ hox-la te ke abimã dji jaspe; dezem-la dji *safira; thoazem-la dji *agata; katzem-la dji esmeralda; ²⁰sẽkzem-la dji sardônica; siszem-la dji sárdio; setzem-la dji *crisólito; uitzem-la dji *berilo; nefzem-la dji *topazio; djiszem-la dji *crisópraso; õszem-la dji jacinto; i duszem-la dji *ametista.²¹Duz gho lapot-iela a duz (perola). I xakẽ un dji sa gho lapot-iela a dji selmã un (perola) Gho lahi-la a te dji lo, kle kumã via. ²²Mo pa ue pies Kaz (templo) lãdã pei-la, pase ki so kaz (templo) a Sẽie Bõdje, ki gãiẽ Ghã Povua i Pitxit mutõ-la (cordeiro).²³Pei-la pa buẽzẽ dji solei nẽ dji lalin pu klehe'l, pase gloria dji Bõdje ka klehe lasu'l, i Pitxit mutõ-la (cordeiro) a so *gho lalãp (candelabro). ²⁴Nasiõ-iela ke maxe lãdã so klehite, i vue-iela, lãdã tut so gloria, ke ãthe lãdã pei-la. ²⁵So gho lapot-iela pa jẽ ke fõmẽ, pase laba pa ke gãiẽ nuit.²⁶Nasiõ-iela ke so gloria i hixez-iela pu pei-la. ²⁷Pase lãdã'l pa ke ãthe ãiẽ ki *sal, nẽ pies mun ki ka fe bagaj ki pa bõ i ki ka fe mãto.Ke ãthe lãdã pei-la selmã sa mun-iela ki gãiẽ ie nõ ekhi lãdã Liv dji Lavi-la dji Pitxit mutõ-la (cordeiro).

Chapter 22

¹Zãj osi mõthe mo lahivie dji djilo dji lavi-la, ki ka klehe kumã *cristal, ki te ka sotxi dji Bõdje i dji Pitxit mutõ-la (cordeiro), ²i ki ka pase lãdã lahi ki plis ïpohtã dji pei-la. Lãdã xak bo dji lahivie-la te laba pie-bua dji lavi-la, ki ka bai duz fui pa ãnẽ, ki a un fui pa mua. I so fei-iela ka siavi pu djiehi nasiõ-iela.³I Lãdã pei-la pa jẽ ke gãiẽ maldjisiõ kõt pies mun. Obiho dji Bõdje i dji Pitxit mutõ-la (cordeiro) ke lãdã pei-la, i so siavito-iela ke adohel. ⁴Ie ke vue so vijaz, i lãdã ie tet ke gãiẽ nõ dji Bõdje ekhi. ⁵Laba pa ke gãiẽ nuit, i pa ke buẽzẽ dji klehite dji lalãp nẽ dji klehite dji solei-la, pase Sẽie Bõdje ke klehe lasu ie. I ke kumãde pu ẽtehnite.⁶Ẽbe zãj-la dji pu mo:__ Sa Pahol-iela a lavehite i mehite kõfiãs. Sẽie Bõdje ki bai so Lesphui pu *phofet-iela, voie so zãj pu mõthe pu so siavito-iela bagaj-iela ki pa ke tade pu fet. ⁷__ Zot kute! Jezi dji. __ Mo pa ke tade! Biẽ kõtã sa mun-iela ki ka obei pahol-iela dji sa liv-la.⁸Mo, Jã, mo tãde i mo ue tut sa bagaj-iela. I, kã mo finï dji tãde i ue, mo tõbe ãjunü obo pie dji zãj-la ki mõthe mo sa bagaj-iela i mo te ke adohel. ⁹Mẽ li dji pu mo:__ Pa fe sa! Pase mo sa siavito dji Bõdje, kõsa kumã u i u fue-iela, phofet-iela, i tut mun-iela ki ka obei paho-iela dji sa liv-la. Adobe selmã Bõdje!¹⁰I zãj-la kõtxinẽ dji: Pa sehe pahol-iela dji sa liv-la, pase tã dji fet sa bagaj-iela phox. ¹¹Mun ki mixã pu kõtxinẽ fe mixãxte, i mun ki sal ki kõtxinẽ hete sal, i mun ki jis ki kõtxinẽ hete jis; mun ki sẽ ki kõtxinẽ sãtxifike ie ko tuju.¹²Jezi dji: Zot kute.__ mo pa ke tade! Mo ke pote ke mo, mo hekõpãs-iela, pu bai ie pu xak un, sosulõ thavai ki xak un fe. ¹³Mo sa *Alfa e Omega, Phõmiẽ i diãiẽ, kumasmã i Finisiõ.¹⁴Biẽ kõtã sa mun-iela ki lave ie lẽj-iela lãdã djisã dji Pitxit mutõ-la (cordeiro), pase kõsa ie ke gãiẽ dhue dji mãje dji fui dji pie-bua dji lavi-la i ãthe lãdã pei-la pa so gho lapot-iela! ¹⁵Mẽ ke hete deho xẽ-iela, mun-iela ki ka fe maji nue, ki ka phatxike phostxituisiõ, depote-iela i tut ki ka adohe txi bõdje-iela i tut ki kõtã fe mãto.¹⁶Mo, Jezi, voie mo zãj pu ãnüsie sa bagaj-iela pu zot lãdã legliz-iela. Mo sa Hasin i Gehasiõ dji Davi , sa Zetuel ka klehe bõmãtẽ.¹⁷Lesphui-la i fam-la ka dji:__ Vinï! Sa mun ki tãde sa dji osi: __ Vinï! Sa mun ki suef vinï. I mun ki le husuve ghatxuit dji djilo dji lavi-la.¹⁸Mo, Jã, ka dji pu sa ki ka kute pahol dji sa liv-la: Si un kek mun mete kek bagaj lãdã pahol-iela, Bõdje ke fe vinï lasu li sa maldjisiõ-iela (pragas) ki ekhi lãdã sa liv-la. ¹⁹I, si un kek mun txihe un kek pahol dji sa liv-la, Bõdje ke txihe dji li so pedas dji pie-bua dji lavi i dji Pei Sẽ-la, ki ekhi lãdã sa liv-la.²⁰Sa ki ka bai tẽmuẽ dji tut sa dji: vuemã mo pa ka tade!__Amém! vinï, Sẽie Jezi! ²¹I ki *graça(kõtãtmã) dji Sẽie Jezi hete ke tut.